
xplorarea sistematică a întregului patrimo¬ 
niu al etniei române constituie, la începutul 
celui de-al treilea mileniu, în perspectiva inte¬ 
grării noastre în comunitatea ţărilor europene, 
un obiectiv major al cercetării ştiinţifice. 

Prin această orientare către sursele primare, 
originare, către rădăcinile istorice, se evidenţiază 
valorile tradiţionale, elementele caracteristice 
ale culturii şi civilizaţiei româneşti, subliniind 
aportul major al românilor la îmbogăţirea zestrei 
culturale a omenirii. 

Perpetuând inestimabilele valori arhetipale 
ale vechilor civilizaţii din spaţiul carpato-danu- 
biano-pontic şi îmbogăţindu-le printr-o per¬ 
manentă capacitate de asimilare şi prelucrare 
creatoare a elementelor venite din alte arii cul¬ 
turale. românii au zămislit una dintre cele mai 
armonioase şi viguroase sinteze culturale de pe 
continentul european. 

Dintre domeniile culturii şi civilizaţiei popu¬ 
lare româneşti, ne vom opri asupra costumului 
care, alături de limbă, obiceiuri şi tradiţii, con¬ 
stituie o emblemă de recunoaştere, un simbol, 
un reper, o constantă identitară fundamentală, 
o marcă de apartenenţă a purtătorului la un 
anumit spaţiu cultural pe care-1 identifică şi-l 
defineşte spiritual. 

însoţind omul în toate împrejurările vieţii sale, 
cotidiene, sărbătoreşti şi ceremoniale, din copi¬ 
lărie până la bătrâneţe, costumul popular este 
un ansamblu material, cu funcţii utilitare, dar şi 
o creaţie culturală totodată, purtătoare de semne 
şi simboluri, un pregnant mijloc de comunicare 
în cadrul comunităţii rurale tradiţionale, un lim¬ 
baj vizual expresiv cu multiple semnificaţii. 

în evidenţierea coordonatelor fundamentale 
ale specificului naţional, costumul joacă un rol 
deosebit de important, sintetizând întreaga di¬ 
mensiune existenţială şi spirituală a etniei care 
l-a creat. 

Mai mult decât oricare fenomen de cultură, 
portul popular reflectă structuri sociale, menta¬ 
lităţi, credinţe, tradiţii şi datini, diferite de la o 
etnie la alta. 


Deşi nevoia de îmbrăcăminte este universală, 
imperios necesară, ca şi nevoia de hrană şi adă¬ 
post, costumul popular a cunoscut forme parti¬ 
culare de la o arie de civilizaţie la alta, de la o 
perioadă istorică la alta, fiind modelat diferit în 
culturi diferite. De aici izvorăsc bogăţia şi diver¬ 
sitatea tipurilor de costum, cu variantele lor 
morfologice, decorative şi cromatice, putându-se 
vorbi de sisteme vestimentare, de opţiuni şi de 
reguli vestimentare specifice fiecărei etnii. 

Costumul popular intră în rezonanţă cu me¬ 
diul geografic înconjurător, cu clima, cu ritmul 
anotimpurilor, cu vârsta, ocupaţiile, statutul 
social şi material al purtătorilor săi, dar şi cu oca¬ 
ziile cotidiene şi sărbătoreşti în care este îmbră¬ 
cat, fiind o expresie a metamorfozării vârstelor şi 
mentalităţilor aferente, o emblemă de identifi¬ 
care, o manifestare a spaţiului local şi universal 
în acelaşi timp. 

Dincolo de modalităţile de a-1 ţese, a-1 croi, 
a-1 coase şi a-1 împodobi, se află întotdeauna 
sentimente, trăiri, atitudini şi comportamente 
umane, costumul popular reflectând valori 
sociale, morale şi estetice. 

Enciclopedistul britanic din epoca victoriană, 
Thomas Carlyle, în lucrarea sa, intitulată suges¬ 
tiv Filosofia vestimentaţiei, sintetiza faptul că 
„în Haine este inclus (...) tot ceea ce oamenii au 
gândit, au visat, au făcut şi au fost; întregul 
Univers exterior şi tot ceea ce reprezintă ele nu 
sunt altceva decât Haine”. 1 

Constituind o dimensiune majoră a expe¬ 
rienţei umane, veşmântul este susceptibil de a fi 
supus analizei în termenii relaţiilor istorice, 
sociale, economice şi culturale pe care le reflectă. 
Nenumăratele posibilităţi ale comunităţii umane 
de a răspunde întregului complex de factori ce 
i-au determinat evoluţia s-au cristalizat în tipare, 
în „modele” culturale specifice fiecărei etnii. 

Din multitudinea factorilor care au contribuit 
la plămădirea sistemului de valori ale satului 
tradiţional, un rol deosebit l-a avut situarea geo- 


1 Thomas Carlyle, Filosofia vestimenlaliei, p. 79. 

grafică a spaţiului românesc, în centrul Europei, 
la egală distanţă de ţărmurile vestice ale Irlandei 
şi de crestele Munţilor Urali, dar şi la jumătatea 
drumului dintre Polul Nord şi Ecuator, aşezare 
care a favorizat dezvoltarea agriculturii şi a creş¬ 
terii animalelor încă din zorii istoriei. 

în vremuri de restrişte, fiinţa etnică ne-a fost 
ocrotită de inelul Carpaţilor, înconjurat de 
coroana pădurilor şi bogăţia apelor. Dunărea 
deschizându-ne calea navigabilă spre Occident, 
iar Marea Neagră spre Orientul Apropiat şi 
ţărmurile Mediteranei, arealul românesc a fost, 
astfel, deschis, din cele mai vechi timpuri, con¬ 
tactului cu diverse curente de civilizaţie. 

Cât de adânc putem sonda în straturile suc¬ 
cesive al vechilor civilizaţii pentru a descoperi 
geneza formelor de cultură populară şi a costu¬ 
mului ţărănesc de astăzi? 

Puternice şi întinse rădăcini, ivite din sămân¬ 
ţa culturii neolitice, îşi trag seva din civilizaţia 
traco-iliro-dacică, susţinând trunchiul de mare 
vitalitate al arborelui artei populare româneşti, 
ce poartă atât semnele înrâuririlor celtice, greco- 
romane şi, apoi, bizantine, cât şi pe cele venite 
din ariile de cultură ale bazinului Mediteranei 
răsăritene, din Orientul persan şi indian, din 
spaţiile nord-pontice şi din lumea occidentală, 
în special cea germanică. 

Săpăturile arheologice ne 
permit să aruncăm o privire cu 
nouă milenii în urmă, când 
culegătorii şi vânătorii din spa¬ 
ţiul carpato-balcanic se stabi¬ 
leau în fertila câmpie a Dunării 
de Jos, pentru a-şi asigura 
traiul zilnic din cultivarea pri¬ 
mitivă a plantelor şi creşterea 
animalelor. 

„România — scria paleo- 
lingvistul şi paleo-antropologul 
Marija Gimbutas, cercetător 
american de origine lituaniană, 
în prefaţa ediţiei româneşti a 
cărţii sale Civilizaţie şi cultură 
— este vatra a ceea ce am 
numit Vechea Europă, entitate 
culturală cuprinsă între 6500- 
3500 î.C., axată pe o societate 
matriarhală, teocratică, paş¬ 
nică, iubitoare şi creatoare de 
artă, care a precedat societăţile 
indo-europenizate patriarhale 
de luptători din epocile bronzu¬ 
lui şi fierului". 2 



în vestigiile acestei lumi iară fortificaţii şi 
arme de luptă, cu temple închinate Marii Zeiţe, 
personificare a pământului-mamă în diverse ipos¬ 
taze, s-a descoperit, în anul 1961, pe tăbliţele de 
la Tărtăria, judeţul Alba, o scriere sacră, consi¬ 
derată de către unii specialişti a fi cea mai veche 
din lume (mileniul al Vl-lea î.C.). 

Sute de vase miniaturale, descoperite în zona 
centrală şi estică a Balcanilor, aparţinând perioa¬ 
dei timpurii a Culturii Vinia, conţin inscripţii 
care confirmă existenţa „scrierii vechi europene" 
cu două mii de ani înaintea celei sumeriene. 3 

Deosebit de preţioase sunt şi modelele de 
temple, sanctuare şi locuinţe, în interiorul căro¬ 
ra s-au găsit figurine de ceramică reprezentând 
persoane care executau diverse activităţi do¬ 
mestice, cum ar fi: coacerea pâinii, modelarea 
vaselor de lut şi ţesutul pânzei. 

La jumătatea mileniului al Vl-lea î.C., meşte¬ 
şugarii utilizau cuprul, iar cu patru mii de ani 
î.C., bijutierii aurari realizau podoabe şi piese de 
cult din preţiosul metal. 

Pe figurinele neolitice aparţinând culturilor 
Vinca-Turdaş, Vădastra, Gumelniţa şi Cucuteni, 
ca şi pe cele ale epocii bronzului de la Cârna şi 
Gârla Mare, se disting atât acoperitori de cap, 
măşti rituale, cât şi unele detalii vestimentare. 4 

Arheologi şi istorici ai costu¬ 
mului popular românesc con¬ 
sideră ornamentele incizate pe 
statuete ca fiind posibile repro¬ 
duceri ale decorului îmbrăcă¬ 
mintei din acele timpuri înde¬ 
părtate, recunoscând frapante 
asemănări între elementele de 
costum reprezentate pe figuri¬ 
nele preistorice şi piesele com¬ 
ponente ale portului popular 
din vremea noastră. 5 

Un mileniu şi jumătate de 
pace le-a permis acestor primi 
ţărani ai Europei Centrale să 
dezvolte o civilizaţie agrară care 
a atins, în mileniul al V-lea î.C., 
un înalt grad de complexitate şi 
rafinament. 


'pLCftvUttă, neolitica de la @ânna 


2 Marija Gimbutas, Civilizaţie şi cultu¬ 
ră, p. 49. 

3 Ibidem, p. 65-68. 

4 Al. Tzigara-Samurcaş, L’art du peuple 
roumain, p. 30: VI. Dumitrescu, Les 
statuettes de l’ăge du bronze..., p. 23. 

5 VI. Dumitrescu, Necropola de incine- 
raţie din epoca bronzului. .., p. 263. 

Satele mari evoluează treptat către statutul 
de aşezări urbane, cu temple, construcţii pe 
două nivele, cu mai multe încăperi, mobilier, 
sculpturi, ceramică decorativă şi de cult, forma 
şi omamentica pieselor transmiţându-ne, prin 
limbajul desenelor şi al simbolurilor grafice şi de 
culoare, informaţii preţioase asupra sistemului 
de gândire mitică din acea vreme. 

în anii 4000-3500 I.C., crivăţul răsăritului 
a mânat, în valuri succesive, peste această vatră 
de cultură paşnică europeană, cete de călăreţi 
războinici, indo-europeni, adoratori ai cerului şi 
ai forţei masculine, iar din plămada celor două 
civilizaţii s-a revărsat spre sud şi spre apus 
majoritatea seminţiilor care au configurat lumea 
europeană de azi. 

Dezintegrarea Vechii Europe s-a produs trep¬ 
tat, după anul 3500 I.C., în cea mai mare parte 
a teritoriilor central-estice şi în Peninsula Balca¬ 
nică, cu excepţia zonelor de munte. 6 

Ameninţaţi de atâtea ori, de-a lungul istoriei, 
de războaiele de cotropire şi pustiire, strămoşii 
noştri, dacii, „cei mai viteji şi mai drepţi dintre 
traci“, cum îi considera Herodot, s-au împotrivit 
cu dârzenie nenumăratelor valuri de invadatori, 
rămânând neclintiţi, aici, în cetatea Carpaţilor, 
înconjurată de mănoase câmpii. 

La începutul secolului al II-lea d.C., opunân- 
du-se cu bărbăţie legiunilor Imperiului Roman, 
luptătorii daci au trecut în veşnicie, urcând cu 
cetăţile, armele şi veşmintele lor pe spirala de 
piatră a Columnei Traiane, pentru a depune, în 
faţa lumii, mărturie asupra vechimii, continui¬ 
tăţii, statorniciei şi vitejiei strămoşilor noştri. 

întărind mărturia din ini¬ 
ma „cetăţii eterne", monumen¬ 
tul triumfal de la Adamclisi 
marchează începutul zămis¬ 
lirii poporului român din plă¬ 
mada daco-romană. 

Cele două monumente ale 
antichităţii clasice: Tropaeum 
Traiani de la Adamclisi şi 
Columna lui Traian (-») de la 
Roma încununează bogata 
arhivă a documentelor săpate 
în piatră, ce dovedesc persis¬ 
tenţa multimilenară a unor 
piese de port care, evoluate, 
se păstrează şi în zilele noas¬ 
tre. Astfel, tipul de croială al 
cămăşii femeieşti din părţile 
de nord ale Moldovei, cămaşa 


bărbătească despicată în părţi, aflată în uz 
până în secolul al XLX-lea în portul popular din 
Muntenia, cioarecii, iţarii, opincile, ca şi glugile, 
frecvente în tot arealul românesc, sunt aceleaşi 
cu elementele de costum purtate de populaţia 
dacă, reprezentată în plastica antichităţii. 

Dăinuind peste veacuri, monumentele de 
piatră, ridicate în timpul stăpânirii romane în 
Dacia, constituie documente de bază ale istoriei 
poporului român şi, totodată, mărturii autentice 
ale costumului popular românesc. 

în timpul ocupaţiei romane şi al migraţiilor, 
arta autohtonă a continuat, de fapt, arta dacică, 
păstrând o serie de elemente decorative tradi¬ 
ţionale, îmbogăţite cu forme noi, preluate din 
repertoriul culturii materiale provinciale romane 
sau chiar din cel al popoarelor migratoare. 7 

Astfel, din epoca romană datează o serie de 
reprezentări feminine pe stele funerare, altare, 
medalioane, edicule, dar şi unele statui, care se 
remarcă prin atenta redare a trăsăturilor fizio- 
nomice şi a detaliilor caracteristice de costum. 

Şi pe obiectele de metal, specifice artei 
veacurilor al IV-lea şi al V-lea, apar reprezentări 
umane, cum ar fi personajul feminin de pe 
patera din tezaurul de la Pietroasa 8 , pieptănat 
cu cărare la mijloc, cu părul împletit de la frunte 
în cozi dispuse în cunună şi strânse într-un coc 
la ceafă, pieptănătură similară cu cea a femeilor 
dace, redată pe Monumentul de la Adamclisi. 

6 Marija Gimbutas. Civilizaţie şi cultură, p. 69. 

7 *** istoria artelor plastice in România, p. 82. 

8 Răzvan Theodorescu, Un mileniu de artă..., p. 48-52. 



www.cimec.ro 














_ 


CostMHkC popuCar românesc 



" 7 u^leu votitL iefenejeutând etite>U-ţewu*U (vH04*te*ti), îwtn-<y dc&enicd diu judeţul Olt 


Examinarea categoriilor de izvoare privind 
trecutul culturii şi civilizaţiei poporului român, 
deosebit de diverse, începând cu monumentele 
de artă (unele dintre acestea datând din antichi¬ 
tate, altele din vremea cnezatelor şi voievodatelor 
româneşti), continuând cu stampe, picturi, al¬ 
bume de port (ce surprind, în imagini sugestive, 
chipurile oamenilor, trăsăturile particulare ale 
vestimentaţiei lor), precum şi cu testamente, foi 
de zestre şi terminând cu relatările călătorilor 
străini care au străbătut pământul românesc în 
veacuri de mari încercări pentru istoria şi des¬ 
tinul etniei noastre, ne dă posibilitatea de a com¬ 
pleta imaginea redată de o anumită categorie de 
izvoare cu informaţiile cuprinse în alte mărturii 
documentare, permiţându-ne să reconstituim 
viziunea de ansamblu a civilizaţiei tradiţionale 
româneşti. 

Documente materiale, semnificative pentru 
aspectul pe care-1 urmărim, sunt atestate abia 
în secolul al XlV-lea, începând cu reprezentările 
de ţărani români, în port popular, din Chronicon 
Pictam Vindobonen.se, de la 1358 (îmbrăcaţi cu 
cămăşi din pânză albă şi cioareci, iar în picioare 
cu opinci, purtând deasupra sarici miţoase, pre¬ 
văzute cu mâneci lungi, lăsate pe spate, nelipsite 
din portul păstorilor mărgineni din zilele noastre), 


care demonstrează persistenţa unor elemente de 
port de străveche origine, corespunzătoare unei 
mentalităţi şi unui comportament specifice 
epocii respective. 

Chiar şi Tratatul despre arta militară şi 
maşinile de război, scris de Paulus Sanctinus 
Ducensis la sfârşitul veacului al XTV-lea, cunos¬ 
cut sub numele de Codex Latinus Parisinus, 
prezintă, în bogata sa ilustraţie, pe lângă marele 
număr de cavaleri şi pedestraşi îmbrăcaţi cu 
strălucitoare armuri, şi o serie de auxiliari ai 
armatei: meşteşugari, cărăuşi, pescari şi ţărani 
în portul popular al perioadei istorice respective. 9 

Un izvor de seamă pentru cunoaşterea costu¬ 
mului popular îl reprezintă iconografia, ramură 
importantă a istoriei unui popor. 

Portretele ctitorilor furnizează date preţioase 
cu privire la vestimentaţia caracteristică anu¬ 
mitor categorii sociale, la materialele din care se 
confecţionează piesele de port şi la elementele de 
croi, decor şi cromatică. 

în secolul al XVlII-lea şi în primele decenii ale 
secolului al XlX-lea, a crescut numărul ctitorilor 
proveniţi din rândul dregătorilor locali, al negus¬ 
torilor, meseriaşilor şi ţăranilor. Tabloul votiv, 


9 I. Dumitriu-Snagov, Ţările Române in secolul al XlV-lea... 

în frescă, de pe pereţii bisericilor, ridicaţi cu pre¬ 
cădere din lemn, rezervat multă vreme domnilor 
şi marii boierimi, lasă acum locul donatorilor 
aparţinând unor categorii sociale mai largi, pre¬ 
cum ţăranii liberi, moşnenii şi răzeşii. 

în zonele subcarpatice ale Olteniei, în Vâlcea, 
Mehedinţi, dar mai ales în Goij, fenomenul a luat 
o mare amploare în mediul rural şi în cuprinsul 
târgurilor. 10 

Analizele portretelor de ctitori evidenţiază 
faptul că structura costumului dintr-o anumită 
zonă este aceeaşi, diferite fiind detaliile de oma- 
mentică, amploarea decorului şi calitatea mate¬ 
rialelor din care se confecţionau piesele de port, 
care variază de la un personaj la altul sau de la 
un sat la celălalt, în funcţie de categoria socială 
căreia îi aparţinea ctitorul. 

Demn de remarcat este faptul că meşterii zu¬ 
gravi respectă până şi particularităţile de vârstă 
şi stare civilă, vădind o preocupare deosebită 
pentru individualizarea fiecărui personaj, pentru 
redarea tuturor detaliilor vestimentare. 

Picturile votive reprezentând ctitori-ţărani 
sunt documente preţioase, cu valoare istorică şi 
artistică, ce ne furnizează informaţii interesante 
cu privire la portul popular local, la elementele 
componente ale ansamblului vestimentar carac¬ 
teristic unei anumite zone şi perioade istorice, 
la gustul artistic, redând specificul românesc 
într-o viziune estetică proprie acestui pământ. 

Jurnalele călătorilor străini care au vizitat 
Ţările Române constituie o altă sursă docu¬ 
mentară extrem de importantă pentru sesizarea 
anumitor aspecte de viaţă socială. 

Dintre aceşti călători, care acordă atenţie şi 
costumului ţărănesc, îi amintim pe episcopul 
Antonius Verancius, la jumătatea secolului al 
XVI-lea, pe Franţois de Pavie, care vizita Moldova 
la 1585, pe arhiepiscopul catolic Bandini, care 
străbătea pământul moldovenesc în vremea 
domniei lui Vasile Lupu, şi pe suedezul Clas 
Ralamb, care a cunoscut Ţara Românească în 
timpul domniei lui Matei Basarab. * 11 

Ei au remarcat, în descrierile lor, îmbrăcă¬ 
mintea de iarnă constând în sarici şi cojoace, 
precum şi încălţămintea tradiţională a ţăranilor 
români — opincile. 

în a doua jumătate a secolului al XVII-lea, 
se remarcă sirianul Paul de Alep, care l-a 
întovărăşit pe patriarhul Macarie de Antiohia 
în călătoria întreprinsă în vremea când domnia 
lui Vasile Lupu se apropia de sfârşit 12 , precum 
şi călătorul german Konrad Jacob Hildebrand, 
care vizita Transilvania în aceeaşi perioadă. 13 


Referindu-se la pieptănătură şi la acoperă¬ 
mântul capului, Paul de Alep sesiza şi unele 
diferenţieri, menţionând că femeile din Moldova 
şi Ţara Românească purtau părul împletit şi 
răsucit ca un colac, peste care aşezau un conci 
alb, iar cele bogate, un conci trandafiriu şi, pe 
deasupra, o maramă albă. 

într-o stampă din lucrarea Origines et oc- 
casus Transylvanorum a lui Laurentius Toppel- 
tinus, apărută în anul 1667, sunt reprezentaţi 
trei ţărani români: un bărbat, o nevastă şi o fată, 
îmbrăcaţi în costume populare specifice epocii. 

La cămăşile femeieşti, pot fi observate 
străvechi tehnici de cusătură: urzit pe Jir şi urzit 
pe creţuri, două procedee decorative care aparţin 
fondului comun al portului popular românesc. 

Cămaşa bărbatului reprezentat în lucrarea 
lui Toppeltinus are o croială întâlnită, în Evul 
Mediu, doar la categoriile oamenilor liberi: micii 
nobili (nemeşii) din Ţara Haţegului şi boierii din 
Ţara Oltului, fiind încreţită la gât, cu mânecile 
largi, libere la extremitatea inferioară, purtată 
peste cioarecii strâmţi. Deasupra este îmbrăcat 
cu o sarică din pănură, fără guler, croiul acestei 
piese subliniind o tradiţie arhaică. în picioare 
poartă opinci cu obiele. 14 

în anul 1718, apărea la Veneţia lucrarea lui 
Antonio Maria del Chiaro Fiorentino, secretar 
de curte în timpul domniilor lui Constantin 
Brâncoveanu, Şerban Cantacuzino şi Nicolae 
Mavrocordat, intitulată Revoluţiile Valahiei, 
apreciată de Nicolae Iorga ca fiind „cel mai 
important dintre izvoarele de călătorie de la 
sfârşitul secolului al XVlII-lea". 15 

Bogăţia şi varietatea datelor privind portul 
popular denotă faptul că Del Chiaro a străbătut 
satele noastre, cunoscând costumul din contac¬ 
tul direct cu realitatea etnografică. Spre deo¬ 
sebire de femei — sesiza Del Chiaro —, fetele 
purtau capul descoperit. Părul împletit în cosiţă 
îl răsuceau în coc, prins cu ace. Femeile îşi aco¬ 
pereau capul cu o maramă albă, adusă în jurul 
bărbiei şi legată la spate. Del Chiaro remarca 


10 Andrei Pănoiu, Pictura votivă din nordul Olteniei..., p. 6: 
Georgeta Stoica: Virgil Vasilescu. Portul popular din Gorj. 
p. 26. 

11 Al. Alexianu, Mode şi veşminte din trecut, voi. I, p. 146; 
Corina Nicolescu, Istoria costumului de curte.... p. 108. 

12 *** Călători străini, p. 27. 28, 33. 

13 *** Afi a populară românească, p. 8. 

14 Laurentius Toppeltinus, Origines et occasus Transylva¬ 
norum. p. 110. 

15 N. Iorga, Istoria românilor prin călători, voi. VI, p. 311. 

salbele costisitoare, din bani de aur sau argint, 
pe care le purtau la gât femeile, ca semn distinc¬ 
tiv al diferenţierii sociale. 

în anul 1722, topograful austriac Friedrich 
Schwantz întocmea o importantă hartă a Olte¬ 
niei, care conţinea şi câteva desene semnificative 
pentru costumul epocii respective, specific dife¬ 
ritelor categorii sociale: boieri, ţărani, târgoveţi. 16 
Costumul ţărănoilor reprezentate de Schwantz 
era alcătuit din cămăşi decorate cu altiţe, ca- 
trinţe învărgate şi bete. 

Izvoare preţioase pentru cunoaşterea costu¬ 
mului caracteristic diferitelor categorii sociale, 
care trăiau în medii diverse, având ocupaţii deo¬ 
sebite, sunt albumele de port realizate în secolul 
al XVII-lea şi la începutul celui de-al XVIII-lea. 

Dintre ele, mai important este cel aflat în 
Biblioteca Universităţii din Graz (Austria), inti¬ 
tulat Kostumbilder-Buch, a cărui copie se află la 
Cluj, în Biblioteca Universităţii. Codicele pictat 
de la Graz conţine 99 de acuarele, dintre care 
24 se referă la românii din Transilvania şi Ţara 
Românească. Valoarea acestui album, al cărui 
autor este anonim, se datorează faptului că sunt 
reprezentate costume din medii sociale diferite: 
nobili, slujitori ai cancelariei domneşti, negus¬ 
tori, ţărani, păstori, feţe bisericeşti. 

Din secolul al XVIII-lea datează alte două 
albume de port popular: unul aflat în Biblioteca 
Muzeului Naţional Maghiar din Budapesta, 
Kostilmbilder aus Siebenbilrgen. Tabulae pictae 
et coloratae, care conţine 91 de picturi; celălalt 
est păstrat în Biblioteca de Ştiinţe a Academiei 
Maghiare din Budapesta, are titlul Imagines Na- 
tionum Ditionis Hu.nga.riae coloribus illuminate 
şi cuprinde 36 de acuarele. Cele mai multe 
dintre acuarele (circa 60) sunt aproape identice 
cu cele din albumul de la Graz, fapt care de¬ 
monstrează că realizatorii ultimelor albume s-au 
inspirat din Codicele pictat de la Graz. 

Tot din secolul al XVIITlea datează un alt 
album de port, Trachtenkabinet von Siebenbur- 
gen, din 1729, cuprins în Codicele Rosenfeld, 
păstrat la Cabinetul de Stampe al Academiei 
Române, album care conţine 56 de acuarele 
reprezentând costume din Transilvania. 

De la începutul secolului al XlX-lea datează 
lucrarea sibianului J. Leonhard, Die Bewohner 
Siebenburgens, însoţită de numeroase desene 
colorate, în care sunt reprezentaţi locuitori ai 
Transilvaniei (zona Sibiu) în costum popular. 17 

Alte lucrări de grafică, ce prezintă mari 
asemănări cu Codicele pictat de la Graz, datează 
din a doua jumătate a secolului al XlX-lea. Mai 


importantă este colecţia Siebenburgische Natio- 
naltrachten , conţinând 39 de guaşe, cu costume 
din Transilvania şi Muntenia, dintre care 12 în¬ 
făţişează figuri de români. Planşe asemănătoare 
cuprinde şi colecţia Siebenburgische Landers- 
trachten. 

Nu ne propunem să analizăm aceste albume 
de port, ele făcând obiectul unor studii perti¬ 
nente, care aparţin unor specialişti ca Eugen 
Barbul, Viorica Pascu, Ilie Moise, Horst Klusch, 
Nicolae Dunăre, Elena Secoşan, Paul Petrescu, 
Al. Alexianu. 18 

Dar o paralelă între costumele ţărăneşti 
reprezentate în aceste albume şi costumele 
jupâniţelor înfăţişate în tablourile votive din 
bisericile moldoveneşti Bălineşti, Arbore, Humor 
şi Moldoviţa, iar în Ţara Românească în bise¬ 
ricuţa cimitirului din Stăneşti, bolniţa Coziei, 
Mănăstirea Căluiu etc., ne permite unele con¬ 
statări deosebit de interesante pentru domeniul 
portului popular. 

Jupâniţele poartă pe cap un văl lung, subţire, 
care atârnă pe spate, confecţionat din borangic, 
in, bumbac, cunoscut sub numele de mesal, 
canovăţ sau maramă, asemănător cu maramele 
sau ştergarele ţărăneşti. 

Cămaşa ţărănească, reprezentată în Codicele 
pictat de la Graz, ca şi în Trachtenkabinet von 
Siebenburgen, este încreţită la gât, cu guleraş, 
având mânecile largi, libere, terminate la 
extremitatea inferioară cu pumnaşi. Cusăturile 
sunt dispuse pe guler, pe mâneci, în dreptul 
umărului (altiţa) şi pe pumnaşi (manşete). 

O croială identică au şi cămăşile jupâniţelor 
Iuliana din Biserica Arbore şi Anastasia din 
biserica de la Humor sau cămaşa doamnei Miliţa 
Despina şi a domniţei Ruxandra din pictura 
murală de la Argeş, ca şi cele din portretele de pe 
icoanele de la Ostrov etc. 19 

în secolul al XVII-lea, în costumul jupâniţelor 
şi în cel ţărănesc, reprezentat în Codicele de la 


16 *** Tabula Walachiae Cisalutanae par Frieder Schwant- 
zium... 

17 Apud Ilie Moise; Horst Klusch. Podul popular din judeţul 
Sibiu, p. 10. 

18 Eugen Barbul, Costume româneşti din veacul al XVII-lea; 
Viorica Pascu. Consideraţii asupra evoluţiei podului popular 
din Transilvania; Ilie Moise; Horst Klusch, Podul popular din 
judeţul Sibiu; Nicolae Dunăre, Ada populară din Valea Jiului; 
Elena Secoşan; Paul Petrescu, Podul popular de sărbătoare 
din România; Al. Alexianu, Mode şi veşminte din trecut. 

19 Corina Nicolescu, Istona costumului de curte în Ţănle 
Româneşti, p. 157. 

Graz şi în Trachtenkabinet von Siebenburgen , 
apare şi un alt tip de cămaşă, cu mânecile lungi, 
răsucite pe braţ. Mâneca, având o mică altiţă 
pe umeri, este croită dintr-o bucată de pânză 
în forma unui triunghi alungit, a cărui latură 
îngustă se prinde de altiţă, în timp ce latura 
dreaptă, ornamentată pe margine cu cusături, 
se îmbină cu latura oblică a triunghiului, 
rezultând o formă de spirală. 

Un asemenea tip de cămaşă se observă şi în 
picturile murale în care sunt înfăţişate reprezen¬ 
tantele familiilor domnitoare şi boiereşti. Astfel, 
cămaşa cu mâneca răsucită apare la jupâniţa 
înmormântată în pronaosul Mănăstirii Drago- 
mima, în portretele de jupâniţe zugrăvite în friza 
donatorilor de la Căluiu, la Cătălina, soţia boie¬ 
rului Preda Buzescu. de pe vălul brodat de la 
Stăneşti, în portretele murale ale Anastasiei şi 
fiicelor ei de la Cetăţuia etc. 20 

Acest tip de cămaşă, care apare în picturile 
medievale şi în albumele de port datate în seco¬ 
lele XVII-XVIII, s-a menţinut până târziu în por- 


11 

tul popular, aria sa de răspândire cuprinzând 
Făgăraşul de est, Ţara Bârsei, Muscelul, Covasna 
şi Vrancea. 

Categorii sociale diferite — doamne, jupâniţe, 
ţărănci — sunt înfăţişate în epoca medievală cu 
cămăşi identice în privinţa croielii, dar nu şi a 
decorului, ornamentaţia cusută la cămăşile 
boiereşti fiind mult mai bogată şi realizată cu fir 
de argint aurit, mătase, mărgăritare şi perle. 

Aceste similitudini întăresc afirmaţia specia¬ 
liştilor cu privire la existenţa unui schimb con¬ 
tinuu de valori între diferitele categorii sociale. 

Informaţiile privind portul ţărănesc se îmbo¬ 
găţesc, în prima jumătate a secolului al XlX-lea, 
cu foile de zestre, documente care, alături de 
celelalte categorii de izvoare, întregesc imaginea 
de ansamblu a costumului. Aceste mărturii 
documentare, care consemnează atât numărul 
pieselor vestimentare, calitatea materialelor din 


2 0 Corina Nicolescu, Istoria costumului de curte în Ţările 
Româneşti, p. 158. 

care sunt confecţionate, cât şi podoabele, oferă 
importante date pentru cunoaşterea statutului 
social, a apartenenţei purtătorului la o categorie 
socială sau la alta. 

Din parcurgerea foilor de zestre, rezultă că 
unele piese de influenţă balcanico-orientală au 
trecut din portul boieresc şi al târgoveţilor bogaţi 
în cel al răzeşilor şi moşnenilor, deci al oame¬ 
nilor liberi, înstăriţi, fenomen oglindit şi de pic¬ 
tura murală şi desenele artiştilor italieni şi fran¬ 
cezi, între care-i amintim pe Valerio, Lancelot, 
Doussault, Raffet, Bouquet, Preziossi, care au 
străbătut Valahia şi Moldova în prima jumătate 
a secolului al XIX-lea. 21 

Aşa cum reflectă toate aceste categorii de 
izvoare, costumul reprezintă, în această epocă 
de tranziţie, un amestec de elemente răsăritene 
şi apusene la clasa suprapusă, iar la ţăranii 
înstăriţi, o îmbinare de piese orientale, occiden¬ 
tale şi populare. în perioada în care îmbrăcă¬ 
mintea orientală începea să iasă din uz la clasa 
dominantă, ea devenea accesibilă unor categorii 
sociale mai modeste: boiernaşi de ţară, moşneni 
sau răzeşi înstăriţi. 

în secolele XVII-XIX asistăm — după cum 
evidenţiază toate categoriile de izvoare — la un 
transfer de piese vestimentare dintr-un mediu 
social în altul, de la o categorie socială la alta. 
De la boieri, dregători, curteni, slujbaşi, târgo¬ 
veţi, unele piese de port — hainele lungi şi largi 
din postav, ornamentate cu găitan, îmblănite 
uneori, comune costumului bărbătesc şi feme¬ 
iesc, cum ar fi: cabaniţele, zăbunele, anteriile, 
dulamele, giubelele, şubele — au coborât în 
rândul boiernaşilor, apoi în stratul de jos al 
ţărănimii, unde s-au menţinut până aproape de 
zilele noastre, odată cu „straiul" împrumutân- 
du-se, de multe ori, şi terminologia sa. 22 

Trebuie subliniat că, în timp, toate categoriile 
sociale au încercat să se distingă în vestimenta¬ 
ţie prin adoptarea unor piese specifice, printr-o 
cromatică şi un decor care le erau caracteristice 
numai lor, pentru a-şi sublinia, şi în acest fel, 
statutul social, veşmintele delimitând şi indenti- 
ficând membrii categoriilor sociale, jucând rolul 
unor simboluri de recunoaştere între grupurile 
care le-au adoptat şi purtat. 

Aşa cum indică toate sursele documentare 
— dintre care le-am menţionat pe cele mai sem¬ 
nificative —, constatăm că, în epoca medievală, 


21 G. Oprescu. Ţările Române văzute de artişti francezi. 

22 Gheorghe Pâmuţă, Rucăr. monografie sociologică, p. 223. 

s-au conturat spaţiile decorative la piesele fun¬ 
damentale ale ansamblurilor vestimentare feme¬ 
ieşti şi bărbăteşti, precum şi gama cromatică 
specifică diferitelor zone etnografice ale ţării, 
modelându-se o viziune estetică proprie etniei 
române. 

Ce reprezenta, de fapt, mijlocul secolului al 
XIX-lea în evoluţia costumului popular? 

Perioada cuprinsă între începutul secolului 
al XIX-lea şi sfârşitul lui a fost considerată de 
specialiştii domeniului cea mai valoroasă etapă 
pentru creaţia artistică populară. La acea vreme, 
costumul popular a atins apogeul în ceea ce 
priveşte valoarea sa artistică, aflându-se în uzul 
cotidian al comunităţilor rurale de pe întreg 
cuprinsul ţării. 

Aşa se şi explică numeroasele participări ale 
ţării noastre la marile expoziţii universale de la 
Paris (1867), Viena (1873), Paris (1889 şi 1900), 
cu bogate colecţii de costume populare, repre¬ 
zentative pentru diferitele zone etnografice ale 
ţării, colecţii care au trezit şi menţinut în timp 
interesul şi admiraţia întregii lumi. 

Şi nu e de mirare că Alexandru I. Odobescu, 
cel care a avut un rol esenţial în organizarea 
expoziţiei universale de la Paris, din anul 1867, 
în calitate de Comisar general, a fost cel dintâi 
om de cultură care a vorbit despre un „stil artis¬ 
tic românesc" şi despre „principiile unei estetici 
naţionale". Credea profund în valoarea fondului 
cultural autohton, în simţul estetic al poporului, 
a cărui originalitate se vădeşte în „producţiunile 
sale [...] de la unealtă casnică până la cel mai 
monumental edificiu". 23 

Tot el a fost acela care a iniţiat primele studii 
şi interpretări ale documentelor referitoare la 
geneza costumului popular, efectuând cercetări 
complexe care l-au dus la concluzia că există 
mari similitudini între unele piese de costum ale 
dacilor înfăţişaţi pe Columna lui Traian şi portul 
popular al ţăranului român. 

în cadrul expoziţiilor universale şi-au expus 
lucrările şi pictori de seamă ai vremii: Theodor 
Aman, Henri Trenk. Carol Popp de Szathmaiy, 
Nicolae Grigorescu ş.a., ale căror opere, pentru 
cercetătorii de astăzi ai domeniului, au o deo¬ 
sebită valoare documentar-istorică şi artistică. 

Meritul acestor mari pictori este acela de a fi 
ştiut să integreze oamenii în mediul lor firesc, 
natural, de existenţă, înfăţişându-i în viaţa lor 
de toate zilele, la lucru, cu ocupaţiile lor obiş¬ 
nuite, dar şi în zile de sărbătoare, când costu¬ 
mul bogat ornamentat, purtat de ei, le conferea 
o deosebită individualitate şi distincţie. 

Trebuie menţionat şi faptul deosebit de rele¬ 
vant că, în timpul campaniilor de pregătire şi 
organizare a expoziţiilor universale, s-a pus, 
pentru prima oară. şi problema creării unor 
muzee etnografice, acţiune care s-a concretizat, 
mai întâi, în Franţa, prin înfiinţarea muzeului 
din Palatul Trocadero. 

Desigur că participările ţării noastre la com¬ 
petiţiile universale de mare anvergură nu se 
putea să nu aibă ecouri dintre cele mai impor¬ 
tante şi pe plan intern. 

Societatea românească se polarizase în jurul 
unor elemente culturale-„cheie“, a unor simbo- 


23 Al.I. Odobescu. Artele in România, p. 10. 

luri şi însemne care au definit esenţa poporului 
român, distingându-1 şi demarcându-1 de etniile 
înconjurătoare. 

Vechimea, originalitatea şi autenticitatea 
artei noastre populare, ca şi varietatea formelor 
sale de expresie s-au constituit în argumente 
convingătoare privind originea noastră etnică, 
idee fundamentală pe care s-au clădit conştiinţa 
de neam şi cea naţională. 

Interesul oamenilor de cultură şi al diverselor 
societăţi şi asociaţii de stat sau particulare — 
Azilul „Elena Doamna", Societatea „Furnica", 
Societatea „Albina", Comitetul Reuniunii Femei¬ 
lor Române din Sibiu, Administraţia Domeniului 
Coroanei, Societatea „Domniţa Maria" etc. — de 
promovare şi conservare a portului popular a 
continuat în a doua jumătate a secolului XlX-lea 

şi la începutul secolului XX, acestea participând 
cu colecţii de costume, ţesături şi broderii la 
expoziţiile universale. 

Multe dintre aceste asociaţii au pus bazele 
a numeroase ateliere de „costume naţionale", în 
cadrul cărora au fost reluate izvoadele strămo¬ 
şeşti, ca şi vechile reţete de vopsire a ţesăturilor 
pe baza culorilor vegetale. Iniţial, ele au avut un 
rol pozitiv, urmărind stimularea creaţiei artistice 
populare pe linia tradiţiei, ca şi procurarea unor 
surse de câştig complementare unor categorii 
ale populaţiei rurale. Executând, însă, şi o serie 
de comenzi, aceste ateliere au început să se 
îndepărteze, cu timpul, de creaţiile valoroase 
tradiţionale. 

Totodată, albumele cu aşa-zisele „motive 
naţionale", diferitele cataloage şi caiete, mostrele 
lansate de camerele de comerţ, care circulau 
în acea vreme prin sate, au fost utilizate în unele 
dintre aceste ateliere, contribuind şi ele la dena¬ 
turarea gustului artistic, la degradarea creaţiei 
populare autentice, prin răspândirea unor ele¬ 
mente decorative hibride, ce nu mai respectau 
particularităţile zonal-locale. 

Un moment de seamă al mişcării de eman¬ 
cipare politică şi culturală a românilor tran¬ 
silvăneni l-a constituit întemeierea, la mijlocul 
secolului al XlX-lea, a „Asociaţiunii Transilvane 
pentru Literatura Română şi Cultura Poporului 
Român" (ASTRA), cu sediul la Sibiu. Alături de 
argumente istorice, lingvistice, demografice, 
ASTRA aducea şi argumente de natură etno¬ 
grafică, şi anume impresionantul nostru tezaur 
etnofolcloric, pentru a demonstra că românii din 
Transilvania sunt primii locuitori ai acestui 
pământ şi majoritari în raport cu celelalte etnii. 

întemeierea ASTREI a fost benefică pentru 
promovarea costumului popular, societatea 
transivăneană desfăşurând o vastă şi fecundă 
activitate pe acest tărâm. 

După anul 1900, ASTRA şi-a intensificat 
acţiunile în vederea atingerii principalelor sale 
scopuri, printre care cel mai important era în¬ 
fiinţarea unui Muzeu al Asociaţiunii. Primul apel 
pentru întemeierea muzeului apare în anul 
1904, în revista TYansiluania, organul de presă 
al ASTREI. Se trăgea un semnal de alarmă în 
sensul că, acum, când înnoirile aduse de civi¬ 
lizaţia modernă fac să dispară cele mai specifice 
mărturii privind modul de viaţă al poporului 
român, secţiunii etnografice a muzeului îi reve¬ 
nea sarcina de a alcătui: „[...] o instructivă 
icoană despre întreaga viaţă actuală a poporului 
nostru în toţi ramii ei de manifestaţiune, scoţând 


îndeosebi la iveală acele note, care caracterizează 
traiul specific al poporului român, care formează 
chintesenţa individualităţii sale etnice". 24 

în zilele de 19 şi 20 august 1905, s-au pus 
bazele „Muzeului istoric şi etnografic al Asocia¬ 
ţiunii”. Cu această ocazie s-a organizat şi prima 
expoziţie etnografică, un loc important avându-1 
„Tipul şi portul ţărănesc". 

Referindu-se la costum, directorul Muzeului, 
Oct. C. Tăslăuanu, sublinia că acesta constituie 
trăsătura caracteristică a fiecărui popor, iar cel 
românesc conservat „[...] în multe părţi cu în¬ 
dărătnicie” reprezintă „[...] o comoară cu care ne 
putem mândri". 25 De aceea, continua autorul, 
era necesar să se achiziţioneze toate costumele 
vechi, menţionându-se originea şi vechimea lor. 

Fotografiile executate de Emil Fischer, aflate 
în Arhiva Muzeului ASTRA din Sibiu, sunt de o 
valoare documentar-artistică incontestabilă 
pentru noi, specialiştii. 

La începutul secolului XX, o generaţie de in¬ 
telectuali cu un larg orizont umanist întreprin¬ 
dea o analiză temeinică a manifestărilor artistice 
specifice ţăranului român, bazată pe repere teo¬ 
retice solide. Astfel, într-un articol publicat în 
1901, în paginile revistei enciclopedice populare 
Albina, Al. Tzigara-Samurcaş, care făcuse studii 
aprofundate de muzeografie la Berlin, evidenţia 
instinctul artistic popular care, sublinia autorul, 
„[...] s-a menţinut şi s-a întipărit în portul, în 
uzurile şi cântecele populare şi în întreaga 
înfăţişare armonioasă care distinge pe muntenii 
noştri de vecinii lor de alte naţionalităţi. Poezia 
populară şi arta casnică ţărănească sunt, pe 
lângă credinţa străbună, cele mai preţioase şi 
curate moşteniri ale noastre...". 26 

Era necesar — consemna Samurcaş — să se 
adune toate valorile tradiţionale într-un muzeu, 
care insă nu trebuia să fie un fel de cimitir, de 
depozit al obiectelor achiziţionate, ci o instituţie 
vie, în contact cu publicul „[...1 al cărui gust să-l 
deştepte şi să-l indrumeze pe adevărata cale". 27 

La numai un an după înfiinţarea Muzeului 
ASTRA, pe 1 octombrie 1906, se puneau bazele 
Muzeului de Artă Naţională din Şoseaua Kiseleff, 
funcţia de director ocupând-o acelaşi Al. Tzigara- 
Samurcaş. Colecţiile acestui muzeu, îmbogăţite 


24 Anca Goţia, Preocupări de folclor şi etnografie in revista 
sibiană «Transilvania», p. 121. 

25 Ibidem, p. 124. 

26 Al. Tzigara-Samurcaş, Memorii, voi. I (1872-1910), p. 142. 

27 Ibidem, p. 143. 

ulterior de generaţii întregi de muzeografi şi 
cercetători, vor sta la baza Muzeului de Artă 
Populară, condus timp de mai multe decenii de 
Tancred Bănăţeanu, reputatul teoretician al cul¬ 
turii populare româneşti, muzeu devenit, în anul 
1990, Muzeul Ţăranului Român. 

Cea de-a treia sală a Muzeului de Artă Naţio¬ 
nală era destinată costumelor populare, aici fiind 
expuse, totodată, şi planşele talentaţilor pictori 
Henri Trenk şi Carol Popp de Szathmary, care-i 
reprezentau pe ţăranii români în costume popu¬ 
lare, lucrări dăruite de regele Carol I. 

O descriere detaliată a sălii a treia o face 
colaboratorul revistei Viaţa literară şi artistică, 
în numărul din 15 iulie 1907: „într-o altă încă¬ 
pere sunt aşezate, în aceeaşi desăvârşită ordine, 
pe ţinuturi şi regiuni, toate porturile naţionale 
asupra cărora se poate face astăzi un studiu ca 
lumea, prin uşurinţa ce o ai în orânduirea 
Muzeului. Pe manechine de mărime naturală, 
vezi costume bogate din diferite regiuni aşezate 
cu grija ce o are directorul, un fin estetician, de 
a avea şi aparenţa de viaţă...". 28 

Ne dăm seama, din aceste rânduri, de con¬ 
cepţia expoziţională modernă a lui Al. Tzigara- 
Samurcaş, reflectată în modul de expunere a 
ansamblurilor vestimentare ţărăneşti. 

Evocând ziua în care Regele Carol I a vizitat 
Muzeul, Al. Tzigara-Samurcaş consemna că su¬ 
veranul îşi amintea cu plăcere „[...] de bogatele 
costume naţionale, care, după exemplul reginei, 
fură admise şi la balurile şi la recepţiile oficiale 
de la Palat, purtate nu numai de soţiile parla¬ 
mentarilor ţărani, dar şi de doamnele din socie¬ 
tatea bucureşteană". 29 

A urmat, în 1909, Expoziţia internaţională 
de artă populară de la Berlin, la care România 
a câştigat locul întâi prin înalta valoare estetică 
a exponatelor sale, costumele populare întru¬ 
nind admiraţia criticilor de artă din Germania şi 
Austro-Ungaria. 

Directorul Muzeului, Al. Tzigara-Samurcaş, 
evidenţia şi el că „[...] în privinţa portului ţără¬ 
nesc, nici un alt popor din lume nu ne poate 
concura...". 30 

Acelaşi succes remarcabil Ta obţinut Româ¬ 
nia şi la expoziţiile internaţionale de artă popu¬ 
lară de la Amsterdam (1909), Viena (1910), Roma 
(1911), Barcelona (1929) şi Bruxelles (1935). 

Conferinţele susţinute la Berlin şi Amsterdam 
de Al. Tzigara-Samurcaş au amplificat succesul 
românilor. L’lndependence roumaine din 26 mai 
1909 specifica: „La presse hollandaise est una¬ 


nime â reconnaître la superiorite des productions 
roumaines sur toutes Ies autres qui figurent â 
cette exposition dont la section roumaine semble 
etre la cle...“. 31 

împlinirea visului de veacuri al românilor prin 
unirea Basarabiei, Bucovinei şi apoi, la 1 decem¬ 
brie 1918, a Transilvaniei, Banatului, Crişanei şi 
Maramureşului cu Ţara-Mamă, sub domnia 
regelui Ferdinand I, a schimbat statutul politic 
şi a ridicat prestigiul României între naţiunile 
Europei. 

înfiinţarea Institutului Social Român, sub 
conducerea profesorului Dimitrie Guşti, a dat 
un avânt fără precedent cercetărilor de teren 
întreprinse de specialiştii din diferite ramuri ale 
ştiinţelor socioumane, de la geografie şi istorie, 
până la muzicologie şi medicină, punându-se 
bazele metodei monografice, întemeiate pe ob¬ 
servaţia vie, directă, nemijlocită a vieţii sociale. 

Pe plan european, în 1928 a avut loc la Praga, 
sub egida Societăţii Naţiunilor, primul Congres 
internaţional al artelor populare, la care Româ¬ 
nia a fost reprezentată de trei mari personalităţi 
ale vremii: Al. Tzigara-Samurcaş, directorul 
Muzeului de Artă Naţională, şi cunoscuţii fol¬ 
clorişti Ion Muşlea şi Artur Gorovei. 

Manifestările artistice ale popoarelor contri¬ 
buiau la sporirea şi îmbogăţirea tezaurului spi¬ 
ritual comun al umanităţii, aducând naţiunilor 
un prestigiu permanent şi o justificare deplină 
a dreptului lor la existenţă. 

în această etapă au fost inaugurate Muzeul 
Etnografic al Transilvaniei (1932), condus de 
profesorul Romulus Vuia, Parcul Naţional din 
Cluj şi Muzeul Satului din Bucureşti (1936), sub 
egida profesorului Dimitrie Guşti, care a devenit, 
în timp, unul dintre cele mai vestite muzee etno¬ 
grafice în aer liber din lume. 

în 1937, România a luat parte la Expoziţia 
Internaţională de la Paris, de a cărei organizare 
s-au ocupat Fundaţiile Culturale Regale, în 
funcţia de Comisar general fiind numit savantul 
Dimitrie Guşti, personalitate de primă mărime 
a vieţii culturale din România. 

Pavilionul-restaurant ridicat cu această 
ocazie la Paris, după planurile arhitectului 
Octav Doicescu, s-a bucurat de un mare succes. 


28 Al. Tzigara-Samurcaş, Memorii voi. I (1872-1910), p. 233. 

29 Ibidem, p. 247. 

30 Ibidem, p. 269. 

31 Ibidem , p. 272. 

Orchestra condusă de Grigoraş Dinicu, inter¬ 
pretarea la nai a lui Fănică Luca şi cântecele 
Măriei Tănase au creat o atmosferă cu specific 
românesc, încântând auditoriul. S-au adăugat 
la acestea frumoasele costume populare olteneşti 
şi munteneşti purtate de studentele românce 
care-i însoţeau pe vizitatori şi dansul vioi şi rit¬ 
mat al căluşarilor. România a ocupat locul 11 
din 48 de ţări participante. 

Demn de subliniat este faptul că, la această 
competiţie internaţională, s-a prezentat, pentru 
prima oară, cu produsele sale, Academia de 
croitorie şi modă. Ce expunea această instituţie 
la Expoziţia universală din 1937, de la Paris? 

Abundau ţesăturile din mătase de borangic 
sau din borangic asociat cu bumbac, de la 
marame, fişiuri, rochii, taioare, până la costume 
naţionale şi piese de port specifice Mehedinţilor, 
Banatului, Argeşului şi Muscelului, ce-au fost 
premiate. 32 

Şi în anul 1937, ca şi la expoziţiile precedente, 
s-a pus accentul pe latinitatea poporului român, 
în virtutea căreia România era foarte apropiată 
de Franţa prin comunitatea de rasă, limbă şi 
suflet. în sensul acesta şi-au conceput lucrarea 
Jacques Lassaigne şi Paul Desfeuille, care con¬ 
semnau opiniile a 83 de cărturari şi oameni 
politici francezi despre ţara noastră, despre au¬ 
tenticitatea şi prospeţimea vieţii rurale. 33 

Modernitatea viziunii expoziţionale a profeso¬ 
rului Dimitrie Guşti a stimulat interesul oame¬ 
nilor de cultură români pentru achiziţionarea şi 
tezaurizarea valorilor tradiţionale ale satului, 
întemeindu-se, pe parcursul secolului XX, nu¬ 
meroase muzee etnografice zonale şi săteşti. 


17 

în zilele noastre, cea mai preţioasă sursă de 
documentare asupra evoluţiei costumului popu¬ 
lar o constituie piesele de port şi ansamblurile 
vestimentare ţărăneşti conservate în marile 
instituţii muzeale, printre care amintim Muzeul 
Ţăranului Român, Muzeul Naţional al Satului 
„Dimitrie Guşti", Muzeul Etnografic al Transil¬ 
vaniei, Muzeul Etnografic al Moldovei, Comple¬ 
xul Muzeal Naţional ,ASTRA“, Muzeul Banatu¬ 
lui, Muzeul Porţilor de Fier, Muzeul Olteniei, 
Muzeul Bucovinei, Muzeul de Etnografie Braşov, 
muzeele de artă populară din Constanţa şi 
Tulcea etc. 

Colecţiile de costume, tezaurizate în aceste 
muzee, reprezintă stadiul autentic al vestimen¬ 
taţiei ţărăneşti ajunse la apogeul dezvoltării sale 
în perioada cuprinsă între a doua jumătate a 
secolului XX şi sfârşitul lui. 

Bazându-ne pe toate aceste surse documen¬ 
tare, pe numeroasele monografii zonale de port 
popular, pe lucrările de sinteză privind tipologia 
portului popular de sărbătoare 34 şi pe bogatul 
material cules cu ocazia anchetelor de teren 
întreprinse pentru Atlasul Etnografic Român, 
vom încerca, în paginile ce urmează, să analizăm 
trăsăturile specifice ale costumului popular 
românesc, evidenţiind îndeosebi acele forme 
artistice care, în final, converg spre conturarea 
viziunii estetice autohtone. 


32 *** Exposition Internationale des Arts et des Techniqu.es 
dans la vie moderne — Paris. 1937. Catalogue general 
ojjlciel. I, p. 799-803. 

33 Laurenţiu Vlad, Imagini ale identităţii naţionale, p. 116. 

34 Hedwig-Maria Formagiu, Portul popular din România ; 
Elena Secoşan; Paul Petrescu, Portul popular de sărbătoare 
din România. 

ricine vizitează satul românesc în zi de săr¬ 
bătoare sau ia parte la momentele solemne 
ale neamului nostru, culminând cu ziua Marii 
Uniri a tuturor românilor, 1 Decembrie, are pri¬ 
lejul să cunoască la el acasă costumul popular, 
în toată splendoarea, bogăţia şi diversitatea sa. 

în asemenea ocazii, dar mai ales la parada 
costumului popular, care se desfăşoară simultan 
la Alba Iulia şi în principalele oraşe, oamenii 
ţării îşi etalează cu mândrie veşmintele care i-au 
însoţit de-a lungul istoriei, până în zorii mile¬ 
niului al treilea, reflectând o bogată experienţă 
de viaţă colectivă, de simţire, trăire şi sensibili¬ 
tate românească. în ce constă, de fapt, unicitatea 
şi specificitatea costumului popular? 

Fiind. în întregime, produsul industriei cas¬ 
nice textile, ocupaţiile tradiţionale ale poporului 
român — agricultura şi creşterea animalelor — 
punând la îndemâna locuitorilor materiile prime 
de bază necesare confecţionării lui, costumul 
popular se caracterizează printr-o puternică uni¬ 
tate stilistică, prin conservarea unor elemente 
arhaice, din punctul de vedere atât al croiului, al 
tehnicilor de cusut, ţesut şi ales în război, cât şi 
din punctul de vedere al compoziţiei decorative 
şi cromatice. 

Utilizarea pe întregul spaţiu etnic românesc 
a aceloraşi materii prime (fibre vegetale: cânepă, 
in, bumbac: şi fibre animale: lână, borangic), a 
sistemelor vechi de croială, la baza cărora se află 
principiul tăieturii în foi drepte, precum şi a celor 
mai arhaice procedee decorative tradiţionale de 
brodat: cusutul urzit pe Jir, cusutul urzit pe 
creţuri 1 şi cusutul pe dos, ca şi folosirea unui 
fond principal, comun, de motive ornamentale, 
au asigurat unitatea morfologică şi decorativă a 
costumului popular românesc. 


1 Procedeu decorativ larg răspândit în Europa occidentală 
a secolelor XV şi XVI (Spania, Anglia, Franţa, Ţările de Jos, 
Germania, Elveţia, Italia), dar utilizai şi în arta populară 
din Estonia. Finlanda, Rusia, ca şi pe piesele de costum 
din Asia de sud-est; a se vedea. în acest sens: G. Oprescu. 
Probleme româneşti..., p. 175; Nicolae Dunăre, Influenţe 
reciproce in portul şi textilele populare. Elena Secoşan; 
Paul Petrescu. Portul popular de sărbătoare..., p. 56. 


Continuitatea unor motive în compoziţia deco¬ 
rativă a costumului — a căror origine se află în 
preistorie, fiind legate fie de cultul fecundităţii şi 
al fertilităţii, fie de cultul solar —, multe dintre 
ele având o circulaţie universală (rombul, cercul, 
meandrul, linia în zig-zag, triunghiul, steaua, 
coamele berbecului etc.), este edificatoare pentru 
evidenţierea unui vocabular plastic, comun spa¬ 
ţiului european şi extraeuropean, care a îmbră¬ 
cat forme particulare de la o civilizaţie la alta. 

Străvechile motive geometrice, întâlnite pe 
piese vechi din colecţiile muzeelor, componente 
ale unui alfabet grafic, devin semne, simboluri 
a căror semnificaţie magică şi religioasă s-a pier¬ 
dut, ele nemaifiind pentru noi decât elementele 
plastice ale unor compoziţii în cadrul cărora se 
combină în moduri infinit de variate. 

Zig-zag-urile şi meandrele unei grafii ances¬ 
trale au fost cusute, cu fir de amici, de aur, 
argint şi mătase, de către mâinile harnice ale 
ţărăncii, care a deschis ochii asupra lumii în lea¬ 
gănul dăltuit cu semnul soarelui, a făcut primii 

paşi pe prispa împodobită a casei, a citit fiorul 
dragostei în crestăturile furcii de tors, a ţesut şiruri 
de pomi ai vieţii pe scoarţele de zestre, a cusut cu 
migală stelele cerului pe cămăşile de nuntă ale co¬ 
piilor şi a pregătit cu grijă „straiele" pentru ultimul 
drum, al întâlnirii cu strămoşii. 

De multe ori motivele geometrice se asociază, pe 
aceeaşi piesă, cu alte categorii de ornamente, simbo- 
lico-religioase (cruci, prescuri, pristomice), zoomorfe 
(coarnele berbecului, cerbul), avimorfe (păsări), 
skeomorfe (furci, cârlige, zăluţe, ciuturi), antropo¬ 
morfe (ochi sau ochi cu sprâncene), dar mai ales cu 
motive vegetale stilizate (flori, frunze, ramuri, fructe), 
asociere care nu este deloc supărătoare, dimpotrivă, 
creează efecte plastice cu totul noi, aspect subliniat 
şi de filosoful Lucian Blaga: „Sub unghiul dominan¬ 
ţei şi al dozajului, descoperim că, în omamentica 
românească, suveranitatea geometrismului drept- 
liniar şi a figuraţiei stilizate e mai hotărâtă decât în 
altă parte, iar dozajul între geometric şi motive 
organic-stilizate — nicăieri aşa de echilibrat. Arta 
populară românească excelează, aşadar, printr-o 
consecvenţă stilistică de mare accent". 2 

Decorul discret, dispus cu măsură în câmpuri or¬ 
namentale bine delimitate, subliniază liniile croielii, 
dar şi pe cele ale corpului uman, căruia îi conferă un 
caracter sculptural, de mare distincţie. 

Alternarea spaţiilor decorate cu cele libere, lipsite 
de orice ornament, succesiunea regulată de plinuri 
şi goluri asigură întregii compoziţii decorative ritm 
şi expresivitate plastică deosebite. 

Dacă principiile construcţiei semnelor, dacă legile 
exprimării artistice, ale repetiţiei, simetriei, alternan¬ 
ţei şi ritmului sunt aceleaşi, în schimb modalităţile 
de exprimare plastică, felul în care creatoarele popu¬ 
lare ordonează şi combină motivele ornamentale 
în cadrul structurii decorative, raporturile pe care 
le stabilesc între termenii ornamentali ai compoziţiei 
diferă, conferindu-i personalitate şi individualitate 
fiecărei piese în parte. 

Acelaşi motiv apare în diferite interpretări, pri¬ 
mind alte sensuri şi alte valori, o altă încărcătură 
semantică, atât prin redarea lui în tehnici diferite, 
cât şi prin locul şi ponderea pe care le capătă în 
cadrul compoziţiei ornamentale. 

Cromatica este un alt element care asigură uni¬ 
tatea stilistică a costumului. Aceasta are o funcţie 
esenţial decorativă, punând în relief întreaga com¬ 
poziţie ornamentală. Creatoarea populară ştie să 
asigure compoziţiei unitatea tonală, realizând sub¬ 
tile acorduri. Ea stăpâneşte legile contrastului şi ale 
armoniei, vădind un gust al echilibrului clasic. 


2 Lucian Blaga, Trilogia culturii p. 214. 

Dacă, la decorarea pieselor de port tradiţionale, 
culorile de bază folosite au fost roşul şi negrul, la 
care au fost adăugate firul de aur şi de argint, cu 
timpul, gama cromatică s-a îmbogăţit cu alte culori, 
ajungându-se la compoziţii armonioase, de mare 
rafinament, prin dozarea accentelor cromatice. 

Pentru a evidenţia motivele ornamentale, crea¬ 
toarea populară a recurs la tente de valori diferite 
ale aceleiaşi culori: roşu închis, roşu deschis, verde 
ca iarba (deschis), verde domnesc (închis), albastru 
închis, galen alboi (foarte deschis), galben ca para 
(deschis), galben roşietic, galben portocaliu, galben 
închis etc. 

în comunitatea rurală tradiţională, culorile au 
subliniat pregnant diferenţierile de vârstă, de stare 
civilă, de ocazii, precum şi diferenţierile zonale şi 
etnice. încărcate cu virtualităţi dinamice, culorile 
măresc emoţia estetică, amplificând expresivitatea 
plastică a întregii compoziţii. 

Fără să considere unitatea structurală a portului 
popular un tot static şi rigid, mulţi intelectuali din 
a doua jumătate a secolului al XlX-lea — care au 
utilizat costumul ca un valoros argument în demon¬ 
strarea vechimii şi continuităţii neîntrerupte a po¬ 
porului român pe întregul teritoriu pe care-1 popu¬ 
lează din cele mai vechi timpuri — au sesizat marea 
bogăţie şi diversitate de forme morfologice şi decora¬ 
tive zonale, determinate de condiţiile istorice, poli¬ 
tice, social-economice şi culturale diferite, precum şi 
de varietatea mediului geografic, care a condiţionat 
practicarea diferitelor ocupaţii. „Mai fiecare ţinut 
mic — remarca, în acest sens, George Bariţiu —, pe 
alocuri mai tot satul îşi are portul său, după care 
poţi prea bine distinge pe locuitori unii de alţii." 3 

De-a lungul timpului s-au dezvoltat forme de 
îmbrăcăminte diferite — „tipuri de costum" —, legate 
de anumite locuri şi răspunzând unor condiţii de 
viaţă proprii unităţilor teritorial-administrative care 
au alcătuit, în Evul Mediu, aşa-numitele ţări: ţara 
Loviştei, ţara Haţegului, ţara Făgăraşului, ţara 
Oaşului, ţara Maramureşului, ţara Zarandului, ţara 
Vrancei etc. Din aceste unităţi teritoriale, conturate 
în condiţiile economice şi ale relaţiilor sociale din 
epoca feudală, s-au format zonele etnografice carac¬ 
terizate prin coeziune, stabilitate şi continuitate 
etno-culturală, prin păstrarea trăsăturilor esenţiale 
ale fiinţei neamului românesc. 

Zonele etnografice au constituit unităţi creatoare, 
deţinătoare şi generatoare de spiritualitate, de valori 
şi tradiţii, unele cu specific local, altele comune 
tuturor ţinuturilor româneşti. 


3 *** Călindarul pentru poporul român, p. 38-39. 

Fiecare tip de costum a cunoscut numeroase 
variante local-zonale, care s-au dezvoltat în con¬ 
texte politice, istorice, social-economice şi cultu¬ 
rale diferite, care poartă însemnele caracteristice 
timpului, locului şi grupului uman ce le-a creat, 
între prototip şi variantele acestuia existând o 
strânsă conexiune, o relaţie de interdependenţă. 

Ansamblul vestimentar care constituie un tip 
de costum prezintă un caracter de sistem, orice 
modificare survenită asupra unui element con¬ 
stitutiv al acestui tip atrăgând după sine modi¬ 
ficarea pieselor care compun variantele tipului 
respectiv de costum. 

Costumul — se specifică în volumul Se vetir 
pour dire (p. 13) — "C’est une totalite qui est 
plus que la somme de ses elements. C’est un 
ensemble mouvant d’elements interdependants, 
car la modification d’un seul element modifie Ies 
autres elements, et donc le systeme tout entier.» 

Variantele local-zonale ale unui tip de costum 
trebuie raportate la prototipul care le-a stat la 
bază, evidenţiindu-se, pe de-o parte, elementele 
comune, iar pe de altă parte, trăsăturile proprii, 
particulare, ce le caracterizează. 


Prototipul constituie exemplarul schematic, 
reprezentativ şi definitoriu, care întruneşte tră¬ 
săturile determinante, esenţiale, din care s-au 
dezvoltat variantele zonale — acestea fiind, de 
fapt, doar formele derivative ale prototipului în 
ceea ce priveşte structura morfologică, compo¬ 
ziţia decorativă şi cromatică. întotdeauna este 
respectată schema structurală a prototipului. 
Sintaxa câmpurilor ornamentale este aceeaşi la 
piesele care compun variantele local-zonale ale 
tipului de costum respectiv, diferite fiind numai 
particularităţile de exprimare artistică şi opţiu¬ 
nile coloristice. 

La această „schemă" decorativă a contribuit 
flecare creator, ordonând motivele într-o viziune 
inedită, ţinând seama de tradiţiile estetice, de 
vocabularul stilistic, de repertoriul tradiţional 
ornamental, de tehnicile de realizare proprii 
zonei respective, conferind personalitate şi indi¬ 
vidualitate fiecărei variante local-zonale în parte. 

'peuHilia co-ja&vudui “Dunutmc Sofrut&i 
din 7\aynţ C7an* ^aynraşului) 

iesele care acoperă parţial sau integral 
poalele cămăşii au un rol determinant în 
stabilirea tipologiei portului femeiesc tradiţional, 
fapt pentru care au fost denumite, în literatura 
de specialitate, „piese-cheie“ sau „complementare 
obligatorii ". 1 

Forma şi modul lor de purtare — suspendat, 
înfăşurat drept sau încreţit — au generat cele 
trei tipuri de bază ale veşmântului tradiţional 
românesc: costumul cu catrinţă, costumul cu 
fotă şi costumul cu vălnic, la care se adaugă 
tipul mai nou, cu fustă, celelalte fiind variante 

1 Hedwig-Maria Formagiu, Portul popular din România. 
p. 69: este prima lucrare de sinteză fundamentală asupra 
tipologiei portului popular, întemeiată pe analiza colecţiilor 
muzeale din ţară şi din străinătate. 


determinate de asocierea unor elemente de port 
cu altele. 

Categoria pieselor complementare cuprinde 
diverse scheme de organizare a câmpurilor deco¬ 
rative, generând o suită de variante ornamentale 
şi cromatice. 

Terminologia bogată şi variată care desem¬ 
nează piesele purtate peste poalele cămăşii, ca şi 
intensa circulaţie a termenilor legaţi de aceste 
piese, în întregul spaţiu carpato-balcanic, atestă 
marea lor vechime. 

Din categoria acoperitorilor parţiale, care lasă 
la vedere poalele cămăşii în părţile laterale, o 
mare răspândire teritorială (Transilvania, Banat, 
Oltenia, Muntenia, Bărăgan, Dobrogea şi, parţial, 
Moldova) o are catrinţa. 




‘P&it eu muvuuhu, căutată. 4c fieţteutau 
diu TQăeăciutU (‘Sacou) 


eu vâluic 


("TJtcAedutţc) 


(fectutu 
eu catniuţa 
(THânquUtHeu 
Si&iuluc) 



www.cimec.ro 


















CostuH\uC popuCar românesc 



(0(t) 

Ofri&p {Seuteit) 



Ţesătură cu o formă dreptunghiulară, cu dimen¬ 
siuni care variază, de la o zonă etnografică la alta, 
între 40-60 de centimetri lăţime şi 60-80 de cen¬ 
timetri lungime, catrinţa este purtată pereche, în 
sens vertical, fiind susţinută în talie de cingători. 
Element arhaic de origine traco-ilirică, răspândit în 
lumea egeo-mediteraneană şi în spaţiul carpato-bal- 
canic 2 (este reprezentată pe figurinele descoperite la 
Vin£a şi Câma), catrinţa este cunoscută sub diferite 
denumiri — aşa cum relevă materialele de teren con¬ 
semnate cu ocazia aplicării chestionarelor de port 
popular pentru Atlasul Etnografic Român (AER) —, 
întâlnindu-se uneori, chiar în cuprinsul aceleiaşi 
zone, mai mulţi termeni care o desemnează: boscea, 
zăvelcă , prestelcă, fâstăc, opreg, foaie, zadie, păs- 
tură, pănzătură, zapreg, cotreanţă, şurţ, cârpă de 
încins, otă, cretincioară etc. 

Materiile prime folosite în confecţionarea catrinţei 
au fost: lâna şi părul (din lână de cea mai bună 
calitate, obţinută cu ajutorul unor piepteni speciali), 
cânepa, bumbacul, mai rar borangicul, la care s-au 
adăugat, spre sfârşitul secolului al XlX-lea şi înce¬ 
putul secolului al XX-lea, „sârma" — firul metalic —, 
mătasea colorată, catifeaua şi postavul. 

Ţesută în război, în două sau în patru iţe, catrin¬ 
ţa este ornamentată cu sisteme diferite, care variază, 
de la o zonă etnografică la alta, prin modul de orga¬ 
nizare a câmpurilor decorative, maniera de com¬ 
punere şi interpretare a elementelor ornamentale, 
tehnica realizării motivelor decorative şi gama cro¬ 
matică utilizată. 

O subvariantă a catrinţei o constituie opregul 
cu franjuri, răspândit în spaţiul balcanic şi bazinul 
mediteranean, alcătuit din două părţi distincte: 
partea superioară, ţesută, numită petec (de fapt, o 
catrinţă de proporţii reduse), a cărei lungime nu 
depăşeşte 30 de centimetri, de care sunt prinşi, sub 
forma unor fâşii verticale, ciucurii, lungi de 50-60 de 
centimetri, ce cad liber de la petec în jos. Forma 
veche de opreg — aşa consemnează informaţiile de 
teren şi bibliografia de specialitate — avea petecul 
dezvoltat şi ciucurii mai scurţi. Cu timpul, petecul 
şi-a redus dimensiunile, în favoarea ciucurilor care 
s-au lungit. Raportul între partea ţesută şi lungimea 
franjurilor, compoziţia decorativă a petecului şi cea 
cromatică a franjurilor sunt semne de recunoaştere 
a zonei de provenienţă. 

Tehnicile de ţesut şi ales ale petecului, în care 
firul subţire de lână alternează cu cel de aur şi 
argint, amintesc somptuoasele ţesături orientale. 

Aria de răspândire a opregului cu franjuri, atestat 
la noi pe unele figurine datând din epoca bronzului. 


2 Tancred Bănăţeanu, Arta populară bucovineană, p. 293. 

este limitată la Valea Bistrei, Valea Almăjului, Valea 
Jiului şi Haţeg. 

Opregul cu franjuri este frecvent şi la românii din 
Banatul sârbesc, aria sa de răspândire incluzând şi 
alte zone din sud-estul Europei (locuite de albanezi 
şi grupuri de aromâni). 3 

O altă subvariantă a catrinţei e şorţul care repre¬ 
zintă o dezvoltare a catrinţei, fiind compus, mai rar, 
dintr-o singură foaie, dar mai ales din două sau trei 
ţesături de catrinţă, unite pe lungime, prin cusă¬ 
tură, fapt care a dus uneori la extinderea denumirii 
date catrinţei şi la şorţ. Purtat numai în faţă, încreţit 
în talie, şorţul are o largă răspândire în Transilvania. 

De origine apuseană şi central-europeană, şurţul 
a pătruns în portul popular românesc prin filiera 
săsească din Transilvania. 4 

De la începutul secolului al XX-lea, în multe zone 
etnografice ale ţării, catrinţa din faţă a fost înlocuită 
cu şorţul ţesut, iniţial din pânză sau lână, iar mai 
târziu confecţionat şi din materiale procurate din 
comerţ. Generalizarea lui în portul popular din 
întreaga ţară s-a făcut treptat în funcţie de puterea 
tradiţiei, de contactul mai strâns sau mai slab cu 
oraşul, de pătrunderea rapidă a unor materii prime 
de provenienţă industrială, cum ar fi joljul, mătasea, 
catifeaua şi postavul. 

Terminologia şorţului diferă şi ea de la o zonă 
etnografică la alta: zadie, şurţ. pestelcă, cătrinţă etc. 

Printre acoperitorile integrale, care se poartă peste 
poalele cămăşii femeieşti, se numără fota, o bucată 
dreptunghiulară de ţesătură, lungă de aproximativ 
1,60 metri, lată de 0.80 metri, care înfăşoară strâns 
corpul peste brâu, având cele două capete suprapuse 
în faţă, piesa fiind susţinută în talie cu bete. 

Piesă de port arhaică, având o largă răspândire 
în culturile mediteraneene şi egeo-asiatice, preluată 
şi de cultura arabă, unde s-a păstrat şi termenul de 
fotă, ea apare reprezentată, la noi în ţară. pe unele 
metope ale monumentului de la Adamclisi, din 
Dobrogea, care înfăţişează două femei dace purtând 
această piesă. 

Aria de circulaţie a fotei cuprinde Moldova, nor¬ 
dul Munteniei (până la râul Topolog, unde fota co¬ 
există cu catrinţa), cursul superior al Văii Mureşului 
(Tulgheş-Topliţa) şi zona Branului. Ea e răspândită 
şi în spaţiul nord-est-european (Ucraina), în Orien¬ 
tul Mijlociu şi în sud-estul Asiei (India, Indonezia). 5 


3 ‘ 4 Elena Secoşan: Paul Petrescu, Portul popular de sărbătoare. 

p. 61. 

5 Tancred Bănăţeanu, Arta populară bucovineană, p. 298-299: 
Elena Secoşan: Paul Petrescu. Portul popular de sărbătoare. 

p. 62. 

în privinţa terminologiei local-zonale a fotei, 
aceasta diferă de la o zonă la alta. în întreaga 
Moldovă, de-o parte şi de alta a Prutului, fota 
este cunoscută sub numele de catrinţă, desem¬ 
nând, de data aceasta, piesa ce înfăşoară strâns 
corpul, de la talie în jos, pe lungime, şi nu una 
dintre cele două tăblii, purtate în faţă şi în spate, 
în afara termenului de catrinţă, în Moldova de 
nord mai apar, pentru fotă, şi alte denumiri lo¬ 
cale, cum ar fi prigitoare sau priştoare. Pe Valea 
Mureşului, fota este cunoscută sub numele de 
prinzătoare, iar în Buzău şi Vrancea sub denu¬ 
mirea de stricătoare şi, mai rar, de catrinţă, în 
unele localităţi din Argeş sub numele de vălnic, 
aşa cum relevă informaţiile de teren culese cu 
ocazia aplicării chestionarului de port popular 
pentru AER. 

Ţesută iniţial în patru iţe din păr (urzeală şi 
băteală) în culoarea naturală a lânii, sau din 
urzeală păr şi băteală lână sau din urzeală 
bumbac şi băteală lână, iar mai târziu în două 
iţe, din strămătură (lână fină, toarsă de fabrică), 
canva (lânică), bumbac, amici, mătase, fir, cu 
fondul negru şi, mai rar, vânăt, vişiniu, roşu sau 
cafeniu, sau cu un fond în colorit alternant de 
verde închis şi roşu închis ori de grena şi verde 
închis etc., fota apare în mai multe variante 
ornamentale, contribuind la definirea tipului de 
costum local-zonal. 

Din punct de vedere morfologic, fota cunoaşte 
două forme: fota dreaptă, clasică şi fota creaţă. 


Ea prezintă diferenţieri în funcţie de numărul 
foilor din care este realizată. Astfel, în Moldova 
şi, parţial, în unele zone ale Munteniei, fota este 
alcătuită dintr-o singură bucată de ţesătură. în 
zone precum Argeş, Muscel, Dâmboviţa, Buzău, 
Râmnicu Sărat sau Ilfov, fota este compusă din 
două foi cusute pe orizontală. 

Modul de dispunere a câmpurilor decorative 
pe cele trei părţi distincte ale fotei — capetele, 
denumite, în termenii locali, foi sau pulpane 
(Vrancea), feţe (Rădăuţi), pulpane (Bran, Argeş, 
Prahova), latu' din faţă, părţile sau poala (Har¬ 
ghita), şi porţiunea din spate, neornamentată, 
întotdeauna neagră, numită dos în toată ţara — 
a dat naştere la numeroase variante ornamentale. 

Vălnicul este o piesă specifică portului de 
iarnă, de formă dreptunghiulară, de mari pro¬ 
porţii, atingând până la 4 metri lungime şi 0,80 
metri lăţime, datorită cărora se poartă încutat, 
încreţit sau plisat. El apare ca o fustă neînche¬ 
iată, cu capetele uşor suprapuse într-o parte. 

Terminologia locală a vâlnicului desemnează, 
de fapt, diferitele sale variante decorative: opreg 
creţ, creţ, cătrinţă, zuvelcă, zăuelcă creaţă, ză- 
velcă mare, opreg, crăţană etc. 

Ţesut în două iţe, din lână, vălnicul este 
alcătuit din două foi lungi de ţesătură, aşezate 
orizontal. 

Aria sa de răspândire cuprinde Oltenia şi 
parţial Muntenia, de fapt Muntenia dunăreană, 
care a avut legături puternice cu Balcanii. 

Din cercetările de teren reise că vălnicul, 
purtat în nordul ţinuturilor Goij, Vâlcea şi 
Mehedinţi, a pătruns din sudul acestor 
zone, făcând parte din ţinuta de sărbă¬ 
toare, deoarece portul vechi din nor¬ 
dul Olteniei era constituit din cele 
două catrinţe, purtate perechi. 

Aşa se şi explică de ce locuitorii din nord au 
denumit vâlnicul cu termenul de zăvelcă creaţă , 
ei necunoscând iniţial forma de vâlnic. 

Vâlnicul se întâlneşte şi la alte popoare (sârbi, 
bulgari, albanezi), într-o arie cu substrat tracic, 
întinsă de-o parte şi alta a Dunării. 6 

Cele două piese, catrinţa şi fota, cu numeroa¬ 
sele lor variante omamental-zonale, sunt elemen¬ 
tele originare, arhaice, ale portului tradiţional, 
care au conferit linii diferite corpului femeiesc, 
subliniindu-i rotunjimea şoldurilor neacoperite 
de catrinţe sau înfăşurându-le strâns cu ele¬ 
ganta fotă. 

Cea de-a treia piesă, vâlnicul — considerat de 
specialişti o formă dezvoltată din fota creaţă 7 — 
evidenţiază subţirimea taliei, prin amploarea sa 
amintindu-ne de zeiţele neoliticului înveşmântate 
în rochie-clopot. 

Dacă funcţia şi forma acestor piese definitorii 
în stabilirea tipologiei portului popular femeiesc 
au rămas aceleaşi şi în costumul actual, în 
schimb decorul lor a evoluat de la compoziţiile 
simple spre cele complexe, ca urmare a perfec¬ 
ţionării tehnicilor de cusut şi de ales în război. 


Fusta, pătrunsă prin intermediul oraşului, 
este singura piesă a costumului femeiesc care 
se abate de la „canoanele" portului popular 
tradiţional, alcătuit, de regulă, din elemente de 
formă dreptunghiulară, deschise, fără să fie 
unite printr-o cusătură. Compusă din mai multe 
foi de ţesătură, cusute unele de altele şi încreţite 
în talie, fusta, cunoscută local sub diferiţi ter¬ 
meni, dintre care mai răspândiţi sunt cei de 
rochie, sumnă ori sucnă, a fost integrată în por¬ 
tul popular femeiesc, generalizându-se, treptat, 
la nivelul întregii ţări. 

Tot o fustă este şi androcul, care, spre deose¬ 
bire de aceasta, are o circulaţie mai restrânsă 
(Bacău, Vrancea, Brăila, Tulcea, Constanţa, 
Buzău, Prahova, Dâmboviţa, Ialomiţa, Călăraşi, 
Ilfov, Braşov, Covasna), fiind purtat, mai ales, în 
ţinuta de muncă. 


6 Elena Secoşan; Paul Petrescu, Portul popular de sărbă¬ 
toare, p. 64. 

7 Hedwig-Maria Formagiu, Portul popular din România. 
p. 75. 

Găteala capului 

n ansamblul costumului, găteala capului, 
care cuprinde elemente de veche tradiţie, 
transmise din generaţie în generaţie, contribuie, 
alături de celelalte piese constitutive ale portului 
popular, la creionarea trăsăturilor particulare 
specific zonale, la definirea tipologiei portului 
popular local. 

în mentalitatea comunităţii rurale tradiţionale, 
găteala capului, cu componentele sale: pieptănă¬ 
tura, categoriile de piese textile care protejează 
capul, podoabele şi accesoriile destinate împo¬ 
dobirii şi fixării pe cap a acestora, constituia o 
puternică marcă diferenţială care indica aparte¬ 
nenţa la o anumită comunitate: în acelaşi timp, 
era un semn distinctiv al unor importante ocazii, 
un semn care indica vârsta, starea civilă, socială 
şi materială a purtătoarei. 

Fiecare zonă etnografică a ţării se caracteriza 
prin „găteli" specifice ale capului, pieptănătura, 
piesele textile, ca şi tehnica legării lor fiind de o 
mare varietate. 1 


1 Indicăm o bibliografie de specialitate, selectivă: R. Vuia, 
Portul popular din Ţara Haţegului , Buc., 1926; Lucia Apol- 
zan, Portul şi industria casnică textilă din Munţii Apuseni 
Buc.. 1944: T. Bănăţeanu. Portul popular din Ţara Oaşului 
ESPLA, 1955; C. Irimie. Portul popular din Ţara Oltului 
zona Aurig , ESPLA. 1957; Gh. Focşa. Evoluţia portului 
popular din zona Jiului de Sus , ESPLA, 1957; N. Dunăre, 
Portul popular din Bihor . ESPLA 1957; N. Dunăre; Marcela 
Focşa, Portul buciumanilor din Munţii Apuseni ESPLA 
1957; C. Irimie, Portul popular din zona Perşanilor . Ţara 
Oltului ESPLA, 1958; idem Portul popular din zona Bra - 
nului , Editura Meridiane, Buc., 1960; idem Portul popular 
din Ţara Oltului Zona Făgăraş, ESPLA, 1965; N. Dunăre, 
Portul popular din Ţara Zărandului Cluj, 1966; T. Bănă¬ 
ţean u, Portul popular din regiunea Maramureş. Zonele Oaş . 
Maramureş , Lăpuş, Sfatul Popular al regiunii Maramureş, 
Casa Creaţiei Populare, 1966; N. Dunăre, Portul popular 
de pe Tămave, Casa Creaţiei Populare a judeţului Braşov, 
1968; Hedwig-Maria Formagiu, Portul popular din România, 
Muzeul de Artă al RSR, Buc., 1974; Tancred Bănăţeanu, 
Arta populară bucovineană. Centrul de îndrumare a creaţiei 
populare... al judeţului Suceava, 1975. 

‘Pieft&utdtunu de fctfu {'Ifeeaud) 


Integrându-se organic în complexul costumu¬ 
lui popular, găteala capului prezintă un deosebit 
interes artistic, dovedind, totodată, şi o reală va¬ 
loare istoric-documentară. Privite în evoluţia lor, 
aceste piese de port reflectă, ca şi costumul 
însuşi, viaţa social-economică, gustul estetic al 
epocii respective, întrepătrunderile ori iradierile 
unor elemente venite din arii de cultură mai apro¬ 
piate sau mai îndepărtate, preluate şi prelucrate 
în maniera proprie geniului creator autohton. 

O analiză atentă a materialului cules cu prile¬ 
jul cercetărilor întreprinse pentru Atlasul Etno¬ 
grafic Român relevă existenţa numeroaselor 
modalităţi de realizare a împletiturii — începută 
fie de la cărare, din dreptul frunţii, fie din partea 
superioară a urechii, fie de la ceafă — totodată, 
şi existenţa a numeroase variante de dispunere 
a părului: purtat pe frunte, purtat liber, pe spate, 
strâns la ceafă, purtat pe creştetul capului sau 
în jurul urechii. 



'pata ftiefetauatu cu cAicu/ctoc [THunţU /tfuc&eui) 

Fiecărei categorii de vârstă (fetiţe, fete, neveste 
şi bătrâne), care corespunde celor patru etape 
ale vieţii (copilăria, adolescenţa, maturitatea şi 
bătrâneţea) şi fiecărei etape de evoluţie a portu¬ 
lui popular le sunt proprii variante specifice în 
ceea ce priveşte pieptănătura şi acoperământul 
capului, un rol important în conturarea acestora 
avându-1 normele de ordin practic îndătinate de 
tradiţie şi gustul estetic al purtătoarelor dintr-o 
anumită zonă. 

Pieptănătura primului grup de vârstă, care 
cuprindea fetiţele de până la 14-15 ani, cunoş¬ 
tea modalităţi de realizare şi dispunere a împleti¬ 
turilor care variau de la o zonă la alta. Specifică 
acestei prime categorii de vârstă era maniera 
răsucirii părului, din dreptul cărării, de la 
frunte, până în dreptul urechii, de unde pornea 
împletitura propriu-zisă. 

O mare frecvenţă au avut-o pieptănăturile cu 
părul scurt, retezat pe frunte, cu una sau două 
cozi lăsate liber pe spate ori cu două cozi aduse, 
în cunună, pe cap. De obicei, cozile se prindeau 
la vârf fie cu aţă, fie cu fire de lână de diverse 
culori, fie cu panglici policrome care atârnau pe 
spate sau erau legate în fundă. 

O pieptănătură veche, având o arie de 
răspândire limitată la zonele Haţeg, Pădurenii 
Hunedoarei, Munţii Apuseni 2 , nordul Moldovei, 


2 Lucia Apolzan. Portul şi industria casnică.... p. 99. 


iar la fete în aceleaşi zone, dar şi în Bihor, a fost 
cea mai cunoscută sub numele de cioc sau 
chică: părul din faţă, despărţit printr-o cărare ce 
pornea de la o ureche la cealaltă, se împletea 
într-o coadă ce cobora pe frunte, pe sub urechea 
dreaptă, şi se unea cu părul de la ceafă într-o 
coadă lasată liber pe spate, în care se prindeau 
panglici colorate. 

Terminologia referitoare la cozi era extrem de 
variată, coexistând, uneori, în aceeaşi zonă, mai 
mulţi termeni: chici, cosiţe, plete, moaţe, cojrti- 
cioare etc. 

în multe zone, coada împletită în creştetul 
capului (realizată numai cu părul din faţă) avea 
aceeaşi denumire de moţ, extinsă uneori la 
întreaga pieptănătură, aşa cum consemnează 
chestionarele AER în judeţele Caraş-Severin, 
Mehedinţi, Dolj, Teleorman, Buzău, Argeş. 

Vârsta de 14-15 ani coincidea, în majoritatea 
zonelor etnografice ale ţării, cu ieşitul la horă şi 
integrarea într-o altă categorie, într-un alt statut 
social, acela de fată, cu însemne specifice. 

în pragul adolescenţei, pieptănăturii i se 
acorda o importanţă deosebită, mai ales în zilele 
de sărbătoare: fata purta întotdeauna capul 
descoperit, părul, ca podoabă naturală, fiindu-i 
pus cât mai mult în valoare. 

Modalităţile de dispunere a cozilor — lăsate 
liber pe spate, întrepătrunse la ceafă, aduse în 
cunună pe cap, rotite în jurul urechilor, strânse 

în coc etc. — constituiau numeroase variante 
care, alături de celelalte componente ale costu¬ 
mului. contribuiau la conturarea trăsăturilor 
particulare ale portului popular dintr-o zonă. 

Cea mai mare frecvenţă o avea, la fete, piep¬ 
tănătura cu o coadă sau cu două cozi pe spate, 
prinse în zile de sărbătoare cu multe panglici 
colorate, legate de la o coadă la alta şi lăsate să 
atârne până la mijlocul spatelui, sau cu panglici 
care se împleteau în cozi şi se înnodau la vârfuri, 
atârnând liber sau făcute fundă, panglici a căror 
terminologie — consemnată în materialele de 
teren — varia de la o zonă la alta: plăntică, 
petea , primă, primură sau primbură, ţop, corde¬ 
luţă sau pleteancă etc. 

Alături de panglici, fetele obişnuiau pretutin¬ 
deni. în zilele de sărbătoare, să-şi împodobească 
cozile cu flori naturale. în timpul verii: muşcate, 
garoafe, micşunele, rotunjoare, busuioc, maghe- 
ran, ochiul-boului, trandafiri, sau artificiale în 
timpul iernii, precum şi cu o serie de podoabe: 
mărgele, ace de os. bolduri cu gămălie colorată, 
agrafe din os cu pietre colorate sau piepteni din 
os şi aluminiu. 

Chiar şi în cazurile în care pieptănătura ca¬ 
racteristică fetiţelor se menţinea şi la fete, fiind 
comună celor două grupuri de vârstă, prin unele 
însemne specifice, prin elemente estetice pro¬ 
nunţate pe care le implica, găteala capului la 
fete se diferenţia, constituind un semn distinctiv 
după care această categorie de vârstă se deose¬ 
bea net, în cadrul comunităţii rurale tradiţionale, 
de celelalte categorii. 

Astfel, diferitele modalităţi în care părul era 
pieptănat pe frunte şi în părţi — sub formă de: 
colţi (a căror terminologie varia de la o zonă la 
alta — obloane în judeţul Satu Mare. z garlaonţi 
în judeţul Teleorman, inele în judeţul Sibiu, 
cupe în judeţul Caraş-Severin. colţi în judeţele 

Arad şi Prahova): zulufi în părţi. în judeţul Co- 
vasna: onduleuri realizate cu drotul, în judeţele 
Ilfov, Argeş, Mehedinţi, Covasna, denumite pale 
sau valuri ; prin împletirea părului în şuviţe 
mărunte care se despleteau după aceea, părul 
rămânând încreţit: prin răsucirea părului ud cu 
ajutorul unui ac sau cui (judeţul Caraş-Severin): 
bucle în faţă (judeţele Botoşani. Covasna, Timiş) 
— constituiau elemente prin care pieptănătura 
fetelor se deosebea de cea a fetiţelor. 

în Suceava, Teleorman, Prahova, Argeş. 
Hunedoara şi Alba — aşa cum relevă cercetările 
de teren — părul, împletit într-o coadă, era lăsat 
despletit de-o palmă, spre vârf, şi legat la vârfuri 
cu o panglică ce atârna pe spate sau era făcută 
fundă. 

în alte zone din judeţele Cluj, Sălaj, Arad, 
Caraş-Severin, Timiş, Suceava, fetele obişnuiau 
să-şi împletească părul într-o singură coadă, 
numită tablă în judeţul Timiş şi coada din lat 
în judeţul Cluj, realizată din numeroase şuviţe, 
ajungând până la patruzeci. 

Dacă părul nu era prea bogat, fetele îşi 
îngroşau chicile cu lână vopsită în culoarea 
părului sau cu păr natural căzut, aceste adău¬ 
giri purtând diferite denumiri: nadă în judeţul 
Buzău sau pleteri în judeţele Dolj şi Mehedinţi. 

O pieptănătură frecvent întâlnită la fete era 
cea cu coc realizat fie din păr răsucit, fie din păr 
împletit într-una, două sau mai multe cozi, coc 
a cărui terminologie, deosebit de bogată, varia de 
la o zonă la alta: conci, cucui, cuc, moţ, colac, 
moţoc, coşercuţă. conc, pup etc. Cocul era prins 
cu ace de sârmă, numite: spelci, crăcane, căngi, 
ghemţari, arnoage, arnoale, zulufare, igle, hoite, 
acealniţe. 

O arie întinsă de circulaţie, la scara întregii 
ţări, o avea pieptănătura cu două cozi aduse în 
cunună pe cap — care cunoaşte câteva variante: 

cu cozile împletite începând de deasupra ure¬ 
chilor şi aduse pe creştetul capului, cu cozile 
împletite de la ceafă şi aduse pe creştetul capu¬ 
lui sau cu cozile împletite deasupra urechilor, 
aduse pe cap şi întumate la ceafă. 

în zilele de sărbătoare, iar în unele zone etno¬ 
grafice cu două-trei duminici înainte de nuntă, 
pieptănătura se completa cu cununiţe din flori 
naturale sau artificiale, ori cu „găteli" compli¬ 
cate, realizate din panglici, mărgele, oglinzi, ciu¬ 
curi policromi de lână, pene de păun, monede, 
podoabe ce constituiau semnul distinctiv al fe¬ 
cioriei în cadrul comunităţii rurale tradiţionale. 

Trecerea de la statutul de fată la cel de ne¬ 
vastă avea loc a doua zi după nuntă, în cadrul 
ritualului cunoscut sub numele de învelitul sau 
legatul miresei, când tinerei femei i se schimba 
pieptănătura, aşezându-i-se pe cap conciul, pe 
care avea obligaţia să-l poarte din acel moment 
toată viaţa, până la moarte, conciul şi legătura 
de cap fiind, de fapt, „semnele" care marcau tre¬ 
cerea femeii de la o stare civilă la alta şi având, 
sub acest aspect, un rol de simbol social. 



Conciul constituia un suport confecţionat din 
cele mai variate materiale: crengi de măr, tei, 
cireş, paltin, trandafir, curpen, nuiele, papură, 
tulpină de porumb, mucava, corn de vită, tablă, 
sârmă, os, pânză, dimie, lână, păr natural căzut 
etc., cu dimensiuni diferite şi o mare diversitate 
de forme: circulară, semicirculară, ovală, tri¬ 
unghiulară, în formă de coarne, tronconică, în 
forma literei V etc. înveliţi în pânză sau lână, 
suporţii se aşezau peste părul împletit, de obicei, 
în două cozi care se coseau, legau sau răsuceau 
în jurul acestora. 

Suporţii — aceste piese intermediare între 
pieptănătură şi piesele textile care acopereau 
capul — au avut o largă arie de circulaţie în 
Banat şi Transilvania, parţial în Oltenia, Mun¬ 
tenia şi Dobrogea şi cu totul izolat în Moldova. Ei 
erau obligatorii pentru femeia măritată, având 
un vădit scop funcţional, de a strânge părul şi 
a nu lăsa să alunece nici o şuviţă, de a-i da 
întregului ansamblu al gătelii capului o anumită 
formă şi, totodată, de a fixa şi susţine acoperito- 
rile de cap, femeia supunându-se unor străvechi 

canoane fixate de tradiţie, potrivit cărora nu mai 
avea voie să-şi arate părul, în public, niciodată. 

între pieptănătura propriu-zisă, cu cărare la 
mijloc, şi coc, realizat prin împletirea părului în 
cozi întrepătrunse la ceafa şi legate cu aţe sub 
forma unui coc lunguieţ sau rotund, realizat din 
aceleaşi cozi împletite, dispus în creştetul capu¬ 
lui, cunoscut în termeni generali sub numele de 
conci, şi suportul cu aceeaşi denumire, există 
o strânsă interdependenţă. 3 

Uneori, pieptănăturile erau reliefate şi prin 
utilizarea unor suporţi cu forme speciale. Astfel, 
pieptănătura arhaică „cu coame", sub forma 
unor proeminenţe laterale realizate din cozi 
răsucite deasupra urechilor, era subliniată şi 
prin suportul din sârmă în formă de coame 
aşezat deasupra cozilor sau prin piese anexe cu 
această formă, cum este, de exemplu, cunoscuta 
ceapsă cu coarne de Haţeg. Pieptănătura „cu 
coarne", consemnată de chestionarele AER 
numai în judeţele Sălaj, Hunedoara, Alba, 
Suceava, Teleorman şi Vrancea, a avut o arie de 
răspândire mult mai mare în trecut. 4 

Chiar şi în cazul în care părul natural era 
destul de bogat, normele stabilite în cadrul 
comunităţii tradiţionale şi transmise din gene¬ 
raţie în generaţie cereau ca el să fie îngroşat cu 
păr artificial denumit pletenci, sclebe, pleteri 
etc. Cozile astfel îngroşate şi întărite cu plete 
de lână, denumite curmi în localităţi din jurul 
Caransebeşului, dărlogi în zona Almăjului, cioci 
în judeţul Alba, cosiţe în judeţele Cluj, Alba, 
Hunedoara, erau aduse în faţa urechii, formând 
un fel de semicerc, de unde se întorceau spre 
ceafă; cele două cozi, petrecute şi legate una de 
alta, erau vizibile de sub învelitoarea capului. 

O altă pieptănătură, des întâlnită în judeţele 
Bistriţa-Năsăud, Sibiu şi Alba, iar sporadic în 
multe zone ale ţării, a fost cea cu cozile aduse 
roată pe cap, îngroşate cu plete de lână, perfect 
acoperite cu şuviţele de păr natural. 

Pieptănăturile nevestelor, mult mai compli¬ 
cate decât ale celorlalte categorii de vârstă, unele 
dintre ele fiind reflexe ale unor rituri mai vechi, 
legate de cultul fertilităţii, subliniau, alături de 
piesele componente ale ansamblului vestimen¬ 
tar, notele particulare, specifice, ale zonei etno¬ 
grafice respective. 


3 Jana Negoiţă, Conci, ciupag, opreg..., p. 57. 

4 Ion Chelcea, Portul cu coame, p. 107; Georgeta Stoica; 
Maria Vâgâi, Arta populară din Câmpia Munteniei, p. 64. 


In mentalitatea comunităţii săteşti, după 
vârsta de 40-45 de ani, femeia intra într-o altă 
etapă de viaţă, aceea a bătrâneţii. 

Identică aproape cu cea a nevestelor, piep¬ 
tănătura bătrânelor se caracteriza printr-o mai 
mare sobrietate, renunţându-se total la unele 
elemente de cochetărie specifice nevestelor, cum 
ar fi bretonul, zulufii, colţii etc. 

întregul ansamblu vestimentar, deci şi ele¬ 
mentele de găteală a capului, marca — prin 
unele detalii de omamentică şi cromatică (un 
decor mai discret, în tonuri cromatice mai 
închise) şi printr-un accentuat grad de conser¬ 
vatorism, în ceea ce priveşte perpetuarea unor 
elemente arhaice — această categorie de vârstă. 

Pieptănăturile cu cea mai mare arie de răs¬ 
pândire la bătrâne au fost: cea cu cozile între¬ 
pătrunse una într-alta la ceafă, pieptănătură 
denumită cu cosiţe în Ilfov şi cu berci în Ilfov, 
Teleorman şi Argeş; cea cu coc, realizat fie 
numai din păr natural, fie şi cu ajutorul supor- 
ţilor, înveliţi în pânză sau lână; pieptănătura cu 
cozile aduse roată pe cap. 

Dintre pieptănăturile arhaice menţionăm: pe 
cea cunoscută sub numele de cioci, chici în¬ 
groşate cu plete de lână, împletite începând de la 
ceafa, aduse peste urechi şi, de aici, pe creştetul 
capului, pentru a forma o creastă accentuată, 
formă întâlnită în judeţul Alba; pe cea cu coarne, 
răspândită în Hunedoara, Alba, Suceava, Vran¬ 
cea, Teleorman, şi pe cea cu cosiţe, constând din 
două cozi împletite de sub ureche, îngroşate cu 
sclebe de lână toarsă, rotite în jurul urechii, 
aduse spre ceafa şi întrepătrunse, frecventă în 
judeţele Cluj, Alba, Hunedoara. 

De-a lungul timpului, pieptănăturile au par¬ 
curs — ca şi celelalte elemente componente ale 
ansamblului vestimentar —, o continuă evoluţie, 
permanente transformări, adaptări, alături de 
formele tradiţionale, arhaice, perpetuate prin 
tradiţie până în preajma primului război mon¬ 
dial şi menţinute numai în portul femeilor în 
vârstă, apărând şi forme noi, mai simple şi mai 
comode, care treptat le-au înlocuit pe cele vechi, 
răspunzând astfel noilor cerinţe de viaţă. 

Acoperământul capului 

ieptănăturii i se adaugă o serie de piese 
textile şi podoabe care fac parte intrinsecă 
din găteala capului, completând-o şi integrând-o 
stilistic întregului ansamblu vestimentar. 

Fiecărei zone etnografice a ţării îi este carac¬ 
teristic un mod propriu de îmbrobodire şi, cu 
toate că se respectă unele canoane tradiţionale 
în privinţa învelirii capului, acoperitorile, prin 
forma piesei, dimensiuni, materia primă, tehnica 
de realizare, compoziţia decorativă şi cromatică, 
dar şi prin felul de asamblare, vădesc întotdea¬ 
una multă artă şi ingeniozitate. 

Dacă iniţial categoriile de piese care acope¬ 
reau capul au avut practic un rol utilitar, de pro¬ 
tejare împotriva condiţiilor neprielnice de mediu, 
cu timpul, ele au căpătat şi o valoare artistică, 
ornamentală. Dincolo de funcţia practic-utilitară 
şi de cea estetică, acoperitorile au mai avut şi 
o pronunţată funcţie socială, ele fiind semnul cel 
mai evident de stare civilă a femeii. 

în cadrul ceremonialului de nuntă, învelito- 
rile dobândeau şi o funcţie ritualică, simbolică, 
de marcă, funcţie care a supravieţuit în unele 
zone etnografice ale ţării până aproape de zilele 
noastre. 

Prin diferite elemente — materiale întrebuin¬ 
ţate pentru confecţionarea lor, structuri decora¬ 
tive şi cromatice, tehnici de legare —, învelitorile 
de cap constituiau un complex de semne care 
indicau vârsta, starea civilă, socială şi materială 
a femeii, adaptându-se, ca formă şi structură, 
mediului geografic şi ocaziilor în care se purtau. 


In practica de învelire a capului, surprindem 
două etape: aceea de susţinere a pieptănăturii 
prin folosirea unor piese secundare, anexe, cu 
un rol funcţional, care au primit diverse forme şi 
denumiri zonale: legătoare, tulpan, fes, meche- 
leţ, ceapsă, căiţă etc., şi aceea de învelire pro- 
priu-zisă, peste acestea, cu o piesă textilă, cum 
ar fi ştergarul, marama, basmaua etc. 

Sunt elemente care apar în unele zone, cu rol 
intermediar între pieptănătură şi acoperitoare 
(căiţă, ceapsă), iar în alte zone aceleaşi piese au 
rol principal, de învelitori propriu-zise. 

învelitori legate liber la folosire 5 sunt şterga¬ 
rul, marama (o variantă a ştergarului), basmaua 
şi tulpanul triunghiular (o variantă a basmalei). 

Ştergarul reprezintă cea mai simplă formă de 
acoperitoare, stând la baza tuturor sistemelor de 
învelit capul femeilor în portul popular tradiţio¬ 
nal de pe întreg cuprinsul ţării. 

Ţesut iniţial din cânepă şi in, iar, odată cu 
introducerea bumbacului în gospodăria ţără¬ 
nească, şi din diferitele calităţi ale acestei fibre: 
bumbăcel, aţă, sacăz, inişor, coton, izmir etc., 
ştergarul cunoaşte o largă arie de răspândire, 
cuprinzând Muntenia, Oltenia, Moldova, parţial 
Transilvania şi izolat Banatul şi Dobrogea. 

Dacă forma morfologică a ştergarului, aceea 
de dreptunghi, este identică în toate ţinuturile 
în care se poartă, în schimb dimensiunile, proce¬ 
deele tehnice de realizare, structura decorativă, 
modul de învelire sau de asociere cu alte piese 
diferă de la o zonă la alta, conturându-se o serie 
întreagă de variante. 

Terminologia privind ştergarul e deosebit de 
bogată, coexistând, uneori, în aceeaşi zonă, mai 
mulţi termeni: peşchir, pănzătură, minişter- 
gură, zăbranic, zăbrelnic, năframă, proboadă, 
tindeu, căpătâi, cărpă lungă, cârpă, felegă etc. 

Iniţial, sistemul compoziţional specific şterga¬ 
rului a fost simplu, constând doar în ornamente 
liniare, vărgi, dispuse în şiruri paralele, pe lăţi¬ 
me, perpendicular pe sensul firului de urzeală. 
Registrele decorative constând din vărgi simple 
sau grupe de vărgi la piesele mai vechi, precum 
cele din Argeş, Mehedinţi, Goij etc., realizate din 
bătaie cu fire de cânepă şi in, iar apoi şi cu fire 
de bumbac alb, mai gros, pentru a ieşi în relief, 
se concentrau înspre cele două extremităţi ale 
piesei, trupul ştergarului rămânând degajat. între 
spaţiile decorate şi cele lipsite de decor se realiza 


5 Ne-am însuşit tipologia stabilită de Hedwlg-Maria For- 
magiu în lucrarea Portul popular din România. 

un echilibru perfect, puritatea bucăţii de pânză 
liberă căpătând virtuţi expresive deosebite. 

Cu timpul, omamentica ştergarului având la 
bază succesiunea ritmică de vărgi a fost îmbogă¬ 
ţită la capete cu intercalări de ajur şi alesături 
cu motive geometrice, avimorfe, simbolice, skeo- 
morfe şi fitomorfe stilizate. Locul alesăturilor îl 
luau, câteodată, în zonele Olt, Argeş, Muscel, 
cusăturile realizate cu lânică divers colorată. 

Spre deosebire de ştergarele din celelalte zone 
ale ţării, ţesute numai în două iţe, ştergarele mol¬ 
doveneşti se ţeseau în 3-5-7-9, până la 15 iţe, 
tehnica cerând multă îndemânare şi pricepere, 
de aceea numai anumite femei ştiau să le ţeasă. 

în comparaţie cu decorul bogat al ştergarelor 
munteneşti, ornamentica ştergarului transil¬ 
vănean a fost mult mai redusă, limitându-se la 
câteva danguţe în tonuri sobre ori la şiruri de 
mici elemente decorative cusute sau alese. 

Ştergarele bănăţene, confecţionate din fir de 
bumbac de cel mai subţire, au o decoraţie con¬ 
centrată la cele două capete, cusută pe fir , con¬ 
stând în flori geometrizate dispuse pe lăţime, în 
registre paralele. 

Ştergarul de cap s-a asociat, în unele zone, cu 
alte piese precum: fesul, căiţa, ceapsa, basmaua. 


Marama — variantă a ştergarului — a atins 
un înalt nivel de realizare tehnică şi artistică 
odată cu utilizarea borangicului în mediul rural. 
Aria de răspândire a maramei de borangic, des¬ 
tinată îndeosebi zilelor de sărbătoare, cuprin¬ 
dea Oltenia, Muntenia, sudul Moldovei şi sudul 
Transilvaniei, coexitând în paralel cu ştergarul. 

Prin ornamentaţia discretă, care se distingea 
compact pe transparent, policrom pe ivoriu, sau 
strălucitor — metalic — pe văl subţire, marama 
a atins o valoare artistică remarcabilă. Motive 
ornamentale simple, interpretate ca elemente 
singulare, repetate sau în diverse combinaţii, au 
dat naştere la o infinitate de sisteme decorative 
în zonele Bran, Buzău, Prahova, Vâlcea etc. 

Pe transparenţa firului de borangic se reliefau 
motivele geometrice sau floral-stilizate, alese cu 
fire mai groase de bumbac, mătase artificială 
sau lână. Rafinamentul coloritului era determi¬ 
nat şi de folosirea pe scară largă a subtilei game 
monocrome, de ton pe ton. 

în a doua jumătate a secolului al XlX-lea, în 
unele zone din Banat, Transilvania şi Moldova, 
ştergarul şi marama au fost înlocuite cu basma¬ 
ua procurată din comerţ, ca urmare a influenţei 
exercitate de moda orăşenească. 

Basmaua, cunoscută sub diferite denumiri — 
năframă, chişchineu, dermea, tes temei, bariş, 
bariz etc. —, s-a generalizat, treptat, în întreaga 
ţară, intrând, de la sfârşitul secolului al XlX-lea, 
în componenţa portului popular românesc. 

Având forma unui pătrat, basmaua prezintă 
o mare varietate, din punctul de vedere al mate¬ 
rialului întrebuinţat la confecţionarea ei (bum¬ 
bac, caşmir, mătase, stofă de lână, catifea etc.), 
al dimensiunilor şi cromaticii sale. 

Prin modul de oranamentare: imprimate pe 
toată suprafaţa sau doar pe margini, sub forma 
unui chenar, împodobite cu cusături policrome 
dispuse intr-un singur colţ sau în toate colţurile, 
sub forma unor buchete, ori presărate în mod 
uniform pe tot câmpul, prin cromatica folosită şi 
prin modul de legare, basmaua marchează şi ea 
diferenţieri de vârstă şi ocazii. 

Pe lângă funcţia practic-utilitară, basmaua 
a avut şi o funcţie simbolică, de ritual, ea fiind 
utilizată în cadrul riturilor de trecere. La botez, 
era folosită pentru purificarea moaşei şi a na¬ 
şului, obicei consemnat de Emil Petrovici pentru 
zona Almăjului. 6 


6 7 Apud Aristida Turcuş, Portul popular românesc., p. 19. 


în cadrul ceremonialului nunţii şi al înmor¬ 
mântării, s-a păstrat chiar până în zilele noastre 
obiceiul de a se dărui basmale cu o omamentică 
şi o cromatică adecvate împrejurării (Banat şi 
Moldova). 

O altă utilizare rituală a basmalei a semnalat 
Damaschin Bojincă. în momentul în care o fată 
intra în joc, după anul de doliu, pentru a scăpa 
de răzbunarea mortului, trebuia să aştearnă pe 
pământ o năframă, ca jocul să nu pornească 
direct de pe pământul în care zăcea mortul. 7 

Tulpanul, variantă de formă dreptunghiulară 
a basmalei, este o piesă componentă a costumu¬ 
lui popular din zonele de câmpie, fiind răspândit 
şi în toată Dobrogea. Confecţionat mai demult 
din pânză de cânepă şi in ţesută în casă şi vop¬ 
sită cu coloranţi vegetali, sau din pânză procu¬ 
rată din comerţ (indian, marchizet, nansuc, 
madipolon, pănză de gheaţă, pănză înălbită, 
pânză topită, aşa-zisa pănză de Iaşi), tulpanul 
s-a purtat fie ca piesă independentă, fie pe sub 
ştergar sau maramă, având, în acest din urmă 
caz, rolul unei piese anexe. 

Cunoscut sub diferite denumiri în zonele în 
care se poartă — legătură cu şpiţuri, legătoare, 
cornurar, colţ, batistă, grimea, diurmea, cărpă, 
foiţă de cărpă etc., tulpanul de sărbătoare se 
ornamenta, de jur-împrejur, cu mărgele mici, 
viu colorate, cu fluturi metalici, şabac, dantelă, 
precum şi cu colţuri făcute cu acul sau croşeta. 

în unele zone, precum Mehedinţi şi Olt, piesa 
a căpătat şi un rol ceremonial, fiind semnul 
tradiţional de consacrare a tinerei fete în răndul 
femeilor căsătorite. 

O altă categorie de învelitori o constituie for¬ 
mele fixe, de genul bonetelor: ceapsa şi concilii. 

Ceapsa, atestată documentar în secolele al 
XVIII-lea şi al XlX-lea, a constituit semnul dis¬ 
tinctiv de stare civilă al femeii măritate. Ea s-a 
păstrat în portul tradiţional din zonele de munte 
ale Banatului, bazinul Haţegului şi Pădurenii 
Hunedoarei, până după primul război mondial. 

Părţile componente ale cepsei se ţeseau în 
război din cânepă, in, bumbac, lână, iar pentru 
ornamentarea lor se utilizau fire de bumbac, 
lână, mătase, fir metalic, mărgele, paiete, şire¬ 
turi şi diferite galoane decorative. 

După formă şi croi s-au conturat câteva sub- 
variante având un specific local-zonal: ceapsa 
triunghiulară, tipică bazinului Bozovici-Almăj 8 , 

8 Eftimiu Lepăduş, Ceapsa şi concilii.., p. 101. 

ţesută din cânepă în două iţe şi ornamentată 
prin tehnica cusăturii sau alesăturii cu bumbac 
mercerizat şi cu lânică; ceapsa dreptunghiulară, 
cu obadă, răspândită în Valea Bistrei, confecţio¬ 
nată din pânză de in sau bumbac, ornamentată, 
ca şi ceapsa triunghiulară, cu aceleaşi motive 
geometrice, bazate pe romb; ceapsa de formă 
pentagonală, cu obadă, întâlnită la vest de 
Caransebeş, înspre Reşiţa şi Bocşa, decorată cu 
romburi în tehnica broderiei: ceapsa cu munună, 
specifică zonei Oraviţa; ceapsa cu două coarne, 
răspândită în Haţeg, confecţionată din in sau 
bumbac, cusută cu lânică; ceapsa de formă co¬ 
nică, asociată cu cărpa albă de bumbac, tipică 
pentru zona Pădurenilor. 

Conciu.1, cu variantele sale — conci cu găitan, 
conci cu bani, cealma şi tulbent —, a fost carac¬ 
teristic costumului femeiesc din zona de şes a 
Banatului, coexistând, în multe zone, cu ceapsa. 

Cercetătorii au fixat perioada de apariţie a 
conciului — piesă de influenţă orientală şi sud- 
dunăreană, adaptată însă specificului portului 
popular românesc — între deceniul al doilea şi 
al treilea al secolului al XIX-lea. 9 

Confecţionat din bumbac, mătase, fir (mai rar 
lână), la care se adaugă monedele din argint, 
conciul are ca motiv predominant rombul, ală¬ 
turi de care apar şi elemente vegetale stilizate. 
Prin fineţea alesăturilor, realizate în tehnica 
folosită la opregele costumului femeiesc, şi a 
broderiilor, prin asocierea unor materiale 
diverse — panglici, galoane, dantele, monede, 
flori artificiale, bucăţi de oglindă — conciul are 
şi rolul de podoabă, armonizându-se, din punct 
de vedere decorativ şi cromatic, cu întregul 
ansamblu al costumului bănăţean. 


9 Eftimiu Lepăduş, Ceapsa şi conciul..., p. 101. 

A treia categorie de învelitori o formează cele 
compuse dintr-o parte fixă montată şi vălitori 
liber aşezate, purtate pe deasupra, ce prezintă, 
după modul de asamblare a elementelor compo¬ 
nente, mai multe variante: căiţa cu pomeselnic, 
specifică portului bătrânesc din Făgăraş, com¬ 
pusă dintr-o bonetă fixă, asociată cu o formă de 
ştergar; vălitoarea cu ciurel, caracteristică por¬ 
tului de străveche tradiţie din zona Sibiului, 
alcătuită dintr-o ţesătură fină, gofrată mărunt, 
suprapusă roată, în mai multe straturi, şi din 
ciurel — o ţesătură de tul, de forma unui pătrat, 
brodată la colţuri cu fire de mătase sau lânică 
colorată; vălitoarea, răspândită în portul din 
zonele Tâmavelor şi Albei, o singură piesă de 
fapt, cu o parte fixă, înfăşurată de două-trei ori 
pe un suport circular, cealaltă parte fiind desfă¬ 
şurată liber. 

Pălăria constituie al patrulea tip de învelitori, 
pătrunsă în portul popular femeiesc din multe 
zone ale ţării: Argeş, Muscel, Prahova, Dâmbo- 
viţa, Bran, Ţara Oltului, Mureş, Tâmave, Sibiu, 
Alba, Cluj, Bihor, Sălaj, Bistriţa-Năsăud, Timiş, 

nu numai ca urmare a climei şi a influenţei 
modei orăşeneşti, ci, în anumite zone, şi datorită 
înrâuririlor exercitate de costumul feudal de 
curte asupra portului popular ţărănesc, aşa cum 
au remarcat, în lucrările lor, istoricii de artă. 10 

Confecţionate din fetru sau din paie, pălăriile 
apar sub câteva variante, determinate de forma 
calotei şi a borului. Ele s-au purtat fie direct pe 
păr, fie asociate cu alte învelitori legate liber la 
fiecare folosire: ştergar, maramă, basma, atât în 
ţinuta de lucru, cât şi în zilele de sărbătoare. 
Toate variantele de pălării erau împodobite cu 
panglici, mărgele, şireturi, ciucuri, flori, galonaşe 
în portul fetelor şi al nevestelor tinere destinat 
zilelor de sărbătoare. 

Fesul piesă de origine orientală, pătrunsă în 
portul popular femeiesc din Oltenia, Muntenia, 
Dobrogea şi Moldova — aşa cum consemnează 
literatura de specialitate şi materialul de teren 
pentru chestionarele AER —, a îndeplinit aceeaşi 
funcţie practică de susţinere a părului, fiind 
acoperit întotdeauna de ştergar sau maramă. 

Totodată, în unele zone, cum ar fi Câmpia 
Romanaţilor, Câmpia Brăilei şi ţinutul Dobrogei, 


fesul a constituit şi un semn de distincţie 
socială, prin împodobirea lui pe marginea care 
venea deasupra frunţii, vizibilă de sub ştergar 
sau maramă, cu monede din aur sau argint, în 
funcţie de posibilităţile materiale ale purtătoarei, 
ori cu o bentiţă ornamentată cu paiete aurii, 
imitând monedele, sau cu fluturi şi mărgele. 

Fiind purtat pentru prima dată în cadrul 
ceremonialului de veche tradiţie cunoscut sub 
numele de învelitul miresei sau legatul cu fes, 
fesul a constituit şi semnul de consacrare prin 
care tânăra fată intra în rândul femeilor mări¬ 
tate, marcând noul statut pe care aceasta îl 
dobândea din acel moment. 

Deosebirile de stare materială erau pregnant 
marcate în cadrul acestui ritual în care fetele 
înstărite primeau în dar de la naş fesul, în timp 
ce fetele mai sărace înlocuiau această piesă 
costisitoare cu un gluguş roşu, confecţionat din- 
tr-o bucată de ţesătură de brâu. * 11 


10 Corina Nicolescu, Istoria costumului de curte..., p. 170. 

11 Georgeta Stoica: Virgil Vasilescu, Portul popular din Gorj, 
p. 45-46. 

Podoabele de cap 

nvelitorile erau completate printr-o serie de 
podoabe, accesorii din metal (argint, alamă, 
aramă), sticlă, piatră, os etc., destinate împodo¬ 
birii şi fixării pe cap a acestora, care marcau 
efectul decorativ al gătelii capului, conferind un 
aspect sărbătoresc, o notă de strălucire şi fast 
întregului ansamblu vestimentar. 

Astfel, în zona Mehedinţi ştergarul se asocia 
cu aşa-numitele părăluţe sau scălane — mici 
monede de argint înşirate pe lănţişor, care atâr¬ 
nau în dreptul urechilor. 12 

Nevestele tinere din ţinutul Harghitei îşi îm¬ 
podobeau ştergarul, în zilele de sărbătoare, cu 
bolduri (ace cu gămălie mare) sau cu stălce (flori 
artificiale), prinse în formă de cunună pe cap. 13 

într-un mod asemănător se împodobeau şi 
femeile din zona Munţilor Apuseni, care purtau 
pe cap conciul cumpărat din târg, de forma unei 
pălării din jolj alb, în care se înfigeau câte 11-12 
bumbuşte — nişte ace decorative mari din metal 
auriu; peste conci, femeile îşi legau năframa, 
lăsând vizibile aceste accesorii metalice. 14 

în toate zonele, ştergarul şi marama se fixau 
pe cap cu spelci — ace cu gămălie colorată. 


în nordul Olteniei şi Munteniei, marama se 
purta cu fruntare — broderii, aplicaţii de paiete, 
mărgele, monede din aur sau argint, cusute pe 
o bucată de catifea ori postav, numite şi legători. 

în Ţara Oltului, învelitoarea tradiţională, 
căiţa şi pomeselnicul. se asociau, de asemenea, 
cu fruntarul din pânză neagră, împodobit cu 
mărgele negre şi colţişori. 

în ţinutul Dobrogei, baerul cu care se lega 
fesul sub bărbie era decorat cu bani de argint, 
iar în partea superioară a urechilor se prindea 
de fes o Jloare de bani , compusă din trei bani de 
aur dispuşi în forma unui triunghi. După ieşirea 
din uz a acestei piese, femeile au continuat să 
poarte cordica de bani, pe care o legau sub bărbie 
şi, de aici, o prindeau pe creştet, sub tulpan. 15 

Calota velitoarei de Târnave era împodobită 
de jur-împrejur, formând un fel de cunună, cu 
nişte ace cu gămălie decorative, cunoscute sub 
numele de ţănte, de tip săsesc. 


12 Maria Cioară, Contribuia la cunoaşterea portului popular 
femeiesc..., p. 11. 

13 *** Portul popular din judelui Harghita.... p. 11. 

14 Lucia Apolzan, Portul şi industria casnică.... p. 118-120. 

15 Elena Secoşan; Steluţa Pârâu. Portul popular românesc.... 
p. 30. 

în Banal, ceapsa şi conciul constituiau o podoabă 
în sine, prin includerea în componenţa lor a firului 
metalic, a dantelei, a mărgelelor, a şireturilor, a 
galoanelor ornamentale, ca şi a monedelor — armo- 
nizându-se cu celelalte piese ale ansamblului vesti¬ 
mentar femeiesc. 

Elementele componente ale gătelii capului au 
parcurs, în timp, o continuă evoluţie în formele de 
exprimare artistică, o continuă înnoire şi îmbogăţire 
ornamentală şi coloristică, alături de formele 
tradiţionale, complexe, apărând şi forme noi, mai 
simple şi mai comode, care le-au înlocuit treptat pe 
cele vechi, răspunzând cerinţelor mereu crescânde 
ale omului. Bogăţia şi diversitatea lor zonală sunt 
rezultatul unor vechi tradiţii şi practici care s-au 
transmis în cadrul comunităţii rurale de la o gene¬ 
raţie la alta. 

în această secţiune, am încercat să prezentăm 
găteala capului ca pe un ansamblu, un complex, un 
întreg al înfăţişării exterioare a individului şi a comu¬ 
nităţii din care face parte şi, totodată, să analizăm, 
pe rând, toate componentele sale, precum şi modul 
lor de asamblare. Am ţinut, totodată, să subliniem 
rolul de puternică marcă diferenţiatoare, în cadrul 
comunităţii rurale tradiţionale, al întregului complex 
de găteală a capului. 

Cămaşa 

(%) tabilirea unei tipologii a pieselor ce compun 
\^J un ansamblu vestimentar e necesară pentru 
decantarea caracterelor etnice româneşti şi evi¬ 
denţierea trăsăturilor specific-zonale, costumul 
fiind un document cu certă valoare istorică şi 
artistică şi reflectând modul de viaţă al etniei 
care-1 poartă. 

O piesă de bază a ansamblului vestimentar 
femeiesc o constituie cămaşa, care a cunoscut 
nenumărate variante morfologice-decorative, 
determinate de sistemele de croială, de modali¬ 
tăţile şi procedeele de ornamentare. 

Conservând, până aproape de zilele noastre, 
atât sisteme arhaice de croială, cât şi străvechi 
motive ornamentale, cămaşa a păstrat cel mai 
bine trăsăturile specificităţii noastre etnice. 

Prin detalii de croială, decor şi cromatică, ea 
a marcat, în comunitatea rurală tradiţională, 
statutul social şi material al purtătoarei, vârsta 
acesteia, ocaziile şi apartenenţa la o anume zonă 
etnografică. 

Elementul care se ia în considerare pentru 
stabilirea tipologiei cămăşii e croiul: atât modul 
în care sunt alcătuiţi stanii (piepţii şi spatele), 
cât şi felul de racordare a mânecilor la stani — 
din umăr sau din gât. 

în funcţie de aceste criterii, deosebim în por¬ 
tul popular românesc două tipuri fundamentale 
de cămăşi: cămaşa dreaptă şi cămaşa încreţită 
la găt, fiecare cu variantele sale. Aceste două 
tipuri au coexistat pe tot cuprinsul spaţiului ro¬ 
mânesc, frecvenţa lor variind de la o zonă la alta 

Cămaşa dreaptă aparţine fondului cultural 
originar al umanităţii, având ca prototip tunica, 
atestată de mărturiile arheologice pe teritoriul 
Europei centrale încă din epoca bronzului. 16 

Cunoscută la noi, dar şi în dreapta Prutului, 
sub denumirea de cămaşă bătrânească sau de 
cămeşoi, cămaşa dreaptă prezintă, în tot arealul 
românesc, o mare unitate morfologică şi stilis¬ 
tică, pe care i-o conferă atât materiile prime din 
care se confecţionează — cânepă, in, bumbac, 
borangic —, varietatea şi modalitatea de asociere 
a fibrelor folosite, elementele de croială şi termi¬ 
nologia referitoare la ele, cât şi sistemul decorativ. 

La cămaşa dreaptă, se respectă principiul 
croielii în foi drepte: o singură foaie de pânză, în 
care se practică la mijloc o despicătură pentru 
introducerea capului, se trece din faţă în spate 
peste umeri, alcătuind trupul cămăşii. Mânecile, 
compuse fiecare din câte o foaie de pânză, se 
prind de stani în dreptul umerilor. 

Prin croiala simplă, din trei foi dreptunghiu¬ 
lare, iniţial iară guler, cămaşa dreaptă are va¬ 
loare de document în istoria costumului popular. 
Această formă arhaică de croială s-a păstrat 
până astăzi la cămăşile moldoveneşti din stânga 
şi din dreapta Prutului. 


16 Hedwig-Maria Formagiu, Portul popular din România, 
p. 31. 

Dată fiind îngustimea pânzei care se ţesea în 
casă şi a cărei lăţime nu depăşea 0,5 metri, 
trupul cămăşii a fost lărgit ulterior prin intro¬ 
ducerea în părţile laterale a unor jumătăţi de foi 
de pânză, tăiate fie pe lungime, fie în diagonală, 
numite clini. 

Pentru a-i da braţului o mai mare libertate de 
mişcare, a fost introdusă la subsuoară o bucată 
de pânză pătrată sau triunghiulară numită 
pavă, având latura de 5-8 centimetri. 

Mânecile erau fie largi şi libere la extremi¬ 
tatea inferioară, fie strânse pe brăţări de forma 
unor bentiţe late de două degete, încheiate cu 
nasturi, fie terminate cu volănaşe. 

Cămaşa dreaptă a fost iniţial fără guler, 
răscroită pe lângă gât, iar mai târziu cu un guler 
îngust ca o bentiţă, cu gură în faţă. Vărgile, 
prezente în textura pânzei, realizate cu fibre de 
diverse calităţi, din care unele, colorate, au con¬ 
stituit. de fapt. primul sistem decorativ. 

Decorul geometric sau fitomorf stilizat este 
foarte discret, fiind amplasat în acele locuri care 
subliniază liniile croiului: la gura cămăşii, în 
dreptul umărului, la extremităţile mânecilor, pe 
poale şi pe guler, când acesta există. 

Cămaşa cu platcă, răspândită pe întregul 
areal românesc, este varianta cămăşii drepte 
pătrunse în portul ţărănesc din a doua jumătate 
a secolului al XlX-lea, sub influenţa oraşului. 

Cămaşa încreţită la gât , cunoscută în lite¬ 
ratura de specialitate sub denumirea de tip 
carpatic , apare în săpăturile arheologice din 
aşezările traco-ilirice, fiind reprezentată şi pe 
statuetele descoperite la Cucuteni, judeţul Iaşi, 
la Vădastra, judeţul Olt, dar şi pe cele balcanice 
de la Butmir sau Vinca. 

Prototipul cămăşii încreţite, întâlnit până 
astăzi în portul popular femeiesc, apare pe 
Columna lui Traian şi pe Monumentul de la 
Adamclisi din Dobrogea, la costumul unei femei 
ilire din Croaţia, ca şi pe o stelă funerară din 
secolele III-IV d.C., conservată la Muzeul de 
Arheologie din Zagreb. 

Cămaşa încreţită la gât continuă, aşadar, 
tradiţii morfologice aparţinând culturii iliro- 
traco-dacice. Aria de circulaţie a acestui tip de 
cămaşă cuprinde ţări din Europa Centrală şi de 
Sud-Est (Slovacia, Moravia, sudul Poloniei, 
Ucraina transcarpatică, Bulgaria, Serbia). 17 

Ea se poartă pe întreg spaţiul locuit de 
români, cu excepţia Maramureşului, a Dobrogei 
şi a estului Bărăganului. 


17 Tancred Bănăţeanu, Arta populară bucovineană, p. 283. 

Cămaşa încreţită la gât se croia din patru foi 
de pânză drepte: două pentru stani şi câte una 
pentru fiecare mânecă. Gura piesei se formează 
prin adunarea în creţuri a întregii lăţimi a sta- 
nilor şi a părţii superioare a mânecilor. Forma 
arhaică a acestui tip de cămaşă o întâlnim şi 
astăzi în spaţiul moldovenesc, din stânga şi din 
dreapta Prutului, creţurile cămăşii fiind strânse 
în jurul gâtului cu o aţă de cânepă sau de in 
numită brezărău. Gulerul, îngust ca o bentiţă, 
aplicat peste încreţiturile de la gât, a apărut 
ulterior. 

Mânecile erau fie largi, libere la extremitatea 
inferioară, fie strânse pe aţă, printr-o încreţitură 
similară cu aceea de la gura gâtului, fie prinse 
într-o bentiţă sau terminate cu volan. 

Motivele ornamentale erau plasate pe mâneci, 
în cele trei registre tradiţionale ( altiţă , increţ , 
râuri), pe piepţi (de-o parte şi de cealaltă a gurii 
cămăşii), pe spate şi pe poale. 


Alte sisteme de ornamentare a mânecilor 
acestui tip de cămaşă sunt caracteristice Tran¬ 
silvaniei şi Banatului. 

Atât utilizarea unor fibre colorate cu calităţi 
estetice deosebite, a fluturilor şi a mărgelelor 
viu colorate, a firului auriu şi argintiu, pentru 
a contura, delimita şi evidenţia porţiunile deco¬ 
rate, cadenţa petelor de culoare ce alternează cu 
spaţiile albe ale fondului, cât şi dinamica alter¬ 
nanţei dintre suprafeţele decorate şi cele lipsite 
de ornamente amplifică valoarea artistică a 
cămăşii, fiecare piesă constituind un unicat al 
tezaurului artei populare româneşti. 

Multiplele funcţii pe care le-a avut cămaşa — 
marcă de identitate etnică şi zonală, semn care 
indica vârsta, ocaziile, starea civilă, socială şi 
materială a purtătoarei, dar şi funcţie simbolică, 
rituală, în ceremonialul nunţii — reliefează im¬ 
portanţa deosebită a acestei piese în complexul 
ansamblului vestimentar femeiesc. 

Modalităţi de asociere 
a pieselor complementare 

ategoria acoperitorilor îmbrăcate peste poalele 
cămăşii femeieşti cuprinde un mare număr de 
piese şi cunoaşte diferite scheme de asociere. 

în structura ansamblului vestimentar femeiesc, 
piesele complementare se poartă fie independent, ca 
piese de-sine-stătătoare, fie în asociere cu alte piese, 
care au, însă, aceeaşi funcţie — de acoperământ al 
poalelor cămăşii. 

Dacă urmărim modul de asociere a acoperitorilor 
la nivelul întregii ţări, constatăm că ele se combină 
atât cu piese din cadrul aceleiaşi categorii a învelito- 
rilor parţiale (de exemplu: catrinţă cu catrinţă, 
catrinţă cu opreg, catrinţă cu şorţ, opreg cu opreg), 
cât şi cu piese aparţinând unei alte categorii (aso- 
ciindu-se o acoperitoare integrală cu una parţială: 
uâlnic cu catrinţă, fotă cu catrinţă, fustă cu catrinţă, 
fustă cu şorţ, androc cu catrinţă, androc cu şorţ). 

Asocierea pieselor complementare este deosebit 
de variată şi structurează, de fapt, variantele local- 
zonale ale tipurilor principale de costum. 

Catrinţa — acoperitoare parţială — cunoaşte mai 
multe forme morfologice: catrinţa compusă dintr-o 
singură foaie, catrinţa formată din două foi cusute 
pe orizontală şi catrinţa alcătuită din două foi unite 
pe verticală, frecvenţa cea mai mare dovedind-o 
catrinţa compusă dintr-o singură foaie. 

Susţinută în talie de cingători, catrinţa se poartă 
fie pereche, una în faţă şi alta în spate, de aceleaşi 
dimensiuni sau inegale în privinţa lungimii şi a lăţi¬ 
mii (acest mod de asociere cunoscând cea mai mare 
arie de răspândire), fie independentă, peste poale, în 
faţa acestora (Oaş, Bihor, Arad), fie asociată cu alte 
elemente de port, cum ar fi opregul cu franjuri, fota, 
vâlnicul, şorţul, fusta. 

Opregul cu franjuri, subvariantă a catrinţei, ale 
cărui elemente componente — petecul (partea 
ţesută) şi franjurii — diferă de la o zonă la alta ca 
dimensiuni, compoziţie decorativă şi cromatică, s-a 
purtat pereche, în faţă şi în spate, înainte de anul 
1900, după care s-a purtat numai în spate, fiind 
asociat, în faţă, cu catrinţa (judeţele Timiş şi Caraş- 
Severin). 

Şorţul, o altă subvariantă a catrinţei, s-a purtat 
întotdeauna în faţă, fie independent, ca piesă de- 
sine-stătătoare (Satu Mare, Bihor, Sălaj, Arad, 
Hunedoara), fie în asociere cu alte elemente de port: 
catrinţa, fusta, androcul. 

Fota prezintă şi ea forme morfologice diferenţiate: 
fota dreaptă, de tip clasic, ce înfăşoară strâns corpul, 
şi fota creaţă. Ea se poartă, de obicei, independent 

în majoritatea zonelor în care este frecventă, dar 
şi în asociere cu catrinţa într-o arie limitată la 
judeţele Argeş şi Vâlcea. Atunci când se combină 
cu catrinţa, fota este de dimensiuni mai mici, 
fiind, de fapt, o asociere de strictă dependenţă 
morfologică şi decorativă. 18 

în privinţa fotelor creţe, ele prezintă câteva 
subvariante cunoscute sub numele de fotă de 
Prahova, fotă de Moieciu şi peşteman de Vlaşca. 
Asemănătoare unor fuste creţe, aceste piese se 
integrează îndeosebi portului de iarnă, fiind con¬ 
fecţionate din una sau două bucăţi de ţesătură 
dreptunghiulară, încreţite sau plisate. 

Observăm şi în cazul peştemanului — ca şi la 
catrinţă şi opreg, care 'sunt desemnate, uneori, 
pe plan local, cu acelaşi termen —, că acest 
cuvânt de origine turcă, pătruns şi în celelalte 
limbi din sud-estul Europei, indică piese cu o 
formă şi un decor aparte, circulând nu numai 


18 Hedwig-Maria Formagiu, Portul popular din România, 
p. 75. 


pe valea Dunării (Vlaşca), ci şi în alte zone, cum 
ar fi Bacăul (Orbeni, Răcăciuni, Scurta), Timişul 
(lângă Timişoara) sau Dâmboviţa (Târgovişte). 

Trebuie acordată o mare atenţie, deci, pe de 
o parte, terminologiei încetăţenite în literatura 
de specialitate, iar, pe de altă parte, celei uzitate 
pe plan local-zonal, acelaşi termen putându-se 
referi, de la o zonă etnografică la alta şi chiar în 
cuprinsul aceleiaşi zone, la piese foarte diferite 
ca structură morfologică şi ornamentală. 

în altă ordine de idei, trebuie să remarcăm şi 
faptul că unele variante, cum ar fi costumul cu 
fotă şi catrinţă sau cel cu peşteman şi catrinţă, 
sunt mai recente prin modul lor de asociere a 
pieselor, o serie de stampe şi desene ce datează 
din secolele al XVIII-lea şi al XlX-lea prezentând 
aceste piese fără catrinţă în faţă. 

Vălnicul, un alt tip de acoperitoare integrală 
a poalelor cămăşii femeieşti, ce apare ca o fustă 
neîncheiată, se poartă fie independent, fie în 
combinaţie cu catrinţa, fiind — ca şi în cazul 
fotei cu catrinţă —, o asociere de strictă depen- 

denţă structurală şi decorativă (judeţele Mehe¬ 
dinţi, Gorj, Vâlcea. Dolj, Olt, Argeş). 

Celelalte acoperitori integrale — Justa şi 
androcul — care prezintă diferenţieri numai în 
privinţa materialelor din care sunt confecţionate, 
a modului de ornamentare şi a ocaziilor în care 
se poartă (fusta decorată e destinată mai mult 
zilelor de sărbătoare, iar androcul constituie, de 
obicei, ţinuta de lucru, cu excepţia androcului 
din zona Bacău), forma fiind aceeaşi, se poartă 
fie independent, fie în combinaţie cu catrinţa sau 
cu şorţul. 

Aria de răspândire a tipului de costum cu 
fustă şi catrinţă cuprinde — aşa cum relevă 
chestionarele AER — judeţele Brăila, Tulcea, 
Constanţa. Buzău. Călăraşi, Giurgiu. Braşov, 
Timiş, Maramureş. 

Fusta asociată cu şorţul este tipul de costum 
întâlnit în aproape toate zonele ţării. 

Aria de răspândire a costumului cu androc şi 
catrinţă se limitează la zonele Tulcea. Constanţa, 
Călăraşi, Ialomiţa, Braşov, iar a celui cu androc 
şi şorţ. la zonele Covasna, Braşov, Prahova, 
Dâmboviţa şi Buzău. 

Există. în costumul popular românesc, şi va¬ 
riante care indică existenţa unor strânse legături 
cu popoarele învecinate, a unor influenţe reci¬ 
proce exercitate, pe parcursul timpului, între 
costumul popular românesc şi. de exemplu, cel 
slovac, din nord-vestul ţării (Oaş, Bihor, Arad). 
Astfel, costumul cu poale încreţite şi catrinţă 
sau şorţ, purtate numai în faţă. spatele poalelor 
cămăşii rămânând descoperit, se abate de la 
canoanele stabilite şi transmise prin tradiţie de 
la o generaţie la alta. care cereau acoperirea 
obligatorie a poalelor cămăşii, atât în faţă, cât şi 
în spate, pentru femeile măritate. 

O excepţie de la această regulă se întâlneşte 
— aşa cum indică materialele de teren —, numai 
în portul popular specific fetelor din Ţara Ol¬ 
tului, Sălaj, Vâlcea, dar şi din Banatul românesc 
şi sârbesc, fapt care demonstrează că existau şi 
norme culturale proprii anumitor zone, care pre¬ 
cizau modalităţile purtării unor piese de către 
anumite categorii de vârstă, pentru a le sublinia 
statutul în cadrul comunităţii tradiţionale 
respective. 

Modalităţile de asociere a pieselor care îmbră- 
cau trupul femeii îi puneau în valoare zvelteţea, 
rotunjimea şoldurilor şi gingăşia taliei, creând 
rafinate ansambluri vestimentare, cu o evidentă 
structură sculpturală. 


ve&ti*Ke*ttan cccJafa, 
(THoteciu — “Statt) 

are prin câte mâini, ţări şi perioade istorice 
au trecut preţioasele monede, cu steme şi 
efigii de împăraţi, înainte de a fi înşirate pe firul 
unei salbe ţărăneşti? 

întotdeauna podoabele au depăşit frontierele 
şi stilurile de viaţă care separă diferitele etnii, 
conferind ansamblurilor vestimentare femeieşti, 
purtate în zilele de sărbătoare sau în ocazii cere¬ 
moniale. o notă de strălucire şi fast. 

Podoabele au parcurs un drum lung, de la 
valoarea magică la statutul de semn distinctiv, 
marcând sexul, vârsta, ocazia şi starea civilă a 
celei care le purta. 

Diversitatea materiilor prime folosite (aur, 
argint, aramă, alamă, cositor, aluminiu, plumb, 
bronz, coral, sticlă, piatră, os), ca şi procedeele 
tehnologice întrebuinţate, diferite de la un mate¬ 
rial la altul şi de la o categorie de obiecte la alta 
(topit, turnat, bătut la rece. bătut la cald, călire, 
tăiere, incizare, ştanţare, încrustare în lemn, în 
os. combinare cu sticlă, os, mărgele), ne pot da 
o idee despre multitudinea produselor create 
prin intermediul tehnicilor tradiţionale de către 
meşterii populari. 

în privinţa metalelor preţioase, aurul şi argin¬ 
tul au fost procurate pe două căi: pe de-o parte, 
prin sistemul arhaic, atestat de numeroase docu¬ 
mente, al spălării nisipurilor aurifere de munte 
şi al extragerii aurului, iar, pe de altă parte, prin 
prelucrarea monedelor de aur şi de argint. 

Arta confecţionării şi omării podoabelor a 
evoluat diferit de la o provincie istorică la alta. 
Dacă în Ţara Românească şi Moldova evoluţia 
a fost mai lentă şi axată pe tehnici străvechi, în 
Transilvania ea a cunoscut un avânt deosebit, 
datorat, printre altele, contactului şi schimbu¬ 
rilor culturale ale românilor cu celelalte etnii. 

Şi în lumea satului, podoabele constituiau un 
însemn al opulenţei, marcând poziţia purtătoarei 
pe scara ierarhică a societăţii, apartenenţa ei la 
un anumit grup social. Podoabele au constituit 
semne de recunoaştere, simboluri ale identificării 
membrilor aparţinând categoriei respective, care 
se obligau să le poarte în diverse împrejurări. 



‘Peiduneeuted t*t ji de eevt&at&ane 


tyateaia cafutltU (Stzitzf) 

Disocierea pe care Georgeta Stoica o face în 
lucrarea ei 1 între podoabe şi bijuterii ni se pare 
a fi cea mai operantă când ne raportăm la lumea 
satului care, nefiind unitară în perioada feudală 
şi postfeudală, le-a purtat şi pe unele şi pe altele, 
în funcţie de poziţia social-economică. 

Dacă pătura suprapusă şi-a permis să-şi 
împodobească veşmântul cu bijuterii realizate 
din materiale preţioase — aur, perle veritabile, 
mărgăritare, multe procurate din străinătate —, 
cei cu stare economică mai modestă au imitat 


1 Georgeta Stoica, Podoabele populare româneşti, p. 6. 

aceste podoabe, confecţionându-le din materiale 
ieftine: aramă, aluminiu, sticlă, os, piatră, lemn, 
ceramică. Diferind în privinţa materialelor din 
care erau confecţionate, a formei şi a decorului, 
podoabele şi bijuteriile au corespuns, deci, cate¬ 
goriei sociale care le purta. 

Salbele alcătuite din monede de aur şi argint 
au fost cele mai preţioase bijuterii utilizate în 
lumea satului, marcând net apartenenţa purtă¬ 
toarei la o anumită categorie socială. Ele consti¬ 
tuiau valori în sine, menţionate în foile de zestre. 

în aşezările rurale de câmpie din sudul ţării, 
numărul şiragurilor de galbeni care alcătuiau 
salba de aur indica starea materială a purtă¬ 
toarei. Salba de mahmudele se compunea din 
unul până la patru galbeni mari, aşezaţi la 
mijloc, şi din icuşari (galbeni mărunţi) în părţi, 
cusuţi pe o panglică neagră sau înşiraţi pe lanţ. 

Dacă la origine portul din Săcele şi din Şcheii 
Braşovului a fost mai modest şi unitar pentru 
întreaga populaţie, condiţiile materiale mai bune 
la care au ajuns, cu timpul, unii dintre locuitorii 


celor două subzone i-au determinat să recurgă 
la materiale de import, podoabe scumpe din aur 
şi argint, şi să-şi confecţioneze costume foarte 
somptuoase, elegante şi costisitoare, prin care 
au încercat să se diferenţieze de ceilalţi locuitori 
din Ţara Bârsei. 

Astfel, la Săcele şi Şcheii Braşovului, femeile 
bogate purtau ghiordanul , o bijuterie compusă 
din galbeni mari şi mici înşiraţi pe o panglică de 
catifea neagră, cu marginile roşii. Numărul gal¬ 
benilor ajungea până la 16, indicând statutul 
social-economic al purtătoarei. 2 

Un articol din Gazeta Transilvaniei descria, 
în 1929, frumuseţea şi opulenţa portului feme¬ 
iesc şcheian: „O minunată podoabă este acest 
port cu rochiile lungi şi din brocate de mătăsuri 
grele, cu veste gătite cu bumbi preţioşi, cu 
brânele minunate încheiate în paftale de metal şi 
semănate cu pietre scumpe, cu salbe de galbeni 
la gât, cu mantale de atlasuri grele, gătite cu 
blănuri, aşa-numitele malotele”. 3 

Podoabele alcătuite din bani de aur îndepli¬ 
neau funcţii ceremoniale, fiind purtate cu ocazia 
nunţii de către mireasă, ele constituind semnul 
social cel mai distinctiv care indica statutul 
acesteia în cadrul comunităţii respective: „Ca 
mireasă, a păşit pragul bordeiului cu salbă cu 
şase galbeni la gât. într-un an, numai intr-un 
an, de la şase, salba a crescut la nouă galbeni. 
La casa oricui, necum a unui sărac, salba de 
aur e avere, nu fleac. N-are oricine salbă”. 4 Este 
descrierea relevantă a realităţilor etnografice 
teleormănene, pe care ne-a lăsat-o scriitorul 
Zaharia Stancu, în romanul său Desculţ. 

Podoabe complexe, extrem de scumpe, alcă¬ 
tuite din bani de aur, purtau şi fetele mai înstă¬ 
rite, începând de la vârsta de 14-15 ani, în satele 
situate mai ales pe linia Dunării. 

Meşterii din Tumu Măgurele erau specializaţi 
în confecţionarea unor asemenea podoabe cos¬ 
tisitoare, cum a fost conciul de bani. De forma 
unui cerc, înalt de trei degete, confecţionat din 
aba şi căptuşit întotdeauna cu un material rezis¬ 
tent, conciul se prelungea la spate în colţ, până 
la talie, având cusute pe toată suprafaţa şiruri 
de galbeni. Pe marginea din faţă şi pe părţile 
laterale ale conciului se coseau, de asemenea, 
şiruri de galbeni. 

2 Moroiânu, George, Chipuri din Săcele, p. 10. 

3 Cf. Georgeta Stoica; Olivia Moraru, Semne de recunoaş¬ 
tere..., p. 340. 

4 Zaharia Stancu, Desculţ, p. 7. 

Fiind o piesă obligatorie, cu semnificaţie ri¬ 
tuală, conciul de bani avea, totodată, şi o funcţie 
social-economică, fiind simbolul avuţiei. 5 

Conciul continua să fie purtat şi de femeile 
măritate, la mari sărbători: „Duminica la horă, 
la nunţi ori la botezuri, când îşi îmbrăca straiele 
de sărbătoare, bunica purta conci pe cap. Con¬ 
ciul bunicii, bătut în galbeni. Zomăiau galbenii, 
când sălta în sbucium, hora. în urechi, şapte 
icuşari de-o parte, şapte de alta, înşiraţi în fir de 
mătase, îi băteau umerii. Grei icuşarii — aur 
curat!”. 6 Informaţia literară vine să completeze, 
astfel, materialele culese de etnografi pe teren, 
oferind o imagine vie, deosebit de plastică, a efec¬ 
tului vizual şi sonor produs de strălucitoarele 
podoabe. 

La joc, fata mare din satele româneşti ale Ba¬ 
natului sârbesc purta pe cap o podoabă extrem 
de costisitoare şi complexă, în alcătuirea căreia 
intrau monede de aur şi argint, paiete, flori na¬ 
turale şi artificiale, panglici lungi de mătase, 
menită să-i confere, la acea vârstă, forţă, putere, 
vitalitate. Astfel, de moţ (părul din faţă despletit 
se strângea în creştetul capului şi se lega cu 
fundă) se prindea aşa-numitul fruntar, confec¬ 
ţionat dintr-o bucată de carton lungă de 15 centi¬ 
metri şi lată de 5 centimetri, învelită în somot 
(catifea) sau în mătase neagră. Pe mijlocul frun- 
tarului se coseau 4-8 galbeni mici sau coroane 
de argint, pe margini se fixau ghiocei (paiete), 
iar în partea superioară şi inferioară a acestuia 
se prindeau flori artificiale. în partea dreaptă 
a fruntarului se puneau flori naturale: busuioc, 
gherghine, trandafiri (care trimit spre un simbol 
vegetal extrem de vechi, pomul vieţii, cu toate 
conotaţiile sale magice), iar în partea stângă se 
fixa un pup — ornament realizat dintr-o panglică 
roşie sau roz, încutată („cu clinuri'j şi lăsată 
liberă, fără pături (cute), pe o porţiune de 20 de 
centimetri, spre capăt. 7 

La costumul ceremonial de nuntă din ţinutul 
Pădurenilor, se purta neapărat baierul cu bani, 
o podoabă realizată din monede mari de argint. 

Taleri din aur şi argint purtau la gât miresele, 
nunele şi femeile înstărite din nordul Moldovei. 

Buciumanii din Munţii Apuseni, prin modul 
de obţinere a mijloacelor de trai, prin bogăţiile 
aurifere ale subsolului, au cunoscut o evoluţie 
social-istorică aparte, care s-a reflectat pregnant 
şi în vestimentaţia lor, portul buciumănesc fiind 
expresia superiorităţii economice dobândite de 
locuitorii acestei zone miniere aurifere. 



franci cu (feuti (tHUHUHtv) din. Orcutiţu, (‘Satuxt) 


Un bun cunoscător al realităţilor din Munţii 
Apuseni, B. Havasi (Lukâcs), sublinia, în a doua 
jumătate a secolului al XlX-lea, somptuozitatea 
şi eleganţa portului buciumănesc: „...femeile cu 
catrinţe de mătase, cu podoabele de aur şi argint 
la gât şi peste mijloc, cu degetele încărcate cu 
inele, cu dantele şi cu mătăsuri peste tot“. 8 

Cercetările de teren întreprinse de noi în vara 
anului 1988 în Buciumănime au relevat faptul 
că femeile mai înstărite purtau podoabe extrem 
de scumpe, aduse de la Viena: cercei de aur 
cu perle veritabile şi cu rubin mare în centru, 
cercei în formă de frunze sau de struguri, inele, 
broşe de aur, lanţuri cu medalioane din aur şi 
pietre preţioase. 


5 Maria Cioară-Bâtcă; Vlad Bâtcă, Zona etnografică Teleor¬ 
man, p. 126. 

6 Zaharia Stancu, Desculţ, p. 7. 

7 Informatoare Mârioara Sârbu, 70 de ani, Uzdin. 

8 Cf. Nicolae Dunăre; Marcela Focşa, Portul buciumanilor 
din Munţii Apuseni, p. 8. 

"peatete cane poantă o- eaMd do 

Podoabele de bani purtate pe cap, la gât, în 
urechi, la mână sau sub forma cordoanelor montate 
pe un fir metalic, lănţişor, şnur, panglică sau pe un 
suport realizat din piele colorată, din catifea groasă 
ori din mătase au avut cea mai mare frecvenţă, fiind 
generalizate în portul popular, pe tot cuprinsul ţării. 

Au excelat, prin bogăţia şi diversitatea bijuterii¬ 
lor confecţionate din monede, asociate uneori şi cu 
mărgele veneţiene, plăcuţe de metal, de mărgean 
sau de coral, Banatul, Bihorul, Crişana, Oaşul, 
Maramureşul, Năsăudul, Pădurenii Hunedoarei, 
Moldova de nord, Câmpia Brăilei, Dobrogea, Teleor¬ 
manul şi Oltenia. 

Colierele de coral, cunoscute în termeni locali sub 
denumirea de „zgărzi scumpe", aduse din Boemia 
sau din Austria, erau purtate, în cursul secolului al 
XVIII-lea şi în prima jumătate a secolului al XlX-lea, 
în Maramureş şi în Oaş, numai de fetele şi nevestele 
de nemeşi — mica nobilime sătească —, iar apoi de 
pătura înstărită. 

Compuse din 20-30 de şiruri de mărgele, lucrate 
din nuclee de corali, ele se montau în inele de argint, 
fiecare şir având în centrul său câte un mărgean. 
Valoarea unei astfel de „zgărzi scumpe", care 
cuprindea şi monede de aur şi argint, echivala cu 
preţul a câtorva perechi de boi. în nordul Moldovei, 
în Hunedoara şi în ţinuturile grănicereşti ale Nă- 
săudului, colierele de coral au fost purtate sporadic, 
fiind montate în inele de alamă sau cositor. 

Mărgelele de coral se asociau, de multe ori, cu 
mărgele veneţiene, rozete şi cruci turnate din bronz, 
cu un bogat decor incizat, ori chiar cu bani de argint. 

O pregnantă funcţie socială au avut şi mărgelele 
veneţiene de sticlă sau de ceramică, originale sau 
imitate după cele de Murano, aduse de negustori 
din Italia sau Boemia ori lucrate în cadrul manufac¬ 
turilor de sticlă, hutele din Bihor, de către coloniştii 
cehi şi slovaci stabiliţi aici. Preţul lor fiind foarte 
ridicat, ele erau accesibile numai păturilor sociale 
înstărite. în Transilvania, culorile preferate erau ne¬ 
grul, albastrul şi vişiniul, iar în Moldova, galbenul, 
albastrul deschis şi albul. 

Mărgelele aveau încrustate motive geometrice 
(cercuri, puncte) sau fitomorfe, fiind prinse uneori 
într-o montură metalică. Pătura avută din Bihor 
asocia mărgelele veneţiene cu monede mici de argint 
şi cu rozete lucrate din sârmă filigranată. 9 Sub 
forma unor crenguţe de mărgean (pe un şir sau 
două), ele au fost purtate şi în Oltenia, Muntenia şi 
Dobrogea. 


9 Elena Secoşan; Paul Petrescu, Portul popular de sărbătoare..., 
p. 67. 

PodoaGcCe şi GijuteriiCe popuCarc 


în afară de bijuteriile confecţionate din metale 
preţioase, în unele enclave etnografice din ţară (Hu¬ 
nedoara, zonele subcarpatice ale Moldovei, Bistriţa- 
Năsăud, Beiuş, Valea Mureşului superior, Vrancea 
etc.), prelucrarea artistică a metalelor semipreţioase: 
aramă, alamă, cositor şi bronz, sub forma podoabe¬ 
lor ţărăneşti, confecţionate şi purtate de oamenii 
locului, a cunoscut, în trecut, o frecvenţă mai mare. 

Dintre aceste zone s-au remarcat, până în zilele 
noastre, Pădurenii Hunedoarei, una dintre cele mai 
originale şi arhaice zone, care s-a specializat în 
meşteşugul prelucrării artistice a alamei şi cositoru¬ 
lui. Meşterii locali au confecţionat după o străveche 
tehnică o serie de obiecte de podoabă: lanţuri, chei, 
inele, ţinte, ace de ceapsă, purtate într-un fel unic 
în cadrul costumului femeiesc pădurenesc. 

Se poate presupune că aceste podoabe — care 
prezintă similitudini evidente cu obiectele din metal 
caracteristice epocii dacice — au avut ca prototip 
piesele descoperite de arheologi, pe teritoriul ţării 
noastre, în tezaurele dacice. 10 Legate de mentalităţi 
şi credinţe demult dispărute — cultul fertilităţii —, 
aceste podoabe şi-au pierdut vechile semnificaţii, 
valoarea lor reducându-se la aceea de atribute deco¬ 
rative, de accesorii ale costumului femeiesc. 

în partea nordică a ţării (Moldova şi Transilvania) 
s-a păstrat doar tehnica confecţionării ţintelor de 
cositor care decorau curelele bărbăteşti din piele, a 
agrafelor de cojoace şi a discurilor care împodobeau 
chimirele purtate de ciobani. 

Tot din metale semipreţioase se confecţionau şi 
inelele bucovinene de logodnă, cu disc, gravate cu 
motive geometrice de tipul cercurilor concentrice, al 
rozetei solare şi al steluţelor asimetrice. 

în ornamentarea obiectelor din metal, s-au con¬ 
servat străvechi motive, simbolice în conţinut, având 
la bază: punctul, cercul (ce aminteşte cultul solar), 
linii drepte sau curbe care, grupate în unităţi, pot 
sugera arborele vieţii. Aceste elemente decorative 
formează fondul de bază al vocabularului plastic 
comun întregii arte populare româneşti. 

Forma obiectelor confecţionate din alamă şi cosi¬ 
tor se obţinea prin procedee arhaice, ceea ce denotă 
străvechea tradiţie în prelucrarea metalului de pe 
aceste meleaguri. Metalul topit era turnat în tipare 
de pământ, respectiv de piatră, apoi obiectele se 
scoteau din tipare, se curăţau prin pilire şi se orna¬ 
mentau prin gravare şi incizare cu unelte simple, 
rudimentare. Inelele din cositor şi acele de ceapsă se 
decorau prin încrustare cu materiale colorate. 


10 Elena Secoşan; Paul Petrescu, Portul popular de sărbătoa¬ 
re..., p. 67. 

CoştMHuC popuCar românesc 



Printre cele mai răspândite podoabe, întâlnite la 
toate categoriile de vârstă, erau mărgelele realizate 
din cele mai diverse materiale: piatră, lemn, os, sti¬ 
clă. Din mărgele mărunte policrome s-a realizat 
lătiţarul, zgarda ori zgărdanul, predominante fiind 
motivele geometrice: zăluţa, cârligul, furca, coarnele 
berbecului, prescura, roata, ciutura. 

în satele maramureşene, femeile, indiferent de 
vârstă, îşi înfrumuseţează şi astăzi portul de sărbă¬ 
toare cu zgărdane din mărgele colorate, înşirate pe 
aţe şi împletite artistic. Lăţimea zgărdanelor diferă 
în funcţie de model, dar şi de vârsta purtătoarei, 
bătrânele având la gât zgărdane închise la culoare şi 
înguste, ca şi cele ale fetiţelor (la care, însă, mărge¬ 
lele sunt viu colorate). Lătiţarele se poartă, de obicei, 
cu marginile drepte. Sunt, însă, şi ţinuturi, precum 
Bucovina, Hunedoara şi Bihor, unde fetele şi neves¬ 
tele tinere poartă lătiţare late, cu margini în colţuri. 

Spre deosebire de lătiţarele maramureşene, care 
au o cromatică vie, podoabele de mărgele din satele 
bucovinene — aşa-numitele ghiordane — se carac¬ 
terizează printr-un colorit sobru, dominat de ocru, 
negru şi brun închis. Culorile deschise (alb, roşu, 
verde, albastru etc.) sunt utilizate pentru reliefarea 
“pcuUt ccc ftacUei&e, elite mănyele - (ftxOut conturului compoziţiei decorative. Predominante 

sunt şi aici motivele ornamentale geometrice, cea 
mai mare frecvenţă având-o rombul, s-ul şi x-ul. 11 

Indiferent de forma lor, lătiţarele s-au armonizat, 
din punct de vedere decorativ şi cromatic, cu celelalte 
piese componente ale ansamblului vestimentar 
femeiesc, amplificându-i valoarea estetică. 

Fineţea şi frumuseţea decorativă a podoabelor 
ţărăneşti reflectă capacitatea creatoare şi măiestria 
artistică a meşterilor populari care, în realizarea lor, 
au ţinut seama întotdeauna de tradiţiile şi de gustul 
populaţiei locale, ca şi de formele ornamentale domi¬ 
nante, la acea epocă, în cadrul comunităţii rurale 
respective. Primatul stilului şi, totodată, al valorilor 
artistice cristalizate în decursul timpului şi-au pus 
pecetea şi pe arta confecţionării podoabelor. 


11 Tancred Bănăţeanu. Aria populară bucovineană, p. 329. 

TipoCogia pieseCor componente aCe 
ansamOCnâni vestimentar OărOătesc 


‘-T/n comparaţie cu costumul popular femeiesc, cel 
Qy bărbătesc prezintă, în linii generale, o mai mare 
unitate atât sub aspect morfologic, cât şi din punct 
de vedere decorativ, concretizându-se printr-o struc¬ 
tură simplă, dar nu lipsită de eleganţă, printr-o 
ornamentaţie discretă, grupată cu fineţe şi discernă¬ 
mânt, printr-o gamă cromatică sobră şi armonioasă. 

Costumul bărbătesc s-a dovedit mai conservator 
decât cel femeiesc, traversând multe generaţii fără 
să suporte modificări esenţiale — un costum 
funcţional, perfect adaptat mediului geografic în¬ 
conjurător, care permite identificarea îndeletnicirii 
şi, totodată, a apartenenţei zonale a purtătorului, 
reflectând într-o mai mare măsură legătura strânsă 
cu nevoile practice ale vieţii. 


Acoperământul capului 

Ţk\ iesele de bază pentru acoperirea capului au 
U* fost, în întreaga ţară, căciula (iama) şi pălăria 
(vara), elemente componente ale portului bărbătesc 
tradiţional care au cunoscut, de-a lungul timpului, 
numeroase variante morfologice în funcţie de mate¬ 
riile prime din care au fost confecţionate, de croială 
şi de modul de purtare. 

Căciulile din blană şi pălăriile din paie erau con¬ 
fecţionate, în genere, de meşterii specializaţi ai sate¬ 
lor, ele fiind lucrate uneori şi în cadrul gospodăriei 
ţărăneşti, iar pălăriile din postav erau produsul 
industriei manufacturiere, care ţinea cont, însă, de 
preferinţele locuitorilor şi de tradiţiile local-zonale. 

Pălăriile din paie se confecţionau în gospodărie, 
dar existau şi meşteri specializaţi care le lucrau în 
ateliere. 

în trecut, lungimea şi purtatul părului, forma şi 
culoarea pieselor care acopereau capul aveau o sem¬ 
nificaţie socială. Astfel, în timp ce nemeşii din Ţara 
Haţegului purtau părul tuns scurt, iobagii îl purtau 
lung, împletit din dreptul urechilor în două chici. 

Pentru a se deosebi de categoria socială a iobagi¬ 
lor, nemeşii purtau iama căciulă din blană neagră 
de miel (oile negre erau mai rare), ascuţită, cu moţul 
lăsat într-o parte, sau teşită pe mijloc. 



t^cctu*u Căitiaiecc tnadiţioual, 
cu căciulă ţuguiată (‘Sucău) 

s4kccuh61u </e4ti*tte*ttcvi eu 
căciulă retezată (’&olino^eu) 


Căita (căciula) iobagilor era şi albă, şi neagră, 
cu fundul mult mai larg decât gura. 

Pălăria cu borurile late, întoarse în sus, a fost 
semnul distinctiv al nemeşilor. Târziu, după abolirea 
iobăgiei, acest tip de pălărie a pătruns şi în portul 
ţărănesc, din dorinţa de a şterge simbolul nemeşiei. 

Părul, purtat scurt de nemeşi, sub căciula cu 
ţuguiul lăsat într-o parte, ca însemn al superiorităţii 
sociale faţă de iobagii care purtau întotdeauna părul 
lung, în această zonă care a constituit, cu două mii 
de ani în urmă, centrul statului dac, seamănă izbi¬ 
tor de mult cu reprezentările nobililor ( pileaţi ) şi ale 
dacilor de rând (comaţi) de pe monumentele antice. 

Căciula reprezintă cea mai veche formă de aco¬ 
perământ în portul popular bărbătesc, fiind confec¬ 
ţionată, mai ales, din blană de oaie şi miel, mai rar 
de capră. 

După formă şi croială, căciula cunoaşte mai 
multe tipuri: căciula înaltă ţuguiată sau motată, 
căciula joasă (retezată) şi căciula mocănească, 
aceasta din urmă fiind considerată de specialişti 
o subvariantă a căciulii retezate. 1 

Căciula înaltă, croită din patru bucăţi de blană 
încheiate pe lungime, are cea mai mare arie de cir¬ 
culaţie. Mai ascuţită sau mai rotunjită, mai înaltă 
sau mai joasă, căciula ţuguiată îşi schimbă forma 
şi în funcţie de modul în care este aşezată pe cap, 
variind după vârsta purtătorului şi după tradiţiile 
local-zonale: cu vârful lăsat liber, ţuguiat, întors pe 
o parte, îndesat egal sau orientat spre spate. 

Căciula joasă se croia din două bucăţi: fundul 
rotunjit şi marginea, o fâşie dreaptă care se unea 
cu fundul pe lungime. Forma străveche a acestui tip 
era confecţionat dintr-o singură bucată. în privinţa 
căciulii joase, ea cunoaşte o formă mai ridicată în 
zonele Buzău, Vrancea şi Prahova şi o formă foarte 
joasă în Maramureş. 

Căciula mocănească , purtată — aşa cum indică 
numele — mai ales de populaţia pastorală (Sibiu, 
Prahova, Vrancea, Argeş, Goij, mai puţin Vâlcea şi 
Dobrogea), avea fundul mai mare decât gura, forma 
uşor tronconică, evazată, a acestei piese fiind dată 
de clinii mici introduşi în partea superioară. 

Cu excepţia căciulii albe bănăţene, numită local 
clăbăţ (care se purta cu pielea în afară şi marginea 
răsfrântă, făcând vizibilă blana) şi a căciulii brumă- 
rii specifice îndeosebi portului moldovenesc, căciula 
bărbătească este, în general, de culoare neagră. 

Pălăria, a doua piesă de bază a acoperământu¬ 
lui capului la bărbaţi, prezintă o suită de variante 
morfologice, determinate de forma calotei, dar mai 


1 Hedwig-Maria Formagiu, Portul popular din România, p. 112. 

ales de forma şi dimensiunile borului, care se mo¬ 
dulează diferit de la o zonă la alta, atât în funcţie de 
materialele utilizate în confecţionarea ei (fetru, paie), 
cât şi de stilul local. 

Materialele de teren consemnate în chestionarele 
AER menţionează, pentru borul pălăriei, o bogată 
terminologie locală: corigă (Cluj), streaşină (Iaşi, 
Vrancea, Argeş), pânză (Suceava, Ialomiţa, Mureş, 
Braşov), gardină (Bihor şi Alba), aripă (Suceava şi 
Argeş), marne (Ialomiţa), roată (Vaslui), buză (Dolj), 
veşcă (Sălaj şi Alba), părete (Sibiu), obeţi (Timiş). 

Varietatea pălăriilor a fost amplificată şi de co¬ 
merţul de la sate, care punea în vânzare produsele 
anumitor întreprinderi sau meşteri breslaşi. Pe de 
altă parte, desfacerea acestor piese la diferitele 
târguri a determinat circulaţia lor în multe zone 
etnografice ale ţării. 

Dacă pălăriile de fetru — de obicei negre — sunt 
purtate în tot cursul anului, cele de paie au întot¬ 
deauna culoarea naturală a materialului, fiind părţi 
componente ale portului bărbătesc cotidian în ano¬ 
timpul călduros. Fac excepţie zonele Oaş şi Mara¬ 
mureş, unde pălăriile de paie, bogat împodobite în 
zilele de sărbătoare, sunt prezente şi azi în costumul 
de iarnă. 

Portul căciulii şi pălăriei se află în strânsă inter¬ 
dependenţă cu vârsta şi tradiţiile local-zonale, tinerii 
vădind o anumită cochetărie în aşezarea acestor 
piese pe cap şi în decorarea lor cu diferite accesorii 
în zilele de sărbătoare. 



Iiel yen&uzţU de fiuduneui cu fuiiunii 

Costume*# popuCar românesc 



Cămaşa 

/Ti ămaşa constituie o piesă de bază a costumu- 
\~& lui bărbătesc, cu o lungă evoluţie în timp. 
în funcţie de forma şi de modul de ataşare a 
mânecilor la stani, de felul cum se structurează 
trupul cămăşii, de forma, numărul şi poziţia cli¬ 
nilor şi de lungime, cămaşa a cunoscut, pe plan 
zonal, o mare varietate morfologică. Din tipul de 
bază, cămaşa dreaptă sau „cămaşa bătrânească", 
au derivat, în timp, toate celelalte variante: că¬ 
maşa lungă cu clini laterali, cămaşa cu barburi, 
cămaşa scurtă, cămaşa foarte scurtă, cămaşa 
scurtă cu fustanelă şi cămaşa cu platcă. 2 

Cămaşa dreaptă prezintă acelaşi sistem 
arhaic de croială întâlnit şi la cămaşa dreaptă 
femeiască: tăietura în foi dreptunghiulare pentru 
alcătuirea stanilor şi a mânecilor, acestea fiind 
prinse întotdeauna la umăr. 

Materiile prime folosite la confecţionarea că¬ 
măşii bărbăteşti au fost cânepa, inul, lâna, bum¬ 
bacul şi borangicul. Pânza se ţesea în două iţe, 
fiind „limpede" (simplă) sau învărgată din urzea¬ 
lă cu fire mai groase de bumbac alb, care ieşeau 
în relief, cunoscută sub denumirea de pânză cu 
chenare, cu margini, chirachie etc. 


cOieafctu cu ciuţi latenali (s4xqeţ) 


La cămăşile de sărbătoare, se folosea pânza 
învărgată cu borangic sau cu bumbac creţ. Poa¬ 
lele cămăşii erau într-una cu stanii, iar gulerul 
drept, lat de două-trei degete, se lega cu ciucuri 
la gura cămăşii. 

Cămaşa lungă cu clini laterali constituie 
o primă variantă a cămăşii drepte, având o mare 
răspândire pe aproape întreg arealul românesc, 
în zonele montane şi colinare, cămăşile erau 
lungi până la genunchi sau chiar deasupra lor: 
în zonele de câmpie, joase, lungimea depăşea 
genunchii, ajungând uneori până la glezne. 

în funcţie de forma şi de numărul clinilor la¬ 
terali, cămaşa era dreaptă sau evazată la poale. 
Mânecile, croite ca şi la cămaşa femeiască, din- 
tr-un lat de pânză, un lat şi jumătate sau chiar 
doi laţi, erau fie largi, libere la extremitatea infe¬ 
rioară, fie strânse în manşete mai înguste sau 
mai late, denumite pumnaşi. Subsuoară se 
introducea pava, care dădea lărgimea necesară 
mişcării braţului. 

Cămaşa cu barburi, specifică populaţiei 
pastorale de pe ambele versante ale Carpaţilor 
Meridionali, prezintă trăsături distincte datorită 


2 Hedwig-Maria Formagiu, Portul popular..., p. 50-51. 

celor opt clini introduşi în componenţa sa: patru 
clini laterali (câte doi în fiecare parte) şi patru 
clini centrali, de formă triunghiulară: doi frontali, 
intercalaţi în mijlocul stanului din faţă şi alţi doi 
dorsali, în mijlocul stanului din spatele cămăşii, 
cu vârfurile ascuţite, prinse în două unghiuri 
alăturate, în forma literei M, clini cunoscuţi sub 
numele de barbari, de unde provine şi denumi¬ 
rea cămăşii. 

Cămaşa scurtă, cu sau fără clini laterali, 
s-a asociat fie cu fustanele şi pantaloni, fie doar 
cu pantaloni. 

O variantă a cămăşii scurte o reprezintă 
cămaşa foarte scurtă 3 , specifică Maramureşului 
şi Ţării Oaşului, având un sistem aparte de cro¬ 
ială: pânza pusă pe lungime, în sens orizontal, 
întinsă peste umeri şi braţe, lasă gol jumătate 
din torsul bărbatului. Ulterior, de această unică 
foaie de pânză a fost prinsă, tot în sens orizontal, 
dar numai în porţiunea stanilor, o a doua foaie 
de pânză. Acest tip de cămaşă, caracterizată 
prin absenţa clinilor, se întâlneşte şi în spaţiul 
Europei centrale. 

Cămaşa scurtă cu fustanelă. în anumite 
arii, precum Moldova, Curbura Carpaţilor şi zo¬ 
nele subcarpatice meridionale, poalele se purtau 
separat de stani, formând aşa-numita fustă sau 
fustanelă, încreţită sau plisată mărunt. întâlnită 
şi la aromâni, greci şi albanezi, cămaşa cu fusta¬ 



nelă este — în opinia specialiştilor — de origine 
iliro-tracică. 4 

Cămaşa cu platcă, o variantă a cămăşii 
drepte, a apărut la sfârşitul secolului al XlX-lea 
şi începutul celui de-al XX-lea, sub influenţa ora¬ 
şului, înlocuind, în multe zone ale ţării, cămaşa 
dreaptă bărbătească, fiind mult mai bine adap¬ 
tată pentru ţinuta vestimentară de lucru. 

Cămaşa cu platcă cunoaşte două variante: cu 
platcă dreaptă, cu guler pe lângă gât şi mâneci 
largi, libere la extremitatea inferioară; cu platcă 
încreţită, guler răsfrânt şi mâneci largi, strânse 
în manşete. 

în privinţa decorului, la cămăşile bărbăteşti 
el se concentrează pe guler, la gura cămăşii, de 
o parte şi de cealaltă, la umeri şi la marginea 
inferioară a mânecilor, fiind compus din motive 
geometrice cusute cu fir de cânepă, in, lână sau 
borangic. 

Dungile din bumbac alb, mai gros, introduse 
în urzeală, pe lungime, sau în bătaie, pe lăţime, 
din amici roşu, mai rar negru, ori cadrelurile 
(pătratele) rezultate din încrucişarea firelor de 
urzeală şi băteală, constituie ele însele un decor 
care, împreună cu motivele ornamentale cusute, 
amplifică valoarea artistică a cămăşii. 


3 Hedwig-Maria Formagiu, Portul popular.... p. 50. 

4 T. Bănăţeanu, Portul popular din Maramureş, p. 336. 

Pantalonii 

antalonii specifici portului popular româ¬ 
nesc s-au dezvoltat pe baza unor forme 
arhaice. în stabilirea celor două mari categorii 
de pantaloni, cei de vară şi cei de iarnă, un rol 
important îl deţin materiile prime folosite pentru 
confecţionarea lor, adaptate întotdeauna ano¬ 
timpului: cânepă, in, bumbac pentru pantalonii 
purtaţi în sezonul călduros şi ţesătură groasă de 
lână, dată, în general, la piuă, a cărei denumire 
variază în funcţie de calitatea stofei şi de zona 
în care se utilizează: pănură, cioarec, suman , 
zeghe, iţari, dimie, aba, postau, şiac etc., termi¬ 
nologia zonală desemnând, de multe ori, atât 
materia primă, cât şi piesa confecţionată din ea. 

Din categoria pantalonilor de vară fac parte: 
iţarii, izmenele, gacii şi pantalonii. 

Iţarii, confecţionaţi din pânză de in sau de 
bumbac năvădită „în ozoare“, caracterizează 
portul moldovenesc, fiind purtaţi concomitent 
cu iţari din lână şi bumbac sau din lână şi in. 

Izmenele, termen utilizat în toată ţara şi de¬ 
semnând piesa purtată în anotimpul călduros, 
indiferent de croiul drept sau mai larg, sunt con¬ 
fecţionate din pânză de cânepă, in şi bumbac. 


Gacii, frecvenţi în partea de nord-vest a ţării, 
denumesc aceeaşi piesă, dar mai scurtă şi având 
o croială foarte largă. 

Din categoria pantalonilor de iarnă fac parte: 
cioarecii, confecţionaţi dintr-o ţesătură groasă 
de lână dată la piuă, cu o croială dreaptă sau 
strâmtă, totdeauna albi, denumiţi iţari sau 
nădragi în Muntenia şi Oltenia mai ales; iţarii, 
lucraţi dintr-o ţesătură mai subţire decât cea 
utilizată pentru cioareci, nedată la piuă, tot de 
culoare albă, având o croială mai strâmtă, speci¬ 
fici portului moldovenesc; pantalonii, confec¬ 
ţionaţi din ţesătură de casă, de culoare închisă, 
cu croială orăşenească. 

în aceeaşi categorie a pantalonilor de iarnă 
intră şi cei confecţionaţi din ţesătură groasă, de 
culoare închisă: negru, sein, vânăt, croiţi foarte 
larg în partea superioară şi strâmţi de la 
genunchi în jos, apropiaţi de forma şalvarilor, 
numiţi în funcţie de zona în care se poartă: 
nădragi, poturi, ceacşiri, dimii — termeni de sor¬ 
ginte turcească —, reflectând contactele cul¬ 
turale pe care sudul ţării le-a avut, de-a lungul 
secolelor, cu lumea sud-est europeană. 

PodoaGcCc costMHuCui GăeGâtesc 


ostumului bărbătesc de sărbătoare i-au fost 
caracteristice o serie de podoabe şi accesorii 
decorative care au avut — ca şi în cazul ansam¬ 
blului vestimentar femeiesc —, diferite semni¬ 
ficaţii, de la valoare magică, la simbol al poziţiei 
sociale, la semn distinctiv care indica vârsta şi 
ocaziile deosebite, dar şi un permanent rol de a 
înfrumuseţa şi înnobila ţinuta purtătorului. 

în funcţie de anotimp, de tradiţiile locale, de 
posibilităţile materiale, dar şi de fantezia şi gus¬ 
tul estetic al tinerilor, aceste podoabe, realizate 
din cele mai diverse materiale, au fost diferite de 
la o zonă etnografică la alta, mai ales prin moda¬ 
litatea de asociere. 

Exista obiceiul, în multe ţinuturi româneşti, 
ca fetele să pregătească şi să le dăruiască fecio¬ 
rilor dragi podoabele cu care aceştia îşi decorau 
acoperitorile de cap. 

în zilele de sărbătoare, feciorii de pe întreg 
cuprinsul ţării îşi împodobeau pălăriile sau că¬ 
ciulile cu flori naturale şi artificiale, cu pene de 
păun, fazan, curcan, cocoş, gaiţă, cu panglici de 
mătase multicolore, cu fire metalice aurii, şnu¬ 
ruri împletite din fire în mai multe culori, ciucuri 
policromi de lână şi mătase, oglinzi, batiste or¬ 
namentate, dar mai ales cu lătiţare din mărgele 
mărunte, colorate — însemne decorative simbo¬ 
lizând bărbăţia şi vitalitatea maximă. 

De multe ori, cu ocazia unor mari sărbători, 
la nunţi sau nedei, aceste podoabe se asociau, 
ducând la „găteli" complexe, care amplifi¬ 
cau efectul estetic al întregului 
ansamblu vestimentar. 

în zona Avrigului (Ţara 
Oltului), feciorii îşi îm¬ 
podobeau piesele pur¬ 
tate pe cap cu ciucuri 
şi barşoane (lătiţare 
colorate), în Bihor, cu 
flori naturale, busu¬ 
ioc, flori artificiale, 
pene de cocoş şi fazan; 
în zona Perşanilor (din 
Ţara Oltului), cu panglici, 



şnururi împletite în mai multe culori, fir metalic 
auriu, ciucuri policromi, flori naturale. 

în zona Avrigului, exista obiceiul ca feciorii 
recrutaţi pentru armată să poarte până la încor¬ 
porare o văstră mare din pene de păun ca semn 
distinctiv. 

în zona auriferă a Munţilor Apuseni, dorinţa 
de afirmare a prestigiului era marcată şi de 
podoabele scumpe, realizate din fir de aur, care 
ornamentau calota pălăriilor de pâslă ale feciori¬ 
lor şi ale mirilor totodată. 

Cea mai împodobită era pălăria feciorilor din 
Năsăud, care se ornamenta, în zile de sărbătoare 
sau în cadrul ceremonialului nupţial, cu două 
sau trei berţiţe realizate din mărgele colorate. 
Pe partea dreaptă a pălăriei se prindea pana de 
păun — un semicerc de mari dimensiuni, alcă¬ 
tuit din cinci-şase rânduri de pene de păun 
(până la 500 de pene). O asemenea podoabă era 
apanajul meşterilor locali specializaţi, fiind acce¬ 
sibilă mai mult păturii înstărite. 

O altă categorie de podoabe bărbăteşti o con¬ 
stituiau cingătorile confecţionate din piele. 

Din Transilvania, locul său de provenienţă, 
chimirul — sau şerparul — a trecut şi în portul 
popular al provinciilor de peste Carpaţi, uneori 
înlocuind cingătorile ţesute. 

Confecţionat din piele de vită (toval), chimirul 
a primit, cu timpul, calităţi estetice prin diverse 
moduri de ornamentare: ştanţare cu tipare; bro¬ 
derie cu şuviţe de piele colorată; broderie 
cu fir metalic sau beteală; broderie 
cu mărgele; aplicaţii cu ţinte. 
Astfel, curelele feciorilor şi 
bărbaţilor tineri se ştan- 
ţau cu motive solare, în 
diferite combinaţii, şi 
se decorau cu discuri 
mari de alamă. 

în zona Perşanilor, din Ţara Oltului, tinerii 
bărbaţi asociau şerparul (o curea lată de piele) 
cu o curea mai îngustă şi foarte lungă, încingân- 
du-şi mijlocul de două ori, în aşa fel încât să 
rămână o porţiune de 35 de centimetri care atâr¬ 
na pe şold. Cureaua se ornamenta cu nasturi 
mari de alamă dispuşi pe trei rânduri, în forma 
solzilor de peşte — de unde şi denumirea ei de 
curea „cu bumbi". 1 

în nordul Moldovei (zona Rădăuţi¬ 
lor), chimirul, denumit şi curea, con¬ 
fecţionat din piele tăbăcită (toval), 
era ornamentat cu diferite ele¬ 
mente decorative, obţinute prin 
presare. De chimirul încheiat 
cu 3-5 catarame se lega prăs- 
nelul (un fel de rotiţă din 
alamă), iar de acesta se 
prindea punga din piele, 
în care se păstrau 
tutunul şi luleaua. 
Lângă prâsnel se 
lega şi suhacul, 
un instrument 
pentru des¬ 
fundat pipa. 



(făintin de 'Hueaud 


în zilele de sărbătoare, de chimir atârna, ca 
element de podoabă, o năframă albă. 2 

în comuna Arbore, tot din zona Rădăuţilor, 
pungile din piele ale flăcăilor erau dubite, iar pe 
baierele lor se înşirau mai multe inele de argint 
sau de aramă, după starea materială a purtăto¬ 
rilor. La căsătorie, fata avea dreptul să-şi aleagă, 
de pe baierele acelei pungi, cel mai frumos inel. 3 

In aproape toată Moldova, bărbaţii asociau 
cingătorile din lână (brâiele) cu curele ornamen¬ 
tate cu ţinte de cositor sau cu bumbi de aramă. 

împodobit cu prâsnele şi discuri din alamă, 
executate artistic de meşteri specializaţi, era chi¬ 
mirul purtat de feciori în Câmpia Transilvaniei. 4 

O curea lungă de 3-4 metri, numită praşchie, 
decorată cu nasturi de aramă, purtau peste brâu 
sau peste chimir şi bărbaţii din Ţara Bârsei. 5 

Şerparul lat cu care bărbaţii din Ţara Oltului 
îşi încingeau mijlocul era ornamentat cu motive 
ştanţate şi cusături realizate cu şuviţe de piele 
colorată. 6 Şi exemplele ar putea continua. 

La aceste podoabe se poate adăuga categoria 
însemnelor de vânătoare, alcătuită din comun 
pentru praf de puşcă şi cornuri de vânătoare. 

O podoabă nelipsită feciorilor din comuna 
Şieuţ, judeţul Bistriţa-Năsăud, când participau 
la şezătorile organizate în serile lungi de iarnă, 
o constituiau baltagele din aramă. 7 

Alte accesorii decorative specifice ritului de 
trecere, având o arie de circulaţie restrânsă, 
caracteristice doar anumitor zone, au fost bota 
de lemn, ornamentată şi împodobită cu panglici 
multicolore (Hunedoara), toporul de june (Caraş- 
Severin), toiagul de care se prindea o batistă 
legată sub formă de pasăre (Bacău), ciocanul de 
nuntă şi ţaşca din piele „cu capac" (Suceava) — 
aşa cum relevă materialele de teren consemnate 
în chestionarele Atlasului Etnografic Român. 

Podoabele purtate de feciori la sărbători şi 
ocazii ceremoniale subliniau nevoia de prestigiu 
şi de reprezentare a tinerilor, fâcându-i eleganţi 
şi distinşi. 

1 Comei Irimie, Portul popular din zona Perşanilor... , p. 16. 

2 Maria Cioară, Zona etnografică Rădăuţi, p. 110-111. 

3 Ibidem, p. 111. 

4 Elena Secoşan; Paul Petrescu, Portul popular de sărbă¬ 
toare..., p. 146. 

5 Ibidem. p. 149. 

6 Ibidem. p. 150. 

7 Informatoare Ioana Socaciu, 72 de ani, Şieuţ, judeţul Bis¬ 
triţa-Năsăud. 

Piese comune 

port hG ui femeiesc şi Găr Gătesc 


n ansamblul costumului popular, există o 
serie de piese comune, dintre acestea un rol 
important avându-1 cingătorile. 

Dincolo de funcţia lor practic-utilitară, de a 
strânge mijlocul supus la eforturi în timpul 
diverselor activităţi şi de a susţine piesele care 
acoperă corpul de la talie în jos, cingătorile au 
avut şi o valoare artistică, generând o suită de 
variante zonale determinate de materiile prime, 
tehnicile de realizare, compoziţia decorativă şi 
cromatică, dimensiuni şi modul de purtare. 

Potrivit tradiţiei locale şi gustului estetic al 
purtătorilor, legarea acestor piese, înnodate şi 
cu capetele lăsate libere, îndoite sau ascunse în 
straturile suprapuse ale cingătorilor, îi conferă 
personalitate portului popular din zona respec¬ 
tivă, individualizându-1. 

Brăiele fac parte din categoria cingătorilor 
ţesute din fibre animale (lână), care se asociază 
uneori şi cu fibre vegetale (cânepă şi mai ales 
bumbac). îmbrăcate prin înfăşurare repetată, 
brâiele cunosc cea mai mare arie de circulaţie, 
fiind realizate, la început, în culoarea naturală 
a lânii — albă sau seină. Ulterior, roşul a devenit 
culoarea predominantă in toate zonele etno¬ 
grafice ale ţării. 

Betele , spre deosebire de brâie, sunt mai 
înguste şi mai lungi decât ele, având un rol de¬ 
corativ mai pronunţat prin omamentica bogată. 

Iniţial, cingătorile ţesute — brâiele şi betele — 
nu au fost ornamentate, lipsa decorului dato- 
rându-se în primul rând funcţiei lor predomi¬ 
nant utilitare. Pe de altă parte, brâiele femeieşti 
erau acoperite cu piesele purtate peste poalele 
cămăşii, strânse la rândul lor pe talie cu bete. 
Peste brâiele bărbăteşti se înfăşurau bete sau 
cingători din piele. 

Ornamentul caracteristic cingătorilor ţesute 
a fost dunga dispusă pe lungime sau pe lăţime 
sau şi pe lungime şi pe lăţime, fie la unul dintre 
capete (cel vizibil, care se aşază deasupra), fie 
la cele două extremităţi, compoziţia decorativă 
fiind, în acest caz, diferită, cele două capete 
purtându-se alternativ. 


La alte variante, compoziţia decorativă bazată 
pe dungi era dispusă pe toate cingătorile, ampli- 
ficându-se, cu timpul, prin alternarea dungilor 
cu motive geometrice, fitomorfe stilizate, avi- 
morfe, zoomorfe şi chiar antropomorfe, alese 
„cu mâna" sau „cu speteaza". 

Decorul cingătorilor ţesute s-a îmbogăţit prin 
folosirea în unele zone din Moldova, Muntenia şi 
Oltenia a mărgelelor înşirate pe firele de margine 
ale urzelii, precum şi prin terminarea lor cu 
simple franjuri realizate din urzeală, în cazul 
brâului, sau cu ciucuri şi pompoane de lână 
multicolore, la bete. 

Cea mai mare arie de circulaţie au avut-o, 
la scara întregii ţări, cingătorile lipsite de orna¬ 
mente, urmate de varianta la care compoziţiile 

Opinca, încălţămintea 
tradiţională, originară, a cos¬ 
tumului ţărănesc, purtată în 
toate anotimpurile, este adap¬ 
tată perfect reliefului zonei, 
atât de munte, cât şi de şes. 


liniare erau dispuse pe toată suprafaţa, în alter¬ 
nanţe cromatice de o mare diversitate. 

Urmează, în ordinea frecvenţei, cingătorile al 
căror decor, format din dungi alternate cu motive 
ornamentale, era dispus pe toată suprafaţa lor. 

O frecvenţă redusă au avut-o variantele cu 
compoziţii lineare dispuse la ambele capete şi 
cele la care dungile alternate cu motive ornamen¬ 
tale apar fie la una, fie la ambele extremităţi. 

în ceea ce priveşte brâul tricolor, el a fost sim¬ 
bolul luptei naţionale a românilor, fiind purtat 
cu precădere în zone din Transilvania şi Banat. 

Cordoanele , realizate din cele mai diverse 
materii prime — mărgele, piele, metal, ţesături 
industriale — şi făcând parte din categoria 
cingătorilor ce înfăşoară talia o singură dată, au 
avut o pondere redusă în ansamblul costumului 
românesc. 

Marcând talia, cingătorile împart ansamblul 
vestimentar în două registre distincte, legând 
elementele componente într-un tot unitar prin 
acordul decorativ şi cromatic pe care-1 stabilesc 
cu întregul. 

* 

O categorie comună portului femeiesc şi băr¬ 
bătesc o formează şi piesele care protejează pi¬ 
cioarele — încălţămintea —, cu caractere zonale 
specifice, în strânsă dependenţă de condiţiile 
geografice şi climatice, de tipul economic de 
aşezări şi de ocupaţiile locuitorilor. 

Piesele de lână, cânepă sau bumbac, ţesute 
ori împletite — obielele, cioarecii şi ciorapii — 
îmbrăcau piciorul, asociindu-se cu opincile. 

Obielele, de forma unui dreptunghi ce 
înfăşură piciorul, se confecţionau din pănură 


dată la piuă. Prin aşezarea firelor colorate în 
urzeală sau în băteală ori prin întretăierea aces¬ 
tora, se obţinea ornamentul vrâstat sau cu pă¬ 
trate al obielelor. Cromatica diversă, ca şi modul 
în care se desfăşurau pe picior, de la genunchi 
în jos, desemnau vârsta purtătorului şi zona sa 
de provenienţă. 

Cioarecii din pănură, croiţi cilindric, în 
formă de ciorap, lungi până aproape sau peste 
genunchi şi fixaţi cu „legători" împletite, se uti¬ 
lizau mai mult de către femei, în anotimpul rece. 
Pentru că nu îmbrăcau şi laba piciorului, 
ciorecii se asociau cu obiele ori ciorapi de lână. 

Tolobonii, specifici portului de iarnă din 
zonele montane, realizaţi dintr-o ţesătură groasă 
de lână, dată la piuă, spre deosebire de cioareci, 
acopereau piciorul în întregime, ca o cizmă 
înaltă din pâslă. 

întâlnită în vaste arii culturale, dar mai ales 
în Europa, opinca, croită dintr-o singură bucată 
dreptunghiulară, din piele de porc sau de vită, 
cunoaşte, prin structura sa morfologică, tipuri 
diferite, în funcţie de modul în care se îngurzeşte 
şi se formează vârful opincii, numit gurgui, de 
dimensiunile şi orientarea acestuia, de felul cum 
se modelează călcâiul, de modul de legare a noji- 
ţelor etc. 

în încălţămintea tradiţională de sărbătoare 
au pătruns, treptat, sub influenţa oraşului, şi 
formele meşteşugăreşti: ghetele (Joase şi înalte), 
cizmele, pantofii, papucii. 

* 

Ansamblurile vestimentare femeieşti şi băr¬ 
băteşti erau întregite, în anotimpurile reci, cu 
hainele groase, realizate din ţesături de lână 
(sumane) sau din pielea şi blana oilor (pieptare 
şi cojoace). 

Clima ceva mai aspră a ţării impunea uti¬ 
lizarea pe scară largă a ţesăturilor de lână şi a 
blănurilor prelucrate în cadrul gospodăriei 
ţărăneşti, iar mai târziu, şi de către meşteşugarii 
specializaţi. 


Sumanul, ale cărui formă, decor, cromatică 
şi terminologie variază de la o zonă la alta, a fost 
confecţionat din lână, în culorile sale naturale 
(albă, neagră, seină), ţesută casnic, în patru iţe, 
şi prelucrată apoi la piuă (mai rar la vâltoare). 

în regiunile de şes, unde nu existau râuri 
care să acţioneze pivele, s-a utilizat o tehnică 
arhaică, aşa-numitul „bătut la gratie", „bătut la 
coate", „la lesă" sau „la mână". 

Tehnica respectivă necesita o instalaţie 
rudimentară, constând din opt ţăruşi bătuţi în 
pământ, care susţineau o gratie împletită din 
nuiele de salcie sau de răchită, având lăţimea de 
1 metru şi lungimea de 2 metri, alături de un 
cazan mare, aşezat pe pirostrii, în care se în¬ 
călzea apa. Abagiii introduceau ţesătura în apă 
călduţă, apoi o întindeau pe gratie şi o băteau. 
în timp ce abaua era bătută la gratie, se turna în 
permanenţă apă caldă pe ea. Postavul obţinut se 
întindea de margini şi în lungime, fiind înfăşurat 
strâns pe un sul de lemn. După două zile, abaua 
era desfăcută de pe sul şi uscată la soare. 1 


1 Maria Cioară-Bâtcă: Vlad Bâtcă, Zona etnografică Teleor¬ 
man, p. 77. 

Prelucrate astfel, ţesăturile se îngroşau şi se 
îndesau, căpătând o mai mare rezistenţă şi 
impermeabilitate. 

Având trupul şi mânecile croite din foi drept¬ 
unghiulare, după principiul poncho-ului (al 
tunicii drepte), sumanul, lung până mai jos de 
genunchi, evidenţia liniile definitorii ale siluetei, 
subliniind verticalitatea corpului. 

Dacă în formele sale arhaice, sumanul erau 
lipsit de guler şi clini, ulterior, pentru a-i conferi 
eleganţă şi amploare, creatorii populari au 
recurs la clini plasaţi în părţile laterale, iniţial 
dreptunghiulari, apoi oblici, cu vârful ascuţit 
introdus sub braţ. Prin intermediul unor pave 
mari, de formă trapezoidală, clinii se legau de 
mânecile tubulare, dând lejeritate mişcărilor. 

Pentru împodobirea hainelor lungi de dimie, 
se foloseau şireturi, care poartă denumiri 
diferite (cele mai răspândite fiind saradul şi 
bărnaşul), prelucrate manual în cadrul gospo¬ 
dăriei ţărăneşti, dar şi aplicaţii cu găitane 
(şnururi împletite din fire de lână, bumbac sau 
mătase) sau cu postavuri industriale colorate, 
care se combinau cu ornamentele realizate din 
şiret ori cu broderiile artistice policrome exe¬ 
cutate cu lână, mătase şi bumbac. 



Amplasarea decorului în anumite spaţii — 
pe guler, piepţi, clini, extremităţile mânecilor şi 
marginile poalelor —, deci pe porţiunile cele mai 
expuse vederii, reliefează structura sculpturală 
a costumului cu suman. Unele dintre aceste 
haine se purtau pe umeri, ca o pelerină, 
mânecile având mai mult un rol decorativ; altele 
se îmbrăcau, ambele categorii conferind siluetei 
purtătorului o monumentalitate aparte. 

O notă aparte, prin sistemul de croială, o face 
piesa de port cunoscută în aria în care a cir¬ 
culat sub diferite denumiri; căbăniţă sau duruţ 
în Banat, ipingea, imuduc, ghebă sau manta în 
Câmpia Dunării şi Dobrogea. Este tipul hainei 
de stepă care se purta în tot sud-estul Europei. 
Această piesă amplă, de mari proporţii, croită 
din patru-cinci foi de ţesătură cusute pe orizon¬ 
tală, lungă până la glezne, cu guler drept pe 
lângă gât şi o glugă ( chepeneag ), cu sau fără 
mâneci, cu clini laterali, era confecţionată din 
aba ţesută în patru iţe. încheiată cu bumbi de 
lemn sau cu nasturi de piele şi ornamentată cu 
aplicaţii de postav colorat sau cu găitane multi¬ 
colore la gură, pe mâneci, pe poale, iar pe glugă 
cu cusături policrome, ipingeaua era o haină 
funcţională, purtată în anotimpul rece, la dru- 

clini, ale căror lungime şi decor variau în funcţie 
de sex, vârstă, ocazie şi de tradiţiile locale. 

Cojoacele se deosebesc de pieptare prin 
prezenţa mânecilor şi prin faptul că sunt întot¬ 
deauna deschise în faţă. Prin amploarea croiului 
şi bogăţia decorului, cojoacele destinate zilelor 
de sărbătoare sau ocaziilor ceremoniale devin 
piese extrem de costisitoare. 

Existau o serie de procedee de împodobire 
a pieptarelor şi cojoacelor: de la broderiile poli¬ 
crome realizate cu lână, lânică, amici (aţă de 
bumbac) şi mătase, broderiile cu fir metalic, 
mărgele, paiete, decupajele ornamentale din irhă 
(fâşii de piele albă, decorate cu cusături artistice 
sau colorate şi aplicate), împletiturile din irhă, 
incrustaţiile cu alte materiale (oglinzi, podoabe 
metalice), la aplicaţiile de „bumbi", şireturi şi 
ciucuri coloraţi. Se adăugau garniturile din 
blănuri scumpe (dihor, jder, vidră) ori din astra¬ 
han negru şi brumăriu sau cele realizate cu o 
ţesătură de casă, din lână ori din mătase, care 
imită astrahanul, denumită în termeni locali 
prim. Toate aceste procedee amplificau valenţele 
plastico-expresive ale pieptarelor şi cojoacelor, 


muri lungi. Datorită funcţionalităţii sale, a fost 
preluată şi purtată de surugiii din sudul ţării, 
devenind simbolul vestimentar, semnul distinc¬ 
tiv al acestei profesii. 

Prin robusteţea materialelor, simplitatea cro¬ 
ielii şi străvechile motive ornamentale, hainele 
lungi de dimie ne trimit cu gândul la modelele 
arhetipale, originare, transmise peste veacuri, în 
variante şi tipare plastice încărcate de semnifi¬ 
caţii istorice, economice, rituale şi culturale, 
având rolul de martori ai spiritualităţii ţărăneşti. 

* 

Principiile de croială ale hainelor groase de 
pănură se regăsesc şi la piesele confecţionate 
din pielea şi blana animalelor (pieptare şi co¬ 
joace). Deşi frecvenţa lor era mai mare în zonele 
montane, cu climă rece şi umedă, şi în acele 
ţinuturi în care ocupaţia pastorală juca un rol 
economico-social predominant, pieptarele şi 
cojoacele au fost general-răspândite în portul 
popular tradiţional de pe întreg cuprinsul ţării. 

Pieptarele (piese fără mâneci) au cunoscut 
două subvariante: pieptarele înfundate, înche¬ 
iate pe umăr şi sub braţ, ori numai sub braţ, 
croială care permitea o amplă desfăşurare a 
decorului pe toată suprafaţa, şi pieptarele des¬ 
picate, cu formă dreaptă sau formă evazată cu 

care se acordau perfect, decorativ şi cromatic, cu 
restul elementelor ce compuneau ansamblurile 
vestimentare. 

Consideraţia şi prestigiul de care s-au bucu¬ 
rat hainele lungi din ţesătură de lână, ca şi 
pieptarele şi cojoacele de altfel, erau deosebite 
din moment ce, în foarte multe zone ale ţării, 
aceste piese erau prezente în vestimentaţia cti¬ 
torilor ce apar în tablourile votive ale bisericilor 
săteşti. Totodată, ele constituiau şi haine cere¬ 
moniale, purtătoare de mesaje sociale, rituale şi 
estetice, făcând parte în mod obligatoriu din 
ţinuta mirilor chiar în anotimpul călduros, 
tradiţie păstrată până în zilele noastre. 

Piesele componente ale ansamblului vesti¬ 
mentar tradiţional au constituit mărci sociale, 
rituale, ceremoniale şi zonale, indicând, prin 
anumite motive ornamentale şi prin nuanţele 
coloristice, apartenenţa purtătorului la o anume 
categorie socială şi la o anume zonă etnografică. 

în perioada feudală, textele dietale din 
Transilvania conţineau numeroase restricţii, 
printre care şi pe cele privitoare la îmbrăcă¬ 
minte, piesele vestimentare devenind semne dis¬ 
tinctive care marcau apartenenţa la o anumită 
categorie socială. 


Astfel, Dieta din anul 1650 hotăra că nici un 
ţăran, simbriaş sau argat să nu aibă îndrăzneala 
de a purta haine de postav, nădragi, cizme, că¬ 
ciulă dublă sau de un florin, cămaşă de giulgiu. 2 

Interdicţii şi mai numeroase hotăra Dieta 
din 1683: „De acum încolo nimeni dintre ţărani 
şi slugi plătite, în afară de slugile iobăgeşti şi 
dregătorii curţilor, de libertini şi puşcaşi, nici¬ 
decum să nu poarte nici un fel de armă de fier 
sau ferecată (doar păcurarilor li se îngăduie 
lancea), căciuli cu blană de jder, de lup, de 
vulpe, cămăşi cusute de giulgiu sau de altele, 
cizme şi haine de postav, în afară de aba albă. 
Cei de stare iobăgească să poarte haine de rând, 
potrivit sorţii lor“. 3 

Aşadar, oricât de bună ar fi fost situaţia 
materială a unui iobag român — iobagul sas 
având unele privilegii —, el nu avea dreptul să 
părăsească portul tradiţional care-i marca 
apartenenţa naţională şi aservirea socială. 
Iobagul român trebuia să încalţe doar opinci şi 
niciodată cizme, să poarte numai haine de aba 
albă, care să-l diferenţieze net, prin culoare, de 


2 D. Prodan, Supplex libellus valachorum..., p. 120. 

3 Ibidem, p. 123. 

toţi ceilalţi, să îmbrace numai cămaşa aspră de 
cânepă şi in — bumbacul ( giulgiul ) fiindu-i cu 
desăvârşire interzis ca materie primă — şi să se 
acopere cu căciula din blană de miel ca semn al 
originii sale de „păstor tolerat” printre cele trei 
naţiuni privilegiate. 

Dacă în Transilvania existau legi pentru a 
oprima populaţia românească majoritară, care 
dădea numărul covârşitor al iobagilor, dincolo 
de Carpaţi tradiţia era cea care diferenţia stra¬ 
turile sociale, culoarea albă fiind şi aici rezervată 
celor mai de jos, îmbrăcaţi în „haine albe româ¬ 
neşti”. Este semnificativă, în acest sens, hotă¬ 
rârea din 1817 a lui Vodă Caragea care, vrând 
să-şi pedepsească un supus, poruncea: „Să-l 
rumâniţi întâiu, îmbrăcându-1 în haine albe 
rumâneşti şi apoi să-l dee pân târg, bătându-I 
ca pe un vinovat ca să strige arătându-şi vina 
pentru care i se face această osândă”. 4 

Cea mai gravă şi dezonorantă pedeapsă, în 
cazul de faţă, nu era, de fapt, bătaia, ci „osânda 
rumâniei”, a coborârii pe cea mai de jos treaptă 
a societăţii, stigmatizată prin albul veşmântului. 

După Marea Unire din 1918 s-a accentuat 
stratificarea populaţiei rurale în trei categorii de 
ţărani: săraci, mijlocaşi şi chiaburi, întemeiată 
numai pe diferenţa de stare materială. 

Astfel, în Vrancea, numai femeile fruntaşe 
purtau botfori, ciubote roşii, încreţite jos, cum¬ 
părate de la Breţcu: „Rar om care purta ciubote; 
trebuia să fie prea chiabur, ori căutând să se 
deosebească de alţii”. 5 

Doar femeile avute se încălţau, în zilele de 
sărbătoare, cu cizme înalte vărzărăneşti în 
subzona Hălmagiului şi cu cizme scurte abru- 
dăneşti în satele din jurul oraşului Brad. 

Numai unele categorii sociale din Bistriţa- 
Năsăud îşi puteau permite să comande, la meş¬ 
terii cojocari saşi din Reghin sau din Bistriţa, 
cojoace bogat ornamentate cu cusături de lână 
şi mătase, cu ciucuri lungi de câţiva centimetri, 
realizaţi tot din mătase, prinşi printre florile 
broderiei. Erau şi deosebit de scumpe: „Numai 
care era gazdă mare purta”. 6 

Şi în zona Apusenilor, cojocul era una dintre 
cele mai costisitoare piese de port, element de 
costum fără de care fetele nu se puteau mărita. 7 

în comuna Rucăr, judeţul Muscel, numai cei 
înstăriţi purtau pălării de pluş, cioareci de dimie 
albă, mai largi, dar şi pantaloni din şai (postav 
fin, cumpărat), în timp ce bărbaţii mai săraci 
purtau pălării de postav şi cioareci strâmţi pe 
picior. Zeghea, sarica şi cojocul nu se îmbrăcau, 
ci se purtau pe umeri de cei avuţi. 8 



'JfUttyea, (ununtuc) ifiecifcca- yutei du*tone*te 


Din dorinţa de a se pune în evidenţă, a se 
individualiza, a se distinge de categoria oame¬ 
nilor săraci, păturile înstărite ale ţărănimii au 
adoptat şi piese de factură urbană, văzând în 
vestimentaţie un mijloc de afirmare a poziţiei lor 
economice şi sociale. Astfel, în părţile Vâlcei, 
păturile sociale avute purtau scurteică de catifea 
vişinie, îmblănită cu miel, cumpărată de la târ¬ 
gurile din Râureni şi Râmnic. 9 


4 Nicolae Iorga, Opere economice, p. 159. 

5 Ion Diaconu. Ţinutul Vrancei. Etnografie-Folklor-Dialecto- 
logie, p. LIX. 

6 Lena Constante: Varvara Guşe, Şuşiţa din Şanţ, p. 36. 

7 Teofil Frâncu: George Candrea, Românii din Munţii Apu¬ 
seni (Moţii), p. 12. 

8 Gh. Pâmuţă, Rucăr, monografie sociologică, p. 295 şi 297. 

9 Elena Secoşan; Paul Petrescu, Portul popular de sărbă¬ 
toare, p. 26. 

în comuna Cireşu, judeţul Mehedinţi, numai fetele 
şi femeile bogate purtau scurteică, făcută din postav 
fin, catifea sau mătase, cunoscută aici sub numele 
de dubană. Era căptuşită cu blană de miel, iar la 
guler şi mâneci avea aplicaţii din blană de vulpe. Tot 
aici, cojoacele amplu ornamentate, foarte costisi¬ 
toare, executate la comandă de cojocarii din Podeni, 
le diferenţiau pe femeile bogate de cele sărace. 10 

Prin costum, păturile sociale s-au distins, confor- 
mându-se atât viziunii estetice a grupului respectiv, 
cât şi restricţiilor impuse categoriei aservite şi sărace 
de către cea superioară. 

Ansamblurile vestimentare tradiţionale femeieşti 
şi bărbăteşti se completau, în diferite ocazii, cu o serie 
de piese anexe, dintre care o răspândire mai mare 
au avut-o năframele şi trăistuţele. 

Năframele — folosite la costumul de sărbătoare 
şi în contextul unor ceremonialuri precum nunta 
sau înmormântarea — erau confecţionate din pânză 
de in, cânepă sau bumbac şi bogat ornamentate în 
cele patru colţuri cu diferite motive cusute sau alese 
în război, cu lânică colorată sau cu amici. Năframele 
erau purtate de femei la brâu, de fete în mână, iar de 
flăcăi şi bărbaţii tineri la cingătoare, peste şold. 

în cadrul ceremoniei nunţii, năframele brodate de 
mireasă făceau parte din recuzita obligatorie. Batis¬ 
ta de mire avea o semnificaţie adâncă, fiind simbolul 
unirii celor doi tineri. 

Trăistuţa, nelipsită din portul vechi, tradiţional, 
prezentă şi în portul actual de sărbătoare, şi-a 
menţinut de-a lungul timpului atât funcţia utilitară, 
cât şi pe cea estetică, conferind întregului ansamblu 
o notă extrem de pitorească. Confecţionate din ţesă¬ 
tură de pânză ornamentată cu cusături, dar cel mai 
adesea din ţesătură de lână, în patru iţe, decorată 
cu vrâste sau cu pătrate, trăistuţele cunosc o mare 
varietate zonală. Baierele acestor piese bogat deco¬ 
rate cu motive geometrice alese cu mâna în război şi 
cu canajî (ciucuri) în culorile baierelor, care îm¬ 
podobesc colţurile de jos ale trăistuţelor, le accen¬ 
tuează rolul decorativ. Aceste piese nu lipseau nici¬ 
odată din zestrea fetelor, care se îngrijeau să coasă 
din timp năframe şi să ţeasă câte 10-15 coţi pentru 
traistele ce urmau a fi folosite în noua gospodărie. 

Prezentarea pieselor componente ale costumului 
românesc evidenţiază existenţa unei perfecte con¬ 
cordanţe între portul femeiesc şi cel bărbătesc. 
Sobrietatea lineară, monumentală, a costumului 
bărbătesc este compensată de opulenţa decorului, 
cu efect pictural, al celui femeiesc. 

10 O. Pemicek, Elementele portului femeiesc din comuna Cireşu, 
p. 520. 

n fenomen de cultură — cum este costumul 
popular — trebuie analizat în cadrul unor 
mari arii culturale, care au avut o istorie comu¬ 
nă şi condiţii de viaţă similare, pentru a decanta 
caracterele etnice româneşti şi a evidenţia tră¬ 
săturile zonale specifice. 

Limbajul artistic, turnat în tiparul unui stil 
ce configurează, identifică şi delimitează comu¬ 
nităţi care au adoptat acelaşi tip de costum, pre¬ 
supune o analogie în privinţa condiţiilor de trai, 
o opţiune spirituală şi culturală comună. 

O anumită formă de îmbrăcăminte, capabilă 
să genereze o suită de variante morfologico-de- 
corative, devine, cu timpul, o emblemă de recu¬ 
noaştere, de identificare, o marcă de apartenenţă 
etnică a purtătorilor săi, care reflectă concepţii 
de viaţă, precepte morale, particularităţi de 
tehnică, stil şi expresie artistică. 

Iată de ce ne-am propus să prezentăm costu¬ 
mul popular în cadrul marilor provincii istorice, 
urmărind coordonatele spaţiale şi temporale ale 
unor tipuri de costum, reprezentative pentru 
mari arii culturale, ce poartă însemnele caracte¬ 
ristice timpului, locului şi grupului socio-uman 
care le-a creat. 

TrattsiCvahia 

na dintre cele mai frumoase părţi ale 
pământului românesc, Transilvania, adă¬ 
posteşte în coroana munţilor săi vestigiile sanc¬ 
tuarelor sacre ale dacilor, dar şi galeriile minelor 
de aur şi de sare spre care au pornit legiunile 
romane, acoperind teritoriul Daciei cu reţeaua 
drumurilor de piatră şi a oraşelor din care au 
iradiat cultura şi limba latină. 

Leagăn şi stâlp de rezistenţă al românilor. 
Transilvania păstrează un impresionant tezaur 
etnografic, în care, dacă este cercetat intens, se 
poate descoperi sufletul, iscusinţa şi talentul 
unui popor care a ştiut să-şi apere identitatea, 
credinţa, obiceiurile şi veşmintele moştenite de 
la străbuni. 


Până în secolul al XlX-lea, costumul popular 
transilvănean a fost unitar pe arii geografice în¬ 
tinse, apoi a început să se diferenţieze ca urmare 
a schimbării resurselor de trai ale locuitorilor, 
a dezvoltării meşteşugurilor artistice (cojocărit, 
sumănărit, tăbăcit, croitorie, cizmărie), precum 
şi a intensificării contactelor economice şi cul¬ 
turale cu alte ţinuturi româneşti. 

Portul popular transilvănean se încadrează 
în tipologia costumului cu catrinţe perechi, ge¬ 
neralizat — cu mici excepţii — pe tot teritoriul 
României. Ansamblul vestimentar compus din 
cămaşă cu ciupag şi catrinţă cu trupul vânăt 
a fost, timp de mai multe secole, reprezentativ 

pentru costumul femeiesc în cea mai mare parte a 
Transilvaniei, fiind purtat, până spre sfârşitul se¬ 
colului al XlX-lea de către toate categoriile de vârstă, 
atât în ţinuta de lucru, cât şi în zilele de sărbătoare. 

Prin vechimea şi frecvenţa sa într-o mare arie 
teritorială, care a cuprins Mocănimea din Munţii 
Apuseni, Ţara Moţilor, Câmpia Transilvaniei, 
Bistriţa, Năsăudul, Bihorul, Sălajul, Ţara Lăpuşului 
şi zona Mureşului superior, ansamblul vestimentar 
femeiesc, în componenţa căruia au intrat cele două 
piese esenţiale, menţionate mai sus, reprezintă un 
document de mare valoare istorică, etnografică şi 
artistică, mărturie a continuităţii şi autohtoniei 
poporului român, marca sa etnică, prin care popu¬ 
laţia românescă, originară şi majoritară, s-a indivi¬ 
dualizat faţă de naţionalităţile conlocuitoare stabilite 
ulterior pe pământul Transilvaniei. 

Analizând aria de răspândire a tipului de costum 
compus din cămaşa cu ciupag şi zadia cu trupul 
vânăt, constatăm că el s-a suprapus Ţării Ardealu¬ 
lui, formaţiune socio-economicâ şi politică existentă 
în vremea începuturilor de organizare teritorială 
prestatală. 

în Letopiseţul lui Simion Dascălul. „Ţara Ardea¬ 
lului nu e numai ţara însăşi, ci Ardealul se cheamă 
mijlocul ţării. încă pe la marginile ei sunt alte ţări 
mai mici, carele toate de dânsa se ţin şi supt 
ascultarea ei sunt, întâi cum îi Maramureşul despre 
ţara leşească, şi ţara secuească despre Moldova, şi 
ţara Oltului despre ţara muntenească şi ţara Bârsei, 
ţara Haţegului, ţara Oaşului”. 1 

Ansamblul vestimentar femeiesc alcătuit din 
cămaşă cu ciupag şi zadie cu trupul vânăt a depăşit, 
deci, Ţara Ardealului, fiind întâlnit şi în ariile mar¬ 
ginale: Ţara Lăpuşului, zona Meseşului (Sălaj), 
Ţinutul Năsăudului. Care sunt notele sale particu¬ 
lare, proprii? 

în aria de circulaţie a acestui tip de costum, piep¬ 
tănăturile şi învelitorile de cap au variat de la o zonă 
la alta, existând, însă, şi multe elemente comune. 

Unul dintre aceste elemente, care a conferit uni¬ 
tate ariei cercetate, l-a constituit, în cadrul comu¬ 
nităţii rurale tradiţionale, obligativitatea utilizării de 
către femeia măritată a suporţilor, cu un vădit scop 
funcţional: de a da întregului ansamblu al gătelii 
capului o anumită formă, de a fixa şi a susţine 
învelitorile de cap. 

Ca suport, în zona Munţilor Apuseni (Valea Arie- 
şului), în Depresiunea Huedin-Călăţele şi în zona 
Năsăudului, s-a folosit părul artificial: fire subţiri de 
lână (vopsite în gospodărie cu scoarţă de arin, fiartă 


1 Simion Dascălul. Letopiseţul Ţării Moldovei ..., p. 111. 

cu galiscău şi cu piatră acră), care întăreau şi 
îngroşau părul natural, rezultând suporţii nu¬ 
miţi sclebe pe Valea Arieşului şi în Depresiunea 
Huedin-Călăţele şi steble în zona Năsăudului, 
utilizarea acestora fiind obligatorie. 

Tot ca suport s-a folosit în zona Năsăudului 
şi a Mureşului un gătej — o bucată de lemn 
numită conci, pe după care se răsuceau cozile. 

în zona Mureşului, a Lăpuşului, a Huedi¬ 
nului şi a Buciumului din Sălaj, părul pieptănat 
cu cărare la mijloc se împletea în două cozi 
întrepătrunse, realizându-se un coc pe creştetul 
capului, numit colac, conci sau conc în Mureş, 
corcoman în Bucium-Sălaj şi chică în Huedin. 

Când cosiţele erau prea subţiri, femeile din 
zona Mureşului utilizau o petea denumită, în 
termeni locali, rază, care se învârtea pe după 
coc pentru a îngroşa părul. 

în Câmpia Transilvaniei, în zona Năsăudului 
şi în unele sate din Depresiunea Huedinului, 
femeile se pieptănau cu cărare la mijloc, părul 
fiind împletit în două cosiţe aduse pe cap şi 
întoarse spre ceafă, formând o cunună. 

Pe Valea Arieşului. frecventă a fost pieptănă¬ 
tura cu două cosiţe, realizate astfel: părul se 
pieptăna cu cărare la mijloc, împletirea lui 
începând de sub ureche. în timpul operaţiei de 
împletire se adăugau sclebele de lână: ele în¬ 


groşau şi întăreau cosiţele din păr natural, care 
se terminau la capete cu şinor roşu. Cele două 
cosiţe se treceau în faţa urechii, se îndoiau în 
formă de semicerc, fiind duse apoi spre ceafa, 
unde cea din dreapta se îndoia spre stânga şi 
invers, şinorul de la cosiţa dreaptă, trecut peste 
cap, înnodându-se cu cel al cosiţei stângi. 2 

Vechea piesă care acoperea capul femeilor 
măritate era ştergarul, cunoscut, în aria de răs¬ 
pândire a ansamblului vestimentar compus din 
cămaşă cu ciupag şi zadie cu trupul vânăt, mai 
ales sub numele de tindeu. 

Acest ştergar era ţesut de femei, în casă, din 
cânepă cu bumbac, iar mai târziu numai din 
bumbac, fiind ornamentat cu vrâste roşii sau 
roşii şi negre la capete, în zona Mureşului. în 
Năsăud, tindeul era decorat, la una din extre¬ 
mităţi, cu vrâste înguste, iar la cealaltă cu vrâste 
mai mari şi cu motive geometrice policrome. în 
Depresiunea Huedinului, ştergarul alb, denumit 
local potelat, ţesut în război, era decorat cu or¬ 
namente geometrice în tonuri de roşu, negru şi 
verde la marginea care venea în dreptul frunţii. 3 


2 Pieptănătura cu cosiţe sau cioci s-a mai purtat în Bazinul 
Petroşanilor şi pe Valea Tâmavei Mari — cf. Valeriu Butură, 
Evoluţia portului popular..., p. 236. 

3 Aurelia Tiţă. Portul popular românesc..., p. 235. 

Sub influenţa săsească, tindeul a fost înlocuit 
cu un sistem de acoperământ complex, care 
comporta mai multe piese: unele anexe, cu rol 
funcţional, de susţinere a pieptănăturii, altele, 
de învelire propriu-zisă a capului. 

în Câmpia Transilvaniei, Mureş şi Năsăud, 
piesa anexă cu rol funcţional a fost căiţa, cunos¬ 
cută în termeni locali sub numele de ceapţa cu 
brusturi, aşezată pe capul tinerei, pentru prima 
dată la nuntă, de către nănaşă, în cadrul ritua¬ 
lului numit învelitul miresei. Ceapsa era confec¬ 
ţionată din păr, mătase, barşon negru sau din 
postav, fiind cusută cu motive florale policrome 
şi ornamentată cu fluturi şi mărgele mărunte, 
colorate sau cu galoane decorative aurii şi ar¬ 
gintii, denumite local sârmă. Pe margini se 
împodobea cu dantelă neagră, încreţită, numită 
brusturi, de unde şi denumirea piesei. Se lega 
sub bărbie. în zilele de sărbătoare, de cheutorile 
cepsei se prindea peteaua cu ruji — o panglică 
lată de două degete, confecţionată din păr ori din 
postav, cusută cu motive florale, ca şi ceapsa, 
sau realizată din mărgele cusute pe barşon negru. 

Ceapsa a fost asociată iniţial cu tindeul, apoi 
cu piesele textile care l-au înlocuit. 



în zona Căpuşului, a Buciumului din Sălaj şi 
a Huedinului, femeile şi-au acoperit capul cu 
năframa mare de păr sau mătase, înflorată de 
jur-împrejur, cu fondul negru, ornamentată cu 
ciucuri pe margini. 

Şi în celelalte zone ale ariei, rând pe rând, 
tindeul şi piesele textile care i-au urmat au fost 
înlocuite de năframa industrială care s-a asociat 
cu ceapsa. 

A existat, peste tot în aria de răspândire a 
acestui tip de costum, obiceiul ca femeile să fie 
înmormântate cu aceste piese care, în cadrul 
ceremonialului nunţii, aveau un rol simbolic, ri¬ 
tual, marcând trecerea tinerei în rândul femeilor 
căsătorite. 

Cămaşa cu ciupag respectă, în toate varian¬ 
tele sale local-zonale, „schema" morfologică şi 
compoziţională a prototipului: gura amplasată în¬ 
totdeauna la spate, dispunerea decorului cusut, 
în mod constant, în aceleaşi spaţii ornamentale, 
utilizarea aceloraşi tehnici, diferenţele fiind de 
ordin secundar şi privind doar amploarea 
decorului, diversitatea modalităţilor de asociere 
a elementelor decorative în compoziţii şi câmpuri 
ornamentale, precum şi nuanţele cromatice. 

Dar ce e, de fapt, ciupagul? Element decorativ 
de forma unui trapez, cu latura mică amplasată 
imediat sub gulerul cămăşii, cusut printr-o teh¬ 
nică de veche tradiţie, „pe muchiile creţurilor", 
procedeu larg răspândit în Europa occidentală 
a secolelor al XV-lea şi al XVI-lea, dar întâlnit şi 
în Estonia, Finlanda, Rusia 4 , precum şi pe pie¬ 
sele de costum din sud-estul Asiei, ciupagul este 
cel mai important câmp ornamental, care a dat 
numele său cămăşii. 

Dacă tehnica propriu-zisă — „urzitul pe cre¬ 
ţuri" — apare şi la cămăşile româneşti, săseşti şi 
maghiare din afara ariei de răspândire a acestui 
tip de costum, în schimb ciupagul, ca element 
decorativ cusut în această tehnică, este specific 
doar populaţiei româneşti transilvănene. 

Pânzeturile mai groase sau mai fine din care 
se confecţiona cămaşa s-au utilizat în funcţie de 
ocazia în care ea se purta: numai din cânepă, 
pentru zile de lucru, şi din cânepă amestecată 
cu bumbac ori din bumbac, in sau bumbac aso¬ 
ciat cu in, pentru zile de sărbătoare, existând o 
strânsă interdependenţă între materialele între¬ 
buinţate ca fond şi cusăturile aplicate pe ele. 


4 G. Oprescu, Probleme româneşti de artă..., p. 175; Elena 
Secoşan: P. Petrescu. Portul popular de sărbătoare..., p. 56. 

Din punct de vedere morfologic, cămaşa cu 
ciupag se încadrează în tipul carpatic, cu stanii 
şi mânecile unite şi încreţite în jurul gâtului. 
Deşi în literatura de specialitate s-a încetăţenit 
numele de ciupag, terminologia care desemnează 
acest element decorativ este bogată şi diferă de 
la o zonă la alta în cadrul ariei sale de circulaţie, 
după datele consemnate în chestionarele AER. 
Astfel, în nordul zonei Meseş, din Sălaj, ciupagul 
este numit porlog, în Lăpuş, chiept tras sau 
chiept pe creţele, în Depresiunea Huedin-Călă- 
ţele, ca şi în Câmpia Transilvaniei, chept, în zona 
Năsăudului şi a Mureşului, chept sau chept tras, 
iar în Munţii Apuseni (Mocănime şi zona Măgu- 
renilor), ca şi pe Valea Gurghiului, ciupag. 

în toată aria de circulaţie a ansamblului vesti¬ 
mentar compus din cămaşa cu ciupag şi catrinţa 
cu trupul vânăt, partea superioară a cămăşii era 
cunoscută sub numele de spăcel sau cămeşă, 
fiind croită separat de poale. Pentru a da lărgime 
cămăşii, la subţioară se introducea pava, de for¬ 
ma unui pătrat sau triunghi. Uneori pava lipsea, 
fiind prezent doar clinul introdus într-o parte şi 
alta a cămăşii, începând din talie până sub braţ. 

Principalele câmpuri ornamentale erau, la 
cămaşa cu ciupag, gulerul, ciupagul şi mânecile. 

Gulerul se cosea separat, utilizându-se vechi 
procedee: pe dos, in cruci, in muşte, pe fir, cu 
trăsura. în partea superioară şi cea inferioară, 
gulerul se întărea cu cusături care aveau funcţia 
practică de a-1 feri de uzură. 

Motivele ornamentale care decorau gulerul 
erau întotdeauna geometrice. în faţă, se fixa de 
guler o cheotoare pentru pene, de care femeile 
prindeau flori în zile de sărbătoare. La ciupag se 
deosebesc trei elemente principale: tehnica, 
motivele ornamentale şi culorile utilizate. 


Tehnica de realizare 5 era de mare dificultate, 
presupunând multă îndemânare şi pricepere, 
drept care nu orice femeie ştia să-l execute. 
Motivele ornamentale cusute pe ciupag au fost 
întotdeauna geometrice, predominând romburile 
şi x-urile, alături de care se întâlnesc şi alte 
străvechi elemente decorative ce fac parte din 
repertoriul ornamenticii tradiţionale, comun 
întregului spaţiu românesc, cu o mare vechime 
şi frecvenţă: motive cosmice (steaua), skeomorfe 
(zăluţa, grebluţa, furca, ciutura), zoomorfe ( coar¬ 
nele berbecului ), fitomorfe (craca, frunza ), sim¬ 
bolice (crucea). 

Dimensiunile ciupagului difereau de la o zonă 
la alta, dând naştere multor variante locale: cele 
mai mari erau în Munţii Apuseni, în Depresiunea 
Huedin-Călăţele. 

Compoziţia decorativă a mânecilor era foarte 
unitară în întreaga arie, excepţie făcând satele 
din Depresiunea Huedin-Călăţele, unde mâne¬ 
cile cămăşilor aveau un decor extrem de bogat, 
intervenind noi elemente ornamentale. 

Principalele câmpuri decorative de pe mâneci 
sunt: cusăturile dispuse în sens orizontal, în 
dreptul cotului (şire, pene sau forme peste cot), 
brăţara ce desparte mâneca de volanul cunoscut 
în toată aria sub numele de fodor, cusăturile de 
pe marginea volanului. 

Şirele peste cot şi formele de pe marginea 
fodorului se lucrau fie pe dos, fie pe faţă, prin 
cusătura pe fir, care e cea mai veche, dar puteau 
fi şi alese în război cu bumbac negru şi roşu, iar 
mai târziu şi cu alte culori. Uneori,- aceste câm¬ 
puri decorative de pe mâneci erau cusute cu 
mărgele mărunte policrome. 


5 Nicolae Dunăre, Influenţe reciproce..., p. 191-194. 

Brăţara — denumită lănceţ, trăsură etc. — 
se obţinea, ca şi ciupagul, prin încreţirea pe 
muchiile cutelor, fiind frecvente aceleaşi motive 
geometrice care ornamentau şi piepţii cămăşilor. 
Brăţara, îngustă de un centimentru, se întărea, 
ca şi gulerul, la marginea inferioară cu o cusă¬ 
tură practică. 

Fodorul se termina cu un tiv cu găurele şi cu 
dantelă numită frecvent cipcă. 

Gulerul, ciupagul şi mânecile se coseau se¬ 
parat, înainte de a se încheia cămaşa. Ulterior, 
se lucrau cheiţele şi brăţara care despărţea 
mâneca de volan. 


/4nouut6tu ve&ti*ne*ttevi: vtăfaeuttu, catnuiu cu ţine 
pate cot 4i factorii 4i judie cu tnup irâuut (*ddpuţ) 


A doua etapă în evoluţia cămăşii din arie 
a fost mutarea gurii în faţă, dispărând ciupagul, 
dar păstrându-se întocmai compoziţia decora¬ 
tivă a mânecii, pentru cămaşa cu ciupag: şire 
peste cot, brăţară, şire pe la fodor şi cipcă pe 
marginea fodorului. 

Cea de-a doua piesă definitorie a ansamblu¬ 
lui vestimentar femeiesc o constituie catrinţa 
sau zadia, de forma unui dreptunghi purtat pe 
verticală, ale cărui dimensiuni au variat de la o 
piesă la alta, în funcţie de înălţimea purtătoarei. 

Susţinută, în talie, de cingători, zadia cu trup 
vânăt s-a purtat iniţial pereche, una în faţă şi 
alta în spate, iar într-o etapă ulterioară zadia 
din spate s-a asociat cu un şorţ în faţă. 

Ca şi cămaşa cu ciupag, zadia a cunoscut 
numeroase variante local-zonale determinate, 
în primul rând, de raportul de proporţionare 
dintre cele două câmpuri ornamentale şi cro¬ 
matice: câmpul de sus, denumit în toată aria 
trup. într-o singură culoare, vânăt închis la 
piesele mai vechi şi negru la zadiile mai noi, şi 
câmpul de jos, cunoscut în termeni locali sub 
numele de tureac (Lăpuş şi Munţii Apuseni), 
toiag (Sălaj), pe la poală (Huedin), capăt sau 
tureac (Bistriţa-Năsăud), cu fondul roşu, roşu- 
vişiniu sau roşu-portocaliu, pe care sunt ampla¬ 
sate registrele decorative orizontale. 

în al doilea rând, variantele zonale sunt 
determinate de modul de asociere a motivelor 
ornamentale în diverse compoziţii, de nuanţele 
cromatice utilizate, ca şi de tehnicile variate 
folosite în zona decorului — aspecte care au 
individualizat zadia. făcând din fiecare piesă 
un unicat, cu valenţe estetice deosebite. 

La zadia cu trup vânăt, echilibrul compoziţiei 
ornamentale se bazează pe o mare suprafaţă de 
non-decorativ şi pe contrastul puternic dintre 
cele două câmpuri cromatice: vânăt închis şi 
roşu. Zadia arhaică s-a confecţionat, până către 
mijlocul secolului al XlX-lea, din păr (lână cu 
firul lung şi bine răsucit), ceea ce-i conferea un 
aspect rigid. Lâna se vopsea în două culori: un 
albastru închis, către în violet, numit mnierăi în 
toată aria de circulaţie a acestui tip de costum, 
obţinut din piatră mnierâie, şi negru, realizat cu 
scoarţă de arin ori frunză de nuc şi călican. 

Firele de urzeală pentru trupul catrinţei se 
vopseau numai în mnierăi la piesele mai vechi, 
iar mai târziu şi în negru sau fondul zadiei se 
realiza din urzeală neagră şi băteală mnierâie. 
Pentru decor, firele se vopseau în mai multe 
culori, în funcţie de compoziţia ornamentală, 
tradiţiile cromatice zonale şi vârsta purtătoarei. 

Din a doua jumătate a secolului al XlX-lea, 
pentru confecţionarea zadiilor s-au întrebuinţat 
materiale de târg: bumbăcelul negru pentru 
urzeală şi lânica cumpărată, colorată, denumită 
berea, harast, ponivă, pentru băteală. 

în funcţie de dimensiunea trupului catrinţei, 
ocupând V 2 ' 3/4 sau 4 / 5 din suprafaţa totală 
a piesei, s-au conturat o multitudine de variante 
local-zonale cu trăsături particulare, proprii. 

Prototipul zadiei cu trupul vânăt se caracteri¬ 
zează printr-o structură simplă şi o împodobire 
redusă, singurul decor formându-1 trei sau cinci 
dungi înguste, colorate (verde, galben), numite 
coade, denumire care s-a extins asupra întregii 
piese, aceasta fiind cunoscută sub numele de 
zadie codită în Munţii Apuseni, în zona Năsău- 
dului şi a Lăpuşului. Decorul compus din vrâste 
transversale, amplasate în jumătatea inferioară 
a piesei, pe un fond dominant roşu, contrasta 
puternic cu trupul monocrom, de culoare vânăt 
închis, simplu, al catrinţei. 

Următoarea etapă în evoluţia zadiei a fost apa¬ 
riţia motivelor geometrice alese: cruci, potcoave 
sau zăluţe, introduse în aceste dungi, care devin 
mai late, numindu-se acum zadie cu forme, 
după denumirea dată motivelor ornamentale. 

Cu trecerea timpului, trupul mnierâu al zadiei 
s-a restrâns, în Munţii Apuseni şi judeţul Sălaj, 
ocupând o suprafaţă sub 15-25 de centimetri 
şi schimbându-şi denumirea în brâu. Roşul din 
zona decorului devine acum un roşu-portocaliu, 
vechile vrâste distanţându-se simetric pe câmpul 
mult extins şi îmbogăţit cu alesături. 

Modificări în raportul de proporţionare dintre 
cele două câmpuri ornamentale şi cromatice au 
survenit, într-o etapă ulterioară, şi în zona Lăpu¬ 
şului, unde la zadiile de dată mai recentă trupul 
vânăt s-a micşorat în favoarea decorului, care 
a luat amploare, porţiunea ornamentată urcând 
până aproape de jumătatea piesei. 

Schimbarea sistemului ornamental a coincis 
cu întrebuinţarea altor materii prime atât pentru 
confecţionarea zadiei, cât şi pentru realizarea 
compoziţiei decorative. 

Dacă, mai demult, motivele ornamentale aso¬ 
ciate în numeroase combinaţii se executau cu 
lână de oaie toarsă subţire, ulterior s-au folosit, 
în zona decorului, lânica policromă, firul metalic 
auriu şi argintiu, paietele (fluturii), precum şi 
mărgelele mărunte, colorate. 

Deosebit de interesant este modul de purtare 
a catrinţelor, în zile de sărbătoare şi la joc, în zo¬ 
nele Mureşului şi Năsăudului: pe piciorul drept 


(pe un şold), de fală. în zona Năsăudului şi în 
cea a Lăpuşului, femeile cochete purtau zadia 
din spate ridicată mult peste talie, până aproape 
de mijlocul spatelui, şi-şi suflecau un colţ, îm- 
păturindu-1 la brâu. 6 

în zona decorului, pentru obţinerea alesăturii 
propriu-zise se foloseau tehnici diferite: printre 
fire, peste fire, în lătunoi, cu tăieturi, cu dupei. 7 

Cele mai vechi zadii sunt alese în război, prin 
acest procedeu fiind obţinute efecte artistice re¬ 
marcabile. Catrinţele cusute cu dupei, cu bercă, 
sunt de dată mai recentă. Pe aceeaşi piesă s-au 
folosit, adesea, mai multe tehnici de decorare, 
amplificându-i-se astfel valoarea estetică. 

Lăţimea bordurii decorative variază de la o 
zonă la alta şi chiar de la o piesă la alta. Fondul 
cromatic în porţiunea decorului a fost iniţial 
roşu, în toată aria, şi se ţesea cu suveica. 

Compoziţia decorativă era dispusă în registre 
orientate pe axe paralel-orizontale, vrâstele alese 
alternând cu spaţii libere, colorate în diverse 
nuanţe de roşu şi, mai rar, în mnierâu, acestea 
din urmă fiind traversate, la unele piese, de 
vrâste policrome. La alte catrinţe, peste spaţiile 
libere se aplică un şnur meandric cu paiete. 

Vrâstele se alegeau cu mâna, în degete, iniţial 
cu lână toarsă subţire, iar mai târziu cu gheme 
de bercă colorată, numite guşe — de unde şi de¬ 
numirea de catrinţă guşată. 

Numărul registrelor care compuneau decorul 
era întotdeauna impar (3-5-7-9), variind ca 
dimensiuni şi model, unele fiind registre princi¬ 
pale (plasate central, mai late), altele secundare 
(mai înguste, încadrându-le pe cele principale) şi 
altele având rol de delimitare, de marcare a cape¬ 
telor catrinţei (foarte înguste, simple sau alese). 

La registrele alese, modelul putea fi acelaşi 
pentru vrâstele principale şi diferit la cele secun¬ 
dare şi la vărgile cu rol de delimitare. Registrele 
decorative, de lăţimi diferite, creează o suită ne¬ 
sfârşită de variante ale compoziţiei: repetiţie, 
simetrie, alternanţă şi ritm, specifice întregii arte 
populare româneşti. 

O variantă compoziţională avea alesăturile 
amplasate în compartimente dreptunghiulare ori 
în pătrate, motivul fiind acelaşi. Se diferenţia 
cromatic numai fondul dreptunghiurilor sau cel 
al pătratelor în care erau înscrise motivele orna¬ 
mentale (pomul vieţii stilizat). 


6 Tancred Bănăţeanu, Portul popular din Regiunea Mara¬ 
mureş.... p. 141. 

7 Marina Marinescu, Arta populară românească, p. 67. 

O variantă decorativă mai nouă o constituie 
catrinţa cu decor omogen, compact, în care ele¬ 
mentele ornamentale formau o compoziţie 
densă, fitomorfa, modificarea esenţială constând 
în dispariţia vrâstelor. Suprafaţa ornamentată 
a piesei se festona cu acul de jur-împrejur, 
cu lânică, în culorile alesăturilor de pe catrinţă. 
De feston se prindeau ciucuri policromi sau, mai 
rar, cipcă, mai lată pe marginea inferioară şi mai 
îngustă pe părţile laterale ale zadiei. La alte 
piese, porţiunea ornamentată era încadrată, de 
jur-împrejur, cu un galon auriu sau argintiu, 
care amplifica aspectul decorativ al catrinţei. 

Din punct de vedere cromatic, spaţiile libere 
dintre registrele decorative aveau aceeaşi tonali¬ 
tate ori se diferenţiau ca nuanţă. Şi benzile orna¬ 
mentale puteau fi dispuse pe un fond diferenţiat 
ca nuanţă de la o vargă la alta. 



WWW. 


Pe piesele vechi, păstrate în colecţiile muzee¬ 
lor, apare un decor exclusiv geometric, complex 
şi diversificat, alături de ornamente cosmomorfe 
întâlnindu-se motive geometrice abstracte, 
motive simbolic-religioase, motive zoomorfe, avi- 
morfe, skeomorfe, dar şi antropomorfe. Aceste 
motive geometrice se combină, adeseori pe 
aceeaşi piesă, cu alte categorii de motive (mai 
ales cu ornamente vegetale stilizate), asocierea 
lor creând efecte plastice neaşteptate. 

Fiecare catrinţă este o construcţie de semne 
grafice şi cromatice, o combinaţie de proporţii şi 
ritmuri. Dacă motivele ornamentale şi-au pier¬ 
dut valoarea magico-religioasă, ele păstrează şi 
azi o semnificaţie decorativă absolută, o frumu¬ 
seţe intrinsecă, emoţionantă prin simplitate şi 
spontaneitate, prin acordurile de forme şi culori. 

Compoziţia decorativă a zadiei cu trup vânăt 
nu cunoaşte deosebiri esenţiale de la o zonă la 
alta, ci numai deosebiri de limbaj şi particulari¬ 
tăţi de exprimare artistică. Motive ornamentale 
care apar pe cămaşa cu ciupag se regăsesc în 
compoziţia decorativă a zadiei, ansamblul vesti¬ 
mentar femeiesc compus din cele două piese 
definitorii dovedind o mare unitate stilistică. 

Culoarea luminoasă a fondului, de un roşu 
aprins, pe care se desfăşoară întreaga com¬ 
poziţie decorativă, în contrast cu tonul închis al 
trupului catrinţei, conferă acestei piese valenţe 
estetice deosebite, ajungându-se la un echilibru 
desăvârşit, la o armonie perfectă a elementelor 
structurale, decorative şi cromatice. Pe anumite 
catrinţe, există o explozie coloristică, de un mare 
rafinament prin dozarea accentelor cromatice. 
Gama cromatică utilizată a subliniat pregnant 
diferenţierile de vârstă, stare civilă, ocazii, dife¬ 
renţierile zonale şi etnice. 

Asemănătoare au fost zapregele, cele mai 
vechi zadii, purtate în zile de sărbătoare, în zona 
de la poalele vestice ale Munţilor Bihorului. Se 
ţeseau din lână vopsită în albastru fumuriu sau 
negru, iar decorul cusut se concentra în jumă¬ 
tatea inferioară a piesei, fiind realizat cu lânică 
policromă. Predominante au fost nuanţele de 
roz, galben şi verde deschis. 

Specialiştii au remarcat marea asemănare a 
zapregului cu zadia veche românească 8 , ilustrată 
în stampe, în privinţa proporţionării celor două 
câmpuri cromatice şi organizarea compoziţiei 
decorative: trupul monocrom, albastru fumuriu 


8 Valeriu Butură, Evoluţia portului popular..., p. 232. 

sau negru, şi decorul policrom amplasat în 
jumătatea inferioară a piesei. Demn de subliniat 
este faptul că şi la cămaşa costumului bihorean 
întâlnim la pumnari (manşete) cusătura arhaică, 
realizată pe muchiile creţurilor. 

Toate aceste aspecte ne fac să emitem ipoteza 
că, în trecut, aria de circulaţie a ansamblului 
vestimentar compus din cămaşa cu ciupag şi 
zadia cu trupul vânăt a fost cu mult mai mare, 
portul bihorean fiind, probabil, o altă variantă 
zonală a acestui tip de costum. 

în comunitatea rurală tradiţională, modul în 
care se purtau unele elemente vestimentare a 
constituit un indiciu al vârstei purtătoarei. 

în toată aria de răspândire a acestui tip de 
costum, zadiile au fost purtate, iniţial, pereche 
de către nevestele tinere şi bătrâne. 

în schimb, aşa cum rezultă din investigaţiile 
de teren şi din bibliografia etnografică de spe¬ 
cialitate, fetele au purtat zadie numai în faţă, 
iar când această piesă a fost înlocuită de şorţ, 
numai acest element vestimentar s-a purtat, de 
către fete, peste poalele albe ale cămăşii. 

Interesant de evidenţiat este faptul că unele 
piese, altădată părţi componente ale ansamblu¬ 
lui vestimentar tradiţional, s-au păstrat vreme 
îndelungată, după ieşirea lor din uz, doar în 
recuzita ceremonială. Astfel, la Sălciua, locali¬ 
tate situată în bazinul mijlociu al Arieşului, în 
Munţii Apuseni, zadia cu trupul vânăt a devenit 
o piesă cu funcţie ceremonială. Peste poalele 
albe, miresele purtau zadie doar în faţă. 9 

Având rosturi rituale distincte, zadiile s-au 
menţinut în portul popular al bătrânelor până 
în deceniul patru al secolului XX, supravieţuind 
în timp cămăşii cu ciupag, ce a ieşit din uz încă 
de la sfârşitul secolului al XlX-lea. 

înlocuirea zadiei vinete purtate în faţă cu 
şorţul a fost un fenomen general, caracteristic 
întregii arii de răspândire a ansamblului vesti¬ 
mentar femeiesc compus din cele două piese 
definitorii: cămaşa cu ciupag şi catrinţa vânătă. 

Denumit local şurţ. iar în Depresiunea 
Huedin-Călăţele, zadie , şorţul s-a confecţionat 
iniţial din păr (lână) de culoare neagră, lipsit de 
orice fel de ornamente. Era ţesut în 2-3-4-5 iţe, 
se croia din unul, doi sau trei laţi, purtându-se 
drept sau încreţit pe beartă , în talie şi lăsat în 
cute mari, libere (cu creţe). 

La tinerele din Mureş, şorţul din lână era de 
culoare roşie. Pe mijlocul şorţului, de-a lungul 


9 Valeriu Butură. Evoluţia portului popular..., p. 232. 


său, se cosea o cheiţă tricoloră. Pe marginea 
inferioară, şorţul se ornamenta, din loc în loc, cu 
cipcă neagră sau cu galoane decorative argintii 
şi paiete, ca şi ceapsa. 

Şorţul nevestelor tinere din Mureş şi Bistri- 
ţa-Năsăud era împodobit pe poale cu două-trei 
rânduri de motive fitomorfe, amplasate orizon¬ 
tal, cusute cu mătase neagră în Mureş, albă şi 
policromă în Depresiunea Şieu-Şieuţ. 

Şorţul de lână s-a purtat mai ales în zilele de 
lucru. Pentru zile de sărbătoare, această piesă 
s-a confecţionat din materiale cumpărate: 
bar şort (catifea), mătase înfundată, uni sau cu 
flori, anglie (un postav fin), moson (satin gros) 
ori glot negru. 

în aria de răspândire a ansamblului vesti¬ 
mentar femeiesc compus din cămaşa cu ciupag 
şi zadia cu trupul vânăt s-au purtat, cu excepţia 
Depresiunii Huedin-Călăţele, doar betele, denu¬ 
mite în termeni locali frămbii sau frânghii, iar în 
Mureş şi Câmpia Transilvaniei, brăcină. Betele 
înguste de 5-6 centimetri şi lungi de 1,5-2 metri 
se ţeseau din lână. în Munţii Apuseni, ele se 
năvădeau în iţe, fără spată. Ţesătura se bătea 
cu un cuţit de lemn de fag. 

Betele din zona Lăpuşului se decorau cu 
dungi policrome şi cu mici alesături dispuse pe 
lungime, iar în Bistriţa-Năsăud şi Câmpia Tran¬ 
silvaniei, cu motiv liniar, de curcubeu. în Mureş 
s-a purtat şi brăcină tricoloră de berea (lâniţă). 

Betele se cumpărau şi de la târguri, fiind ţe¬ 
sute din bumbac şi purtând numele de brăneţe 
în Bistriţa-Năsăud şi de cingători sau brâu în 
Munţii Apuseni. Fiind lungi, betele se înfaşurau 
în jurul taliei de mai multe ori, formând o cingă¬ 
toare lată. 

în Depresiunea Huedin-Călăţele, nu s-au 
purtat bete, zadiile legându-se în talie cu baere, 
confecţionate din fire multicolore de lână, 
ataşate de partea superioară a acestor piese. 

Categoria pieselor care protejează picioarele 
a fost strâns legată de condiţiile geografice, de 
cele climatice şi de ocupaţiile locuitorilor. 

O piesă de veche tradiţie a constituit-o obiala 
din lână albă, legată cu aţe din păr de cal ori din 
păr de capră, cu curele de piele ori cu aţe din 
lână neagră. Cu obielele, iar mai târziu cu cio¬ 
rapii împletiţi din lână s-a combinat o altă piesă 
arhaică, cioarecul, care îmbracă piciorul numai 
de la glezne la genunchi. în aria de circulaţie 
a tipului de costum alcătuit din cele două ele¬ 
mente definitorii, cioarecii se croiau din pănură 
albă, acoperind genunchii femeilor. 

încălţămintea tradiţională — opinca — a fost 
croită dintr-o singură bucată de piele. Confec¬ 
ţionate din piele de porc sau de vită, opincile cu 
gurgui s-au legat de picior cu curele din piele ori 
cu aţe negre din lână, păr de capră sau fuior. 

Femeile înstărite purtau cizme lucrate de meş¬ 
teri specializaţi. în toată aria, cizmele au avut 
culoarea roşie şi carâmbul moale, fiind decorate, 
de cele mai multe ori, pe carâmbi, călcâie şi vâr¬ 
furi. Se confecţionau din piele de viţel sau de 
capră, aveau potcoave şi se ornamentau cu ţinte 
galbene, bumbi şi flori pe călcâie. într-o etapă 
ulterioară, cizmele din piele roşie au fost în¬ 
locuite de cele negre. Se procurau cu ocazia târ¬ 
gurilor, cel mai vestit fiind târgul de la Reghin. 

întregul ansamblu vestimentar femeiesc se 
completa, în zile de sărbătoare, cu podoabe: 
patru-cinci şiruri de mărgele de sticlă colorată 
sau din porţelan alb, roz sau albastru. 

Femeile înstărite au purtat podoabe costisi¬ 
toare, cum erau zgărzile alcătuite din mai multe 
şiruri de bani de argint austrieci (coroane, zloţi), 
podoabe care reflectau în mod pregnant situaţia 
lor materială. 

Ansamblul vestimentar bărbătesc din aria 
de răspândire a tipului de costum femeiesc cu 
ciupag la cămaşă şi zadia vânătă s-a constituit 
din piesele de bază, comune întregului areal 
românesc, ce au îmbrăcat aici note particulare 
prin elementele de croi, decor şi cromatică. 

Căciula a cunoscut două forme: cea înaltă, 
ţuguiată şi cea rotundă, scundă, ambele con¬ 
fecţionate din blană de miel. în anotimpul căl¬ 
duros, frecvente au fost pălăriile din paie, care 
în zona Sălajului aveau o calotă mult înălţată, 
şi pălăriile din pâslă cu boruri late, împodobite 
in zile de sărbătoare cu zgărdane din mărgele 
mărunte, policrome, la feciori şi bărbaţii tineri. 

Cămăşii drepte, cu mânecile largi, libere la 
extremitatea inferioară, caracterizată prin lipsa 
gulerului şi purtată pe deasupra pantalonilor, 
i-a urmat cămaşa cu guler înalt, drept sau răs¬ 
frânt, cu mânecile încreţite la umeri şi terminate 
cu pumnaşi la încheietura mâinii. 

în Câmpia Transilvaniei şi în Mocănimea din 
Munţii Apuseni, frecvente au fost cămăşile cu 
barburi (clini intercalaţi în mijlocul feţei şi spa¬ 
telui cămăşii, cu terminaţia în forma literei M). 
Varianta de cămaşă mocănească, mai nouă, prin 
bogatele cusături amplasate pe guler, la barburi, 
la umeri, la pumnari şi la poale, într-un colorit 
predominant portocaliu, a conferit ansamblului 
vestimentar bărbătesc o notă de mare eleganţă. 


Pantalonii de vară, numiţi gaci, atrag atenţia 
atât prin lărgimea lor, având aspect de fustă pli- 
sată, cât şi prin sistemul de ornamentare, com¬ 
pus din cusături mărunte executate cu bumbac 
şi din ciucuri sau franjuri realizaţi din urzeală. 

Cioarecii din pănură albă ţesută în patru iţe, 
dată la piuă, au circulat în arie sub două forme: 
unii largi, folosind câte două lăţimi de pănură 
pentru fiecare picior, şi alţii strâmţi (Câmpia 
Transilvaniei şi zona Năsăudului). La cusătura 
de unire a foilor, cioarecii erau ornamentaţi cu 
aplicaţii de postav colorat roşu şi negru. Uneori, 
apăreau elemente decorative şi la tivul de jos. 

Cingătoarea tipică portului bărbătesc a fost 
chimirul, cureaua lată împodobită cu discuri de 
alamă şi ţinte de cositor, în care bărbaţii îşi păs¬ 
trau pipa, tutunul, cremenea, amnarul şi banii. 

Categoria hainelor groase, purtate în anotim¬ 
pul rece, confecţionate din ţesături de lână şi din 
blana oilor, prezintă o mare unitate morfologică 
şi decorativă în toată aria de circulaţie a tipului 
de costum compus din cămaşă cu ciupag şi 
zadie cu trupul vânăt. 

Hainele lucrate din ţesătura de lână denumi¬ 
tă în tot arealul pănură , cu excepţia Depresiunii 
Huedin-Călăţele — unde i se spunea sumani — 
au evoluat din arhaicul tip de bază poncho. 10 

Cea mai mare frecvenţă a avut-o sumanul, 
o haină cu mânecile prinse în dreptul umărului. 
Clinii, plasaţi în părţile laterale, numiţi şi aripi, 
au dat numele piesei, suman cu cline. Prin inter¬ 
mediul unor pave foarte mari, clinii ce porneau 
de la subsuoară se legau de mâneci. 

S-au folosit ţesăturile de lână în culori natu¬ 
rale: negru, sur, maro, dar mai ales negru, care, 
atunci când nu era dat de culoarea naturală a 
lânii, se obţinea prin vopsitul pănurii cu coajă de 
arin şi galiscău. 

Dintre tehnicile de ornamentare frecvente în 
arie, amintim cusăturile cu şireturi sau spăcmă 
(aţă) albă. Ornamentele se amplasau pe guler, 
clini, extremităţile mânecilor, piepţi şi marginile 
poalelor. Clinii laterali erau cei mai ornamentaţi. 

Prin croiala sa şi prin modul de ornamentare, 
sumanul din aria de răspândire a tipului de 
costum compus din cele două piese definitorii se 
asemăna cu sumanul specific portului popular 
din nordul Moldovei. 


10 Hedwig-Maria Formagiu, Portul popular din România, 
p. 134. 

Pentru ornamentare se folosea saradul (un 
şiret gros, rezultat din împletirea a trei fire de 
lână răsucite), de unde şi denumirea piesei de 
suman sărăduit, decorul constând din motive în 
spirală. Relaţia cromatică dintre fond şi decor 
era ton pe ton. 

în cadrul fiecărei gospodării ţărăneşti se rea¬ 
liza ţesătura de lână din care se confecţiona 
sumanul, după care aceasta se dădea la piuă. 
Croiul şi ornamentarea sumanului constituiau, 
în schimb, apanajul unor meşteri specializaţi, 
care existau în fiecare sat. La un suman intrau 
in jur de cinci coţi de pănură. 

Croit cu guler drept, pe lângă gât, cu mâneci 
foarte lungi, sumanul se încheia la gât cu cheu- 
tori. 

Foarte variat era modul de purtare al suma¬ 
nului în Mureş. Bătrânele îl luau „între umere" 
(pe umeri), mânecile fiind date pe spate. Su¬ 
manul prezenta în dreptul buzunarelor un fel 
de orificii prin care se scoteau mâinile. în alte 



Suttuut din yuux Săinjului 


localităţi din Mureş, sumanul se îmbrăca pe câte 
o mânecă, cealaltă aruncându-se pe umăr. 

Sistemul diferit de croi varia după denumirea 
piesei. Astfel, în Depresiuna Şieu-Şieuţ, suma¬ 
nul sărăduit cu aripi era denumit suman , iar cel 
drept, fără clini, guib. Sumanul sărăduit era 
purtat, îndeosebi, de către oamenii înstăriţi. 

Un alt mod de decorare întâlnim în Depre¬ 
siunea Huedin-Călăţele, la sumanul vechi, pe 
al cărui fond negru sau sur se realizau un fel de 
zig-zaguri cusute cu spăcmă (aţă) albă, la înche¬ 
ierea laţilor pe părţi. în întreg arealul, sumanul 
a fost lung până la genunchi. 

O notă de eleganţă şi distincţie o dădea 
ţundra albă, cu cline, frecvent răspândită în 
bazinul mijlociu al Arieşului, o haină amplă, 
croită din 10 coţi de pănură, cu mânecile lungi, 
care atârnau libere, neimbrăcate. Se purta pe 
umeri şi se lega sub bărbie. 11 Piesa a fost în¬ 
locuită de ţundra ornamentată cu postav colorat 
în roşu şi negru pe margini şi cu forme la clini şi 
la mâneci. 

Croitul, cusutul şi brodatul pieilor pentru 
realizarea hainelor de blană a constituit apana¬ 
jul meşterilor cojocari specializaţi. în arie au fost 
frecvente cele două tipuri de bază, pieptarul şi 
cojocul, care s-au completat, suprapunându-se 
chiar în anumite împrejurări. 

Pieptarul a circulat în două variante: înfun¬ 
dat şi despicat. 

Pieptarul înfundat, purtat în zile de sărbă¬ 
toare, era răscroit rotund pe lângă gât şi bogat 
decorat cu motive fitomorfe, amplasate pe piepţi 
şi pe spate, realizate cu fire de bercă colorată, 
dar mai ales cu fire de mătase neagră sau roşie, 
decor înviorat cu nuanţe de galben şi albastru. 

în Bistriţa-Năsăud şi Mureş, pieptarul înfun¬ 
dat se împodobea cu canaci (ciucuri) de mătase, 
fiind o piesă costisitoare, purtată mai ales de 
pătura înstărită. 

Decorul pieptarului despicat consta din brode¬ 
rii executate cu mătase policromă, amplasate pe 
piepţi şi pe spate, predominant cu motive florale. 

Pieptarul din Depresiunea Huedin-Călăţele 
se ornamenta cu broderii realizate cu lână sau 
amici colorat pe irhă albă. La răscroiala mâne¬ 
cilor, era împodobit cu aplicaţii de irhă tăiată în 
colţuri. Predominau în decor motivele florale şi 
cele în spirală. 

în arie, femeile au purtat şi pieptarul lung, 
până la şold, cu cline în părţi — clini de formă 
triunghiulară care, introduşi de la subsuoară 


1 ' Lucia Apolzan, Portul şi industria casnică textilă..., p. 170. 

spre marginea inferioară a pieptarului, îi dădeau 
forma evazată, conferindu-i ansamblului vesti¬ 
mentar o deosebită eleganţă. De jur-împrejur 
era garnisit cu blană neagră de miel şi cusut cu 
harast sau bercă policromă. 

Pieptarele lungi, cu clini, din Mureş aveau ca¬ 
racter de obligativitate în cadrul ceremonialului 
nunţii. Deosebit de scumpe, ele erau accesibile 
doar păturilor sociale bogate. 

în Depresiunea Huedin-Călăţele, acest tip de 
pieptar se decora cu aplicaţii de irhă, capsate şi 
dantelate pe margini, şi cu broderii executate cu 
fâşii de irhă maro şi verde, completate cu broderii 
realizate cu lână neagră, verde şi roşie. 

Cojoacele lungi până la şold, împodobite ca şi 
pieptarele, s-au purtat în toată aria de răspândire 
a ansamblului compus din cămaşa cu ciupag şi 
zadia cu trupul vânăt. 

Femeile cumpărau de la Reghin cojoace trei 
sferturi, cu clini, deosebit de elegante prin bro¬ 
deriile executate cu mătase roşie, completate cu 
canaci. Alteori, decorul era alcătuit din aplicaţii 
de irhă ştanţată cu forme tipărite (imprimate în 
piele). Şi la această variantă ornamentală, ciu¬ 
curii de mătase constituiau principalul element 
decorativ, care se completa cu motivele brodate. 



("TfCuMţU /4fiu&e*u) 


Cojocul lung cu clini, specific portului feme¬ 
iesc din bazinul mijlociu al Arieşului, se decora 
cu forme în spirală, desenate cu mâna, pe irhă, 
cu peniţa cu cerneală, aplicate pe cojoc şi lipite 
cu pap (un amestec de faină şi apă). Pe liniile 
astfel desenate se cosea amiciul, prinzându-se 
o bucată de irhă de cojoc. Broderiile se executau 
cu bumbăcel gros. La gât, cojocul era prevăzut 
cu guler din blană neagră. 12 

în Munţii Apuseni, pieptarul şi cojocul au 
avut o funcţie ceremonială, mirii find obligaţi să 
poarte iama cojoc şi vara pieptar. 13 

Hainele de blană, ca şi cele confecţionate din 
ţesătură de lână, au înnobilat în chipul cel mai 
armonios ansamblul vestimentar tradiţional, 
având o valoare estetică deosebită. 

Confecţionat din anumite materiale, ornamen¬ 
tat într-un anume fel, tipul de costum compus 
din cămaşa cu ciupag şi zadia vânătă, frecvent 
într-o mare arie teritorială, vreme de mai multe 
secole, reflectă tradiţiile estetice, modalităţile de 
exprimare artistică, mentalitatea şi concepţia 
plastică a colectivităţilor umane care l-au creat 
într-o epocă dată. în prima jumătate a secolului 
al XLX-lea, acest tip de costum se afla într-o pe¬ 
rioadă de maximă înflorire, variantele sale zonale, 
creionate succint în aceste pagini, fiind pe deplin 
constituite, având notele lor specifice, proprii, de 
o mare originalitate. 

în tipologia costumului cu două catrinţe se 
înscriu şi ansamblurile vestimentare din Ţara 
Haţegului, Pădurenii Hunedoarei, Mărginimea 
Sibiului, Ţara Oltului, zona Târnavelor, Buciu- 
mănimea din Munţii Apuseni, Maramureş. 

Ţara Haţegului şi Pădurenii Hunedoarei, două 
ţinuturi extrem de conservatoare, au păstrat 
vreme îndelungată modelele socio-culturale tra¬ 
diţionale, costumul menţinându-se aici, la fel ca 
şi în alte zone ale ţării, ca ansamblu ocazional, 
rezervat zilelor de sărbătoare şi acelor manifes¬ 
tări care marchează momente semnificative din 
viaţa omului, cum ar fi ceremonia nunţii. 

Străbătând Ţara Haţegului, această vatră de 
constituire a poporului român, începând cu Sar- 
mizegetusa şi Clopotiva şi ajungând până la Peş- 
teana, Densuş şi Strei, am cercetat piesele speci¬ 
fice, de veche tradiţie, ale costumului de Haţeg, 
care-i confirmă valoarea de document istoric. 


12-13 Lucia Apolzan, Portul şi industria casnică textilă..., 
p. 164. 

Portul tradiţional al femeii haţegane impre¬ 
siona îndeosebi prin pieptănătura arhaică zisă 
cu sucituri, care consta din răsucirea părului, de 
o parte şi de alta a cărării, în şuviţe subţiri, ele 
ajungând până la 20. Aşezate unele lângă altele, 
erau trecute pe sub urechi în aşa fel, încât să fie 
vizibile de sub piesa textilă ce acoperea capul. 
Cozile se coseau pe conci, un suport cu caracter 
de obligativitate în cadrul comunităţii rurale, 
confecţionat din sârmă (drot) sau din lemn, pre¬ 
văzut la capete cu două proeminenţe ale căror 
dimensiuni descreşteau în funcţie de vârsta 
purtătoarei, fiind cu atât mai mici, cu cât femeia 
era mai în etate. Deasupra conciului se punea 
ceapsa, o bonetă mică, cu două proeminenţe la¬ 
terale, ornamentată la bază cu motive geometrice 
cusute cu fir de lână, lânică de cumpărat, ami¬ 
ci şi fir metalic. 

Valoarea decorativă a cepsei era amplificată 
de elementele ornamentale care o împodobeau 
pe margini: ciptă, mărgele şi bănuţi. 

La nedei şi în zilele de sărbătoare, femeile îşi 
acopereau ceapsa cu propoada, o învelitoare 
albă, de forma ştergarului, lungă de trei metri. 

Cercetătorii 14 au relevat existenţa, în trecut, 
a unei întinse arii de cultură în care specifice au 
fost pieptănăturile arhaice cu coarne şi suporţii 
sau piesele anexe în formă de coame. 


14 I. Chelcea, Portul cu coame. p. 107. 


Această pieptănătură s-a întâlnit şi la alte 
popoare europene şi asiatice, făcând parte din- 
tr-un fond cultural comun. 

Cămaşa originară haţegană, cu stanii şi 
mânecile încreţite în jurul gâtului, a conservat, 
până în zilele noastre, ingenioase sisteme de lăr¬ 
gire a piesei: subsuoară se introducea o fâşie de 
pânză ce reprezenta o jumătate de foaie (20 de 
centimetri), numită lărgitură şi care, pornind 
din talie şi trecând pe sub braţ, ajungea până 
la încheietura mâinii: în spatele lărgiturii se 
prindea, de foaia din spate, un petic triunghiular, 
cunoscut în termeni locali sub numele de broş- 
chiţă în trei cornuri (colţuri), cusută cu amici 
negru. Alteori, lărgitură reprezenta un clin drept¬ 
unghiular amplasat subsuoară. Un element ne¬ 
lipsit îl constituia pava — un pătrat de pânză cu 
laturile de 10 centimetri, numit broşchiţă, intro¬ 
dus între baza mânecii şi vârful lărgiturii. 

Mânecile, croite dintr-o foaie şi jumătate, se 
terminau la extremitatea inferioară cu un /odor 
(volan) mare, încreţit cu pumnaş. care putea fi 
cusut „peste creţuri" (în tehnica ciupagului ) şi. 
în acest caz. purta numele de brăţarie sau cre- 
ţură. Alteori, încreţitura volanului era susţinută 
de o bandă îngustă de pânză (de 2 centimetri), 
suprapusă peste creţuri, numită guler pe la 
pumnaş. cusută cu pui. 

Poalele unite cu stanii cămăşii se croiau din 
două foi drepte şi din doi sau patru clini (cli- 

duri), care se încreţeau pe şolduri. Pentru zilele 
de sărbătoare, ele se ornamentau cu pui. 

O cheiţă numită puricei, cusută cu amici roşu 
şi negru, unea foile cămăşii. 

Gulerul îngust se prindea de cămaşă cu 
butuceală (tighel), iar gura, lungă până aproape 
de talie, se lega cu ceutori. Câmpurile decorative 
erau dispuse pe guler (cusut „pe dos“, cu amici 
negru şi umplut cu puţin roşu, albastru, vânăt), 
pe brăţaria sau creţura de sub guler (o cusătură 
„peste creţuri", executată cu fir gros de amici 
negru sau roşu, în motive geometrice), atât de o 
parte şi de alta a gurii cămăşii, sub formă de 
bandă îngustă (4 centimetri), ornamentul fiind 
numit foi, cât şi pe mâneci. 

Existau mai multe sisteme de ornamentare a 
mânecilor, dintre care mai vechi şi mai utilizate 
au fost două: cu tablă, o cusătură tubulară, 
compactă, care acoperea suprafaţa exterioară 
a mânecilor de la umăr până la cot, lucrată „pe 
dos“, cu fond negru umplut cu culori în tonuri 
închise: vânăt, cafeniu, verde vânăt, roşu, cu 
rând peste umere — un rând de cusătură 
amplasat în dreptul umărului. 

Gulerul, gura cămăşii şi marginea fodorului 
se întăreau cu o cusătură numită şănor. Pe mar¬ 
ginea volanului se reluau într-un rând de cusă¬ 
tură motivele ce decorau gulerul cămăşii. 

Prin robusteţea materialului din care se con¬ 
fecţiona (pânză groasă de cânepă sau bumbac), 
prin ornamentaţia sobră, în care nu apăreau 
firul de mătase, cel metalic strălucitor, fluturii şi 
mărgelele, cămaşa haţegană a păstrat elemente 
arhaice, sisteme tehnice şi procedee de orna¬ 
mentare de veche tradiţie. 

Dimensiunile, modul de ornamentare şi colo¬ 
ritul au dat nota carcteristică pieselor care aco¬ 
pereau poalele cămăşii femeieşti, purtate în faţă 
şi în spate. 

Catrinţa haţegană a fost confecţionată, iniţial, 
numai din lână, fiind ţesută în patru iţe. Pentru 
piesa purtată în anotimpul călduros se utiliza ca 
urzeală urzeluţa, iar ca bătaie, amiciul (două 
sortimente de bumbac). Catrinţa s-a purtat sub 
două forme: dreaptă, întinsă, mai ales în zona de 
interferenţă cu Banatul, şi sub forma unui şorţ, 
în cute (pături), frecvenţa cea mai mare având-o 
cea din urmă. 

Catrinţa din faţă, mai îngustă şi mai scurtă 
decât cea din spate, se ţesea, adeseori, cu motive 
nevedite în patru-cinci iţe, în romburi, pătrate, 
numite păcele. Spre poale era dispusă viarga, o 
bordură orizontală de dungi colorate. Cromatica 
sobră se compunea din nuanţe mai deschise 



afieciţieă ‘Tfaţeşutul 


decât cele ale catrinţei din spate. Pe părţile late¬ 
rale, decorul îl forma cipta (dantela), iar pe mar¬ 
ginea inferioară, ciucurii. 

Catrinţoniul (piesa din spate), nevedit „în 
ochiuri", se ornamenta cu vergi înguste, colorate, 
dispuse vertical, alese cu speteza, sau cu vergi 
orizontale rezultate din bătaie cu suveica ori 
realizate din nevedeală, ce se succedau ritmic, la 
un interval de 5 centimetri, în culori alternante, 
sobre. De jur-împrejur, se ornamenta cu ciptă. 

Peste catrinţoniu, femeile se încingeau cu 
brâul în bâte (ţesut într-o tehnică arhaică), iar 
apoi cu brăcina, catrinţa din faţă prinzându-se 
liberă peste brăcină şi brâu — sistem de legare 
specific Haţegului. 

în zona de vecinătate cu Banatul, catrinţa 
s-a asociat la spate, în zilele de sărbătoare, mai 
ales vara, şi cu opregul cu ciucuri, compus în 
partea superioară dintr-o bucată ţesută în patru 
iţe, din lână, denumită petec sau brâu, şi din 
ciucuri lungi, realizaţi din fire de păr răsucite, 
colorate în roşu, verde, galben sau alb. Petecul 
opregului se decora cu carouri mici, în colorit de 
roşu şi negru, rezultate din încrucişarea firelor 
de urzeală cu cele de băteală, dispuse omogen, 
pe toată suprafaţa. Spre marginea inferioară a 
petecului se amplasa un rând orizontal de pui, 
lat de 2-3 centimetri, predominante fiind moti¬ 
vele geometrice, într-o cromatică alcătuită din 
tonuri de negru, roşu, alb, galben, vânăt închis. 



4 >i zfe tM^utuUtfâ. de "îtfaţey. 


Ciucurii erau prinşi de petec cu o cheiţă sau cu 
o împletitură specială. Iniţial, opregul cu ciucuri 
s-a purtat pereche, şi în faţă, şi în spate, fiind 
ţinuta de sărbătoare, „de fală“, şi totodată cere- 
monială, purtată de mirese. 

Iama, femeile au purtat colţuni din cioarec 
(pănură) pestriţ (alb cu negru, alb cu sein), cu 
talpă, ţesuţi în patru iţe, şi opinci cu gurgui 
întors, din piele de vită argăsită, legate peste col¬ 
ţuni cu curele înfăşurate pe picior până la ge¬ 
nunchi. Vara, purtau ciorapi de lână cu opinci. 

O altă piesă tradiţională, parte componentă a 
costumului femeiesc de Haţeg, dar comună şi 
Pădurenilor Hunedoarei şi Văii Jiului, care de¬ 
monstrează arhaismul costumului, o constituie 
şuba înfundată, o haină lungă, cu mâneci, cră¬ 
pată în faţă, ca să fie îmbrăcată pe cap, purtată 
direct peste cămaşă, în orice ocazie: în zilele de 
lucru, la sărbători, la joc, la biserică. Confec¬ 
ţionată din cioarec alb, cu câte opt clini laterali 
pe fiecare parte, şuba înfundată se decora cu 
bâmaş, a cărui culoare varia de la sat la sat, şi 
cu cusături colorate executate cu lână roşie şi 
vânătă. în alte localităţi (Păucineşti, de exemplu), 
şuba se ornamenta cu brăciruie, ţesută în război 
ca brăcira, cu speteaza mică. în părţile laterale, 
şuba era prevăzută cu ghizde (tăieturi) în cusă¬ 
tura de unire a foilor. La joc, femeile introduceau 
mânecile şubei în aceste ghizde pentru a nu le 
stânjeni mişcările. Peste şubă se încingeau cu 
brâu în bâte sau cu brăciră din lână, ţesută în 
două sau patru iţe. Cromatica alesăturilor de la 
brăciră, rezultată din nevedeală, se compunea 
din tonuri de verde, negru, căfion (maro), alb. 

După 1918, locul şubei înfundate l-a luat 
şuba crăpată (despicată în faţă), din cioarec sein 
sau alb, lungă până mai jos de genunchi, deco¬ 
rată cu şinor negru pe piepţi, mâneci şi poale. 

Alături de pieptănătura cu sucituri şi ceapsa 
cu coame, şuba înfundată a constituit o marcă 
definitorie a femeilor descendente din categoria 
socială a iobagilor. 15 

Acoperitorile de cap specifice portului bărbă¬ 
tesc haţegan au fost pălăria din postav negru, 
cu gardina (borul) mică, împodobită la feciori cu 
flori naturale şi zgardă din mărgele în zile de săr¬ 
bătoare: pentru vremea rece, căciula (căiţă) din 
blană albă şi neagră, ornată cu pană de păun. 


15 Mana Bâtcă, însemn şi simbol în vestimentaţia ţără¬ 
nească, p. 40. 

Marca distinctivă a portului bărbătesc o con¬ 
stituie cămaşa cu barburi, comună şi ansam¬ 
blului vestimentar tradiţional din Mărginimea 
Sibiului, Valea Jiului şi Tâmave. în mijlocul 
stanului din faţă şi din spate al cămăşii se intro¬ 
ducea câte un clin, gen barbure, numit în ter¬ 
meni locali clin cu furcă sau clin in coarne. 

O croială simplă, elegantă, o avea cămaşa de 
sărbătoare care, în afara hârburilor, se îmbogă¬ 
ţea în părţile laterale cu câte trei clini care por¬ 
neau de sub braţ. Mânecile croite dintr-o foaie şi 
jumătate erau strânse în pumnaşi foarte înguşti. 
La cămăşile de lucru, decorul era amplasat doar 
pe guler şi pumnaşi, în timp ce, la piesele de 
ţinută, câmpurile decorative se extindeau atât 
pe piepţi, pe lângă clinul din faţă, la mâneci, în 
dreptul umărului, cât şi pe poale. 

Cămaşa se asocia cu pantalonii de pânză, 
în anotimpul călduros, ornamentaţi pe marginea 
inferioară cu colţi bătuţi cu acul sau cu ciptă. 
Iama, bărbaţii purtau cioareci din pănură albă, 
strâmţi pe picior, cu un croi aparte, determinat 
de introducerea clinilor la spate. 

Dintre hainele comune portului femeiesc şi 
celui bărbătesc, amintim pieptarele înfundate şi 
despicate, împodobite cu motive florale, cusute 
cu lâniţă colorată pe pielea vopsită în căfion. 

Bărbaţii purtau cojoace lungi, cu lâna în afară, 
şi laibăre până aproape de glezne, confecţionate 
din cioarec sein sau alb, răscroite pe lângă gât, 
cu lărgitură dreaptă la subsuori, cu mâneci în¬ 
cheiate cu bumbi de lemn îmbrăcaţi cu cioarec, 
şi legate la gât cu cheutori de aţă. De remarcat 
croiul simplu, arhaic al acestei haine de pănură. 
Pentru zilele de sărbătoare, laibărele se decorau 
cu şinor alb sau negru. Laibărul femeiesc, con¬ 
fecţionat din cioarec alb, scurt până la brâu, 
răscroit pe lângă gât, cu mâneci, era ornamentat 
cu bâmaş roşu sau roşu cu negru. 

Foarte asemănător portului din Ţara Haţegu¬ 
lui — al ţărenilor. cum erau denumiţi haţeganii 
de populaţia din zonele învecinate —, mergând 
uneori până la identitate, a fost portul jienilor. 

După ce se măritau, femeile se pieptănau cu 
cărare la mijloc, împletind părul în două plete. 
la care adăugau pleterii — nişte suporţi realizaţi 
din lână vopsită în culoarea părului, împletită 
în trei şuviţe, care erau aşezaţi de-a dreapta şi 
de-a stânga cozii. De la Câmpul lui Neag şi până 
la Iscroni s-au purtat doi pleteri, iar la Livezeni, 
numai unul, în stânga. Anterioară pieptănăturii 

<- 

cu pleteri a fost pieptănătura cu sucituri, cu 
conci de fier în formă de coame şi cu ceapsă, 
specifică Ţării Haţegului, purtată pe Valea 
Jiului, în unele localităţi ca Uricani, Hobiceni, 
Câmpul lui Neag, până în jurul anului 1880. 16 

Peste pleteri, femeile bătrâne se acopereau cu 
tindeu sau propoadă de culoare albă, cu orna¬ 
mente la cele două extremităţi (dungi de amici 
negru şi roşu). 

în Valea Jiului, femeile au purtat acelaşi tip 
de cămaşă specific şi Ţ?rii Haţegului. Deosebită 
era pânza învărgată din bătaie cu dungi negre şi 
roşii, din care îşi confecţionau cămăşile femeile 
jiene. Diferite au fost şi punctele de cusătură 
care le decorau. Peste poalele cămăşii se purtau 
catrinţe şi oprege cu ciucuri de tip bănăţean. 

Şuba înfundată a jiencelor s-a confecţionat 
din pănură albă. Lungă până la glezne, cu patru 
clini laterali, cu mânecile relativ strâmte, purta¬ 
te răsfrânt, şuba din Valea Jiului se ornamenta 
cu bâmaş realizat din fire de lână împletite în 
casă: alb şi roşu la tinere, vânăt şi modur (violet) 
la femeile în vârstă. Pe sub şuba înfundată se 
purta pieptarul înfundat. Şuba se încingea cu 
brâu de lână ţesut în patru iţe, vopsit, în funcţie 
de vârsta purtătoarei, în roşu, violet ori albas¬ 
tru 17 , terminat la ambele capete cu ciucuri lungi. 


16 N. Dunăre, Arta populară din Valea Jiului.... p. 331. 

17 Ibidem. p. 372. 

Similitudini cu portul popular tradiţional din 
Valea Jiului şi Ţara Haţegului a avut costumul 
popular din Ţara Oltului, cunoscând mai multe 
variante care ţin de zona Avrigului, zona Făgă¬ 
raşului şi zona Perşanilor. 18 în funcţie de pozi¬ 
ţia lor geografică, aceste zone au suferit diverse 
influenţe care s-au reflectat şi în componenţa, 
structura morfologică şi arhitectura compoziţio¬ 
nală a costumului. 

Dacă Avrigul a fost influenţat într-o măsură 
mai mare de Mărginimea Sibiului, dar şi de zona 
Făgăraşului, Perşanii au avut unele similitudini 
cu Tâmavele, fapt care ne-a făcut să ne oprim 
asupra costumului specific Ţării Făgăraşului, 
unde croiul cămăşii femeieşti a fost identic cu 
cel al inei din Ţara Haţegului. 

Diferite au fost însă învelitorile de cap, căiţa 
cu reţe şi pomeselnicul constituind elementele 
componente ale ansamblului vestimentar auten¬ 
tic ce s-au menţinut până târziu în portul local, 
bătrânele purtându-le până spre anul 1940. 

A existat obiceiul, respectat de toate femeile, 
ca ele să fie îngropate cu aceste piese. în mo¬ 
mentul în care căiţa şi pomeselnicul au ieşit din 
uzul cotidian la femeile tinere, ele s-au păstrat 
ca piese rituale în ceremonialul nunţii, fiind 
purtate de naşă şi de mireasă, ceea ce demon¬ 
strează că sunt piese arhaice, de veche tradiţie 
în costumul din Ţara Făgăraşului. 

Existau femei specializate care confecţionau 
căiţa cu reţe, compusă din două elemente: frun- 
tariul şi căiţa. Materialul folosit la confecţio¬ 
narea fruntariului varia de la un sat la altul: 
pânza de bumbac alb. cusută cu pui, caşmirul 
înflorat, părul (lâna), satinul, catifeaua neagră. 
Indiferent de materia primă utilizată, fruntariul 
era decorat cu rânduri de mărgele negre lungi ce 
alternau, uneori, cu mărgele mici, rotunde. La 
capete, fruntariul era prevăzut cu două baiere. 

Căiţa se confecţiona din pânză albă pe care 
se aplica ţesătura din caşmir înflorat. în dreptul 
urechilor se prindeau aşa-numitele reţe realizate 
din şnur negru încreţit şi rulat de mai multe ori, 
lăţimea reţelor fiind în funcţie de starea mate¬ 
rială a purtătoarei. Cu cât reţelele erau mai late, 
cu atât femeia era mai bogată. Sub bărbie, căiţa 
se prindea cu o panglică lată, cusută cu mătase: 
roşie, verde, albă, galbenă sau mov. Reţele erau 
legate una de alta cu o panglică neagră. 


18 Comei Irimie, Portul popular din Ţara Oltului. Zona 
Avrig; Idem, Portul popular din zona Perşanilor. Ţara Oltu¬ 
lui; Idem. Portul popular din Ţara Oltului. Zona Făgăraş. 


Peste părul pieptănat cu cărare la mijloc, îm¬ 
pletit în două cozi aduse pe cap, se aşezau căiţa 
şi pomeselnicul. Exista obiceiul ca nănaşa să-i 
dăruiască finei căiţa, la masa nunţii. 

Pomeselnicul — o ţesătură în formă de şter¬ 
gar — confecţionat din pânză de bumbac ţesută 
în două iţe, avea unul dintre capete decorat cu 
aşa-numitul ciurel — modele rezultate din 
nevedeală între care se intercalau rânduri de 
motive geometrice alese în război şi rânduri de 
motive cusute cu acul, numai cu amici negru şi 
galben, Pe margini, de jur-împrejur, pomeselni¬ 
cul era ornamentat cu strămbuleţ, un şnur alb, 
procurat din comerţ. Pe porţiunea care venea în 
dreptul frunţii, pomeselnicul era cusut „pe dos“ 
cu motive mărunte, cu amici negru şi galben. în 
alte sate, pomeselnicul era decorat la amândouă 
capetele. 

Căiţa cu pomeselnic s-a purtat la biserică, la 
nunţi şi la sărbători. Modul de legare a capului 
cu pomeselnicul era diferit în funcţie de tradiţiile 
locale, de ocazii, dar şi de vârsta purtătoarei. 

O piesă aparte, ce individualiza portul fetelor 
din Ţara Făgăraşului, a constituit-o pălăria, 
confecţionată din pâslă neagră, împodobită pe 
calotă cu ciucuri coloraţi făcuţi din strămătură. 

Tipul vechi de cămaşă femeiească cu mânecile 
strânse în pumnaşi, ornamentată cu pui peste cot , a 
fost înlocuit de cămaşa cu pui peste umeri şi fodori. 

Piesele purtate peste poalele cămăşii s-au încadrat 
în tipologia costumului cu două catrinţe, ale căror 
dimensiuni, decor şi cromatică au variat în timp, 
succedându-se mai multe variante ornamentale, 
în funcţie de etapa de evoluţie a portului popular. 

După anul 1900 a pătruns în portul local costu¬ 
mul de Sălişte, care a câştigat teren datorită ele¬ 
ganţei şi rafinamentului compoziţiei decorative a 
pieselor sale componente. 

în ceea ce priveşte ansamblul vestimentar băr¬ 
bătesc, cămăşii vechi, confecţionate din pânză învăr- 
gată cu dungi negre care uneori alternau cu altele 
roşii din arnici, croite drept, cu guler îngust şi 
mâneci lungi, libere la extremitatea inferioară, i-a 
urmat cămaşa cu guler răsfrânt şi mânecile strânse 
în pumnaşi, cu un sistem de decorare care reflectă 
influenţa modelelor venite de la oraş. 

Cămaşa încinsă cu şerparul lat, ornamentat cu 
motive ştanţate şi cusături realizate cu şuviţe de 
piele colorată, se purta pe deasupra cioarecilor con¬ 
fecţionaţi din pănură albă. 

Pieptarul înfundat, buboul şi recălul au fost hai¬ 
nele groase specifice portului tradiţional făgărăşean. 
La ger mare, bărbaţii purtau sarica, o haină lungă, 
cu lâna în afară. 

Cunoscuta zonă a Pădurenilor se învecinează la 
nord cu Valea Mureşului, la vest cu Banatul, la sud 
cu Ţara Haţegului, iar la est cu şirul aşezărilor care 
leagă oraşul Hunedoara de Deva. 

în această zonă. alcătuită din patruzeci de sate, 
aşezate pe culmi de dealuri, izolate prin centura de 
păduri care le desparte de zonele înconjurătoare, 
s-a dezvoltat una dintre cele mai originale civilizaţii 
ţărăneşti, care reflectă o remarcabilă unitate, vădită 
în toate manifestările sale, începând cu casa de 
locuit, cu organizarea interiorului, cu ocupaţiile şi 
meşteşugurile practicate şi terminând cu obiceiurile, 
mentalitatea şi concepţia de viaţă a locuitorilor săi. 

Deosebit de impunător, având o individualitate 
aparte şi păstrând multe elemente originare, auten¬ 
tice, se înfăţişează costumul femeiesc de Pădureni, 
ale cărui note caracteristice sunt date de piesele tex¬ 
tile care acopereau capul: ceapsa , o bonetă de formă 
conică, decorată cu o cusătură geometrică executată 
cu lână neagră, în care predominant este rombul, 
la marginea căreia se prindea cipta, o dantelă albă, 
realizată cu acul, de o mare virtuozitate tehnică; de 
vârful cepsei atârna ştergarul lung, alb, ce conferea 
întregii ţinute vestimentare o distincţie deosebită. 

Dar piesa de rezistenţă a costumului femeiesc 
pădurenesc a constituit-o cămaşa încreţită în 
jurul gâtului, ornamentată pe guler, piepţi şi 
mâneci cu un decor exclusiv geometric. Deosebit 
de originale sunt cusăturile dreptunghiulare, 
compacte — aşa-numita tablă, care acoperea 
întreaga suprafaţă exterioară a mânecii. 

Varietatea rezolvărilor decorative era inepui¬ 
zabilă, fiecare cămaşă fiind un unicat, de o mare 
valoare artistică. Nu se întâlnesc două piese 
asemănătoare, deosebirile datorându-se aranja¬ 
mentului mereu reînnoit al motivelor ornamen¬ 
tale care constituiau arhitectura compoziţională. 

Opregele (catrinţele) late, purtate perechi, 
ţesute din lână neagră în patru iţe, al căror unic 
decor îl formează neveditura, terminate la mar¬ 
ginea inferioară cu ciucuri sau cu ciptă, pun în 
evidenţă şi mai mult, prin monocromia lor, că¬ 
maşa ornamentată opulent cu cusături colorate, 
predominând roşul la fete şi la nevestele tinere. 

Piesele care încingeau mijlocul pădurencei 
sunt şi ele extrem de arhaice în ceea ce priveşte 
tehnica de realizare. Astfel, brâul în bâte se 
urzea pe o creangă de copac, cu ajutorul unor 
beţigaşe. Peste oprege se înfăşură brăcina lungă. 
De aceasta se prindeau bălţii — o podoabă com¬ 
plexă compusă dintr-o cingătoare pe care se 
înşiruiau ca solzii, pe fâşii înguste de piele, mici 
ornamente geometrice turnate din cositor; 
lanţuri lungi cu cheiţe şi inele, confecţionate din 
alamă, prinse mai multe laolaltă pe o bucată de 
plotog (piele), foarte asemănătoare cu cele 
descoperite în tezaurele dacice. Aceste podoabe 
au avut, în trecut, rosturi rituale, magice, legate 
de cultul fertilităţii. 

O piesă decorativă nelipsită din ansamblul 
tradiţional femeiesc a reprezentat-o cojocul 
(pieptarul despicat), împodobit pe piepţi cu 
cusătură de lână colorată. Piesa a cunoscut mai 
multe variante ornamentale determinate de 
porţiunea liberă, nedecorată, de pe spate, care 
a îmbrăcat diverse forme: de semilună (una sau 
grupe de patru), de fluture şi cruce. Categoria de 
vârstă, ocazia în care se îmbrăca şi localitatea de 
apartenenţă a purtătoarei aveau un rol impor¬ 
tant în modul de decorare a pieptarului. 

Pălăria cu boruri înalte, împodobită cu latiţe 
de mărgele, panglici şi pene de cocoş, în zile de 
sărbătoare la feciori, şi căiţa de miel neagră, 
miţoasă, au fost acoperitorile de cap specifice 
portului bărbătesc din Pădureni. 

Cămaşa veche, croită drept, cu mâneci largi, 
libere la extremitatea inferioară, a fost urmată 
de cămaşa cu mânecile strânse cu pumnaşi. 


Decorul amplasat pe guler, pe gura cămăşii şi 
pe pumnaşi, alcătuit din cusături albe, a fost 
înlocuit, treptat, de cel cu cusături colorate. 
Elementul decorativ important al cămăşii băr¬ 
băteşti l-a constituit cheea, care uneşte foile de 
pânză, lucrată deosebit de artistic, în puncte de 
cusătură de o mare varietate. 

încinsă cu chimir din toval împodobit cu 
motive ştanţate, cămaşa pădurenească s-a 
purtat pe deasupra cioarecilor din pănură albă, 
simpli, fără decor. 

^Pintre piesele constitutive ale ansamblului 
vestimentar tradiţional amintim pieptarele 
înfundate şi laibărele — veste din pănură albă, 
decorate pe margini cu bâmaş a cărui cromatică 
varia în funcţie de vârstă. 

O haină comună costumului femeiesc şi băr¬ 
bătesc a constituit-o şuba de pănură albă, orna¬ 
mentată discret cu bâmaşe colorate, cele roşii 
fiind predominante în decorul pieselor purtate 
de oamenii tineri. 

Portul vechi, originar, din Mărginimea 
Sibiului impresiona prin uălitoarea ce acoperea 
capul femeilor, asemănătoare unui coif, piesă 
care apare în documente din secolul al XVII-lea. 
Pânza lungă de trei metri, după ce era mai întâi 
gofrată, se răsucea şi se încreţea „din degete" 
în zona ce acoperea capul, printr-o tehnică stră¬ 
veche, de către femei specializate, restul pânzei, 
coada, ornamentată cu cusături şi franjuri, 
căzând liber pe spate. Vălitoarea se acoperea cu 
ciurel, o ţesătură fină de tul, de forma unui 
pătrat, brodată la colţuri cu fire de mătase sau 
lânică colorată, care permitea să se întrevadă 
încreţiturile măiestrit lucrate. 

Vălitoarea cu ciurel era însemnul distinctiv 
al femeii măritate. în timpul ceremonialului 
nunţii, după cinste (strigarea darurilor), fata era 
învelită pe cap, pentru prima oară, cu acest tip 
de broboadă. 

Pălăria împletită din paie de grâu sau de 
secară, cunoscută în terminologia locală a 
satelor sibiene sub numele de comanac, purtată 
vara peste năframa înflorată, cu ciucuri, de către 
fete, neveste şi bătrâne, a conferit costumului o 
notă aparte, fiind redată şi în lucrările unor mari 
pictori ce-au acordat o atenţie deosebită portului 
popular, la loc de frunte aflându-se Carol Popp 
de Szathmary. 

Cămaşa specifică costumului vechi, păstrat 
astăzi numai în memoria colectivă sau în lăzile 
de zestre ale bătrânelor, confecţionată din pânză 
ţesută în casă, cu vărgi roşii, era încreţită în 
jurul gâtului, cu guler tip bentiţă îngustă, numit 

umeraş ca şi la cămaşa veche, bătrânească, de 
la care porneau câte trei-cinci şiruri verticale 
pe mâneci, aşa-numitele ciocănele , încadrate de 
podigheală sau chindiseală, şiruri verticale de 
cusături, care treceau peste fodori, până la capă¬ 
tul mânecii, cusute cu fir metalic galben, amici 
ori mătase neagră. Aceleaşi şiruri ornamentale 
decorau şi piepţii cămăşii. Un rând de cusătură 
ornamenta lănceţul, care prindea fodorul de 
mânecă. Fodorul se decora pe marginea infe¬ 
rioară cu un şir de cusătură şi cipcă. 

La 1900 au pătruns în ansamblul vestimen¬ 
tar tradiţional catrinţele perechi, aşa-numitele 
şurţe, purtate peste fusta încreţită, din jolj alb. 
Confecţionate iniţial din păr ţesut în casă, în 
patru iţe, iar apoi din postav fin cumpărat, şur- 
ţele negre se decorau cu vărgi alese, amplasate 
orizontal pe tot câmpul, iar în jumătatea infe¬ 
rioară cu o vargă aleasă sau cu două-trei şiruri 
de cusături executate cu lână, mătase, fir galben 
şi argintiu. Alte şurţe se ornamentau doar în 
treimea inferioară. Şurţul din faţă, spre deose¬ 
bire de cel din spate, era mai lat, se împodobea 
cu cipcă pe părţile laterale şi cu ciucuri pe mar¬ 
ginea de jos. Şurţul din spate era doar festonat 
pe margini şi decorat cu cipcă, neavând ciucuri. 
Piesele erau susţinute în talie cu bete tricolore. 


în termeni locali beată şi, mai rar, obinzeală , cu 
ciupag sub guler (creţelele se făceau cu trei-cinci 
fire de aţă) şi cu mâneci lungi şi largi, terminate 
cu pumnaşi sau cu pumnaşi întorşi. Compoziţia 
decorativă a mânecii consta din cheiţa cusută cu 
galben, din altiţă sau umeraş (un rând orizontal 
de cusătură), din două şiruri lungi şi trei şiruri 
scurte, pornite de la altiţă în jos, pe mâneci, 
cusute cu lânică sau mătase neagră, în puncte 
mărunte de o mare fineţe. 

Peste poalele albe se purta, în spate, catrinţa 
vânătă sau roşie, decorată cu vărgi orizontale 
simple, care alternau cu vărgi alese, iar în faţă, 
şurţul negru, compus din două foi, ornamentat 
discret la poale cu cusături ori alesături. 

O puternică ofensivă, extinzându-şi aria de 
circulaţie în afara Mărginimii Sibiului, a cunos¬ 
cut portul mai nou „de Sălişte", care se înca¬ 
drează în tipologia costumului cu două catrinţe 
purtate pereche, una în faţă şi alta în spate. 

La cămaşa specifică costumului de Sălişte. 
mânecile largi, terminate cu fodori. aveau un 
decor mai amplu, compus din aceeaşi altiţă sau 

De mare distincţie şi rafinament, prin con¬ 
trastele dintre albul cămăşii şi negrul broderiilor 
sale, dintre albul poalelor simple şi catrinţele 
negre, ornamentate în treimea inferioară cu cu¬ 
sături relizate cu fir auriu şi mătase, costumul 
de Sălişte, datorită prestigiului dobândit, a reuşit 
să înlocuiască, în multe zone ale ţării, portul 
local originar. 

De o mare eleganţă prin croiala amplă (se 
introduceau câte 6-10 clini în părţile laterale) şi 
fineţea broderiilor, era cămaşa bărbătească de 
sărbătoare, cu barburi, care făcea parte din 
ţinuta ceremonială, fiind purtată de mire şi naş. 

Mărcile distinctive comune portului femeiesc 
şi bărbătesc din Mărginimea Sibiului le-au con¬ 
stituit atât pieptarele înfundate şi despicate, de 
sărbătoare, brodate cu fire de amici şi mătase, 
cu anul confecţionării, iniţialele sau numele pro¬ 
prietarului trecute pe buzunare, cât şi cojoacele 
scurte până la brâu, brodate cu lâniţă, amici 
colorat ori mătase şi cu fir metalic, în puncte de 
cusătură de o mare valoare artistică. 

Garnisite cu blană de vidră, cojoacele făceau 
parte din ţinuta obligatorie a mirelui, ca şi sarica, 
de altfel, din lână de culoare albă, lăţoasă (dată 
la vâltoare), cu un croi drept şi mâneci lungi. 

Un al treilea tip de veşmânt, întâlnit în zonele 
de nord-vest ale ţării. Oaş, Bihor şi Arad, se 
încadrează, la femei, în tipologia portului popu¬ 
lar cu zadie ori şorţ în faţă, purtate peste poalele 
albe, cu rol de fustă, care rămân descoperite la 
spate, iar la bărbaţi, în tipul de costum compus 
din cămaşă scurtă şi pantaloni largi ( gaci ). 

Sub influenţa populaţiei de origine germană 
şi maghiară, cu care etnia română a convieţuit 
prin secole, ansamblul vestimentar originar şi-a 
pierdut unele elemente caracteristice, desprin- 
zându-se, prin sistemele de croială ale cămăşii şi 
modul de compunere a costumului, de tipologia 
generală specifică portului popular românesc. 

Nota estetică dominantă a portului femeiesc 
de Oaş este dată de împletitura artistică fină, 
extrem de migăloasă şi complicată (dura de la 
şase până la opt ore), pe care n-o puteau realiza 
decât anumite femei bătrâne din sat, cunoscută 
sub numele de coadă, caracteristică miresei şi 
fetelor în anumite ocazii. Părul, pieptănat cu 
cărare la mijloc, se împărţea în şuviţe subţiri, ră¬ 
sucite, din care se forma o plasă fină, cu ochiuri 
foarte mici. De la tâmple, ea cobora spre ceafă şi 
se termina la spate cu o coadă, de vârful căreia 
erau legaţi ciucuri de lână colorată. 

Cămaşa veche, cu umere, a fost înlocuită de 
cămaşa cu cheptar, care avea o platcă mare, de 
formă dreptunghiulară, amplasată sub guler, 
bogat ornamentată cu cusături, şi mâneci termi¬ 
nate cu fodori la extremitatea inferioară. 

Cu aceleaşi cusături şi aceeaşi gamă de culori 
ca şi cheptarul se decora brâul care fixa poalele 
în talie, cunoscut în termeni locali sub numele 
de pogmată sau guler. 

Şorţul din pânză albă, ornamentat prin 
nevedire sau ales în treimea inferioară, acoperea 
în faţă poalele cămăşii femeieşti. 

Atât sumanele scurte, albe sau sure, cât şi 
gubele miţoase constituiau hainele reprezenta¬ 
tive, emblematice pentru Ţara Oaşului, comune 
ansamblului vestimentar femeiesc şi bărbătesc. 

în privinţa costumului de Bihor, zona cea mai 
conservatoare a fost Beiuşul, unde portul tradi¬ 
ţional s-a păstrat până aproape de zilele noastre 
— în localităţi precum Criştior, Sălişte, Pietroa¬ 
sa, Gurani, Budureasca, Roşia etc. 

Pieptănătura arhaică cu cormi — două cozi 
împletite, înfăşurate fiecare pe câte un conci — 
s-a încadrat în aria mai largă a pieptănăturii 
cu coarne. 

Vechiul ştergar (felega ), împodobit la capete 
cu alesături geometrice, căruia i-a luat locul 
năframa industrială, chişchineul mare, de lână, 
s-a păstrat pe cap, purtându-se împăturit peste 
năframă. Femeile îşi scoteau felega când intrau 
în biserică şi o puneau pe cap la ieşire. 19 

Cămaşa femeiească, spăcelul sau spătoiul, 
cu poalele prinse de stani, cu stanii şi mânecile 
încreţite în jurul gâtului, s-a caracterizat prin 
cusături executate în două tehnici străvechi: pe 
muchiile cutelor (tehnică denumită local scăfă- 
tură ) şi urzit pe fir (cunoscută sub numele de 
trăsură sau trăsureşte). 20 Locul acestei cămăşi 
a fost luat de spătoiul cu poalele separate şi cu 
mânecile racordate la umăr. 

La costumul vechi, peste poalele cămăşii s-a 
purtat în faţă zadia, cunoscută sub numele de 
zapreg, ţesută din lână, decorată cu alesături 
în război, motivele decorative predominante fiind 
cârligul, prescura şi coarnele berbecului, ele¬ 
mente ornamentale care fac parte din vocabu¬ 
larul plastic comun întregului areal românesc. 
Această zadie de lână a fost înlocuită cu zadia 
confecţionată din cânepă, apoi din bumbac şi, 
mai târziu, din jolj industrial, cu o compoziţie 
decorativă alcătuită din motive geometrice alese, 
amplasată în treimea inferioară a piesei. 

Nelipsit din portul tradiţional bihorean, în zile 
de sărbătoare, a fost ştergarul, purtat pe braţ 
sau la şold, decorat cu bogate alesături în război. 

Acoperitorile de cap specifice portului băr¬ 
bătesc bihorean au fost pălăria de păr, dopul 
împletit din paie de grâu sau ovăz, împodobit la 
feciori cu zgardă de mărgele, ţinte şi pene de 
fazan, păun ori gaiţă, precum şi cuşma din 
blană, purtată de tineri cu vârful înfundat, iar la 
bătrâni, ţuguiată, cu vârful răsfrânt într-o parte. 

Cămaşa bărbătească a cunoscut în evoluţia 
sa mai multe variante morfologice şi decorative: 
„cămaşa românească", scurtă (pe şolduri), cu 
croi drept, fără guler, numai cu o tivitură, 
încheiată la gât cu cheotori de cânepă sau copci 
din sârmă galbenă, cu mâneci slobode, libere la 
extremitatea inferioară, cu cheiţe ornamentale 
executate cu bumbac roşu la tineri, fumuriu la 
bărbaţi şi negru la bătrâni; „cămaşa bătrâneas¬ 
că", cu croi drept, guler îngust şi cu mânecile 
strânse în pumnari cusuţi trăsureşte cu roşu, 
fumuriu ori negru; tipul recent, cu guler înalt, 
cu mânecile încreţite la umeri, cu speteze cusute, 
pumnari laţi decoraţi, ornamentată pe piepţi cu 
chingă (peste pliurile de la gura cămăşii se apli¬ 
ca o bentiţă decorată, numită punte sau chingă). 


Mărcile reprezentative ale costumului biho¬ 
rean le-au constituit hainele din blană şi cele din 
pănură, comune portului tradiţional femeiesc şi 
bărbătesc. Datorită existenţei unor sate specia¬ 
lizate în coj ocărit şi sumănărit, aceste haine 
groase au întregit costumul din zona Bihorului, 
conferindu-i expresivitate plastică şi eleganţă. 

Mai multe tipuri de pieptare au circulat în 
zonă: poieneresc, confecţionat la Poienii de Jos, 
binşenesc, lucrat de meşterii din Beiuş, cohă- 
nesc, lucrat de meşterii din Vaşcău, şi unguresc, 
lucrat la Finiş şi Tărcaia 21 , ornamentate cu apli¬ 
caţii şi cusături de piele, precum şi cu broderie 
plină realizată cu bârcă. 

Un nivel superior de realizare tehnică şi artis¬ 
tică l-au atins pieptarele binşeneşti, ale căror 
note particulare au fost ciupii (pompoane de lână) 
şi garnitura din blană neagră de miel care borda 
piesele de jur-împrejur, precum şi cele cohă- 
neşti, decorate cu broderii fitomorfe policrome. 

Vestite în zonă şi apreciate de toţi locuitorii 
săi au fost sumanele lucrate de meşterii specia¬ 
lizaţi de la Sârbeşti — din pănură albă, cu un 
decor compus din broderii şi aplicaţii de postav 
colorat, fiecare piesă purtând amprenta talentu¬ 
lui meşterului care a creat-o. 

Atât după cromatica, tehnicile şi opulenţa 
ornamentaţiei pe anumite părţi ale sumanului, 
cât şi după materiile prime utilizate pentru 
decor (postav, găitane şi lânică pentru broderie) 
putea fi recunoscută apartenenţa localnicilor 
când mergeau la târguri. 

Costumul de Arad prezintă aceeaşi tipologie 
ca şi cel din Oaş şi Bihor, caracterizându-se la 
femei prin poalele fixate în talie de pomnată, 
acoperite doar în faţă de un şorţ încreţit, iar la 
bărbaţi prin cămaşa scurtă, purtată liber, dea¬ 
supra pantalonilor. 

Şi aici suportul pieptănăturii femeieşti l-a 
constituit conciul din drot (sârmă), de formă tri¬ 
unghiulară, acoperit cu ceapsa roşie şi apoi cu 
cotul (ştergar alb), înlocuit ulterior cu năframa 
înflorată, procurată din comerţ. 

Cămaşa femeiească, desprinsă din cea origi¬ 
nară, de tip dacic, mai păstrează creţurile în 
jurul gâtului, având croiala dreaptă, cu mânecile 
încreţite, prinse la nivelul umărului. Nota speci¬ 
fică este dată, însă, de pânza învărgată, cu dungi 
albe în ţesătură, aşa-numitele urăşte de cinari, 


19 Tereza Mozes. Portul popular din nord-vestul României..., 
p. 125. 

20 Ibidem, p. 17. 

21 Ioan Godea, Zona etnografică Beiuş. p. 79-80. 

utilizată doar pentru mâneci, al căror decor se 
compunea din tablă, numită aici şir pe mânecă , 
dispus de la umăr până la pumnar. Celelalte 
câmpuri ornamentale erau amplasate pe guler, 
uneori şi pe pumnari, fiind cusute cu arnici roşu 
şi negru. Un rol deosebit de important l-a avut 
cheea, care a căpătat, cu timpul, pe lângă 
funcţia utilitară, şi valori estetice remarcabile. 

Şorţul, purtat doar în faţă, peste poale, alcă¬ 
tuit din doi-trei laţi de pânză, a cărui termino¬ 
logie locală era cea de cârpă, ţesut din bumbac, 
avea decorul compus din motive geometrice 
policrome alese în război, amplasate în treimea 
inferioară a piesei. Cipca, realizată într-o croma¬ 
tică alternantă, împodobea marginile şorţului, 
amplificându-i valenţele plastice. 

Specifică costumului bărbătesc a fost cămaşa 
scurtă, bogat ornamentată pe guler, umeri şi 
pumnari, purtată liber, pe deasupra cioarecilor 
confecţionaţi din pănură albă, decoraţi cu apli¬ 
caţii de şireturi şi postav colorat, iar vara pe dea¬ 
supra pantalonilor largi din pânză. 

Mărcile emblematice ale costumului de Arad, 
care l-au individualizat, conferindu-i o persona¬ 
litate puternică, le-au constituit şi aici, ca şi în 
Bihor, pieptarele şi cojoacele bogat împodobite 
cu cusături realizate din lână, mătase şi aplicaţii 
de meşină. 

Alături de hainele de blană, şubele din pănură 
albă au cunoscut o mare diversitate ornamen¬ 
tală, datorată decorului, compus din şireturi şi 
aplicaţii de postav colorat, care diferea de la un 
sat la altul. 

în contextul costumului popular transilvă¬ 
nean, o notă distinctivă o aduce portul femeiesc 
din zona Branului, care se înscrie în tipologia 
costumului cu fotă. 

Schimburile culturale intense pe care această 
enclavă etnografică le-a avut, în timp, cu Ţara 
Românească, Ţara Bârsei şi Braşovul şi-au pus 
amprenta asupra costumului de Bran, indivi- 
dualizându-1 în contextul portului transilvănean. 

Deosebit de originală este cămaşa cu mâneca 
răsucită, componentă a ansamblului vestimentar 
tradiţional, de sărbătoare, din secolul al XlX-lea, 
întâlnită şi în alte zone, cum ar fi Muscelul, 
Covasna, Făgăraşul şi Ţara Vrancei. 

Este foarte posibil ca, în trecut, răspândirea 
acestui tip de cămaşă să fi fost mai mare — ca şi 
în cazul cămăşii cu ciupag —, cunoscând faptul 
că, în vechime, costumul popular a fost unitar 
pe largi arii ale spaţiului românesc. 

Pe de altă parte, ritmul diferit de dezvoltare 
economică, tehnică şi culturală a zonelor etno¬ 
grafice în care acest tip de cămaşă s-a purtat 
s-a răsfrânt şi asupra evoluţiei sale, în unele 
ţinuturi cămaşa cu mâneca răsucită ieşind din 
uz mai repede decât în altele. 

Dacă până acum unii specialişti ai dome¬ 
niului au considerat că acest tip de cămaşă are 
o origine străveche, alţii au opinat că sistemul 
de croială specific cămăşii cu mâneca răsucită 
ar fi apărut în ţările române mai întâi în costu¬ 
mul aulic, ca o influenţă occidentală, de unde 
ar fi trecut apoi în vestimentaţia ţărănească. 

Cercetări recente 22 , care aduc argumente 
temeinice, consideră această cămaşă o creaţie 
originală autohtonă, o variantă a iei de tip dacic, 
intrată în componenţa costumului de curte din 
perioada medievală. 

La acest tip de cămaşă, mâneca se croia sub 
forma unui triunghi cu vârful ascuţit în jos. Prin 
sistemul de îmbinare a laturii drepte, mărginite 
de un decor cusut, cu cea oblică a triunghiului 
se obţinea forma de spirală a mânecii care, fiind 
de dimensiuni mari, se purta încreţită pe braţ. 


22 Ion Cherciu, Arta populară din Ţara Vrancei, p. 152-153. 

Fota veche, originară, a costumului de Bran 
a cunoscut două forme: cea încreţită, decorată 
pe trup cu vărgi colorate, pe fond roşu, şi fota cu 
pulpene (capetele ce se suprapun), încreţită doar 
în spate, pe fond negru sau vânăt, cu pulpene 
de culoare roşie sau portocalie, învărgată sau 
aleasă cu lână policromă asociată cu fir metalic. 
Ambele forme erau decorate în dreptul taliei şi 
pe poale cu un grup de vărgi transversale. 

Spiritul inventiv al femeii brănene se vădea şi 
în modul de ornamentare a pulpenelor: una era 
învărgată, cealaltă aleasă: ele se suprapuneau 
alternativ, în funcţie de ocazia în care se purtau. 

Ca urmare a legăturilor strânse cu Muscelul, 
în costumul femeiesc de Bran au pătruns ele¬ 
mente de port muscelean: marama de borangic, 
unele motive ornamentale şi fota strâmtă. 

Trăsăturile specifice ale costumului bărbătesc 
brănean sunt date de cămaşa dreaptă, cu mâneci 
largi, libere la extremitatea inferioară, amplă prin 
bogăţia clinilor laterali, decorată pe marginile 
pânzei cu vărgi galbene sau portocalii, ca şi cea 
femeiască (influenţă musceleană) şi cu motive 
ornamentale amplasate în jurul gâtului, la gura 
cămăşii, pe marginea mânecilor şi pe poale, pur¬ 
tată peste cioareci sau iţari de lână, strânsă în 
talie cu brâul roşu sau cu un şerpar de lână. 


îtt co4ttc**te de Otteu (rfieut) 
“Pont foadiţietuzl dc*t eetful Tftecinla- (s4>uzd) 


www.cimec.ro 

















CostuHiuC popuCar românesc 


no 


Hainele groase de dimie şi cele din piele, de 
mare diversitate, dintre care unele sunt proprii 
doar portului ciobănesc (cum ar fi sarica, o haină 
lungă până la glezne, din blană de oaie sau din 
dimie cu miţe), completează imaginea costumu¬ 
lui bărbătesc de Bran, şi impunător, şi elegant. 

în tipologia costumului cu fotă strâmtă se în¬ 
scrie şi o altă zonă transilvăneană: Valea supe¬ 
rioară a Mureşului. Se ridică întrebarea firească: 
cum a ajuns această piesă să fie purtată de 
populaţia românească din partea de nord a 
judeţului Harghita, cu iradieri pe linia satelor 
Izvorul Mureşului, Voşlobeni, Subcetate, Săr- 
maş, Gălăuţaş, Topliţa sau în direcţia Mihăileni- 
Livezi, Frumoasa-Făgeţel, cuprinzând şi satele 
Lunca de Sus şi Lunca de Jos, având locuitori 
ceangăi, ori înspre Valea Bistricioarei cu satele 
Bilbor, Corbu, Tulgheş? 

Urmărind firul de geneză şi evoluţia în timp şi 
spaţiu a costumului popular din această enclavă 
etnografică, trebuie să avem în vedere şi con¬ 
tactele interzonale ale populaţiei româneşti, care 
au dus la preluarea anumitor elemente de port, 
adaptate apoi tipului de costum originar propriu. 

Legăturile permanente pe care locuitorii sa¬ 
telor harghitene le-au avut, de-a lungul istoriei, 
cu moldovenii din zonele limitrofe — Suceava, 
Neamţ, Bacău — au dus la preluarea costu¬ 
mului moldovenesc, trecându-se, astfel, în aria 
amintită mai sus, de la tipul de costum originar, 
local-transilvănean — compus la femei din 
cămaşa cu stanii şi mânecile unite şi încreţite 
în jurul gâtului, cu guler bentiţă, cu gura în faţă 
(la bătrâne) sau lateral, într-o parte (la tinere), 
cu mânecile decorate cu şir peste cot, terminate 
la extremitatea inferioară cu volan, şi din două 
catrinţe purtate pereche, una în faţă şi alta în 
spate, iar la bărbaţi din cămaşa dreaptă, cu guler 
bentiţă, gura în faţă, mânecile largi terminate cu 
pumnişori, cu clini în părţi, încinsă cu şerpar 
sau chimir, asociată iama cu cioareci strânşi pe 
picior, confecţionaţi din pănură albă, iar vara, 
cu pantaloni din pânză de cânepă, in şi bumbac, 
purtaţi în zile de lucru — la cel moldovenesc. 

Ne aflăm, aşadar, în faţa unui fenomen de 
schimb al bunurilor culturale între două grupe 
de populaţie aparţinând aceleiaşi etnii, pentru 
care munţii nu au constituit niciodată o stavilă 
în dorinţa şi nevoia lor de comunicare. 

Fenomenul de interpenetrare nu apare, însă, 
în mod egal pe toată întinderea judeţului 
Harghita, acesta cuprinzând mai multe subzone 
cu particularităţi specifice locale. Găsim prezent 
elementul moldovenesc mai puternic în partea 


de nord a judeţului, pe culmile Carpaţilor, în 
satele Bilbor, Corbu, Tulgheş, unde costumul 
moldovenesc a fost preluat integral, şi mai slab 
reprezentat pe măsură ce coborâm spre inte¬ 
riorul judeţului, unde portul local îmbină piese 
tradiţionale, cum ar fi cămaşa transilvăneană cu 
fota moldovenească, strâns înfăşurată în jurul 
trupului. 

Deci astăzi, în judeţul Harghita, predomină 
două tipuri principale de costum femeiesc: cel 
moldovenesc, preluat de peste munţi, compus 
din cămaşa încreţită la gât, cu un sistem distinct 
de ornamentare, compartimentat în trei registre: 
altiţa pe umăr, încreţeala sub altiţă şi rândurile 
pe mânecă, purtată cu fotă, precum şi costumul 
de amestec, ce cuprinde cămaşa locală, transil¬ 
văneană, asociată cu fota moldovenească. 

Trebuie să menţionăm faptul că preluarea 
tipului de cămaşă moldovenească nu s-a făcut 
întocmai. Sunt două elemente: unul de croială şi 
altul de omamentică; ele s-au transmis de la 
cămaşa originară, transilvăneană, la cea de tip 
moldovenesc şi anume: volanul şi lănceţul încre¬ 
ţit sub guler şi pe brăţara care desparte mâneca 
de volan. 

Demn de specificat este faptul că, odată cu 
preluarea elementelor de port moldovenesc, s-a 
transmis şi terminologia acestora, astfel că fota 
este cunoscută şi în Harghita sub denumirea de 
catrinţă sau prigitoare, întocmai ca şi în zonele 
limitrofe: Suceava, Neamţ, Bacău. 

în privinţa ansamblului vestimentar bărbătesc, 
principalele elemente preluate de la costumul 
moldovenesc le constituie iţarii, confecţionaţi 
din urzeală cânepă şi bătaie lână, nedaţi la piuă, 
încreţiţi pe picior, precum şi modul de dispunere 
a elementelor ornamentale în arhitectura com¬ 
poziţională a pieptarelor, asemănător celui de pe 
Valea Bistriţei, judeţul Neamţ. 

Ne aflăm, aşadar, în faţa unui fenomen de 
iradiere a unui costum cu o personalitate puter¬ 
nică, distinctă, cel moldovenesc, care a fost pre¬ 
luat de populaţia românească din vecinătatea 
enclavelor etnografice ale judeţelor Suceava, 
Neamţ, Bacău şi adaptat cerinţelor proprii de 
viaţă şi gustului estetic al purtătorilor de aici. 

Am prezentat câteva dintre aspectele zonale 
mai semnificative ale portului popular transil¬ 
vănean pentru a scoate în evidenţă bogăţia 
rezolvărilor morfologice şi decorative, marea sa 
diversitate tipologică. 

n tabloul general al portului românesc, cos¬ 
tumul femeiesc de Banat se individuali¬ 
zează prin prezenţa unor piese de port specifice, 
mărcile sale distinctive fiind opregul cu ciucuri 
şi acoperitorile de cap, în formă de bonetă, de 
străveche tradiţie. 

Folosirea abundentă a firului strălucitor de 
aur şi argint în decorarea cămăşilor, a opregelor 
şi a condurilor îi conferă costumului femeiesc 
bănăţean note de eleganţă şi fast nemaiîntâlnite 
în nici o altă parte a ţării. 

în zona de şes a Banatului (Timişoara-Lugoj- 
Buziaş), conciul confecţionat din urzeală de câ¬ 
nepă şi băteală din fir metalic, auriu şi argintiu, 
sau din mătase, cu fondul galben sau roşu (căr- 
mă/in), s-a ţesut în războaie speciale de mici 
dimensiuni. Motivele ornamentale geometrice 
(romburi, triunghiuri, zig-zaguri), extrem de fine, 
care împodobeau conciul, se alegeau cu fir sub¬ 
ţire de găitan şi fir metalic. Utilizându-se ţesutul 
„pe dos“ (cu oglinda aşezată sub război), se putea 
urmări cum iese modelul pe faţă. 

în afara conciului ţesut, s-a purtat şi conciul 
de bani (zona Lugoj-Buziaş), decorat pe toată 
suprafaţa piesei cu şiruri compuse din monede 
de argint, dispuse în formă de solzi. în partea 
vestică a judeţului Timiş, această podoabă se 
numea tulbent de bani, decorul fiind completat 
cu frunze de viţă metalice, amplasate între 
şirurile alcătuite din bani de argint. La spate, 
tulbentul se ornamenta cu două panglici impri¬ 
mate cu flori, cusute în formă de floare. Se lega 
peste frunte cu o partă (panglică); prin monedele 
cusute pe ea, aceasta avea un efect decorativ 
deosebit. Alte două panglici identice, numite 
plecenici, erau prinse de marginile inferioare ale 
tulbentului, atârnând liber pe spate. Confec¬ 
ţionarea conciului cu bani constituia apanajul 
unor meşteri specializaţi. 

Cămaşa, numită în termeni locali spăcel sau 
ciupag, se confecţiona dintr-o pânză creaţă sau 
învărgată, cu dungi în ţesătură, obţinute prin 
utilizarea în urzeală a firelor de bumbac de două 
grosimi, cunoscută sub denumirea de pânză de 
cinari. Această pânză, care se întâlneşte şi la 
costumul populaţiei româneşti din Voivodina, 
amplifică valenţele estetice ale cămăşii, putând fi 
considerată o altă marcă reprezentativă pentru 
Banat. Cămaşa se încadrează în tipul carpatic, 

(fo4tcu*te tnadiţătotale. ditt Gemătul ele (fânufrie 


având mânecile terminate cu fodori. Elementele 
decorative cusute în alb, negru şi fir auriu erau 
dispuse pe guler, piepţi şi mâneci, acestea din 
urmă fiind bogat ornamentate fie cu o cusătură 
tubulară compactă, numită în termeni locali 
urzariu, fie cu pene (motive izolate). Sub guler şi 
la brăţara fodorului întâlnim străvechiul pro¬ 
cedeu decorativ „urzit pe creţurf. La spăcelele 
tradiţionale, pentru executarea motivelor orna¬ 
mentale se utiliza în exclusivitate firul de aur, cu 
care se cosea în punct specific broderiei orien¬ 
tale, stanul din faţă fiind neomamentat. 

A doua marcă diferenţiatoare a costumului 
femeiesc bănăţean a constituit-o opregul cu 
franjuri, purtat iniţial pereche, ţesut în aceeaşi 
tehnică şi cu aceleaşi motive geometrice ca şi 
conciul, cu care se acorda perfect din punct de 
vedere decorativ şi cromatic. 

Petecul (obada ) — partea superioară, ţesută 
din păr de lână — era fie învărgat, fie cusut, fie 
ales, fie învărgat şi ales cu lână colorată şi fir 
metalic, având fondul albastru închis (vânăt) 
sau roşu, în funcţie de vârsta purtătoarei. Pe păr¬ 
ţile laterale şi pe marginea inferioară a petecului 
se prindea o bandă decorativă, constând din 
şnururi de fir metalic sau panglici imprimate. La 
opregele vechi, petecul era mult mai mare, ocu¬ 
pând peste jumătate din lungimea piesei. 

Franjurile (ciocoţi sau chiţele) din lână sau 
mătase, în tonuri vii, se armonizau întotdeauna 
cu cromatica părţii ţesute, realizându-se un 
ansamblu de mare efect artistic. Raportul dintre 
petec şi lungimea ciucurilor, compoziţia orna¬ 
mentală a părţii ţesute şi cea cromatică a fran¬ 
jurilor constituiau semne de recunoaştere ale 
zonei de provenienţă. 

în costumul tradiţional bănăţean, opregul 
din spate l-au purtat numai femeile măritate, pe 
când fetele aveau opreg numai în faţă, obicei 
păstrat până astăzi la românii din Voivodina. în 
zona de şes a Banatului, o reminiscenţă a aces¬ 
tui obicei a constituit-o opregul de bani, purtat 
la spate, în ziua nunţii, de către mireasă. 23 

în subzonele în care a circulat conciul de 
bani, s-au confecţionat oprege al căror petec era 
ornamentat identic cu boneta, existând o con¬ 
cordanţă perfectă între acoperitoarea de cap şi 
piesele care îmbrăcau corpul de la talie în jos, 
efectul plastic fiind deosebit de pregnant la acest 
tip de costum. 

în trecut, opregul a avut şi o semnificaţie 
ceremonială, punându-se în sicriu în vederea 
îndepărtării duhurilor malefice. 24 


23-24 Aristida Turcuş, Portul popular românesc..., p. 34. 


Treptat, opregul din faţă a fost înlocuit cu o 
catrinţă ( cotrănţă sau cătrinţă), ţesută din lână 
roşie, vişinie sau neagră, al cărei sistem de orna¬ 
mentare a cunoscut două etape — vărgătura 
verticală, urmată apoi de alesătura geometrică 
policromă. 

De o mare preţuire s-au bucurat catrinţele 
alese în întregime cu fir de aur şi argint. 

în anotimpul rece, ansamblul vestimentar 
femeiesc de sărbătoare era completat atât cu 
pieptarele despicate în faţă, brodate cu bircă sau 
mătase colorată şi împodobite cu aplicaţii din 
hiră (fâşii de piele dubite special pe care se 
coseau motivele ornamentale) pe linia croiului, 
bumbi din piele şi oglinzi, cât şi cu cojoacele 
lungi, ample, cu clini laterali, cu un decor foarte 
bogat şi cu garnituri din blană de astrahan, sau 
cu şubele din dimie, al căror fond alb ori vânăt 
se ornamenta cu şinioare aplicate. 

De o mare eleganţă era mincia, lucrată din 
blană de oaie, cu faţa îmbrăcată în catifea 
neagră, decorată cu aplicaţii de şinioare din fir 
metalic auriu şi argintiu, dispuse sub formă de 
motive florale stilizate. Garnisită la gât, pe mar¬ 
ginile deschizăturii din faţă, la poale şi la mâneci 
cu blană de vidră sau de vulpe, mincia repre¬ 
zenta o haină extrem de costisitoare pe care şi-o 
puteau permite doar femeile înstărite din zonele 
de câmpie ale Banatului românesc şi sârbesc. 

Costumul bărbătesc din Timiş are ca note 
particulare proprii cămaşa dreaptă, lungă, 
purtată vara peste pantalonul din pânză, relativ 
larg, decorat cu cusături albe la marginea infe¬ 
rioară, şi introdusă iama în cioarecii confecţio¬ 
naţi din aba (habă) albă, împodobiţi cu şinioare 
colorate împletite din lână. 

Decorul cămăşii drepte, cu mânecile încreţite, 
prinse în dreptul umărului, terminate cu pum- 
nari, era format din cheiţe executate cu acul, în 
diverse puncte de cusătură, cu rosturi funcţio¬ 
nale şi cu valenţe estetice totodată, amplasate pe 
porţiunile expuse vederii, dar şi din şabace (un 
decor de fire trase, gen ajur, cusut cu fir alb), 
realizate cu o mare virtuozitate tehnică. 

Cingătorile, brâul sau chimirul, strângeau în 
falduri cămaşa amplă, de o mare eleganţă. 

Chintuşul (vesta din aba), ornamentat pe 
întreaga suprafaţă cu aplicaţii de şinioare negre, 
albastre, violete sau brune, precum şi cu motive 
fitomorfe cusute cu mătase colorată, îmbrăcat 
peste cămaşa cu decor alb , constituia o pată de 
culoare care conferea întregului ansamblu vesti¬ 
mentar o mare expresivitate plastică. 

Cojocul şi şuba din dimie albă, bogat orna¬ 
mentată cu şinioare negre, precum şi duruţul, 
confecţionat din dimie verde, asemănător în ceea 
ce priveşte croiul cu hainele din dimie specifice 
Câmpiei Dunării, întregeau costumul bărbătesc 
bănăţean. 

în zona de munte a Banatului s-a păstrat la 
femei o pieptănătură arhaică, cea cu cormi (dăr- 
logi, cofărţe), reamintind pieptănătura cu coarne 
care — aşa cum am subliniat în paginile pre¬ 
cedente — a fost specifică unor arii mai largi, 
făcând parte dintr-un străvechi fond cultural, 
comun mai multor popoare europene şi asiatice. 
Două cozi, îngroşate şi întărite cu cormi (plete 
din lână, îmbrăcate în pânză neagră) erau aduse 
în faţa urechii, formând un semicerc, apoi în¬ 
dreptate spre ceafă, unde se încrucişau; în final 
erau ridicate pe creştet şi cusute una de alta. 

Peste pieptănătură se aşeza ceapsa, semnul 
distinctiv al femeii măritate. 

După formă şi croială, s-au conturat câteva 
variante cu specific local-zonal . 25 Astfel, ceapsa 
triunghiulară, caracteristică bazinului Bozovici- 
Almăj, pare a fi cea mai veche în ceea ce priveşte 
croiala, având o mare frecvenţă şi cunoscând 
mai multe subvariante, în funcţie de modul de 
asamblare a celor două componente ale piesei: 
fundul cepsei şi obada. Ceapsa triunghiulară se 
ornamenta prin tehnica cusăturii sau alesăturii 
cu bumbac şi lânică. Uneori, cele două tehnici 
de realizare a decorului coexistau pe aceeaşi 
piesă, sporindu-i valoarea estetică. 

Culoarea de fond a cepsei, întotdeauna albă, 
contrasta cu tonurile de negru, vânăt închis sau 
brun închis ale decorului geometric, cusut „pe 
fir“ cu lânică colorată, alternarea între spaţiile 
rezervate fondului şi cele ornamentate creând 
un echilibru de o mare armonie. Cipca, şiretul 
ori colţişorii care împodobeau marginile cepsei la 
femeile tinere erau în culori deschise, înviorând 
câmpul ornamental. 

Ceapsa se lega peste frunte fie cu o panglică 
neagră, fie cu o cureluşă din piele care, în zilele 
de sărbătoare, căpăta atribute estetice prin orna¬ 
mentarea ei cu monede din aur sau argint. 

O altă formă de ceapsă, răspândită în valea 
Bistrei şi în satele româneşti din Timoc, este cea 
dreptunghiulară, decorată cu motive geometrice 
bazate pe romb, cusute compact cu bircă (lânică) 
pe suprafaţa piesei. 


25 Aristida Turcuş, Pieptănătura şi găteala capului la femeile 
din Banat, p. 135-136. 

Peste ceapsă se aşeza cârpa lungă (ştergarul), 
ornamentată la capete cu cusături geometrice 
realizate „pe fir" cu bircă; aceasta a fost înlo¬ 
cuită, la începutul veacului al XDC-lea, cu cârpa 
de cap , de formă pătrată, procurată din comerţ, 
confecţionată din diverse materiale: păruţ (păr 
de lână), mătase, caşmir, catifea (pliş, somotj. 

Funcţia cepsei a fost preluată, în ultimele 
decenii ale secolului al XDC-lea, de cârpa mică, 
de formă triunghiulară, confecţionată iniţial din 
pânză albă, ţesută în casă, apoi cumpărată din 
prăvălii, legată la spate. Peste ea, femeia se în¬ 
velea cu cârpa mare, de formă pătrată. 

Aceleaşi elemente de port — cămaşa încreţită 
la gât, opregul cu franjuri şi catrinţa — compun 
ansamblul vestimentar al femeii din zona de 
munte a Banatului. 

Cămaşa încreţită la gât, cu poalele prinse de 
ciupag, confecţionată din pânză de bumbac pen¬ 
tru ţinuta de sărbătoare, a constituit cel mai 
vechi tip de cămaşă întâlnit în zonă. Ea avea 

guler-bentiţă, gura în faţă, iar 
mânecile puteau fi largi, libere 
la extremitatea inferioară, strânse 
în bentiţă (cu obidea ) sau terminate 
cu fodori. Sub gulerul propriu-zis, erau 
prinse, uneori, câte două-trei rânduri de ciptă 
apretată. Sub guler, cămaşa se încreţea cu aţă, 
„pe muchia cutelor", pe o porţiune de trei degete 
(i se spunea cămaşă cu creţură ). 

Decorul era amplasat pe guler, pe piepţi (rân¬ 
duri), pe mâneci (rânduri sau table late), pe 
fodori (pui şi ciptă) şi pe poale, predominând 
motivele geometrice: romburi mari în care erau 
înscrise alte motive geometrice sau fitomorfe 
cusute cu amici, în culori deschise, la fete şi 
nevestele tinere, şi închise (negru, vânăt, maro) 
la femeile vârstnice. Dintre tehnicile de cusut cu 
o funcţie predominant decorativă amintim: 
şabacul, cheia, în cruci, pe fire, tehnica broderiei 
pline, completate mai târziu şi cu alte puncte de 
cusătură: ciur (broderie spartă), tăietură (bro¬ 
derie decupată după festonare), în toiege sau 
mustre (goblen). 

Pentru ornamentarea cămăşii erau utilizaţi, 
uneori, fluturi galbeni, prinşi cu câte o mărgea. 

înainte de 1900, femeile au purtat oprege în 
faţă şi în spate, iar după aceea opreg în spate şi 
catrinţă în faţă. 

Opregele ( chiţelele ) se ţeseau din păr de lână, 
apoi au început să fie confecţionate din mate¬ 
riale industriale: mătase şi somot. Se utilizau 
mai multe tehnici pentru decorarea petecului la 
opreg: ţesutul în vărgi, cusutul în diverse puncte 
şi alesul în război. 

Predominau motivele geometrice, cusute iniţial 
cu lânică policromă, apoi cu amici sau mătase. 


în părţile laterale şi pe marginea inferioară a 
petecului se prindea o panglică decorativă, cu 
aplicaţii de mărgele, fluturi şi fir. 

Ciucurii se realizau din fire de lână răsucite, 
fire de mătase sau fire metalice. 

Catrinţa ( cotrănţa ), piesa care se purta în faţă, 
se confecţiona iniţial din păr de lână, cu câmpul 
roşu sau negru, în funcţie de vârsta purtătoarei, 
ales pe marginea inferioară cu fir galben sau cu 
mătase albă şi galbenă. Alteori, decorul catrinţei 
ţesute din lână era amplasat în părţile laterale, 
constând în vărgi, numite bete, realizate din 
urzeală: o dungă lată, încadrată de alte două, 
mai înguste. 

Dacă era confecţionată din somot negru, 
cotrănţa era cusută pe marginile laterale sau de 
jur-împrejur cu mătase policromă şi se aplica 
apoi cipca neagră, iar dacă se lucra din urzeală 
aţişoară (bumbac subţire) şi băteală fir metalic 
alb sau galben, se cosea cu bircă policromă şi se 
ornamenta de jur-împrejur cu cipcă cumpărată. 

Ceapsa triunghiulară, brăcira de lână, învăr- 
gată din urzeală, precum şi opregul din spate au 
constituit piese cu semnificaţii ceremoniale, care 
marcau trecerea fetei în rândul nevestelor. 26 

Valenţe estetice au conferit ansamblului vesti¬ 
mentar femeiesc şi hainele groase, confecţionate 
din blană şi dimie. 

înainte de 1900, femeile au purtat pieptare 
desfundate, brodate „în ocol", cu bircă, în tonuri 
de roşu, cărora le-au luat locul, la începutul 
secolului al XX-lea, pieptarele înfundate, burdu- 
şele, de culoare maro, ornamentate cu aplicaţii 
de catifea, şiret şi panglici. 


26 Lidia Gaga, Zona etnografică Almăj, p. 129. 

De mare eleganţă era şi şuba albă din cioarec 
(dimie), dată la văiagă, confecţionată de meşterii 
locali, lungă până sub genunchi, cu guler mic sau 
răsfrânt, uşor evazată prin introducerea clinilor late¬ 
rali, decorată cu motive florale stilizate, realizate prin 
aplicarea şiniorului negru (şiret împletit în patru) şi 
a unor bucăţi de stofă sau de postav roşu ori verde 
sau cusută cu bârnaş negru, împletit din cinci-şase 
fire. la extremităţile mânecilor, pe marginile deschi¬ 
zăturii din faţă şi pe poale. 

După primele decenii ale secolului XX, şuba albă 
a fost înlocuită cu bunda — o piesă confecţionată 
din blană de oaie, cu faţa de somot, prevăzută cu 
guler din blană de vulpe, dihor sau jder. 

Piesele componente ale costumului bărbătesc 
au fost: căciula, a cărei formă mai veche, purtată cu 
pielea în afară, era asemănătoare cu boneta nobililor 
daci: pălăria de fetru: cămaşa dreaptă, cu mâneci 
largi, ornamentată pe gulerul mic, umeri, piepţi, la 
tivurile mânecilor largi, libere, apoi pe pumnari, şi 
pe poale cu şabace albe sau cu ornamente cusute 
pe fire, pe dos, in cruci, în tehnica broderiei pline pe 
fire numărate, cu mătase albă sau cu arnici poli¬ 
crom: cioarecii din dimie albă, ajustaţi pe picior şi 
decoraţi cu aplicaţii de şiret negru, şinioare, pe 
părţile laterale (vipuşcă) şi pe buzunare, iar vara, 
pantalonii de pânză ornamentaţi, ca şi cămaşa, cu 
şabace albe şi terminaţi la marginea inferioară cu 
ciptă albă sau cu ciucuri (franjuri) din urzeală. 

Laibărul (vesta) din pănură seină sau neagră, 
pieptarele înfundate, cojoacele şi şubele albe, bogat 
decorate cu aplicaţii de şinioare, au completat ţinuta 
vestimentară bărbătească. 

Costumul din zona Oraviţa are ca notă particu¬ 
lară ceapsa rotundă cu munună, decorată cu motive 
geometrice cusute cu roşu şi negru. Purtată pe creş¬ 
tetul capului, la ocazii festive, se asocia cu mununa 
realizată din mărgele policrome şi dintr-o salbă com¬ 
pusă din monede de argint prinse pe un suport din 
carton în formă de cunună. 

Opregul cu ciucuri din această zonă, purtat în 
faţă şi în spate, s-a caracterizat prin lăţimea mai 
mare a petecului ţesut. 

Şi aici ca în celelalte zone ale Banatului, decorul 
predominant al cămăşii bărbăteşti şi al pantalonilor 
de pânză l-au format cheiţele late, albe, executate cu 
acul, de o mare virtuozitate tehnică: este una dintre 
mărcile distinctive ale costumului popular bănăţean. 

Rafinamentul cusăturilor alb pe alb ale costu¬ 
mului bărbătesc contrasta cu explozia coloristică şi 
încărcătura de fir metalic auriu şi argintiu de pe con¬ 
duri, catrinţe, oprege şi cu somptuoasele podoabe 
ce caracterizau ansamblul vestimentar femeiesc. 

OCtcnia 

fŢ\ oposind pentru o clipă de reculegere în 
{Jr liniştea unei biserici olteneşti, simţi aţintite 
asupra ta, din umbra frescelor, privirile întrebă¬ 
toare ale ctitorilor: boieri, negustori, ispravnici, 
vătafi de plai sau ţărani moşneni, înfăţişaţi de 
meşterii români ai Şcolii de la Hurezi în auten¬ 
tice straie populare care poartă amprenta epocii 
de maximă înflorire a artei feudale sub domnia 
voievodului Constantin Brâncoveanu. Bărbaţi 
călare, purtând haine albe de dimie pe umeri, 
potecaşi zugrăviţi pe frizele exterioare veghează 
la buna pază a plaiului. Stolnicese, jupâniţe şi 
ţărănci înveşmântate în vâlnice bogate şi cămăşi 
cusute cu un gust ales vădesc, pe chipuri, trăsă¬ 
turi de o mare nobleţe şi distincţie. 

Oltenia s-a dovedit a fi, până în zilele noastre, 
o vatră etnofolclorică extrem de conservatoare, 
deţinătoare şi generatoare de valori autentice şi 
bogate tradiţii, dintre care unele cu specific local, 
iar altele comune tuturor ţinuturilor româneşti. 

Prin structura sa morfologică, costumul 
popular oltenesc se încadrează în tipologia por¬ 
tului cu vălnic şi a portului cu catrinţe, apre¬ 
ciate în mod diferit de către comunitatea rurală 
tradiţională: cel cu vălnic, specific numai ariei 
olteneşti, era purtat îndeosebi în zilele de sărbă¬ 
toare, dar şi în ocazii ceremoniale, făcând parte 
din ţinuta vestimentară a miresei şi a naşei 
(Mehedinţi şi Vâlcea), iar cel cu două catrinţe, cu 
o arie largă de răspândire pe teritoriul ţării noas¬ 
tre, era considerat mai mult costum de muncă, 
purtându-se, uneori, şi în zile de sărbătoare sau 
în cadrul costumului ceremonial de nuntă. 

Din punctul de vedere al materiilor prime, al 
tehnicilor de ţesut şi al croielii pieselor de port, 
au existat diferenţe pregnante între nordul şi 
sudul Olteniei, cel din urmă suferind influenţa 
orientală, balcanică, venită de peste Dunăre. 
Influenţa Orientului a pătruns pe diferite căi, în 
mai multe rânduri. Astfel, firul de aur, care se 
întâlnea discret în broderia veche alături de firul 
metalic argintiu, a fost utilizat într-o proporţie 
mai mare, ocupând suprafeţe întinse în alesătu- 
rile de pe vâlnice şi catrinţe, conferindu-le astfel 
bogăţia şi fastul caracteristice decorului oriental. 

Pe cămăşile şi catrinţele olteneşti apar, în 
forme variate, alături de ornamentele geometrice 
tradiţionale, şi motivele decorative fitomorfe şi 
zoomorfe întâlnite frecvent în arta persană şi în 
cea a Asiei Centrale. 


Pe de altă parte, între populaţia de pe ambele 
versante ale lanţului carpatic au existat legături 
permanente, un schimb continuu de bunuri cul¬ 
turale, care s-au concretizat în răspândirea unor 
piese de port şi a unor procedee decorative, un 
rol important avându-1 fenomenul transhuman- 
ţei. Convieţuind cu oltenii pământeni, ungurenii 
(ciobanii mărgineni ce coborau cu turmele de oi, 
în căutare de păşuni) au contribuit la răspândi¬ 
rea costumului „ungurenesc“, compus la femei 
din ia încreţită la gât, cusută pe guler şi deco¬ 
rată cu brăne, ciocănele sau umbreje (şiruri 
de cusături negre), încadrate de râuri mărunte, 
dispuse pe piepţi, de-o parte şi de alta a gurii 
cămăşii, şi pe mâneci, terminate cu fodori; din 
şoarţe purtate perechi, confecţionate din lână 
ţesută în patru iţe, cu fondul negru, ornamen¬ 
tate pe toată suprafaţa cu vrâste orizontale şi 
motive alese „cu mâna“ în război, cu lâniţă ori 
cu amici colorat, sau confecţionate din postav 
cumpărat, cusute pe poale cu fir auriu şi cu 
mătase neagră ori cafenie. 

La bărbaţi, costumul „ungurenesc" era alcă¬ 
tuit din cămaşa cu barburi, extrem de amplă, 
cu câte unsprezece clini în fiecare parte, cusută 
pe guler, de-o parte şi de alta a gurii, pe lângă 
barburi şi la extremitatea inferioară a mânecilor 
largi, libere, cu amici negru şi fir auriu, cămaşă 
încinsă cu brâu lat de lână, ales la unul dintre 
capete (cel vizibil), şi cu bete de lână, alese pe 
lungime, cu toate culorile, ori cu şerpar din piele 
sau chimir prevăzut cu câte trei catarame (cure¬ 
luşe) şi cu două buzunare — unul pentru iască, 
amnar, cremene, iar celălalt pentru bani; din 
cioareci „ungureneşti“, strâmţi, din dimie albă, 
cusuţi cu aţă albă, peste muchie, pe linia de 
unire a foilor; în faţă, sub chimir, bărbaţii 
purtau cârpa (batista) ţesută în război, cu vărgi 
colorate din bătaie şi alese cu mâna, la cele două 
capete, cu amici roşu, negru, alb şi terminate cu 
ciucuri răsuciţi şi înnodaţi. 

Tot prin intermediul ungurenilor s-a răspân¬ 
dit şi tehnica străveche „urzit pe creţuri". 27 


între populaţiile de pe ambele versante ale 
Carpaţilor Meridionali influenţele au fost reci¬ 
proce, de pe versantul sudic trecând înspre cel 
nordic cămaşa femeiască cu altiţă, obiceiul 
împodobirii cămăşii cu fluturi metalici, unele 
piese de port, cum ar fi ipingeaua , dar şi o serie 
de tehnici decorative: alesul olteneşte în secolul 
al XlX-lea şi alesul nevedit în cocleli, în cursul 
secolului XX. 28 

Dacă în nordul Olteniei, în zonele montane şi 
colinare, au fost preferate materialele robuste, 
pânza groasă de bumbac nevedită în patru iţe, 
dar ţesută în două iţe, în satele de câmpie s-a 
utilizat o pânză mai subţire, învărgată, inter¬ 
venind aici şi delicatul fir de borangic. 

Ansamblurile vestimentare din nord, carac¬ 
terizate printr-o notă de arhaism, sobrietate în 
decor şi cromatică, au contrastat cu varietatea 
de forme, exuberanţa coloristică, rafinamentul şi 
o tehnică de mare virtuozitate caracteristice 
costumului din satele zonelor de câmpie. 

Din ansamblul pieselor portului femeiesc se 
desprinde, ca element de bază, ştergarul, cunos¬ 
cut în termeni locali sub numele de cârpă, con¬ 
fecţionat din bumbac şi mai apoi din borangic; 
acesta nu se aşeza direct pe păr, ci întotdeauna 
peste un tulpan, fes sau basma. Registrele orna¬ 
mentale, constând din vărgi simple sau grupe 
de vărgi la piesele mai vechi, realizate din bătaie 
sau din urzeală cu fire de cânepă, in, iar mai 
târziu şi cu fire de bumbac alb, mai gros, pentru 
a ieşi în relief, s-au concentrat spre cele două 
extremităţi. Cu timpul, ornamentica ştergarului 
s-a îmbogăţit şi cu alesături, constând în special 
din motive geometrice şi fitomorfe stilizate, am¬ 
plasate la capete sau dispuse ritmic pe întreaga 
suprafaţă a piesei. 

Acoperitoarea de formă triunghiulară, cunos¬ 
cută în spaţiul oltenesc sub diverse denumiri — 
batistă, şuviţă de batistă, legătură, coalţă, poş, 
fişon, clin, corn —, a avut o mare frecvenţă, fiind 
purtată de toate categoriile de vârstă. Pentru zile 
de sărbătoare, această învelitoare se împodobea 
pe margini cu colţi executaţi iniţial cu acul de 
cusut, iar apoi cu croşeta, colţi în care se intro¬ 
duceau mărgele policrome. Pe latura lungă, care 
venea deasupra frunţii, se coseau mici motive cu 
mătase albă sau colorată. 


27 N. Dunăre. Relaţii etnografice intre ţinuturile de pe ambele 
versante ale Carpa(ilor, p. 200. 

28 Idem. Influente reciproce in portul şi textilele populare.... 
p. 192-193. 

Miresele şi femeile tinere din zonele Dolj şi 
Romanaţi au purtat fes roşu, ornamentat pe 
marginea din faţă cu monede de aur sau argint, 
acoperit de ştergar sau maramă, bogat decorate 
cu alesături şi vărgi. 

Cu cămaşa femeiască se acordă, în privinţa 
epocii, a decorului şi a cromaticii, toate celelalte 
elemente componente ale ansamblului vesti¬ 
mentar. Ea a circulat în aria oltenească sub cele 
două tipuri fundamentale: cămaşa dreaptă, cu 
mânecile racordate la umăr. cu o pronunţată 
frecvenţă în zonele de câmpie, şi cămaşa încre¬ 
ţită la gât, ce se caracterizează prin adunarea în 
creţuri a întregii lăţimi a stanilor şi a părţii supe¬ 
rioare a mânecilor. 

Cămaşa încreţită la gât a ajuns aici la rea¬ 
lizări artistice remarcabile, prin varietatea com¬ 
poziţiilor decorative şi prin utilizarea bogată a 
mărgelelor policrome, a firului de beteală şi a 
fluturilor metalici, care-i conferă o notă de 
somptuozitate şi fast. Elementele decorative ale 
cămăşii, amplasate pe guler, piepţi, spate (une¬ 
ori), mâneci şi poale, se realizau prin cusătura 
cu acul sau prin alesul în război. 

Decorul mânecilor s-a grupat în cele trei 
registre ornamentale: altiţă, încreţ şi rânduri, 
uneori redus la altiţă şi bentiţa de la mâneci sau 
la altiţă şi rânduri, ori numai la rânduri, dispuse 
drept sau oblic, conturându-se nenumărate 
variante ornamentale. 


La cămăşile vechi din zonele Vâlcea şi Mehe¬ 
dinţi, al ti ţa se croia separat. Ea se compunea 
din patru-şase rânduri orizontale de cusături şi 
un rând de sus, care se desprindea de altiţă, 
cunoscut în Vâlcea sub numele de mărginaş. 
Altiţă se cosea la un Jir, în piezun (tighel) şi în 
lanţ. La începutul secolului al XX-lea, sistemul 
de croială cu altiţa separată a dispărut. încreţul, 
care urma sub altiţă, se făcea întotdeauna cu 
altă cusătură şi altă culoare (a fost alb-gălbui 
iniţial, de la firul de cânepă cu care se cosea, 
apoi şi colorat). 

Alteori, câmpul ornamental de pe mânecile 
cămăşii l-a constituit un decor compact în care 
predomină motivele geometrice, repartizat pe 
toată suprafaţa mânecilor, fără nici un spaţiu 
liber, cămaşa numindu-se, în acest caz, cu blană 
(Mehedinţi şi Vâlcea). Dispunerea elementelor 
decorative pe întreaga suprafaţă a mânecilor 
reprezintă o influenţă transilvăneană. Un aseme¬ 
nea decor compact, realizat în tehnica cusături¬ 
lor sau alesăturilor în război, purtând denumirea 
de tablă, se întâlneşte şi la cămăşile femeieşti 
din Pădureni, subzona vestică a Ţării Haţegului, 
Ţara Almăjului, Valea Bistrei, Lunca Timişului, 
Câmpia Aradului. 29 


29 P. Petrescu, Costumul popular românesc din Transilvania 
şi Banat. p. 89. 

Mânecile cămăşii olteneşti erau fie largi, 
libere la extremitatea inferioară, fie strânse în 
bentiţe întoarse ori terminate cu volane. 

Decorul cămăşii femeieşti s-a realizat iniţial 
cu fir de cânepă, in şi lână în colorit natural. 
Au urmat arniciul roşu şi negru, borangicul 
vopsit casnic, în roşu-zmeuriu sau roşu-vişiniu, 
lâniţa şi firele mercerizate de bumbac, în diferite 
culori. S-au utilizat, de asemenea, firul metalic, 
mărgelele şi paietele de import. Cele mai folosite 
puncte de cusătură au fost: „în muşte" (cruci), 
„în toiege", „în urma acului", „pe dos", „în 
piezurC \ „după ac" (feston, lanţ), „la un fir" etc. 
Dintre ornamentele cu fire scoase, mai frecvent 
a fost şabacul. Alesătura, la cămaşă, s-a reali¬ 
zat în două variante: „cu mâna" sau „cu speteaza 
în cocleţi". 

Cămaşa femeiască oltenească este, de obicei, 
monocromă, excepţie făcând gulerul, unde inter¬ 
vin mici accente de culoare, şi încreţul. Cheiţele 
care unesc foile de pânză ale piesei, ca şi creţu¬ 
rile amplasate sub gulerul cămăşii sau la bentiţa 
mânecii amplifică valoarea estetică a cămăşii 
olteneşti. 

Expresivitatea şi originalitatea specific zonală 
a costumului cu două catrinţe purtate pereche 
sunt conferite atât de dispoziţia câmpurilor 
ornamentale, de maniera de interpretare şi com¬ 
punere a elementelor decorative, de tehnicile de 
realizare, cât şi de structura cromatică. 

Dominant este tipul de catrinţă la care apare 
organizarea lineară a motivelor ornamentale, 
dispuse într-un singur sens, fie pe lat, în registre 
orizontale, fie pe lung, în rânduri verticale. în 
cazul costumului de Goij şi Mehedinţi, se con¬ 
stată coexistenţa ambelor sisteme de ordonare 
a motivelor. Astfel, catrinţa din faţă, denumită în 
termeni locali făstăc, mai îngustă decât cea din 
spate, este decorată cu brâuri verticale de 
motive, în timp ce catrinţa din spate, numită 
opreg, are structura decorativă compusă din 
registre orizontale. 

Uneori, cele două scheme de organizare a 
compoziţiei ornamentale, în sens vertical şi ori¬ 
zontal, se întâlnesc pe aceeaşi piesă, cum este 
cazul zăvelcii de Vâlcea, cu fond vânăt închis 
sau negru: prin ornamentul cusut şi nu ţesut, 
constituie o creaţie originală şi, totodată, unică 
în ansamblul costumului popular femeiesc. 

La catrinţa din faţă, denumită zăvelcă în 
pânză, cu fondul roşu sau negru (vânăt), ţesută 
integral din lână, în două iţe, compoziţia decora¬ 
tivă este structurată în două registre: căpătâiul. 

amplasat în treimea inferioară a piesei, sub 
forma unei borduri late, compusă din două-trei 
rânduri orizontale de motive compartimentate şi 
încadrate de chenare, şi registrul superior, alcă¬ 
tuit din dungi verticale (rânde în sus), formate 
din motive (curpăn, şatrang, chenar, pite, boboci) 
care se succed alternativ. Cusăturile realizate 
cu bumbac alb pe fondul închis, monocrom, al 
catrinţei, cărora li s-au adăugat beteala (produs 
industrial, pătruns în mediul rural încă din a 
doua jumătate a secolului al XlX-lea), mărgelele 
colorate şi fluturii metalici, înviorau mult com¬ 
poziţia decorativă, conferind piesei o notă de 
prospeţime şi gingăşie. 

Zăvelca în pânză s-a asociat cu zăvelca în 
scoarţă, purtată la spate, ţesută integral din 
lână, cu urzeală ascunsă (urzeala era rară, ca să 
se bată bine băteala), cu fondul roşu, brăzdat de 
vărgi orizontale, mai înguste sau mai late, alcă¬ 
tuite din motive geometrice policrome alese „cu 
mâna" (gen Karamani, cu firul nelegat), ori din 
vărgi dispuse în sens vertical. 

în vechime, fetele şi bătrânele purtau zăvelca 
numai în faţă. 

Tot în zona Vâlcea s-a purtat, pereche, zăvel- 
ca vânată cu beteală, ţesută integral din lână, în 
două iţe. Decorul ales cu mâna, iniţial cu fir gros 
de cânepă şi apoi de bumbac, consta din rânduri 
verticale alăturate strâns, compuse din romburi, 



Ofiney 4C tfâatâc — ca&iutţe (tyvef) 

înşirate unul după altul şi delimitate uneori de 
un zig-zag. în partea inferioară a piesei erau 
amplasate două chenare: unul spre tiv, celălalt 
mai sus, la o distanţă de 20 de centimetri faţă de 
chenarul inferior. Fondul era negru sau vânăt 
închis, iar alesătura — vânăt deschis. Printre 
rândurile verticale, fondul se umplea cu beteală 
argintie sau aurie, cusută cu mâna. 

O altă variantă ornamentală caracteristică 
zonei Vâlcea o constituie cea la care compoziţia 
decorativă a catrinţei era formată din motive răs¬ 
pândite compact, omogen, pe întreaga suprafaţă 
a ţesăturii. 

Frecvent în toată Oltenia este tipul ornamen¬ 
tal de catrinţă cu decor învărgat, constând din 
vărgi simple sau alese, dispuse în şiruri paralele, 
orizontale, şi decor ales, concentrat spre poalele 
piesei, purtând numele de căpătâi sau prag, 
alcătuit din motive geometrice, fitomorfe, avi- 
morfe, antropomorfe, sau varianta ornamentală 
cu decorul amplasat doar în treimea inferioară, 
sub forma unor vrâste simple, orizontale sau a 
unor vrâste alese ce alternează cu vrâste simple, 
ori sub forma unor alesături pe poale, variantă 
răspândită în zonele Olt, Dolj şi Mehedinţi. 


www.cimec.ro 


















196 


CostumuC popuCar românesc 



s 4 wuwt&itc veatiuteutan, cu vâlttic 
cu şăvelcâ. lu fiâuqă, ("Vâlcea,) 


Notă distinctă fac catrinţele din judeţul Olt, 
cunoscute sub numele de zăvelci cu betea, cu 
fondul vânăt, decorate cu motive ornamentale 
şerpuite sau romboidale, dispuse în sens verti¬ 
cal, alese în război cu lână sau amici albastru, 
delimitate prin linii sau puncte în cruce, execu¬ 
tate cu fir argintiu. în partea inferioară erau 
amplasate două praguri orizontale alcătuite din 
motive similare celor de pe trup, delimitate prin 
cruciuliţe din beteală. 

De-o mare preţuire s-a bucurat, în comunita¬ 
tea rurală tradiţională, vâlnicul cu câmpul roşu- 
vişiniu, dar mai ales roşu aprins, cicic, ţesut şi 
ales în război, ornamentat cu benzi verticale 
compuse din motive geometrice policrome (rom¬ 
buri, spirale, cârlige) ce alternează cu dunguliţe 
subţiri, într-un ansamblu compoziţional care se 
repetă ritmic. Alteori, acest decor se completa, în 
partea inferioară a piesei, cu o bordură aleasă. 

în vechime, vâlnicul, ţesut scorţeşte (cu 
urzeala ascunsă, acoperită de firele de băteală ), 
s-a purtat ca piesă independentă. 

Fata mare îmbrăca vâlnicul pentm prima oară 
la nuntă, ca mireasă. 


La costumul de sărbătoare, vâlnicul s-a aso¬ 
ciat, cu timpul, cu o zăvelcă (catrinţă) purtată în 
faţă şi mai lungă, de obicei, decât acesta (zonele 
Romanaţi, Vâlcea, Dolj, Goij, Mehedinţi). 

Unei restrânse zone aflate la interferenţa 
Mehedinţilor, Goijului şi Doljului îi aparţine un 
tip de costum cu vâlnic ornamentat cu broderie 
realizată cu beteală argintie, de unde şi denumi¬ 
rea sa de zăvelcă cu betea sau crăţ. Compoziţia 
decorativă, concentrată în treimea inferioară 
a piesei, alcătuită din motive vegetale, între care 
un loc important îl ocupă pomul vieţii şi figurile 
umane redate sub forma unei hore, cusute cu 
lână, bumbac şi fir metalic lat, face din această 
piesă un unicat al costumului popular românesc. 

Ansamblul vestimentar bărbătesc, alcătuit 
din piese funcţionale, dar realizate şi estetic, s-a 
dovedit mai discret şi mai sobru în omamentică 
şi cromatică, decât costumul femeiesc. 

Aşa cum relevă materialele de teren, mai 
demult se purtau, indiferent de anotimp (vară 
sau iarnă), căciulile confecţionate din blană de 
oaie şi miel. Apoi au apărut, pentru vară, pălă¬ 
riile din paie de grâu, orez şi secară, împletite 
în sat, şi cele de postav, cumpărate din târg. 

Forma şi modul de purtare a căciulii erau 
în strânsă dependenţă de vârsta purtătorului. 
Astfel, căciula ţuguiată, înaltă, era specifică 
bărbaţilor tineri, care o purtau cu moţul răsfrânt 
într-o parte, lăsat pe spate sau introdus înăun¬ 
tru, pe când căciula rotundă, cu fund, numită şi 
mocănească, era purtată de oamenii în vârstă. 

Spre deosebire de flăcăi, care purtau pălării 
de fetru, cu boruri mici, bătrânii le purtau cu 
boruri mai late. Pălăriile cu boruri largi se adu¬ 
ceau din Austria, cele cu boruri mici se im¬ 
portau din Cehoslovacia. în satele cu populaţie 
mixtă — pământeni şi „ungureni" — pălăriile cu 
boruri obişnuite coexistau cu cele tipice Sibiu¬ 
lui, cu calota mică, rotundă şi cu boruri înguste. 

Flăcăii şi bărbaţii tineri îşi împodobeau 
acoperitorile de cap, în zilele de sărbătoare, cu 
flori naturale sau artificiale, pene de păun, 
zgărzi din mărgele. 

în ceea ce priveşte podoabele pe care bărbaţii 
le purtau în urechi, materialele de teren con¬ 
semnează un vechi obicei, potrivit căruia „cei 
născuţi după pierit" (cărora le murise un frate 
sau o soră) purtau un cercel de argint sau o 
toartă de aur într una dintre urechi (Gorj, 
Mehedinţi, Vâlcea). 

Cămaşa bărbătească a cunoscut, în spaţiul 
oltenesc, cele două tipuri principale: cămaşa 
dreaptă, bătrânească, şi cămaşa cu platcă. 

Diferenţele dintre zonele montane şi cele de 
câmpie sunt vizibile şi la portul bărbătesc, ele 
vizând calitatea pânzei din care se confecţiona 
cămaşa (mai groasă şi netedă în nord, mai 
subţire şi învărgată în sud, bumbacul asociin- 
du-se cu borangicul) şi lungimea cămăşii (până 
la genunchi în nord, lungă până la glezne în 
sud). La ambele variante, decorul era amplasat 
pe guler, gura cămăşii, piepţi, pe tivul mânecilor 
şi al poalelor. Mânecile se prindeau în dreptul 
umărului cu cheiţe cusute cu acul, iar piepţii 
se ornamentau, de obicei, cu şabace realizate cu 
mătase albă, încadrate cu colţişori lucraţi mai 
demult cu acul, apoi cu croşeta; aceiaşi colţişori 
apăreau pe guler, la gura cămăşii, la tivul 
mânecilor şi pe poale. Alteori, pe piepţi apăreau 
şiruri de motive geometrice, iar pe poale, şabace. 
Tot decorul cămăşii era în alb, cu excepţia gule¬ 
rului care avea fondul negru, umplut în culori: 
roşu, galben, verde, stânjeniu. Mai rar se întâl¬ 
neau motive geometrice policrome cusute pe 
guler şi la gura cămăşii. 


în ansamblul costumului popular tradiţional, 
un rol important l-au avut şi cingătorile: brâiele 
şi betele purtate peste brâie, bogat ornamentate, 
cărora li s-au adăugat chimirul şi cureaua lată, 
purtate mai mult de bătrâni. Pe sub brâu sau 
chimir s-au purtat pungile de pânză sau piele, în 
care se ţineau banii, tutunul, iasca şi amnarul, 
precum şi batistele cusute sau ştergarele învăr- 
gate ori nevedite în iţe, pentru zile de sărbătoare. 

Cioarecii, confecţionaţi din dimie în nord şi 
din dimie cu urzeală de bumbac în sud, sunt 
mai strâmţi în nord şi mai largi în sud. Cioarecii 
din nord sunt brăzdaţi de decorul negru al 
bâmaşului şi al găitanului negru sau albastru; 
cei de la câmpie sunt albi, adesea neomamen- 
taţi, cu excepţia costumului de sărbătoare din 
unele sate, ai cărui cioareci, confecţionaţi din 
dimie fină, specială, aveau un decor cu şireturi, 
compus din motive de roţi şi aplicaţii de postav 
colorat în jurul ghizdelor (buzunare false). 

La pantalonii de vară, decorul era repartizat 
fie pe toată suprafaţa, realizat prin nevedeală, fie 
amplasat la marginea inferioară, alcătuit din 
cusături policrome, împletituri, şabace ori din 
alesături. Alteori, mai multe procedee decorative 
— cusături, alesături şi franjuri — apăreau pe 
aceeaşi piesă, amplificând efectul estetic. 

încălţămintea originară, tradiţională, opinca, 
s-a purtat cu obiele de dimie. în zilele de sărbă¬ 
toare, femeile încălţau călţuni din dimie ornaţi 
cu cusături sau cu flori realizate din găitan. 

în anotimpul rece, ansamblurile vestimentare 
femeieşti şi bărbăteşti se completau cu haine 
groase de blană (pieptare şi cojoace) şi cu haine 
realizate din ţesături de lână (şube, giubele, 
ipingele), ale căror variante locale sunt determi¬ 
nate de croială şi de modul de ornamentare. 

Pieptarele şi cojoacele erau decorate de meş¬ 
terii specializaţi ai satelor cu broderii executate 
atât cu lâniţă policromă, amici şi mătase colo¬ 
rată, cât şi cu aplicaţii din piele (dubită special, 
pe care se coseau motive ornamentale) şi garni¬ 
turi de blană. în domeniul cojocăritului, s-au re¬ 
marcat centrele de la Caracal, Corabia, Dăbuleni, 
iar in perioada interbelică, cele de la Vişina şi 
Vădastra, din Câmpia Romanaţilor, judeţul Olt, 
produsele acestor centre circulând în toată 
Câmpia Română. Aici s-au confecţionat toate 
categoriile de pieptare şi cojoace: pentru zile de 
lucru, pentru ţinuta vestimentară de sărbătoare, 
dar şi pentru ocazii ceremoniale. 

Cojoacele femeieşti de sărbătoare, scurte 
până în talie, fără mâneci, evazate datorită cli¬ 
nilor introduşi sub braţ, aveau decorul alcătuit 
dintr-un rând de rozete policrome, amplasat pe 
marginea piepţilor şi pe poale, dar şi din aplicaţii 
de găitane şi împletituri din piele. 

Iama, cojoacele femeieşti purtate în zile de 
sărbătoare erau mai lungi, acoperind şoldurile, 
fiind bogat ornamentate cu renumitele cosoaie 
(spirale), dispuse pe umeri, poale şi extremitatea 
inferioară a mânecilor, executate cu irhă (meşi- 
nă) verde şi lânică colorată. 

De o mare eleganţă, prin amploarea croiului 
şi decorul bogat, era cojocul de mireasă, piesă 
extrem de costisitoare, pe care nu şi-o puteau 
permite decât categoriile sociale înstărite. Era cu 
mâneci trei sferturi, strâns pe talie şi evazat spre 
poale datorită clinilor introduşi în faţă şi-n spate. 
Omamentica formată din cosoaie repartizate în 
jurul taliei, pe umeri, spate, poale şi mâneci era 
întregită atât cu broderii, cât şi cu garnituri din 
blană de miel, de culoare neagră, care bordau 


marginile deschizăturii din faţă, ale mânecilor şi 
poalele. Cu aceleaşi ornamente de cosoaie se 
decorau pieptarele bărbăteşti şi cojocul de mire. 

Piesele din blană lucrate în Câmpia Romana¬ 
ţilor de meşterii specializaţi se numără printre 
cele mai izbutite creaţii de acest gen, fiind de o 
mare originalitate prin eleganţa croiului, prin 
tehnicile de execuţie a omamenticii, prin alter¬ 
narea spaţiilor albe cu cele acoperite de decor şi 
prin tonurile cromatice de mare rafinament. 

în privinţa croiului hainelor de dimie, au exis¬ 
tat diferenţe pregnante între nord şi sud. Astfel, 
hainele din dimie albă, croite în foi drepte, cu 
clini înguşti, în zonele de munte, se deosebeau 
de cele din câmpie, croite bogat, cu falduri ample. 

Numeroase variante locale au cunoscut hai¬ 
nele lungi, confecţionate din dimie albă, evazate 
prin introducerea clinilor în părţile laterale, 
îmbrăcate în ţinuta de sărbătoare: giubeaua sau 
casacul, fără mâneci (Olt), şuba cu mâneci lungi 
sau scurte până deasupra cotului; acestea din 
urmă erau purtate de femei pe umeri, ca o pele¬ 
rină, cu mânecile prinse la spate (Dolj). 

Decorul hainelor de dimie, format din aplicaţii 
de găitan negru sau albastru (vânăt) amplasate 
pe guler, piepţi, clini, extremităţile mânecilor şi 
marginile poalelor, din cusături realizate cu lână 
sau cu bumbac alb sau din cusături policrome 
ori din găitan şi aplicaţii de postav colorat, con¬ 
ferea fiecărei variante în parte o notă proprie. 

în zonele de şes ale Olteniei, specifică portului 
bărbătesc a fost ipingeaua, o haină confecţio¬ 
nată din dimie neagră sau brună, care a circulat 
sub două forme: cu mâneci şi fără mâneci, gen 
pelerină, croită cu foile puse pe lăţime, numită 
ipingea oarbă. Ambele tipuri erau prevăzute cu 
clini mari, puternic evazaţi spre poale, şi cu un 
guler care se ridica pe cap şi se încheia în formă 
de glugă, numit chepeneag sau gluguş ; se orna¬ 
mentau la gură, în faţă şi pe chepeneag cu găi¬ 
tane toarse în casă, împletite cu cârligul şi vop¬ 
site, aplicate pe dimie în motive lineare şi florale. 

Evoluţia îndelungată a portului popular olte¬ 
nesc, determinată de diverşi factori locali, a dus 
la cristalizarea unui tip aparte care, deşi păs¬ 
trează trăsăturile caracteristice ale întregului 
costum românesc, are notele sale particulare — 
forme inedite de expresie şi realizare artistică 
ce-1 definesc ca o creaţie bogată, de o profundă 
autenticitate şi de un remarcabil efect estetic. 


s4k&<x*k&Icc ueiti*ne*ttevi ele ^<n*uutaţi “* 


www.cimec.ro 






www.cimec.ro 














www.cimec.ro 









Mărci zonaCe de costum popuCar - Muntenia 




Muntenia 

rmărind evoluţia în timp a costumului 
popular, dar mai ales a celui argeşean şi 
muscelean, constatăm că, de-a lungul veacu¬ 
rilor, el a suferit influenţa fastuosului costum 
medieval din vechile reşedinţe domneşti de la 
Câmpulung şi Curtea-de-Argeş, durate în vre¬ 
murile de început ale dinastiei Basarabilor, 
strâns legată de casa imperială a Bizanţului. 

Strălucirea şi somptuozitatea veşmintelor de 
mătase şi purpură, ţesute cu fir de aur şi argint, 
de la curţile domneşti şi locaşurile de cult, s-au 
răsfrânt asupra portului ţărănesc de sărbătoare. 

Pe de altă parte, populaţia zonei s-a consoli¬ 
dat şi întregit, la sfârşitul secolului al XVlII-lea, 
cu elemente umane provenite dintr-o vastă arie 
geografică ce includea Valea Jiului, Valea Vâl- 
sanului, Colinele Muscelului, Mărginimea Sibiu¬ 
lui şi Platforma Cotmenei, până în Teleormanul 
de mijloc, purtătoare a fermentului care a îm¬ 
bogăţit substanţial creaţia populară locală. 30 

Nu ne surprinde faptul că întâlnim, uneori, 
în ornamentica portului popular muntenesc, ca 
şi în terminologia ce desemnează unele elemente 
decorative, influenţe sibiene, vâlcene, putând 
stabili, în felul acesta, câteva etape şi vorbi de 
anumite mode în evoluţia costumului popular. 

Influenţele, tendinţele de înnoire şi curentele 
de modă exercitate de-a lungul veacurilor nu au 
reuşit să schimbe în esenţă structura portului 
popular în această arie, ci, departe de a-i altera 
fondul originar autohton, i-au conferit noi valori 
plastice, îmbogăţindu-1 neîntrerupt cu elemente 
decorative, cu procedee tehnice, cu piese de cos¬ 
tum, prin contribuţia a numeroase generaţii. 

Prestigiul social al ansamblului vestimentar 
muntenesc — mai ales argeşean şi muscelean —. 
opulenţa decorului, originalitatea compoziţiei 
ornamentale şi armonia cromatică au consacrat 
valoarea acestui costum preluat ca veşmânt de 
sărbătoare şi în alte zone etnografice. 

Dintre piesele care compun ansamblurile ves¬ 
timentare argeşene şi muscelene, trei sunt cele 
care, prin bogăţia şi originalitatea compoziţiei 
decorative şi cromatice, s-au făcut cunoscute şi 
preţuite în toată ţara: marama, ia şi fota. 


30 Vezi Fl.B. Florescu: P. Stahl: P. Pelrescu, Arta populară 
din zonele Argeş şi Muscel. 


Eleganţa costumului de Argeş a fost amplifi¬ 
cată de maramă, piesa textilă ce acoperea capul 
femeii, cunoscută în termeni locali sub numele 
de cârpă, realizată iniţial din ţesătură de bum¬ 
bac şi mai apoi din borangic. 

Motivele ornamentale ale maramei, alese cu 
bumbac, fir sau mătase policromă, concentrate 
spre cele două capete, alternau cu vărgi, într-un 
ritm decorativ de mare efect estetic. Asocierea 
maramei fine, vaporoase, purtate numai în zile 
de sărbătoare, cu un tulpănaş monocrom, peste 
care se punea o cordea — o panglică colorată, 
lată de 12-15 centimetri ori de catifea neagră, 
decorată cu motive geometrice sau florale, rea¬ 
lizate din cusături sau din mărgele policrome, 
conferea costumului femeiesc de Argeş un aspect 
sărbătoresc, o notă de strălucire şi de fast, sub- 
liniindu-i individualitatea. Cordeaua din catifea, 
numită local legătoare, completa ca o diademă 
învelirea capului cu maramă. Calitatea deosebit 

de fină a piesei textile realizate din fir de mătase 
naturală şi ornamentaţia discretă, armonioasă 
de la capete dădeau înfăţişării portului femeiesc 
din zona Argeş o eleganţă aparte. 

Un alt element care potenţează valoarea 
estetică a costumului argeşean îl constituie ia, 
cusută cu ornamente de forma unor pătrate sau 
romburi mari sau cu motivul S, spirala, steaua 
şi motivul cunoscut sub numele de brăul cojo¬ 
cului, care apare şi pe alte piese de port. 

Foarte puternică a fost influenţa musceleană, 
în zona Argeş, pe ie apărând deseori elemente 
decorative caracteristice iei de Muscel, cum ar fi 
cel denumit fuşti, asemănător unor crestături 
oblice dispuse pe o nervură principală, sau mo¬ 
tivul cunoscut sub numele dejloarea înfundată, 
o cusătură afânată ieşită în relief. Alte elemente 
specifice cămăşii femeieşti argeşene sunt încre- 
ţul policrom, blana densă de cusături amplasată 
pe mâneci, încadrată cu un chenar alcătuit din 


frunze mici, cheiţele cusute într-o ascensiune de 
motive mărunte, fine, precum şi modul de pur¬ 
tare a mânecilor cu pomneata (manşeta) întoarsă. 
Fineţea cusăturilor, îmbinarea armonioasă a 
culorilor, asocierea discretă a firului metalic, a 
mărgelelor policrome şi a fluturilor aurii făceau 
din fiecare piesă o creaţie unică, originală. 

Fota de Argeş s-a purtat atât independentă, 
cât şi asociată în faţă cu o catrinţă. 

în trecut, fota se ţesea numai din lână, într-o 
singură culoare — negru sau bleumarin închis, 
roşu, iar mai târziu din bumbac sau aţică în 
patru iţe şi, mai rar, în două iţe. Când se ţesea 
în două iţe i se spunea fotă scorţată, deoarece 
tehnica de ţesut era aceeaşi ca la scoarţă. La 
exemplarele vechi de fotă, păstrate în colecţiile 
muzeale, motivele ornamentale erau dispuse de 
jur-împrejur, în rânduri orizontale spre poale şi 
în direcţie verticală înspre cele două extremităţi, 
sub forma unei borduri late, la margini. Atunci 
când elementele decorative erau plasate numai 
spre poale, fota se numea cu ghenar, iar când 
ele urcau şi pe cele două capete, i se spunea fotă 
cu ghenar încheiat. Ornamentele geometrice — 
steaua, rombul, pătratul — se coseau cu acul, 
în variate puncte de cusătură artistică, cu lânică 
colorată, pe câmpul monocrom al fotei. 

Cu timpul, decorul a evoluat, predominant 
fiind ornamentul ales care începe să ocupe 
suprafeţe din ce în ce mai mari pe câmpul fotei, 
rămânând neomamentată doar o porţiune foarte 
mică în spate. 

Adeseori, cele două pulpane ale fotei se de¬ 
corau în mod diferit: una dintre ele se învărga cu 
dungi verticale policrome, iar cealaltă se alegea: 
ele se puteau suprapune astfel încât, în zilele de 
sărbătoare, să fie vizibil capătul mai bogat orna¬ 
mentat, iar în zilele de lucru, cel învărgat, 
această modalitate de distribuire a câmpurilor 
decorative, pe extremităţile piesei, vădind spiritul 
practic, deosebit de inventiv al ţărăncii române. 

începând cu anul 1900, în zona Argeş a pă¬ 
truns şi s-a răspândit fota aleasă cu fir metalic, 
argintiu şi auriu, de influenţă musceleană, mar¬ 
când o nouă etapă în evoluţia portului popular 
argeşean. Femeile din Câmpulung Muscel vin¬ 
deau la târgul din Piteşti o gamă largă de piese 
de port produse în cadrul industriei casnice: 
marame de borangic, ii, fote, veste din catifea 
neagră, cu ornamente florale cusute cu fir. 
Această modă a prins foarte mult, fota cu fir, 
numită vălnic în termeni locali, fiind nelipsită 
din zestrea fetei de măritat, iar mai târziu a fost 

adoptată şi purtată de toate femeile, chiar şi de 
cele în vârstă. 

în zona Argeşului, fota s-a purtat şi asociată 
în faţă cu o catrinţă, cunoscută sub numele de 
zăvelcă. Fota de mici dimensiuni, în cazul în 
care se combina cu zăvelca, înfăşură strâns cor¬ 
pul în spate şi în părţi, rămânând întredeschisă 
în faţă. Pe fondul negru sau roşu al fotei, alesă- 
turile se succedau în rânduri orizontale spre 
poale şi benzi verticale spre extremităţi. 

Piesa din faţă, zăvelca, se remarca printr-o 
monocromie intensă, în general roşu-cireşiu, ca 
şi fota, şi printr-o decoraţie bogată, geometrică, 
florală sau antropomorfă (cea din urmă fiind o 
influenţă oltenească), concentrată în jumătatea 
sa inferioară şi grupată în benzi dispuse orizon¬ 
tal sau presărată pe toată suprafaţa. Fluturii 
aurii şi mărgelele policrome, care apăreau pe 
zăvelcă, înviorau şi mai mult această piesă, 
sporindu-i efectul decorativ. 

Atât prin decorul cusut, şi nu ţesut, prin 
folosirea abundentă a firelor metalice, de origine 
orientală, pătrunse în costumul popular prin 
intermediul mănăstirilor sau al atelierelor de pe 
lângă curţile domneşti şi boiereşti, cărora li s-au 
alăturat beteala, paietele şi mărgelele folosite ca 
umplutură în cadrul unui motiv ornamental sau 
al unei compoziţii decorative, cât şi prin exube¬ 
ranţa cromatică dominată de culoarea roşie, fota 
de mici dimensiuni şi catrinţa de Argeş, împreu¬ 
nă cu cămaşa formau un ansamblu vestimentar 
de mare somptuozitate şi rafinament. 

în zona Argeşului s-a întâlnit frecvent şi tipul 
de costum cu catrinţe perechi, o mare arie de 
circulaţie având-o varianta ornamentală com¬ 
pusă dintr-un decor învărgat (vărgi simple sau 
alese, dispuse în şiruri paralele, orizontale) şi un 
decor concentrat spre poalele catrinţei, purtând 
numele de căpătâi sau prag, constând din 
motive geometrice, antropomorfe, avimorfe sau 
fitomorfe. 

La fel de răspândită a fost şi varianta decora¬ 
tivă la care compoziţia ornamentală era ampla¬ 
sată în treimea inferioară a piesei, fiind alcătuită 
fie din vrâste simple, orizontale, fie din vrâste 
alese ce alternau cu cele simple, fie din alesături. 

O altă variantă a fost cea la care omamentica 
se compunea din motive răspândite compact, 
omogen pe întreaga suprafaţă a ţesăturii. 

Pe aceeaşi catrinţă întâlnim mai multe tehnici 
de alesătură: registre alese cu mâna încadrate 
de motive alese cu speteaza. Materialele folosite 
la alesături au fost: lâna, lânica, bumbacul, firul, 
mătasea, la care s-au adăugat fluturi şi mărgele. 

Dar costumul care a cunoscut cea mai mare 
faimă, bucurându-se de preţuirea iubitorilor de 
frumos, de atenţia pictorilor români şi străini ce 
l-au imortalizat în opere de o valoare artistică 
remarcabilă (N. Grigorescu, Gh. Tattarescu, 
Carol Popp de Szathmary, Michel Bouquet etc.) 
este cel de Muscel. 

Toate piesele componente ale costumului 
muscelean concură la realizarea unui ansamblu 
vestimentar extrem de spectaculos, începând cu 
marama de borangic, un voal fin, lung de patru 
metri, bogat decorat pe toată suprafaţa sau doar 
spre capete, cu ornamente geometrice ori florale, 
policrome, realizate cu bumbac, mătase sau fire 
în culoarea argintului şi a aurului, dispuse în 
câmpuri romboidale. 


Cămaşa de Muscel, numită aici ie (această 
denumire incluzând şi prezenţa poalelor), con¬ 
fecţionată dintr-o pânză cu dunguliţe galbene 
la marginea ţesăturii, se caracteriza atât prin 
mânecile deosebit de lungi, care se răsuceau 
în timpul purtării, cât şi printr-o opulenţă a 
decorului, având o serie de elemente decorative 
proprii, frecvent fiind cel cunoscut sub numele 
de fuşti sau fuşte , asemănător unor crestături 
înşirate de-o parte şi de alta a unei nervuri. 
Lucrat în roşu, negru şi în fir, motivul fuşti, 
amplasat pe mâneci şi pe piept, era de un mare 
efect plastic. 

Alte motive ornamentale, ca stâlpii, ciarba, 
curcanii, şerpeasca, melcii etc., cusute în diver¬ 
se puncte, mai des folosit fiind aşa-zisul punct 
bătrânesc — punct gras în Muscel —, prin care 
se obţinea o broderie în relief, fac din ia musce- 
leană o culme a măiestriei populare româneşti. 

O altă piesă componentă a ansamblului 
vestimentar femeiesc, care a sporit faima costu¬ 
mului de Muscel, a reprezentat-o fota compusă 
din două foi cusute pe orizontală, cu fond negru, 
dar şi albastru, roşu sau alb, ornamentată mai 
simplu înainte de 1880, cu vărgi la poale şi la 
capete, iar apoi cu motive geometrice alese cu 
mâna în război. 

La poale şi adeseori şi în dreptul taliei, la 
brâu, decorul fotei apare sub forma unei borduri 
late de aproximativ 15 centimetri, colorată mai 
ales în roşu închis sau vişiniu, numită mănz sau 
banta în Muscel. 

După anul 1900, fota musceleană a cunoscut 
o amplificare a decorului: acesta ajunge să 
acopere întreaga suprafaţă a capetelor. într-o 
fază ulterioară, şi varga de la poale începe să fie 
aleasă, luând forma unei borduri decorative late. 

Fota albă, executată numai din fir, în 
întregime aleasă, a intrat în portul ceremonial 
al miresei, nelipsind din zestrea oricărei fete. 

Utilizarea mătăsii, a firului metalic auriu şi 
argintiu, bogăţia omamenticii au impus fota de 
Muscel la târgurile din ţară. Adoptată în cos¬ 
tumul altor zone etnografice (inclusiv Moldova 
din stânga Prutului) datorită prestigiului valoric 
dobândit, fota musceleană a devenit o marcă 
etnică, intrând în componenţa aşa-zisului 
„costum naţional românesc". 

în configuraţia costumului bărbătesc mun¬ 
tenesc, ansamblurile vestimentare argeşene şi 
muscelene şi-au păstrat linia structural simplă, 
o ornamentaţie echilibrată şi un colorit de mare 
rafinament, care le conferă o notă de eleganţă 
deosebită. 


www.cimec.ro 









Mărci zonaCe de costum popuCar - Muntenia 


m 


Frecventă a fost cămaşa bărbătească cu clini, 
decorată cu broderii pe guler, la extremitatea in¬ 
ferioară a mânecilor, de-o parte şi de alta a gurii 
cămăşii şi pe poale, realizate cu lână, amici şi fir 
metalic, precum şi cămaşa cu fustă (aşa-numita 
fustanelă nord-dunăreană), răspândită de-a 
lungul întregului lanţ carpatic, de la Dunăre 
până în Moldova de nord. 

Cheiţele şi şabacele albe, executate în diverse 
motive, dungile din ţesătură (la cămaşa raus- 
celeană), care formează ele însele un ornament, 
asocierea discretă a firului metalic constituie 
trăsăturile caracteristice ale cămăşii bărbăteşti. 

Cioarecii albi de dimie, simpli sau ornamen¬ 
taţi cu găitan în dreptul ghizdelor , asociaţi cu 
vesta neagră de dimie, cu guler, lungă până la 
brâu, încheiată la două rânduri de nasturi, sau 
pantalonul de vară confecţionat din pânză albă 
de bumbac, ţesută în patru iţe, in ochiuri 
(romburi), completează ansamblul vestimentar 
bărbătesc.. 

în anotimpul răcoros, pieptarele şi cojoacele 
care reflectă în sistemul de ornamentare influen¬ 
ţa pieselor similare de peste Carpaţi (similitudini 
cu cele de Avrig sau Făgăraş), precum şi hainele 
de dimie: minteanul, zeghea decorată cu găitan 
sau cu flori realizate cu lână ori aţă albă, man¬ 
taua şi gluga întregesc costumul bărbătesc. 

O abatere de la costumul popular muntenesc 
cunoaşte, prin forma şi modul de ornamentare 
a pieselor componente, ansamblul vestimentar 
de Prahova, care se încadrează în tipologia por¬ 
tului cu fotă largă, încutată. 

Cămaşa originară a costumului femeiesc se 
diferenţiază şi ea de sistemul clasic de orna¬ 
mentare a cămăşilor munteneşti cu altiţă, încreţ 
şi râuri, fiindu-i specifică o altă modalitate de 
decorare a mânecilor, de influenţă transilvănea¬ 
nă, şi anume: două benzi orizontale de cusături 
— una mai lată, amplasată în partea superioară 
(râu peste umăr), iar cealaltă, mai îngustă, în 
dreptul cotului ( rău peste cot), cusute în punct 
bătrânesc, buclat. Un alt element de origine 
transilvăneană îl reprezintă brăţara sub obin- 
zică, o cusătură dispusă sub guler, realizată în 
tehnica urzit pe creţuri. în ultima etapă de evo¬ 
luţie, cămaşa femeiască s-a încadrat în sistemul 
de ornamentare cu altiţă, utilizându-se în decor 
amiciul roşu şi negru, precum şi paietele. 


’J’fCsvttuHa, Ce 41 de “PneiAeoei. 

Fota, asemănătoare unei fuste creţe sau în- 
cutate, confecţionată din lână, ţesută în patru 
iţe şi dată la piuă, compusă din două foi unite la 
mijloc cu cheiţă, a fost iniţial simplă, cu fondul 
vânăt sau negru. Acest tip a evoluat în fota mai 
fină, ţesută în două iţe, decorată la poale cu 
vargă roşie, verde sau galbenă. 

Cu timpul, decorul s-a amplificat urcând şi 
pe căpătâiele piesei. Pe pulpanele fotei de Pra¬ 
hova, ornamentele erau dispuse în sens vertical, 
sub forma unei benzi late, realizate fie din ţesă¬ 
tură, fie din alesătură, fondul acestui decor fiind 
de cele mai multe ori roşu. Pe poale, compoziţia 
ornamentală s-a grupat sub forma unei vărgi 
late, colorate, încadrate de câteva dunguliţe 
subţiri, numite în termeni locali toiege, sau sub 
forma unei suite de vărguţe, de aceeaşi lăţime 


cu aceea a vărgii late. Deseori, în decorul fotei 
încutate de Prahova a intervenit şi telul, firul 
metalic auriu sau argintiu. Fota creaţă a coexis¬ 
tat, în zona Prahovei, cu cea dreaptă, clasică. 

în ansamblul costumului popular muntenesc 
se distinge, prin elemente specifice, originale, de 
mare rafinament decorativ şi cromatic, costumul 
de Buzău 31 şi, mai ales, cel de Râmnicu Sărat, 
o subzonă a Buzăului, caracterizat prin prezenţa 
fesului roşu, a cămăşii încreţite la gât (cusute cu 
fire de lână vopsite în gospodărie sau de amici, 
în punct bătrânesc, de cusătură buclată) şi prin 
fotă, o creaţie unică datorită organizării deco¬ 
rului pe căpătâiele cu fond roşu, folosirii lânicii 
policrome şi a firului metalic strălucitor printre 
alesăturile sau cusăturile care împodobesc 
extremităţile şi poala de la spate a piesei. 

Caracteristice portului bărbătesc buzoian au 
fost cămaşa bătrânească, dreaptă, dar şi cămaşa 
scurtă cu fustanelă, ornamentate cu broderii 
albe, încinse cu brâul lat, de lână roşie, bogat 
decorat cu alesături realizate cu lână, lânică şi 
fir, care formează pata de culoare în cadrul an¬ 
samblului vestimentar alb, precum şi cioarecii 
din dimie albă, strâmţi pe picior, şi pantalonii 
de vară. 

Vesta, hainele scurte de dimie neagră sau 
brună, alături de pieptarele şi cojoacele realizate 
de meşterii locali specializaţi, completează 
ansamblul vestimentar bărbătesc, conferindu-i 
o notă de sobrietate, robusteţe şi rafinament. 

Portul teleormănean ocupă, în ansamblul 
costumului muntenesc, un loc aparte prin trăsă¬ 
turile sale particulare, îmbogăţind repertoriul 
omamenticii populare româneşti cu motive deco¬ 
rative originale, de o deosebită valoare plastică. 

Analiza pieselor sale componente relevă exis¬ 
tenţa unui complex unitar cu aspecte specifice, 
determinate de modul de viaţă al locuitorilor, 
de ocupaţia lor de bază, de condiţiile geografice, 
sociale şi istorice. 

Intensele schimburi comerciale desfăşurate 
în zonă au presupus întotdeauna şi existenţa 
unor schimburi culturale. Astfel, mocanii au 
adus în zonă piese de port, elemente decorative 
şi tehnici care au influenţat, într-o oarecare 
măsură, portul local. Legăturile inter-zonale şi 
mai ales puternica influenţă exercitată de fastu¬ 
osul costum de Romanaţi trebuie, de asemenea, 
avute în vedere. 


31 Olga Horşia, Zona etnografică Buzău. 

Totodată, cele patru oraşe ale zonei — 
Roşiori. Alexandria, Tumu Măgurele, Zimnicea 
— cu numeroasele lor ateliere meşteşugăreşti, 
au constituit puternice nuclee de atracţie pentru 
populaţia rurală. Oraşele au influenţat croiul 
unor piese de port, iar industria a invadat satele 
cu pânzeturi, catifele, postavuri, dantele etc. 
Negoţul intens practicat de marghidani (negus¬ 
tori ambulanţi) a generalizat utilizarea amiciu- 
rilor colorate, a fluturilor şi a mărgelelor care 
au îmbogăţit paleta cromatică şi au sporit nota 
decorativă a pieselor de port. 

Asupra portului popular din sudul ariei s-a 
exercitat şi influenţa balcanico-orientală, deter¬ 
minată de existenţa raialelor turceşti pe linia 
Dunării. Fesul, mecheleţul, podoabele de aur 
(icuşari, mahmudele), găitanele, croiul pan¬ 
talonilor largi cu tur, zăbunele sunt de origine 
balcanico-orientală. 32 

Piesele constitutive ale costumului teleormă- 
nean: ştergarul, cămaşa încreţită la gât, cămaşa 
dreaptă, zoroclie, precum şi cele două catrinţe 
purtate perechi, au îmbrăcat aici note particu¬ 
lare, proprii. 


32 Mana Cioară-Bâtcă; Vlad Bâtcă, Zona etnografică Tele¬ 
orman. 


O formă arhaică de pieptănătură, pe care o 
mai purtau, în jurul anului 1900, numai femeile 
în vârstă, a constituit-o pieptănătura cu coarne 
(proeminenţe laterale realizate din cozi răsucite 
deasupra urechilor sub forma unui coc, prinse 
cu ace), peste care se purta un suport, cunoscut 
în toată zona sub numele de conci, dar care avea 
şi denumiri locale: mercheleaţă la Pietroşani, 
mercheleţ sau chermeleţ la Zimnicea şi Smâr- 
dioasa, chenci sau checi la Ţigăneşti. Indiferent 
de materialul din care se confecţiona — aba, 
văcălie de ciurel, nuia de dud sau de măr, joardă 
de viţă, cânepă groasă etc. — acest suport, peste 
care se aşezau diferite piese textile, avea rostul 
practic de a susţine părul, de a înălţa pieptă¬ 
nătura şi de a conferi figurii un aer maiestuos. 

în vederea susţinerii pieptănăturii, peste 
conci, femeile se înveleau cu piese secundare 
anexe, cu rol funcţional, denumite bariş , cium- 
ber, dirmea, iar peste acestea cu ştergar, 
maramă, tulpan, basma. 

în zilele de sărbătoare, peste una dintre legă- 
turile-anexe, nevestele purtau tulpanul (orna¬ 
mentat cu bagadele şi mărgele policrome), ca 
piesă independentă sau asociat cu ştergarul, 
care în Teleorman a ajuns la o valoare artistică 
remarcabilă prin tehnicile folosite în com¬ 
punerea câmpurilor decorative, prin diversitatea 
motivelor ornamentale şi prin nuanţele utilizate. 

Trăsătura caracteristică a ştergarului teleor- 
mănean, cunoscut în toată zona sub numele de 
cârpă, este ornamentaţia cu vărgi realizate fie 
din urzeală, cu fire mai groase de bumbac alb, 
între care se intercalau şi fire de borangic gălbui, 
dispuse de-a lungul ţesăturii, fie din bătaie, cu 
vărgi pe lat, iniţial numai albe, apoi şi colorate, 
albastre sau galbene, dispuse pe tot câmpul sau 
numai la extremităţi, între care se executa un 
gen de ajur şi se introduceau fire de beteală. 

Cu timpul, omamentica ştergarului a fost 
îmbogăţită la capete cu intercalări de găurele şi 
cu alesături dispuse fie sub forma unor motive 
izolate, fie într-o înşiruire pe intervalele libere 
dintre grupele de vărgi. Alesăturile constând din 
motive geometrice, fitomorfe şi avimorfe — alese 
pe ştergarele mai vechi cu mătase sau cu aţă 
albă de bobină, iar mai târziu cu amici şi bum¬ 
bac răsucit sau cu fire mercerizate şi fire de lână 
policrome — erau realizate cu speteaza şi alter¬ 
nau cu grupurile de vărgi simple. 

Ştergarul teleormănean se caracteriza prin 
dimensiuni mari: lungime de până la 3,50 metri, 
lăţime de 0,80 metri, capătul ales de 0,75 metri. 

Ace de cap, spelci, cu gămălie colorată, fixau 
ştergarul în dreptul tâmplei — în toate zonele 
munteneşti, de altfel —, iar uneori se grupau în 
şir continuu deasupra frunţii (Teleorman), con¬ 
stituind un element pur decorativ. Pe frunte, 
sub ştergar, femeile purtau bani de aur ( icuşari ), 
cusuţi pe o panglică neagră. 

în afara mărgelelor colorate din sticlă şi 
piatră, purtate de toate categoriile de vârstă, 
proprie fetelor şi nevestelor a fost salba de aur, 
numărul şiragurilor de galbeni indicând starea 
materială a purtătoarei. Salba de mahmudele se 
compunea din unul până la patru galbeni mari, 
aşezaţi la mijloc, şi din icuşari (galbeni mărunţi) 
în părţi, cusuţi pe o panglică neagră sau înşiraţi 
pe lanţ. în urechi, se purtau icuşari de aur, 
toarte sau cerceii din mărgele. Pe braţe, fetele 
purtau brăţări din aluminiu, aramă, os sau din 
şiraguri de mărgele mărunte, iar pe degete inele 
de aur, argint, aramă sau din alte metale. 


Din punct de vedere morfologic, cămaşa fe- 
meiască din zonă se încadrează în tipul carpatic, 
fiind cunoscută local sub numele de cămaşă 
mocănească, şi în tipul poncho, cu mânecile 
prinse din umăr, denumită cămaşă zoroclie. 

Cămaşa încreţită la gât, cu mânecile orna¬ 
mentate în cele trei registre tradiţionale — altiţă, 
încreţ, râuri —, se caracteriza prin comparti¬ 
mentarea în pătrate a motivelor ce alcătuiau 
altiţa, trăsătură specifică şi cămăşii femeieşti 
de Vlaşca. Decoraţia cămăşii se realiza fie prin 
cusătura cu acul „la un fir" sau „la mai multe 
fire", „în puncte", „în muscă", „în tighel", „pe 
dos", „în şabac", fie prin alesul în război. 

Cămaşa dreaptă, zoroclie , pentru zile de săr¬ 
bătoare, se cosea „la fir", cu mătase albă în jurul 
gurii, pe piepţi, în dreptul umărului, la extremi¬ 
tatea mânecilor şi pe poale. 

Peste cămaşă, femeile îşi încingeau mijlocul 
cu un brâu de lână ţesut în patru iţe, pe fond 
roşu, cu dungi pe lat, care alternau cu motive 
alese cu mâna şi purtând denumiri precum 
răsucituri, şerpi, gura păpuşii, peştişorul. 
Printre alesături apărea, uneori, un fir auriu sau 
argintiu, ca la brâiele bănăţene. 

în zonă s-au purtat şi brâie ţesute în patru iţe 
şi năvădite în ochiuri. Brâul femeiesc se mai 
ţesea şi în două iţe, în tehnica întâlnită şi la 
boscele (denumită scos — urzeala ascunsă şi 
bătaia foarte deasă). Aveau fond roşu sau negru, 
decorat cu vărgi colorate în alb, roşu, negru, 
verde, galben, albastru, dispuse pe lat. La 
capete, brâul era ornamentat cu ciucuri. Peste 
brâu se înfaşurau bete din lână sau din urzeală 
de lână şi bătaie de bumbac, ţesute în două iţe, 
năvădite în ochiuri sau în boabe. Betele erau 
înguste de un deget şi ornamentate cu ciucuri 
de-o palmă, ce atârnau pe şold. 

Catrinţa, cunoscută în zonă sub numele de 
zuvelcă sau boscea, se confecţiona din urzeală 
şi băteală de lână, din urzeală de borangic şi 
băteală de lână, din urzeală de cânepă şi băteală 
de lână. Piesa de sărbătoare era bosceaua care 
se ţesea în două iţe, în tehnica scos, în spată 
mai rară. Boscelele vechi (urzeală de bumbac 
răsucit şi băteală din lână, toarsă subţire) erau 
compuse din două foi, cusute pe lungime cu acul. 

Compoziţia ornamentală, la boscelele purtate 
de bătrâne, se concentra în jumătatea inferioa¬ 
ră, către poale, decorul constând din trei vărgi 
înguste despărţite prin câte un rând de alesături 

cu speteaza. întreaga compoziţie era cunoscută La început, boscelele s-au purtat perechi; 
sub numele de prag. Trupul boscelei era negru apoi, bosceaua din spate s-a asociat cu o zuvelcă 
sau albastru, iar marginile erau „bătute" cu acul purtată în faţă, ornamentată cu vărgi dispuse 
(festonate) cu lână roşie sau albastră. orizontal, spre poale desfăşurându-se pragul 


La tinere, fondul boscelei era nărânzat (roşu), format din vărgi alese cu speteaza. în câteva sate 
iar compoziţia decorativă consta din vărgi dis- (Slobozia Mândra, Uda-Clocociov, Traian), bos- 
puse orizontal, realizate din bătaie, sau din vărgi ceaua purtată în spate s-a asociat cu o catrinţă 
înguste care alternau cu altele mai late, între ele purtată în faţă, numită presteleancă, alcătuită 
fiind plasate alesături geometrice şi fitomorfe. din două foi încheiate pe lăţime, cu decorul 
La poale, motivele ornamentale fitomorfe, antro- dispus în benzi verticale, simple sau alese; spre 
pomorfe sau avimorfe erau grupate compact — poale apărea pragul. 


in prag. 


Pe vreme rece, femeile purtau cojochiţă — un 


Boscelele se încingeau în talie cu băieri din pieptar scurt, fără mâneci, despicat în faţă, 
lână sau din bumbac alb, negru, galben. Pe anu- ornamentat pe piepţi, pe spate şi la buzunare 
mite porţiuni, alesătura era spartă, nu se lega. cu elemente fitomorfe cusute cu lâniţă policromă 
Tehnicile în care se alegeau motivele omamen- şi cu fâşii de meşină colorată, precum şi cojoace 
tale erau deosebit de variate: „pe deasupra", „pe lungi până la brâu, cu mâneci ornamentate cu 
rost", „în spetează". Alesăturile se realizau cu găitane negre, în formă de floare. 


lână sau lâniţă policromă adusă de marghidani. Dintre hainele groase, piesa de rezistenţă a 
Bosceaua aleasă pe toată suprafaţa se purta constituit-o cojocul creţ sau „cu clini" (numărul 
numai la spate. La poale avea ciucuri roşii şi acestora ajungând până la 12), purtat obliga- 
albaştri. Boscelele erau ornamentate cu fluturi toriu de către mirese. Lung până sub genunchi, 
la femeile tinere şi cu mărgele la bătrâne. cu sau fără mâneci, strâns pe corp, cojocul era 


decorat cu motive fitomorfe şi cu ihră (fâşii de 
piele albă pe care se coseau flori cu lâniţă 


colorată, încadrate cu ornamente din ihră verde 


împletită). La guler, pe margini şi la mâneci, se 
borda cu garnituri din blană neagră de miel. 

în zonă au circulat, pe lângă produsele 
centrelor locale, şi piese provenite din Câmpia 


Romanaţilor, îndeosebi din vestitul centru de la 


Corabia, cunoscute sub numele de pieptare şi 
cojoace cu cosoaie (spirale de ihră verde şi lânică 
policromă). 

în portul popular femeiesc, pieptarele şi 
cojoacele ornamentate au ieşit din uz mai de 
timpuriu, fiind înlocuite cu haine de provenienţă 
industrială. Dintre aceste haine, menţionăm 
scurteicile şi caţaveicile, generalizate în toată 
zona, precum şi zăbunele. 

în anotimpul rece, femeile au mai purtat o 
haină din aba albă, dată la piuă, scurtă până la 
şold, cunoscută sub numele de şubă, ornamen¬ 
tată cu găitane de lână. Ea a ieşit din uz după 
primul război mondial. 

Portul popular bărbătesc reflectă mai mult 
decât cel femeiesc legătura strânsă cu specificul 
îndeletnicirilor şi cu condiţiile climatice locale. 

în anotimpul cald, bărbaţii îşi acopereau 
capul cu pălării împletite din paie de grâu, cu 
pălării din postav cu borul uşor ridicat, numite 
local „pălării popeşti". Iama, se purtau căciuli 
din blană de miel, moţate la tineri şi „cu fund" 

Cămaşa bărbătească se încadrează în cele 
două tipuri principale: cămaşa dreaptă şi căma¬ 
şa cu platcă. Pânza din care se ţeseau cămăşile 
era învărgată din urzeală cu fire de bumbac alb 
mai gros, care ieşeau în relief, fiind cunoscută 
sub numele de pânză cu ghenare ori cu margini. 
Pentru cămăşile de sărbătoare, se folosea pânza 
învărgată cu borangic sau cu bumbac creţ. 

Cămaşa dreaptă, zoroclie, a fost tipul cel mai 
vechi purtat în zonă — lungă până mai jos de 
genunchi, cu guler drept de două-trei degete, 
cu mâneci largi, libere la extremitatea inferioară. 
Toate părţile componente ale cămăşii se uneau 
cu cheiţă executată cu acul sau cu igliţa, care 
a căpătat, cu timpul, atribute estetice. Cămaşa 
de sărbătoare era bogat decorată cu şabace 
înguste albe pe guler şi cu bagadele (colţişori) pe 
margini. 

Cămaşa cu platcă, apărută la sfârşitul seco¬ 
lului al XlX-lea, a circulat în două variante: cu 
platcă dreaptă, cu guler pe lângă gât şi mâneci 
lungi, libere la extremitatea inferioară, şi cu 
platcă încreţită, cu guler răsfrânt şi mâneci largi, 
strânse în bantă. 

Pantalonii de vară, confecţionaţi din bumbac 
pentru zile de sărbătoare, se croiau din patru foi 
încheiate cu cheiţă, fiind largi în partea 
superioară şi mai strâmţi de la genunchi în jos. 
La marginea inferioară erau decoraţi cu şabac 
sau cusuţi cu motive geometrice şi fitomorfe şi 
terminaţi cu bagadele. 

în toată zona, în anotimpul rece s-au purtat 
nădragi (dimii) confecţionaţi din aba ţesută în 
patru iţe. Croiţi din patru-şase foi, nădragii erau 
ornamentaţi pe părţile laterale, pe buzunare şi la 
marginea inferioară cu găitane. Culoarea abalei 
era neagră, albastră, maro, iar găitanele puteau 
fi negre, roşii, albastre, galbene, albe. 

Nădragii se purtau împreună cu veste din 
stofă, cu revere, încheiate la două rânduri, cu 
veste din postav ornamentate cu găitane sau 
tighele colorate şi şireturi albe sau cu o vestă 
numită ielic, decorată cu găitane albe şi negre şi 
cu piepţii roşii întorşi ca nişte revere. 

în unele localităţi din vestul zonei s-au purtat 
şi nădragi albi, strânşi pe picior, croiţi din două 
foi, patru clini şi tur. La marginea inferioară 
aveau manşete întoarse, crăpate într-o parte; 
se ornamentau cu găitane negre ori bleumarin. 

Bărbaţii îşi încingeau mijlocul cu un brâu de 
lână ţesut în patru iţe, pe fond roşu, cu ciucuri 
la capete. în preajma primului război mondial, 
au apărut brâiele învărgate fie din urzeală, fie 


din urzeală şi din bătaie, terminate cu ciucuri la 
extremităţi. în satele din sudul zonei s-au purtat 
brâie cu vărgi din urzeală, verticale şi cu benzi 
policrome transversale, alese cu speteaza; la 
ambele capete, aveau ciucuri lungi. 

La brâu, bărbaţii purtau un şervet din pânză 
de bumbac, decorat cu vărgi, cusături sau alesă- 
turi policrome. Ei legau la brâu o pungă din piele 
de miel, în care ţineau tutunul şi banii. 

Bărbaţii au purtat obiele din pănură albă, 
înfăşurate pe picior până sub genunchi şi legate 
cu nojiţe negre din lână, păr de capră sau de cal. 
Peste obiele se încălţau opinci din piele de porc, 
de vită sau de cal, cu cioc mic, încreţite fie 
numai în faţă, fie şi pe părţi; adeseori aveau la 
baza ciocului o limbă prin care se trecea cu¬ 
reaua de piele ce fixa opinca de picior. Obielele 
se purtau şi peste ciorapi împletiţi din lână albă 
sau neagră, ornamentaţi în partea superioară cu 
cusături policrome cu motive fitomorfe şi colţari 
realizaţi cu igliţa. 

în multe sate, peste obiele sau peste ciorapi 
se purtau turetci din lână albă ornamentate cu 
găitane negre sau bleumarin. 

în zilele de sărbătoare bărbaţii se încălţau cu 
cizme înalte, negre sau galbene, cu carâmb 
moale, cu creţuri; ghete cu gumilastic; iminei 
(un fel de bocanci din piele, cu pinteni la spate). 

în zonă s-au purtat o gamă variată de piese 
confecţionate din blană, lucrate de meşterii 
locali sau cumpărate din oraşele Caracal, 
Corabia, Roşiori sau de la târgurile ce se ţineau 
în diferite localităţi ale zonei. 

Cele mai frecvente au fost burticarele — 
pieptarele înfundate — şi pieptarele despicate, 
ornamentate cu motive fitomorfe cusute cu lâni- 
ţă la buzunare, piepţi şi spate şi cu aplicaţii din 
piele. Pieptarele erau bordate cu blăniţă neagră 
de miel (zagara). 

De la Caracal se cumpărau pieptare înfun¬ 
date şi vestitele cojoace cu cosoaie. Numai cei 
înstăriţi îşi puteau permite să poarte asemenea 
piese costisitoare din cauza decorului bogat ce 
consta din motive vegetale şi rozete policrome, 
cusute cu lâniţă, din cosoaie (spirale) executate 
cu ihră verde şi din găitane negre. Cojoacele cu 
cosoaie aveau pe piepţi, de o parte şi de alta 
a deschizăturii, pe mâneci şi pe spate acelaşi 
decor ca şi pieptarele. 

O piesă de sărbătoare a reprezentat-o cojocul 
bărbătesc creţ, cu 20-24 de clini, lung, ornamen¬ 
tat cu motive vegetale cusute cu lâniţă policromă 
în dreptul taliei, pe piepţi şi pe mâneci. 

Peste pieptar şi cojoc, bărbaţii îmbrăcau 
cheba, o haină din aba seină, lungă până în 
dreptul şoldurilor sau trei sferturi, cu mâneci, 
cu guler pe lângă gât sau cu guler mare, ca o 
glugă; era ornamentată cu găitane. 

Peste chebă, în sezonul rece, se purta ipin- 
geaua zisă şi imurluc — o haină din aba neagră, 
albă sau maro, ţesută în patru iţe, dată la piuă, 
lungă până la glezne, croită din patru sau cinci 
foi cusute pe orizontală. Această haină, cu sau 
fără mâneci, cu clini laterali, avea guler drept pe 
lângă gât şi o glugă numită chepeneag. Se în¬ 
cheia cu bumbi de lemn sau cu nasturi din piele 
şi se ornamenta cu găitane pe poale, la gură şi 
la mâneci, iar pe glugă cu cusături policrome. 

O viziune estetică aparte caracterizează cos¬ 
tumul femeiesc din sudul Munteniei — zona 
Vlaşca. Aici, piesa de rezistenţă era peştemanul, 
care îmbracă corpul de la talie în jos, o ţesătură 
dreptunghiulară, largă, încutată mărunt, cu 
câmpul negru. Capetele policrome alese la mar¬ 
gini sub forma unei borduri şi varga roşie de la 
poale sunt notele sale particulare. Peştemanul 
se asociază întotdeauna cu o boscea purtată în 
faţă, cu fondul roşu sau măsliniu, decorată cu 
motive dispuse în registre paralele, orizontale. 

Prin modul ornamentării (pe căpătâie) şi prin 
varga roşie de la poale, peştemanul de Vlaşca se 


apropie de fotă, iar prin lărgimea şi încutarea sa 
şi prin modul de purtare — asociat cu catrinţa 
— această piesă aminteşte de vâlnicul oltenesc. 

Găteala capului, compusă din conciul de fier, 
învelit în pânză, denumit local mecheleţ, fixat pe 
cap cu ajutorul unei piese anexe, de formă tri¬ 
unghiulară, peste care se aşeza marama de bo- 
rangic, de mari dimensiuni, prezintă similitudini 
cu învelitorile de cap tipice zonei teleormănene. 
Diferă însă modalitatea de învelire cu marama, 
unul dintre capetele acesteia fiind adus peste 
creştet, unde se fixa cu ace de păr decorative, 
de aşa manieră, încât colţul să cadă liber pe 
mijlocul frunţii. 

Compartimentarea în pătrate a rândurilor ce 
compun altiţa de pe mânecile cămăşii femeieşti 
de Vlaşca constituie o altă asemănare cu costu¬ 
mul teleormănean. 

Portul pantalonilor, numiţi local poturi, foarte 
largi, reflectă influenţa balcanico-orientală exer¬ 
citată asupra costumului popular în general. 

Armonia, măsura, măiestria şi virtuozitatea 
tehnică, rafinamentul decorativ şi cromatic ale 
elementelor care constituie ansamblurile vesti¬ 
mentare femeieşti şi bărbăteşti din Muntenia 
reflectă gustul şi concepţia estetică a multor 
generaţii de creatori care au prelucrat fondul 
tradiţional de valori în tipare plastice inedite. 


(*7eleon*na*i) ^ 

BărăqahuC şi DoGtogea 

n spaţiul de cultură al Dunării de Jos, por¬ 
tul popular, prin anumite elemente specific 
locale, se desprinde atât de ansamblurile vesti¬ 
mentare caracteristice zonelor învecinate, cât şi 
de cele de pe întreg cuprinsul României, punând 
interesante probleme legate de originile sale, cu 
atât mai mult, cu cât aria de răspândire a aces¬ 
tui tip de costum acoperă, în mod miraculos, 
teritoriul fostei provincii romane Moesia Inferior, 
locuită în antichitate de traco-geţi. 

Cum s-a constituit aici, la Dunărea de Jos, 
un canon estetic, un „program decorativ 11 speci¬ 
fic ce s-a dovedit a fi extrem de rezistent în timp 
şi care s-a păstrat, cu modificări neînsemnate, 
vreme de secole în această arie, conferindu-i 
o impresionantă unitate stilistică, asigurată de 
existenţa unor modele arhetipale perpetuate 
până în zilele noastre? 

Precizarea unor date esenţiale, care se referă 
la istoria arealului investigat, ni se pare extrem 
de necesară pentru cunoaşterea întregului com¬ 
plex de factori care au contribuit la zămislirea 
acestei culturi străvechi şi unitare pe ambele 
maluri ale Dunării, pentru înţelegerea anumitor 
epoci şi a producţiei lor spirituale, care reflectă 
concepţii de viaţă, precepte morale, particulari¬ 
tăţi de tehnică, stil şi expresie artistică. 33 

Vreme îndelungată, această întinsă arie 
culturală de caracter romanic, care cuprindea 
Câmpia Dunării, sudul Moldovei, Dobrogea, 
Bugeacul şi partea de nord-est a Peninsulei 
Balcanice (din actuala Bulgarie), a format o uni¬ 
tate administrativă, politică, militară, având un 
mod de viaţă asemănător, care n-a putut să nu 
lase urme şi să nu-şi pună amprenta asupra 
evoluţiei şi dezvoltării ulterioare a culturii popu¬ 
laţiei băştinaşe, a geţilor romanizaţi. 

După căderea limesului danubian şi aşezarea 
slavilor în Peninsula Balcanică, Dacia nord- 
dunăreană devine centrul de greutate al roma¬ 
nităţii orientale. 

Mediul geografic şi condiţiile de viaţă ale 
locuitorilor erau similare pe ambele maluri ale 
Dunării de Jos, redevenită un fluviu intern al 
Imperiului Bizantin, aşa cum mai fusese un flu¬ 
viu intern al Imperiului Roman, iar mai demult 
un curs de apă care unea lumea traco-getică. 

Formele de trai asemănătoare ale unor popu¬ 
laţii cu substrat etnic comun la origine au dus 
la conturarea unui stil înrudit în arta popoarelor 
ce se dezvoltau de-a lungul marelui fluviu. 


în Evul Mediu, acest spaţiu geografic a fost 
străbătut de drumuri comerciale de o mare 
însemnătate: cele care porneau de la gurile Du¬ 
nării spre Lvov şi Crimeea; drumul negustorilor 
din Balcani spre Marea Baltică; drumul Europei 
Centrale care, pornind din zona Adriaticei, tre¬ 
cea prin Ţările Române, ajungând în Flandra. 34 

După cucerirea statelor din Balcani şi trans¬ 
formarea lor în provincii, Imperiul Otoman ia în 
stăpânire şi cetăţile româneşti nord-dunărene, 
transformându-le, împreună cu teritoriile din 
jurul lor, în raiale turceşti: Turnu (Măgurele), 
Giurgiu, Brăila. La fel se întâmplă şi cu cetăţile 
moldoveneşti de apărare de pe Nistru: Cetatea 
Albă, Tighina şi Hotin. 


33 Elena Secoşan; Mana Bâtcă. Costumul popular al Dunării 
de Jos. Origini şi evoluţie, p. 7-21, 

34 *** Enciclopedia geografică a României, p. 155, 

Dobrogea se afla sub ocupaţie turcească de la 
1420, iar Bugeacul, din anul 1538. 

Patru secole de dominaţie otomană asupra 
întregii arii geografice a Dunării de Jos şi-au pus 
pecetea şi asupra evoluţiei culturii populare, ele¬ 
mentele sud-dunărene, de influenţă balcanico- 
orientală, cum ar fi: fesul, podoabele din monede 
turceşti de aur (icuşari, mahmudele), găitanele, 
croiul pantalonilor bărbăteşti, largi, cu tur, 
asemănător şalvarilor, zăbunele pătrunzând în 
costumul local fără să-i altereze structura de 
bază. 


în cercetarea costumului popular în general 
şi a celui din Dobrogea în special, trebuie avut 
în vedere rolul factorului demografic, precum 
şi însemnătatea istorico-etnografică a acestuia. 

Frecventele şi pustiitoarele războaie purtate 
pe pământul Dobrogei au făcut ca ponderea 
populaţiei româneşti să fie diferită, mai mare în 
vremurile de linişte, mai mică în perioadele de 
restrişte. O serie de documente, ca şi impresiile 
călătorilor străini, îi atestă pe românii dobrogeni 
băştinaşi, aşa-numiţii dicieni, ca ocupând 
întregul mal dunărean, de la guri şi până la 
Silistra, reprezentând elementul de continuitate 
pe aceste locuri în toate timpurile. Numărul 
populaţiei româneşti băştinaşe din Dobrogea a 
sporit continuu şi prin emigrările din Principate, 
datorate condiţiilor sociale foarte grele din seco¬ 
lele al XVII-lea şi al XVIII-lea. în decursul vremu¬ 
rilor, românii din judeţele învecinate, Ialomiţa, 
Buzău, Brăila — aşa-numiţii cojani —, apoi cei 
din judeţele limitrofe ale Moldovei, cunoscuţi 
sub numele de moldoveni, găsind condiţii de 
viaţă mai bune în Dobrogea, au preferat să se 
stabilească aici, mărind numărul locuitorilor din 
unele sate sau înfiinţând chiar sate noi. 

în nordul Dunării, elementul românesc, cu 
un caracter rural-agricol, a crescut de-a lungul 
timpului şi prin adaosul de români din zonele 
subcarpatice şi sud-dunărene, dar şi de păstori 
veniţi din Ardeal, mai ales din acele zone în care 
oieritul a constituit din vremuri vechi ocupaţia 
tradiţională de bază a locuitorilor: Braşov, Sibiu, 
Făgăraş. 

Prin stabilirea lor definitivă în Dobrogea, 
unde au întemeiat aşezări durabile şi stabile, 
mocanii au constituit elementul care a asigurat, 
de-a lungul secolelor, continuitatea elementului 
românesc de aici. Prin comerţul pe care l-au 
practicat, concomitent cu păstoritul la început, 
iar mai târziu şi independent de acesta, ei au 
făcut să circule pe o vastă arie geografică o serie 
de piese de port. 

Elementul românesc stabilit în Dobrogea a 
contribuit la menţinerea şi păstrarea portului 
propriu, cu care a venit din regiunile de baştină 
mai sus-menţionate, dar a influenţat şi portul 
local, autohton, transmiţând anumite elemente 
de costum. Iată de ce, alături de cămaşa 
femeiască dreaptă, care este a locului, s-a purtat 
în judeţul Constanţa şi cămaşa încreţită la gât, 
pe care locuitorii băştinaşi, pentru a-i indica 
provenienţa, au numit-o cămaşă mocănească. 
Şi exemplele cu aceste influenţe şi împrumuturi 
reciproce ar putea continua. 

Când ne referim la spaţiul de cultură al 
Dunării de Jos, avem în vedere o întinsă arie 
geografică ce depăşeşte fruntariile României, 
cuprinzând Bărăganul (judeţele Ilfov, Ialomiţa, 
Călăraşi, Brăila şi Galaţi), Dobrogea (judeţele 
Tulcea şi Constanţa), Bugeacul (sudul Basara¬ 
biei) şi partea de nord a Bulgariei, între Dunăre 
şi Balcani. 

în această arie geografică, cu o istorie 
comună şi condiţii de viaţă asemănătoare, s-a 
elaborat în timp un sistem propriu de forme 
artistice şi ornamentale cu rădăcini puternice 
în respectivele tradiţii locale, s-a cristalizat un 
tip de costum unitar, cu un stil bine conturat. 

Elementele sale constitutive fundamentale 
sunt cămaşa asociată cu cele două catrinţe, 
denumite local ote, zăvelci, boscele sau pestelci. 

Cămaşa dreaptă, gen tunică, asociată 
întotdeauna cu cele două catrinţe, constituie 
prototipul ansamblului vestimentar specific 
spaţiului cultural al Dunării de Jos. 

Cunoscută sub numele de cămaşă zoroclie, 
în Bărăgan cămaşa dreaptă prezintă o mare 
unitate morfologică şi stilistică, conferită de 
materiile prime din care se confecţiona, de varie¬ 
tatea fibrelor folosite şi modalitatea de asociere a 
lor, de elementele de croială şi de terminologia 
referitoare la ele, ca şi de sistemul decorativ. 

Bunăstarea economică a locuitorilor a dus 
la utilizarea în confecţionarea cămăşilor a unor 
materiale diverse şi de bună calitate (in, bum¬ 
bac, borangic). în deceniul patru al secolului al 
XlX-lea, au fost introduse şi diverse sorturi de 
bumbac: bumbăcelul, inişorul, bumbacul de 
spumă, folosite la ţesătura de fond. Cămăşile de 
mare ţinută aveau stanii şi mânecile ţesute din 
bătaie de borangic şi urzeală de inişor, asocierea 
acestor două fibre fiind de mare efect decorativ. 

în ţesătura de fond, se introduceau în urzeală 
fire de amici roşii, albastre, negre şi galbene, 
alternând un dinte colorat cu trei-patru dinţi 
albi, realizându-se aşa-numita vărgătură „din 
spetează". Se băteau şi cu suvelniţa vărgi din 
acelaşi amici colorat. Vărguţele se realizau şi 
introducând în urzeală fire de bumbac mai 
groase şi răsucite, de culoare albă. Grosimea 
acestui bumbac, numit local sacăz sau tiriplic, 
dădea relief vărgilor, numite marne. Cămăşile de 
sărbătoare erau învărgate şi cu fire de borangic. 

Vărgătură începea de la marginea pânzei, de 
unde şi denumirea ei de „pânză cu margine" sau 
„mame de tiriplic" ori „pânză cu chenar" în 
Bărăgan, sudul Dobrogei şi sudul Basarabiei 
sau de „pânză chirachie" în satele din nordul 


Dobrogei ori „cu dinţi" sau „cu fâşii" in ţinutul 
Vulcăneşti din sudul Basarabiei. Spre deosebire 
de vărgile plasate la marginea pânzei (marne), se 
realizau şi grupuri de vărgi distincte pe mijlocul 
materialului, denumite sugestiv mijloace. 

La cămăşile de sărbătoare din sudul Basa¬ 
rabiei, stanii şi mânecile se ţeseau în război, cu 
vrâste cafenii din bumbac vopsit în calacan, şi 
se ornamentau cu ridicături realizate cu spetea¬ 
za, în trei-cinci iţe, cu bumbăcel alb. 

Dungile prezente în textura pânzei, realizate 
din diverse calităţi de fibre, constituiau ele însele 
un sistem decorativ care, alături de motivele 
ornamentale geometrice sau fitomorfe stilizate, 
amplificau valoarea artistică a cămăşii. 

Ingenioase sisteme de croială, demonstrând 
adaptarea la necesităţile practice frecvent 
întâlnite în Bărăgan şi în Dobrogea, s-au păstrat 
până aproape de zilele noastre. Dintre aceste 
procedee îl amintim pe cel cunoscut sub numele 
de clini scoşi. Pe ambele laturi ale foii din spate 
a cămăşii se adăuga, la clinul mare, în dreptul 
şoldurilor, câte un clinişor triunghiular obţinut 
prin tăierea a circa 20 de centimetri din vârful 
bucăţii de pânză croite pe diagonală şi destinate 
clinului mare. Clinişorii întăreau cusătura de 
unire a clinului mare cu trupul cămăşii. 

Cămaşa dreaptă a fost iniţial fără guler, răs- 
croită pe lângă gât sau croită cu gura pătrată 
(sudul Basarabiei), iar mai târziu, cu guler 
îngust ca o bentiţă. Partea superioară a cămăşii 
era numită ciupag sau nadă în toată aria, iar 
cea inferioară, poale. în spaţiul Dunării de Jos, 
cămaşa dreaptă apare atât sub forma veche a 
cămăşii lungi, într-una cu poalele, cât şi sub 
forma cămăşii cu poalele cusute de stani, în 
dreptul taliei, în Bărăgan şi în Dobrogea, şi mai 
jos, în dreptul şoldurilor, în sudul Basarabiei 
(ţinuturile Cahul şi Vulcăneşti). 

Mânecile erau largi, libere la extremitatea 
inferioară sau strânse pe brăţărui (numite şi 
mangete în unele sate din sudul Basarabiei), de 
forma unei bentiţe late de două degete, încheiate 
cu bumbi. 

Procedeele de îmbinare a foilor de pânză ce 
compuneau cămaşa au evoluat de la simplele 
cusături funcţionale — însăilături şi tivituri —, 
până la cusăturile ornamentale de un mare efect 
decorativ. Pe porţiunile expuse vederii, cum ar fi 
mânecile, umerii, pieptul şi spatele cămăşii, se 
utiliza în mod curent cusătura denumită cheiţă, 
care unea marginile foilor de pânză în diverse 
sisteme, având valenţe estetice. Executate cu 
acul, cu amici roşu, albastru sau negru, cheiţele 
purtau denumiri care variau de la un sat la 
altul: încheietură mare, încheietură cu două 
picioruşe, mreajă, în funcţie de punctele de 
cusătură în care acestea se executau. 

Tivurile pânzei se întăreau la gura cămăşii, 
mâneci şi poale cu găurele simple sau duble, din 
care s-a dezvoltat şabacul, un decor de fire 
trase, gen ajur, cusut cu fir alb. 

Un alt element comun care conferă unitate 
stilistică şi valoare artistică acestei cămăşi în 
întreaga arie cercetată îl constituie colţişorii 
mărunţi care împodobesc gulerul, gura cămăşii, 
extremităţile mânecilor şi poalele şi a căror 
denumire este extrem de diversă, de la o zonă la 
alta: bibiluri, bagadele, moţorele, nodăţele (în 
Bărăgan şi Dobrogea), zimţişori (ţinutul Cahul), 
zimţi (ţinutul Căuşani) şi gheboşi (ţinutul 
Vulcăneşti). Ei sunt realizaţi cu acul, din fir alb 
sau colorat. De o virtuozitate tehnică deosebită 
sunt colţişorii care mărginesc tivurile de la 
mânecile cămăşilor, numiţi tandică în sudul 
Basarabiei, fiind asociaţi, adeseori, cu mărgele 
mărunte policrome. 


rftt&eutUttoc ete*dât yma. “7ulcea. 


întăriţi şi fasonaţi cu o cusătură măruntă, în 
diverse puncte minuscule, care denotă migală şi 
pricepere, colţişorii dau impresia unei dantele. 
Tehnica bibilului, dezvoltată din cusătura uti¬ 
litară, a cunoscut o amploare şi un rafinament 
deosebite în spaţiul de cultură al Dunării de Jos. 

Decorul geometric sau fitomorf stilizat este 
discret la cămaşa dreaptă, fiind amplasat în 
acele locuri care subliniază liniile croiului: la 
gura cămăşii, în dreptul umărului, la extre¬ 
mităţile mânecilor, pe poale, dar şi pe guler, 
când acesta există. Tehnicile în care se coseau 
motivele ornamentale erau: „în urma acului", 
„în cruciuliţe", „pe fir", cusăturile fiind realizate 
cu amici roşu şi negru sau roşu şi albastru, cu 
fir de borangic fiert şi boit în nărănzat (roşu) sau 
cu lâniţă colorată. 

Combinarea sistemului decorativ rezultat din 
tehnica ţesutului cu cel realizat prin cusătură 
constituie trăsătura fundamentală ce caracteri¬ 
zează compoziţia ornamentală a cămăşii drepte 
din aria Dunării de Jos. 

Elementul care conferă acestui ansamblu 
vestimentar valoare de identitate este catrinţa 
care prezintă aici o tipologie aparte, determina¬ 
tă, pe de-o parte, de modul său de compunere, 
iar pe de altă parte, de schema decorativă care 
se respectă la toate variantele local-zonale. 

Dacă în celelalte arii în care circulă tipul de 
costum cu două catrinţe, sistemul de unire a 
celor două foi de ţesătură care compun piesa 
este pe lungime, pe mijlocul catrinţei, pestelca 
specifică Dunării de Jos are întotdeauna foile 
cusute pe orizontală, ceea ce determină şi un 
anumit amplasament al decorului pe câmpul 
piesei, conferindu-i un caracter unic în portul 
popular românesc. 

Compoziţia ornamentală a pestelcii este 
organizată în registre, în benzi decorative perfect 
simetrice, orientate în sens vertical pe părţile 
laterale, cunoscute în tot spaţiul Dunării de Jos 
sub numele de ghenare sau vărgi. 

De la bun început trebuie făcută precizarea 
că pestelca specifică Dunării de Jos este orna¬ 
mentată, în mod exclusiv, cu decor geometric, 
ceea ce constituie dovada de necontestat a ve¬ 
chimii şi a autenticităţii acestui element de port. 

Dispunerea decorului pe suprafaţa pestelcii 
constituie, de asemenea, o abatere de la legile 
exprimării plastice frecvente în celelalte zone în 
care se întâlneşte tipul de costum cu două ca¬ 
trinţe. Dacă în portul popular românesc, compo¬ 
ziţia ornamentală a catrinţei s-a organizat liniar, 

în registre decorative orientate pe axe paralel- 
orizontale, diferenţiate cromatic, concentrate în 
borduri compacte, în aşa-numitele praguri din 
partea inferioară a piesei, pe pestelca Dunării de 
Jos decorul e constituit obligatoriu din cele două 
vărgi ornamentale, dispuse vertical, pe marginile 
laterale, de unde şi denumirea lor de vargă la 
marne sau ghenar în picioare. Sistemul orna¬ 
mental specific spaţiului cultural al Dunării de 
Jos marchează, din nou, caracterul de unicat 
propriu acestei arii care îşi păstrează, peste 
veacuri, formele originare, autentice. 

Aşadar, cele două borduri, benzi decorative 
de aproximativ 10 centimetri lăţime fiecare, alcă¬ 
tuite numai din motive geometrice [floare 
aleasă, gura păpuşii, cioltaru, melcuţii etc.), 
care se succed în mod compact pe marginile la¬ 
terale ale pestelcii, în sens vertical, delimitate de 
o parte şi de alta de motive mărunte, denumite 
plastic cotit, cârlionţat, orientate sever în aceeaşi 
linie dreaptă, verticală, ca şi ghenarele, consti¬ 
tuie programul decorativ, tiparul, canonul estetic 
specific numai acestei arii culturale. 

Modul în care se împodobea câmpul pestelcii 
între cele două borduri laterale dădea naştere la 
numeroase variante local-zonale. Astfel, în zona 
Ilfov, câmpul catrinţei era „neted", lipsit de orna¬ 
mente, având uneori, numai la capete, un grup 
de trei-patru vărguţe, din culoare alta decât cea 
a fondului, realizate din urzeala ţesăturii, de 
unde şi denumirea de „vărgi puse din urzeală". 


Alteori, pestelca din zonele Ilfov şi Călăraşi avea 
câmpul vărgat, în sens vertical, cu dunguliţe 
înguste. 

în zona Călăraşi şi Valea Ialomiţei, catrinţa se 
împodobea cu un ornament consistent, „o vargă 
aleasă curmeziş", amplasată orizontal, la poale, 
sub forma unei borduri, similară cu cele două 
chenare laterale, structurată compact din motive 
geometrice, bordură care uneşte chenarele de pe 
margine. 

în zona Constanţa, trupul pestelcii se orna¬ 
menta cu stropituri sau pui, nişte buline mă¬ 
runte, presărate uniform pe întreg câmpul piesei. 
La această pestelcă, apărea uneori şi decorul 
compus din vărgătură. 

Cel mai bogat decor îl surprindem, însă, la 
pestelca din zona Tulcea, care creează, la prima 
vedere, impresia unui covor. Varga aleasă de la 
poale se îmbogăţeşte cu alte categorii de motive: 
una principală, dispusă pe foaia de jos, delimi¬ 
tată de „ghenarul de la poală", reprezentată prin 
motivul cunoscut sub numele de pisc, de formă 
unghiulară, din care s-a dezvoltat ornamentul 
numit oglinda, şi alta, secundară, pe foaia supe¬ 
rioară, unde se presară mici motive geometrice. 

Trupul catrinţei era, deseori, ornamentat cu 
vărgătură — dunguliţe subţiri, din fire colorate 
diferit faţă de culoarea fondului, care se intro¬ 
duceau în ţesătură cu suveica, la distanţe egale 

de 1,5-2 centimetri pe întreaga suprafaţă, în mod 
uniform. Denumirile — vărgătură pe trup , 
bătaie la trup, beţişoare, vărgătură în speteze, 
vărgi puse prin urzeală, vărgătură pe trup în 
picioare, vărgătură din suvelniţă — aparţin 
spiritului inventiv al ţărăncii, fiind deosebit de 
plastice şi de expresive. 

Catrinţele din zonele Brăila şi Galaţi se în¬ 
cadrează în tipologia ornamentală a Tulcei, dar 
cunosc un decor mai modest, iar catrinţele din 
Vaslui, zonă de margine a ariei de răspândire a 
pestelcii, prin organizarea compoziţiei ornamen¬ 
tale, amintesc numai de structura decorativă 
specifică pestelcii Dunării de Jos. 

La varianta caracteristică sudului Basarabiei 
şi Văii Nistrului de Jos, registrul decorativ, ales 
pe poale, era mai dezvoltat decât la catrinţele din 
Câmpia Bărăganului, dar mult mai redus decât 
la cel specific zonei Tulcea. Totuşi, prin motivele 
de formă unghiulară care apăreau în jumătatea 
inferioară a piesei, între cele două borduri late¬ 
rale, pestelca din Bugeac şi Valea Nistrului de 
Jos are afinităţi cu piesa caracteristică nordului 
Dobrogei. într-o etapă mai târzie, pestelca spe¬ 
cifică Bugeacului a devenit mai lată, ajungând 
până la 82-90 de centimetri lăţime, fapt care-i 
conferă aspectul unui şorţ uşor încreţit în talie. 

în tot spaţiul Dunării de Jos, pestelcile se 
confecţionau din cea mai bună calitate de lână 
(părul), toarsă subţire, folosită atât la urzeală, 
cât şi la băteală. într-o fază ulterioară, s-a folosit 
la urzeală cânepa, apoi inul şi, mai târziu, 
bumbacul importat, pentru băteală şi alesături 
utilizându-se însă, întotdeauna, lâna, materialul 
cel mai preţuit de ţăran. 

Pestelcile se ţeseau de regulă în două iţe, 
această tehnică facilitând alesul cu mâna. 

Ţesutul în tehnica scos cu spată rară (o casă 
goală, alta cu fir în spată) permitea o bătătură 
îndesată, obţinându-se o ţesătură deasă, 
ţeapănă ca o scoarţă, care „să stea în picioare". 
Când se folosea o spată mai deasă, rezulta o 
ţesătură părvzeşte, fiind vizibil şi firul de urzeală. 

Un sistem de ţesut numit sumak, de prove¬ 
nienţă orientală, întâlnit astăzi numai în Banat 
şi în Dobrogea, constituie dovada unui contact 
mai strâns al celor două provincii cu Orientul 
în secolele trecute, dar şi apartenenţa, totodată, 
la o anumită arie culturală. 

Coloritul de fond al pestelcii a păstrat, iniţial, 
culoarea naturală a lânii de oaie (brun închis 
sau negru), obţinută şi cu ajutorul plutei (planta 
cea mai folosită în spaţiul Dunării de Jos pentru 

vopsitul în negru). Folosirea coloranţilor chimici 
a schimbat culoarea de fond a piesei în vânăt 
închis şi, mai târziu, în roşu. 

Omamentica pestelcii se realizează fie cu 
speteaza, fie cu suvelniţa — când este vorba de 
vărgătură (dungi), fie „din degete" — când ne 
referim la ornamentul ales cu mâna. întrucât 
motivele respectivei cusături erau alese cu un fir 
mai gros de lână, ele ieşeau în relief, de unde şi 
denumirea de ţesătură bombiu sau de pestelcă 
guşată, firul gros conferindu-le ornamentelor 
mai multă consistenţă. 

Tehnica cusăturii apare atât la unirea „cu 
cheie" a celor două foi care compun pestelca, 
executată cu acul, cât şi la întărirea marginilor 
prin procedeul cunoscut în terminologia locală 
sub numele de „peste ac", „bătut cu acul" sau 
nodăţică, denumiri plastice care indică sugestiv 
tehnica cusăturii respective. 

Motivele care alcătuiau compoziţia ornamen¬ 
tală a chenarelor laterale, la toate variantele 
local-zonale, erau geometrice, abstracte: un¬ 
ghiuri, triunghiuri, x-uri, s-uri (numite şetrangă 
sau omidă în Dobrogea şi sudul Basarabiei), 
linia sau zig-zagul, meandrul, miezul nucii, ală¬ 
turi de care apăreau şi ornamente cosmomorfe: 
stele şi romburi solare. 

Deşi motivele ornamentale care compun 
decorul erau asemănătoare la toate variantele 
zonale, în schimb modalităţile de asociere, locul 
şi ponderea lor în cadrul compoziţiei decorative 
— unele constituind motive principale, altele 
ocupând un loc secundar în arhitectura com¬ 
poziţională a piesei — erau diferite, dând naştere 
la variante decorative locale. 

Dacă motivele ornamentale şi-au pierdut 
semnificaţia magico-religioasă, ele păstrează şi 
acum o semnificaţie plastică absolută, care am¬ 
plifică emoţiile estetice prin acordurile de forme 
şi culori. 

Tehnicile în care sunt alese elementele 
decorative de pe pestelci sunt diferite: „alesătura 
în spetează", „alesătura pe rost", „alesătura 
peste fire", „alesătura cu trestia" etc. 

Diferite sunt şi tonurile coloristice folosite la 
alesături, toate aceste vibraţii cromatice susţi¬ 
nând armătura geometrică a chenarelor laterale. 

La sfârşitul secolului al XlX-lea, costumul 
originar, autentic, cu două pestelci, specific 
întregii arii a Dunării de Jos, începe să iasă din 
uz, în componenţa vestimentaţiei femeieşti fiind 
introduse piese de factură orăşenească, precum 
fusta şi şorţul de amici. 


Salbele purtate la gât, realizate din bani de 
aur, icuşari şi lefţi, precum şi podoabele din 
bani purtate pe frunte completau ansamblul 
vestimentar femeiesc. 

în afara opincilor tradiţionale, pe care le-au 
părăsit încă de la începutul secolului XX, femeile 
au încălţat un gen de ciuboţele din aba, peste 
care puneau ciupicii, meşii sau scarpeţii, un gen 
de papuci. în zilele de sărbătoare, peste ciorapii 
roşii de lână se încălţau cu pantofi ţărăneşti, 
iminei sau conduri. 

în ceea ce priveşte hainele groase, piesa 
purtată de femei la ocazii a fost caţaveica sau 
scurteica confecţionată din lână ţesută casnic, 
dar şi din stofa industrială, evazată datorită 
clinilor laterali, căptuşită cu blană de oaie şi 
garnisită cu blană de vulpe la gât. 

O mare frecvenţă a avut-o şi zăbunul, purtat 
deopotrivă şi de bărbaţi, o haină scurtă, 
confecţionată din ţesătură de lână, în patru iţe, 
dată la gratie, cu clini pe părţi, lipsită de guler, 
încheiată lateral cu bumbi. Zăbunul era 
bumbăcit, căptuşeala sa fiind umplută cu lână 
şi cusută ca o plapumă. 

S-au mai purtat pieptare înfundate şi 
cojoace, dar aceste piese n-au ajuns la valoarea 
artistică pe care au cunoscut-o în alte zone, 
având un decor redus, alcătuit din motive 
ornamentale cusute cu lânică policromă, ce-au 
fost înlocuite cu aplicaţii de piele sau de meşină. 

Costumul bărbătesc din aria Dunării de Jos 
s-a caracterizat printr-o mai mare varietate a 
căciulilor: ţuguiată, rotundă, mocănească şi „cu 
cerc" sau „cu zagara" (o manşetă suprapusă la 
baza căciulii) şi prin portul pălăriei confecţionate 
din paie de secară în zilele de lucru şi a pălăriei 
de postav, cu calota rotundă, înaltă şi cu borul 
uşor ridicat, în zilele de sărbătoare; sau, în func¬ 
ţie de ocupaţia purtătorului, a pălăriei mocă¬ 
neşti, cu calota rotundă şi cu boruri mici. 

Nota particulară a cămăşii drepte e dată de 
lărgimea şi lungimea pronunţată a acestei piese, 
de vărgătură prezentă în contextura pânzei (con¬ 
stituind, ea însăşi, un sistem de ornamentare), 
de şabacele albe, de utilizarea pe scară largă a 
borangicului, dar şi de colţişorii realizaţi cu acul, 
amplasaţi la marginile tivurilor. 

Pantalonii se încadrează în cele două tipuri 
de bază: cei drepţi şi strâmţi, confecţionaţi din 
pănură albă, simpli, fără decor, şi cei largi, din 
aba de culoare închisă: negru, sein, vânăt, orna¬ 
mentaţi cu găitan şi bâmaş în jurul buzunarelor, 
pe cusăturile laterale şi la marginea inferioară. 

Brăiele de lână , monocrome (albe, seine, roşii 
sau negre), de mari dimensiuni, înfăşoară talia băr¬ 
batului de două-trei ori. Decorul lor îl formează 
dungile transversale şi ciucurii lungi, răsuciţi de la 
capete, peste care se suprapun şi betele, constituie 
cingătorile tradiţionale. 

Chimirul . confecţionat din toval şi ornamentat cu 
cusături realizate cu şuviţe de piele, aparţinea doar 
costumului de tip mocănesc, cu cioareci strâmţi. 

Vesta din lână (ilicul sau giubeaua), de culoare 
sobră (neagră, vânătă, brună sau roşu închis), orna¬ 
mentată prin neveditură cu găitane aplicate, 
încheiată cu două rânduri de nasturi, întregeşte 
ansamblul vestimentar bărbătesc din aria Dunării 
de Jos. 

Opincile încălţate peste obiele, fixate pe picior cu 
nojiţe din păr de cal, au reprezentat încălţămintea 
de bază a bărbaţilor, în zilele de sărbătoare pur- 
tându-se imineii sau condurii, vara, şi cizmele cu 
carâmbul încreţit, iarna. 

Specifică portului bărbătesc a fost Jlaneaua, o 
haină scurtă, croită în foi drepte din ţesătură de 
lână în patru iţe. în culori închise, cu guler, cu 
mâneci, încheiată lateral, în partea stângă. Un decor 
compus din dungi subţiri, rezultat din neveditură, 
brăzda întreaga suprafaţă a piesei. 

Peste pieptar sau cojoc, la drumuri lungi, bărbaţii 
îmbrăcau mantaua sau gheba, o haină lungă şi 
largă, în culoarea naturală a lânii, prevăzută cu clini 
şi gluguş (un capişon realizat dintr-o bucată drept¬ 
unghiulară) care atârna pe spate, sub guler. Man¬ 
taua se purta cu foile din faţă suprapuse, încinsă 
în talie cu bete, fiind ornamentată cu găitan răsucit 
din două fire (negru şi alb), aplicat pe cusăturile de 
unire a foilor. 

Persistenţa cu care s-a păstrat, în portul popular, 
tipul de costum cu două pestelci numai în acest 
spaţiu al Dunării de Jos, care corespunde vechii 
provincii romane Moesia Inferior, relevă individuali¬ 
tatea puternic conturată a oamenilor acestei zone. 

Programul decorativ zămislit la Dunărea de Jos 
este produsul unui climat spiritual diferit de al 
celorlalte regiuni etnografice, al unei gândiri estetice 
specifice, în care străvechile elemente de continui¬ 
tate şi cele de inovaţie, se îmbină în mod armonios. 

într-o arie de dense interferenţe, cum este cea a 
Dunării de Jos, s-a perpetuat o viziune proprie, 
unică, dată fiind structura sufletească a omului 
trăitor în acest spaţiu, care poartă în întreaga sa 
fiinţă memoria trecutului, numită tradiţie. 

MoCdova 


( *J 1 n peisajul de o senină frumuseţe al 
C^y obcinelor din nordul Moldovei, an după an, 
la 4 iulie, se îndreaptă cu evlavie spre Mănăs¬ 
tirea Putna şiruri lungi de ţărani în costume 
tradiţionale, pentru a cinsti memoria voievodu¬ 
lui Ştefan cel Mare, care, cu cinci secole în urmă, 
a înălţat zeci de biserici şi mânăstiri-cetăţi, 
menite să le ocrotească românilor credinţa, 
tradiţiile şi năzuinţele. 

Monumentele de arhitectură religioasă de la 
Putna, Voroneţ, Moldoviţa, Humor, Suceviţa, 
Neamţ, Agapia, Secu şi Văratec, adevărate focare 
de cultură, în ale căror ateliere, pe lângă alte 
meşteşuguri, arta broderiei a atins culmi de 
realizare artistică, fiind mărturie a geniului unui 
popor tot atât de vrednic în plăsmuirea frumo¬ 
sului, pe cât de viteaz şi de mândru în apărarea 
neatârnării sale, explică pe deplin gustul estetic 
rafinat al creatorilor locali care au îmbogăţit zes¬ 
trea spirituală a neamului cu autentice valori. 

De o mare distincţie, originalitate şi eleganţă 
este costumul femeiesc moldovenesc. 

Tehnica de realizare, în multe iţe (în Sucea¬ 
va, regiunea Cernăuţi şi centrul Basarabiei), a 
pieselor textile care acopereau capul femeilor 
măritate în toate anotimpurile, cunoscute sub 
diverse denumiri — zăbranic , pănzătură, mini- 
ştergură, ştergar de cap — cerea îndemânare 
şi pricepere, fapt pentru care numai anumite 
femei ştiau să le ţeasă. Compoziţiile ornamen¬ 
tale, alcătuite din motive geometrice (romburi şi 
zig-zaguri). ocupau centrul ţesăturii, îmbogăţin- 
du-se spre capete cu motive vegetale stilizate, 
alese cu fire mai groase de bumbac, de aceeaşi 
culoare cu fondul, introduse în băteală, obţinân- 
du-se astfel o decoraţie în relief, ton pe ton. 
Pentru a mări efectul plastic, aceste piese textile 
se terminau la extremităţi cu franjuri şi, uneori, 
cu câte o vrâstă din mărgele colorate în roşu şi 
albastru închis. 

Sistemul de învelire a capului cu ştergarul 
încadra armonios rotunjimea obrazului, impri¬ 
mând întregului ansamblu o notă de monumen¬ 
talitate. Modalităţile de acoperire a capului cu 
ştergarul erau diferite în funcţie de suportul 
textil peste care se aşeza (fes, tulpan triunghiu¬ 
lar, căiţă). 

în afara ştergarului confecţionat din fibre 
vegetale (cânepă, in, bumbac) şi, mai apoi, din 
borangic, prezent şi în celelalte provincii româ¬ 
neşti, în spaţiul moldovenesc a fost frecvent, în 
anumite ţinuturi (Botoşani, Valea Bistriţei, Iaşi, 
Vrancea), şi ştergarul realizat din lână ţigaie. 

Numită în unele zone fişiu sau năframă, 
marama de borangic se decora, pe toată supra¬ 
faţa sau doar la capete, cu alesături executate 
din bumbac alb ori mătase colorată, predomi¬ 
nante fiind ornamentele geometrice, stilizările 
vegetale şi motivele avimorfe. Fesul roşu a avut 
o largă arie de circulaţie, cuprinzând atât zonele 
Rădăuţi, Botoşani, Neamţ, Bacău, Vrancea, Vas¬ 
lui, Galaţi, cât şi sudul Basarabiei, îndeplinind, 
în Moldova, o funcţie ceremonială. Aşezat pe 

capul miresei de către nănaşă, fesul constituia 
semnul distinctiv care simboliza trecerea fetei 
într-o nouă categorie, cea a femeilor căsătorite. 

în aria moldovenească, din stânga şi din 
dreapta Prutului, cămaşa femeiască, ce apare 
sub cele două tipuri de bază — încreţită în jurul 
gâtului şi dreaptă —, cunoaşte variante cu parti¬ 
cularităţi locale. 

S-a păstrat până în zilele noastre forma 
iniţială a cămăşii fără guler, încreţită la gât cu o 
aţă de cânepă sau de in, numită bezer — de 
unde provine şi denumirea cămaşă cu bezărău 
sau brezărău —, dar şi formula originară cu 
altiţa croită separat. 

în stânga Prutului, cămaşa de tip carpatic a 
avut o mai mare frecvenţă în ţinuturile nordice 
şi centrale ale Moldovei, precum şi în partea 
stângă a Nistrului, în sudul Basarabiei (Bugeac) 
predominând, aşa cum am menţionat, tipul de 
cămaşă dreaptă şi varianta ei, cămaşa cu platcă. 

Pe albul imaculat al pânzei, succesiunea 
ritmică a petelor de culoare se supune aceleiaşi 
scheme decorative stabilite de o tradiţie stră¬ 
veche, întâlnită şi în alte regiuni româneşti: 
altiţă, încreţ, rânduri (verticale sau oblice, cele 
din urmă purtând numele de cos fişate). 

Altiţa se cosea separat, iar uneori era ţesută. 
Se compunea din mai multe rânduri de cusături 
orizontale, paralele, în care predominante erau 
motivele geometrice, dar şi avimorfe (păuni, 
fazani, cocoşi), cusute cu arnici policrom şi fir 
auriu. Altiţa era îngrădită pe trei laturi cu un 
chenar îngust, realizat cu fir şi arnici. 

După altiţă urma încreţul, un spaţiu orna¬ 
mental cusut pe dos, cu amici sau cu mătase 
albă sau galben-portocalie, cu motive geometrice 
bazate pe romb. Prin monocromia sa, încreţul 
menţinea echilibrul între altiţă şi râurile poli¬ 
crome. 

Pe piepţi, de-o parte şi de alta a gurii cămăşii, 
erau amplasate mai multe rânduri de motive 
care se repetau uneori şi pe spate. 

Ornamentele se coseau cu in. lână, mătase, 
arnici, strămătură. Pentru a delimita diferitele 
compoziţii, creatoarele populare recurgeau, în 
afara firelor colorate, la mărgele, fir metalic, be¬ 
teală şi paiete, aceste materiale înviorând deco¬ 
rul şi imprimând motivelor o deosebită vibraţie. 

Datorită fanteziei inepuizabile a femeilor, s-a 
ajuns la o impresionantă gamă de motive orna¬ 
mentale geometrice bazate pe romb, pătrat; 
triunghi, hexagon, asociate, de multe ori, cu cele 
avimorfe şi antropomorfe sau cu motive simbo¬ 
lice şi vegetale stilizate (bradul, trifoiul, spicul de 
grâu, viţa de vie, frunzele şi florile), redate într-o 
manieră originală, în diverse puncte de cusă¬ 
tură: în cruciţi, în şătrăngi, în butuci, în impun- 
turi, în păşituri, în lanţ etc. 

Utilizarea unor fibre cu calităţi estetice deo¬ 
sebite şi a firului auriu şi argintiu, a mărgelelor 
policrome şi a fluturilor, cadenţa petelor de 
culoare ce alternau cu spaţiile albe ale fondului, 
dar şi dinamica alternanţei dintre suprafeţele 
decorate şi cele lipsite de decor amplificau valoa¬ 
rea artistică a cămăşii, făcând din fiecare piesă 
un unicat al tezaurului artei populare româneşti. 

într-o arie restrânsă la zona Caşinului 
(judeţul Bacău) şi partea de nord a Ţării Vrancei 
a circulat un tip de cămaşă cu un croi aparte, 
cămaşa cu chiruşcă, având altiţa de formă tri¬ 
unghiulară, amplasată pe umăr, cu vârful orien¬ 
tat în sus, croită separat. Dacă în zona Caşin 
altiţa nu era cusută, fiind confecţionată dintr-un 
material industrial (tul imprimat sau dantelat), 

pătruns din Transilvania prin intermediul 
negustorilor breţcani, în zona Vrancei, chiruşca, 
croită din pânză, se cosea în punct bătrânesc 
„înfoiat“, cu lână sau cu amici (într-o singură 
culoare — roşu sau negru), având marginile 
brodate cu fir metalic. 

în Ţara Vrancei, cămaşa de tip dacic, 
încreţită la gât — care a circulat în trei variante: 
cămaşa cu altiţă, cămaşa cu râură (un rând de 
cusătură, dispus pe mijlocul mânecii, de la guler 
până la brăţara mânecii, lat de 15 centimetri, 
care permitea o compoziţie ornamentală asemă¬ 
nătoare cămăşii de Muscel, decorată „cu fuşti“) 
şi cămaşa cu mâneca răsucită, menţionată 
deja —, a ajuns la realizări artistice superioare, 
înscriindu-se în tabloul general al portului 
popular românesc ca o creaţie unică, de mare 
originalitate. 

Preţiozitatea decorului la cămaşa vrânceană, 
rodul unui dialog cultural continuu al artei 
ţărăneşti cu arta cultă 35 — a fost potenţată şi 
de utilizarea în compoziţia ornamentală a unor 
materiale cu valenţe estetice deosebite, cum ar fi: 
firele metalice aurii şi argintii, telul (şuviţe de 
argint) şi paietele (fluturii), conferindu-i cămăşii 
femeieşti o notă de mare somptuozitate şi fast, 
care ne aminteşte de cămăşile purtate la curte 
de domniţe. 

Concomitent cu tipul carpatic s-a purtat, în 
toată Moldova din stânga şi din dreapta Pru¬ 
tului, şi cămaşa dreaptă, de forma unei tunici, 
confecţionată nu numai din pânză de cânepă, in 
sau bumbac, ci şi din lână ţigaie sau borangic. 

Elementele ornamentale, amplasate discret 
pe guler, pe piepţi, în dreptul umărului şi la 
extremitatea inferioară a mânecilor, se coseau 
cu lână, iar mai târziu cu strămătură colorată, 
cu amici, mătase, fir metalic, mărgele policrome 
şi fluturi. 

Când se confecţionau din lână sau borangic, 
cămăşile drepte erau decorate cu dungi din ur¬ 
zeală, realizate cu bumbac alb mai gros (sacdz), 
sau cu dungi de borangic — pânză „cu fâşii” sau 
„cu margine”. Când firele mai groase se intro¬ 
duceau şi în urzeală şi în băteală, se obţinea o 
ţesătură în candrel sau în lacre (pătrate). 

Cămaşa de lână ţigaie sau de borangic se 
ornamenta şi prin tehnica alesăturii cu motive 
geometrice şi simbolice, predominante fiind 
rombul (simbol solar) şi brăduţul (simbolizând 
pomul vieţii). 


35 Ion Cherciu, Arta populară din Ţara Vrancei, p. 168. 



tnadiţauuil cti*t yuvz ‘Sdceiului 


Cheiţele şi ajurul au fost frecvent folosite şi 
la acest tip de cămaşă, amplificând valenţele 
estetice ale piesei. Un efect decorativ deosebit îl 
aveau şi găurelele, „bibilurile” (colţişori execu¬ 
taţi cu acul), „zăfşorii” (cusătură de tighel) care 
împodobeau gura cămăşii, precum şi marginea 
tivului de la mâneci şi poale. 

O marcă definitorie a costumului femeiesc o 
constituie fota, cunoscută în terminologia locală 
sub denumirea de catrinţă, termen generalizat 
pentru această piesă şi în Moldova din stânga 
Prutului, aspect care subliniază, o dată în plus, 
unitatea portului în spaţiul etnic românesc. 

în epoca medievală, fota a intrat şi în compo¬ 
nenţa costumului de curte şi a celui orăşenesc 
din Ţara Românească, Moldova şi Transilvania, 
ceea ce evidenţiază continuitatea acestui element 
de port în vestimentaţia tradiţională românească 
a unor categorii sociale diferite. 

într-o serie de documente din secolul al 
XVI-lea apare frecvent termenul de fută sau 
fotă , ce desemnează o piesă de costum realizată 
dintr-o ţesătură în dungi, de origine orientală. 36 

Şi în spaţiul moldovenesc, fota a parcurs o 
continuă evoluţie, de la forma primară, lipsită de 
elemente decorative, frecventă în ţinuta de lucru 
şi de doliu, până la cea ornamentată la cele 
două margini orizontale cu câte o bată roşie sau 
grena, o bordură încadrată de vrâste înguste 
colorate, al căror număr, dimensiuni şi termino¬ 
logie variază de la un sat la altul. 


In evoluţia decorului, etapa imediat urmă¬ 
toare au reprezentat-o vărgile policrome, denu¬ 
mite vrâste sau genuţe, dispuse una lângă alta, 
în sens vertical, pe lăţime, la extremităţile fotei, 
sau „sărite", plasate într-o suită de grupe de 
vărgi, compuse simetric ca distanţă şi colorit. 
Desimea vărgilor, lăţimea şi cromatica lor con¬ 
stituiau un indicator al vârstei, dar şi al apar¬ 
tenenţei la o anumită localitate. Spaţiul negru 
neomamentat dintre vrâste era denumit scaune 
în nordul Moldovei, atât în stânga, cât şi în 
dreapta Prutului. 

Fotele învrâstate basarabene prezintă ana¬ 
logii cu cele din zonele Suceava, Câmpulung 
Moldovenesc, Bazinul Domelor, Valea Bistriţei, 
Vrancea. 

Pe Valea Prutului, în zona Botoşani, s-a pur¬ 
tat o fotă cu fondul albastru închis, ornamentată 
la capete cu două dungi late, roşii, iar pe şolduri 
cu câte o dungă verticală roşie. La poale, dun- 
guliţe orizontale albe brăzdează o porţiune de 
culoare roşie. 37 

în Moldova din stânga Prutului, în ţinuturile 
de nord, Briceni şi Ocniţa, femeile în vârstă de 
90 şi 100 de ani intervievate de noi în cursul 
cercetărilor de teren întreprinse în anii 1992- 
1996 38 , ne-au relatat că mamele şi bunicile lor 
au purtat fota în două variante: cea de sărbă¬ 
toare, denumită chiar fotă, şi cea de uz cotidian, 
în zile de lucru, numită catrinţă. Diferenţele 
dintre cele două variante privesc atât materialul 
utilizat pentru confecţionarea lor, cât şi modul 
de ornamentare. 

Varianta de sărbătoare prezintă multe simili¬ 
tudini cu fota din zona Botoşani, fiind compusă 
din aceleaşi două câmpuri cromatice: albastru 
închis, cel superior şi roşu, cel inferior, acesta 
din urmă fiind ornamentat tot cu dungi orizon¬ 
tale albe. Şi la fota specifică zonei de nord a 
Basarabiei sunt prezente atât benzile roşii am¬ 
plasate vertical, la marginile fotei, cât şi dungile 
din dreptul şoldurilor dispuse tot în plan vertical. 

O altă treaptă în evoluţia fotei a constituit-o 
varianta la care, printre dungile simple, verti¬ 
cale, îşi fac loc alesăturile realizate din strămă- 
tură colorată şi fir, dispuse pe foile fotei într-o 
aşezare lineară, paralelă cu grupurile de vărgi 


36 Corina Nicolescu, Istoria costumului de curte în Ţările 
Române, p. 161. 

37 Angela Paveliuc-Olariu, Arta populară din zona Botoşa¬ 
nilor. Portul popular, p. 18. 

38 Maria Bâtcă, Dimensiunile spirituale ale Basarabiei, 
p. 156. 


www.cimec.ro 











Mărci zonaCe de costum popuCar - MoCdova 


ni 


care le încadrează, mărind efectul decorativ al 
piesei. Cu cât partea din spate, neomamentată 
(denumită ,,dos“), este mai lată şi decorul mai 
discret, cu atât piesa este mai veche. 

Fotele s-au confecţionat, iniţial, din urzeală 
păr (cea mai bună calitate de lână) şi bătătură 
de lână, fiind ţesute în stative, în patru iţe. Mai 
târziu, în confecţionarea lor au intervenit şi alte 
materiale, cum ar fi bumbacul, lânica, firul 
metalic şi mătasea. 

La costumul de Răcăciuni, din Valea Şiretu¬ 
lui, s-a purtat o variantă a fotei denumită ca- 
trinţă aleasă sau peşteman , ţesută în două iţe, 
cu fond bleumarin sau negru, cu un decor mult 
mai bogat, constând din benzi verticale de ale- 
sături la capete şi orizontale la „gâţar“ — o bor¬ 
dură decorativă dispusă pe poale care cuprindea 
şi spatele piesei. Extrem de somptuos, costumul 
de Răcăciuni se completa cu ştergarul de boran- 
gic galben, care impresiona atât prin lungimea 
şi lăţimea sa, cât şi prin omamentica bogată, 


care cuprindea întregul câmp al ţesăturii, aleasă 
cu bumbac alb, precum şi cu cămeşoiul drept, 
confecţionat în întregime din borangic galben 
sau numai piepţii, iar mânecile din pânză de 
bumbac, ales cu mărgele, paiete şi amici. 

La fel de preţuită de comunitatea locală era 
şi fusta aleasă (androcul), care avea şi funcţie 
ceremonială, făcând parte din ţinuta vestimen¬ 
tară a miresei şi a naşei. 

Menţionăm aici şi costumul specific comu¬ 
nităţii româneşti romano-catolice trăitoare în 
satele aşezate pe cursul râului Şiret, analizat în 
detaliu de reputatul etnolog Ion H. Ciubotaru, în 
primul volum al trilogiei Catolicii din Moldova. 
Universul culturii populare. Veşmintele purtate 
de românii catolici (ceangăi) — care păstrează 
în structura morfologică şi decorativă a pieselor 
componente străvechi elemente ale portului 
românesc — constituie dovezi indubitabile cu 
privire la originea românească şi identitatea 
populaţiei catolice din satele Moldovei. 

în spaţiul moldovenesc a pătruns, începând cu 
sfârşitul secolului al XlX-lea, şi fusta creaţă sau 
cutată, decorată cu vrâste şi alesături policrome ori 
„nevedită în ozoare“ (motive ornamentale romboi¬ 
dale). 

Portului tradiţional bărbătesc i-au fost specifice 
pălăriile rotunde, cu boruri mari, întoarse în sus, 
denumite în Bucovina pălării „cu gang”. Răspândite 
erau şi căciulile confecţionate din blană de miel 
neagră, albă, brumărie, „rotate" (rotunde) ori înalte, 
„ţurcăneşti". 

în arie a circulat tipul de cămaşă dreaptă, 
cămeşoiul , lungă până la genunchi, cu guler îngust, 
drept pe lângă gât, încheiată cu cheutoare de aţă, cu 
mânecile prinse din umăr, largi, libere sau strânse 
la extremitatea inferioară în „brăţară" (manşete), cu 
clini în părţile laterale şi cu pave sub braţ. Foile de 
pânză ale cămăşii se încheiau cu cheiţe decorative 
în alb şi galben. Decorul, care consta din motive 
geometrice sau vegetale stilizate, cusute cu lână sau 
bumbac colorat şi fir, era plasat pe guler, piepţi, 
mâneci şi poale. La cămaşa de sărbătoare apare 
ornamentaţia cu găurele şi ajur executat cu amici 
alb. Cămeşoiul s-a confecţionat şi din lână ţigaie sau 
borangic în zonele Botoşani, Neamţ, Iaşi, Vaslui şi 
Galaţi, cu ornamente din ţesătură în vrâste sau 
„lacre" (pătrate). La cămeşoiul din borangic, utiliza¬ 
rea mărgelelor şi a fluturilor crea efecte decorative 
deosebite. Cămeşoiul din lână ţigaie, de mari dimen¬ 
siuni, făcea parte din ţinuta de sărbătoare — semn 
distinctiv de statut social. 

Cea mai mare răspândire, în cadrul costumului 
de sărbătoare, a avut-o cămaşa cu fustă, bogat de¬ 
corată, purtată îndeosebi de tineri. 

Pantalonii de iarnă, berneuecii — denumiţi şi 
cioareci —, se confecţionau din pănură albă sau 
neagră ţesută în patru iţe, dată la piuă, fiind strâmţi 
pe picior şi încreţiţi de la glezne până la genunchi. 

Pentru anotimpul cald, iţarii se confecţionau din 
ţesătură în patru iţe din lână toarsă subţire, nedată 
la piuă, sau din băteală de lână ţigaie şi urzeală de 
bumbac, strâmţi pe picior şi încreţiţi de la glezne 
până la genunchi. Criteriul funcţional a stat la baza 
confecţionării iţarilor cu 101 creţi, din zona Boto¬ 
şanilor, care aveau lungimea în jur de 2 metri. 39 

Pantalonul de pânză avea un croi asemănător cu 
cel al iţarilor. în zona Vrancei s-a conservat cel mai 
vechi tip de iţari, numiţi „iţari fără faţă". Prin poziţia 
clinilor, faţa şi spatele erau identice. 


39 Angela Paveliuc-Olariu. Arta populară din zona Botoşanilor. 
Portul popular, p. 24. 

în afară de opinci, purtate cu obiele din sumarii 
(pănură) albi sau cu ciorapi de lână, în zile de târg 
sau de sărbătoare se purtau ghetele înalte cu şire¬ 
turi şi cizmele, ciubotele, confecţionate din piele de 
viţel, ornamentate pe marginea superioară cu ele¬ 
mente florale executate cu şnur de piele, comune 
femeilor şi bărbaţilor. 

în portul popular moldovenesc, o mare răspân¬ 
dire au avut-o pieptarele şi cojoacele bogat decorate 
şi garnisite cu blănuri obişnuite în zile de lucru şi 
de calitate superioară în zilele de sărbătoare (dihor, 
jder). 

Documente din epoca feudală atestă existenţa a 
numeroase ateliere de cojocărie pe moşiile domneşti 
şi mănăstireşti. Meşteşugul împodobirii hainelor de 
blană s-a perpetuat, cunoscând o mare înflorire în a 
doua jumătate a secolului al XlX-lea, în centre mari, 
sate întregi specializându-se în arta cojocăritului. 
Dintre acestea, cel mai renumit pentru valoarea 
artistică a pieselor confecţionate a fost centrul de la 
Ghindăoani, zona Neamţ. 

Pieptarele de Ghindăoani pot fi considerate ade¬ 
vărate embleme ale costumului popular de Neamţ. 
S-ar putea spune că fiecare generaţie de meşteri a 
contribuit la îmbogăţirea decorului şi a gamei cro¬ 
matice, intervenind cu sensibilitatea, cu spiritul ei 
inventiv, pentru a ridica meşteşugul la nivelul artei. 

Dacă, în secolul al XlX-lea, decorul era aerat, 
dispus doar pe margini, cu timpul el ia amploare, 
ajungându-se până la acoperirea întregii suprafeţe 
a piesei cu registre decorative despărţite cu brâie din 
găitan şi musculiţe. înlocuirea primului negru din 
blană cu cel brumăriu a contribuit la amplificarea 
efectului decorativ al compoziţiei ornamentale. 

Modul în care alternează registrele decorative, 
tehnicile folosite, ca şi nuanţele cromatice utilizate 
fac din fiecare piesă un unicat cu valori plastice 
remarcabile. Motivele ornamentale geometrice: linia 
dreaptă, semicercul, cercul, rombul, ce alternează 
cu motive zoomorfe (musculiţele, şarpalacul, peni¬ 
ţele), dar mai ales cu cele fitomorfe: ruja, bobocul, 
frunza de trifoi, ferigă, stejar, brad, panseaua etc., 
sunt cusute cu lână policromă. Elementul decorativ 
predominant, specific acestui centru, era ruja — 
floarea înscrisă în cerc, cu 7-10 petale, însoţită de 
crenguţe cu frunze sau de flori cu tulpină, care su¬ 
gerează străvechiul motiv al pomului vieţii. Piepta¬ 
rul înfundat, încheiat pe umărul stâng şi sub braţ, 
cunoscut în portul tradiţional bucovinean sub de¬ 
numirea de boandă, bogat împodobit cu broderii 
florale, garnisit cu blană de dihor la gât şi la răs¬ 
croiala mânecilor, făcea parte din ţinuta ceremonială 
a mirilor. 

“Pont fcactiţuutal ('V’uutcea,) 

O altă piesă reprezentativă pentru costumul 
popular bucovinean a fost cheptarul cu brâu şi 
poale , care poate fi considerat una dintre reali¬ 
zările majore ale artei populare rădăuţene. Ele¬ 
ganţa croiului obţinută prin evazarea poalelor, 
gingăşia, fineţea şi rafinamentul broderiilor dis¬ 
puse pe piepţi şi în dreptul taliei — sub forma 
unui brâu care înconjoară mijlocul (denumit 
bărnaş), încadrat de-o parte şi de alta de linii 
drepte, puncte, zig-zaguri şi elemente vegetale 
înlănţuite, formând vrejuri cu frunze, executate 
cu lânică roşie, neagră, galbenă sau verde — 
conferea ansamblului vestimentar un aspect 
sculptural, de mare efect decorativ, amplificat şi 
de blana de dihor vopsită în galben, care garni¬ 
sea marginile pieptarului. 

Purtat mai demult de bărbaţi şi de femei deo¬ 
potrivă, pieptarul cu brâu şi poale a devenit, în 
secolul XX, o haină festivă a portului femeiesc, 
constituind, până către primul război mondial, 
una dintre cele mai preţuite piese de port. 

Acelaşi croi şi un decor asemănător cu piep¬ 
tarul îl avea şi cojocul cu brâu şi poale, deose¬ 
birea constând în faptul că pieptarul era lipsit de 
mâneci, în timp ce cojocul, în a cărui confec¬ 
ţionare intrau până la şapte piei de oaie, avea 
mâneci. Piese extrem de costisitoare, pieptarul 
şi cojocul cu brâu şi poale au avut, pe lângă 


funcţia practică, şi una decorativ-omamentală, 
de podoabă, fiind purtate în momentele de 
seamă ale comunităţii săteşti. 

Ca şi cojocăritul, sumănăritul a constituit, în 
Moldova, un meşteşug specializat, menţionat în 
documentele cancelariei domneşti încă din seco¬ 
lul al XV-lea. 

Nenumăratele instalaţii ţărăneşti de pre¬ 
lucrare a ţesăturilor de lână — pivele de bătut 
sumarii —, precum şi existenţa unor categorii 
de meşteri care se ocupau cu confecţionarea 
hainelor din pănură sunt dovezi concludente 
care atestă vechimea şi continuitatea acestei 
îndeletniciri pe pământul Moldovei. 

Un centru vestit, specializat în meşteşugul 
confecţionării şi împodobirii hainelor de pănură 
a fost Humuleşti din Neamţ, care aproviziona cu 
pănură şi sumane gata confecţionate multe iar¬ 
maroace din Moldova. 

Având ţesătura din lână de oaie dată la piuă, 
lăsată fie în culoarea naturală (alb, negru, sein), 
fie vopsită în negru (într-o compoziţie alcătuită 
din scoarţă de arin, sovârf şi calaican) sau în 
maro (cu coji de nuci), sumanul constituia o 
piesă deosebit de originală prin dimensiunile 
sale mari, care conferă siluetei purtătorului un 
aspect de monumentalitate. 

în Moldova din stânga Prutului, categoriile 
sociale înstărite purtau sumane confecţionate 
din şiac, un postav industrial foarte fin. 

Croit pe principiul tunicii drepte, cu guler 
drept, cu trupul şi mânecile realizate din foi 
dreptunghiulare, sumanul sublinia verticali¬ 
tatea corpului uman. Pentru a-i da amploare, în 
părţile laterale s-au adăugat clinii, iniţial drepţi, 
apoi oblici, cu vârful ascuţit introdus subsuoară. 
Sumanul specific întregului spaţiu moldovenesc 
era croit cu clini dreptunghiulari sub braţ şi cu 
clini la feţe. Eleganţa piesei era dată nu numai 
de sistemul de croi evazat, dar şi de decorul rea¬ 
lizat cu sarad negru, o singură zonă. Romanul, 
având sumanul ornamentat cu sarad roşu. 

Combinat în diverse moduri, în funcţie de 
inventivitatea şi de măiestria meşterului care-1 
confecţiona, saradul — dispus sub forma unor 
elemente geometrice: zig-zaguri, opturi, linii 
şerpuite, în motivul de val, denumit cepreag sau 
zgărdiţă sau a unor motive vegetale stilizate — 
ornamenta gulerul, mânecile, buzunarele, poa¬ 
lele şi muchiile clinilor laterali. Ornamentaţia 
obţinută cu ajutorul saradului era de mare rafi¬ 
nament, mai ales atunci când relaţia cromatică 
dintre fond şi decor era de ton pe ton sau din 
nuanţe apropiate. 

Sumanele albe, purtate de miri, erau împo¬ 
dobite cu şireturi negre din lână, aplicate uneori 
în două-trei rânduri, obţinându-se un contrast 
puternic între fond şi omamentică. 

O formă arhaică de croi, cu clini laterali rea¬ 
lizaţi din foi dreptunghiulare, s-a păstrat la man¬ 
taua din nordul Moldovei, prevăzută cu glugă 
sau „cu capac", croită din sumani de culoare 
neagră, albă sau brumărie, lungă până la glezne, 
cu clini laterali, purtată atât de femei, cât şi de 
bărbaţi. Decorul, dispus cu precădere pe glugă, 
guler şi piepţi, era format din sarad roşu, negru, 
albastru, galben, maro, din broderii realizate cu 


m 

lânică policromă, din aplicaţii de postav colorat 
sau din catifea cusută cu flori. Partea cea mai 
ornamentată era însă gluga mantalei, de forma 
unui guler dreptunghiular, prevăzut cu găici şi 
cu bumbi la colţuri, care se încheiau pentru a 
forma gluga. Mantaua era purtată, în general, 
la drumuri lungi, cu gluga lăsată pe spate, când 
era vreme bună, ca un element de podoabă, şi 
cu ea ridicată pe cap, în timp de ploaie sau ger. 

Până azi s-a păstrat prin generaţii structura 
originară a veşmântului popular, menit să-l cin¬ 
stească pe omul care-1 îmbrăca şi să-i împodo¬ 
bească bucuria petrecerii în zilele de sărbătoare. 

omunitatea rurală tradiţională constituia o 
structură socială în cadrul căreia micro- 
unităţile componente se aflau într-un sistem de 
relaţii deosebit de complexe, întemeiate pe crite¬ 
rii de sex, vârstă, ocupaţie, apartenenţă de clasă 
etc. 

Toate laturile activităţii sociale se desfăşurau 
în cadrul acestor microunităţi interdependente, 
asigurându-le coeziunea şi continuitatea de 
existenţă. Presiunea mediului social asupra 
indivizilor era deosebit de puternică sub raportul 
conformării acestora la anumite „modele", la 
anumite programe de comportament fixate de 

')Hirea^a din ^oAolt învelită ea nevastă 


comunitatea respectivă. Raporturile indivizilor 
cu mediul social din care făceau parte se defi¬ 
neau printr-o serie de acţiuni care marcau tre¬ 
cerea indivizilor dintr-o stare existenţială în alta. 
Fiecare etapă a vieţii — copilăria, adolescenţa, 
maturitatea şi bătrâneţea — îşi avea însemnele 
vestimentare distinctive, corpusul de tradiţii 
căruia individul trebuia să i se integreze, accep- 
tându-1 întru totul. 

în cadrul comunităţilor de tip folcloric, unde 
vârstele erau considerate categorii distincte, tre¬ 
cerea de la o treaptă de vârstă la alta se efectua 
printr-o serie de acte ceremoniale şi printr-un 
veşmânt adecvat al cărui limbaj era recunoscut 
şi acceptat de toţi membrii grupului respectiv. 

Aceste acte, pentru a fi valabile, trebuia să aibă 
girul întregii comunităţi, care participa intens 
la desfăşurarea lor. 

Fiecare nivel de vârstă îşi avea codul său de 
simboluri care îi asigura identificarea, recunoaş¬ 
terea, cod decodificat de întreaga comunitate. 
Tradiţia stabilea, pentru fiecare categorie de 
vârstă, atât atributele vestimentare distincte — 
manifestate în găteala capului, în decorul şi 
cromatica pieselor de port, în adoptarea unor 
elemente de îmbrăcăminte specifice numai 
grupului de vârstă respectiv, cât şi atitudinile şi 
limbajul corespunzătoare. Existau, deci, pentru 
fiecare vârstă, moduri caracteristice de a se 
îmbrăca, a se comporta şi a acţiona, încât se 
poate vorbi de existenţa unui dispozitiv simbolic 
tradiţional propriu fiecărui nivel de vârstă. Aşa 
cum sublinia sociologul Traian Herseni, „în toate 
treptele ei de evoluţie, viaţa socială a oamenilor 
depăşeşte cadrul de origine biologică al familiei 
şi al relaţiilor dintre sexe, ca să se constituiască 
pe temeiul simpatiei dintre oamenii de acelaşi 
sex şi dintre cei de aceeaşi vârstă". 1 Trecerea de 
la o categorie de vârstă la alta se făcea printr-un 
ceremonial la care lua parte întreaga comunitate 
a satului, cu ocazia sărbătorilor de iarnă. 

Ceata de feciori, instituţie cu pregnante 
funcţii sociale, avea nenumărate rosturi, printre 
care şi pe acela de a „băga fetele tinere în joc“. 

Ceata se constituia de Sfântul Nicolae, când 
se alegeau feciorii cei mai chipeşi, cei mai buni 
jucători şi cântăreţi, înzestraţi cu maxime 
calităţi fizice şi morale, care se bucurau de un 
puternic prestigiu în cadrul comunităţii rurale. 

Pentru a se deosebi de restul feciorilor din 
sat, cei care alcătuiau ceata purtau anumite 
semne distinctive. Erau îmbrăcaţi in haine de 
sărbătoare, pălăriile sau căciulile lor fiind 
împodobite, în mod deosebit, cu aşa-numitele 
văstre, podoabe realizate din fire roşii şi aurii, 
pene de păun, ciucuri policromi, oglinzi, şnururi, 
iederă, flori multicolore cerate, panglici colorate 
etc., în funcţie de tradiţiile locale, dar şi de 
fantezia purtătorilor, iar peste pieptarele bogat 
ornamentate purtau, pe piept, în diagonală, 
brâie colorate sau tricolore. 

Scoaterea la joc a adolescentelor marca un 
moment cu o semnificaţie importantă, şi anume 
integrarea într-o altă categorie de vârstă, într-un 
alt statut, cu însemne specifice — de fată mare. 

Eveniment solemn, de iniţiere, de pregătire 
pentru o altă etapă existenţială, „prinderea în 
joc" a fetelor era aşteptată şi de acestea, şi de 
părinţii lor cu multă emoţie şi bucurie, fiind un 
moment cu conotaţii speciale, care consfinţea 
public intrarea tinerelor aflate în pragul măriti¬ 
şului în grupul fetelor mari. 

Steagul, care însoţea ceata în orice împreju¬ 
rare, constituia semnul ei distinctiv, fiind 
împodobit într-un mod asemănător cu cel de la 
nuntă: basmale colorate, panglici, bete, flori arti¬ 
ficiale, verdeaţă, clopoţei etc. Se mergea cu 
steagul pretutindeni, se juca cu el, fiind păzit cu 
străşnicie, pentru a nu fi furat de ceilalţi feciori. 

în localitatea Tohanu Nou (Braşov), armaşul 
era şeful suprem şi conducătorul jocului la 
Crăciun. El purta ca simbol distinctiv un baston 
de trestie ornamentat cu panglici multicolore, de 
care se prindeau fetele la joc. în ajun, feciorii din 
ceată le invitau pe fetele care aveau să fie scoase 
la joc, invitaţiile repetându-se şi în prima, şi în 
a doua zi de Crăciun. 2 

Fetele pe care feciorii le considerau demne de 
a face parte din grupul fetelor mari, intrau în joc, 
la Tohanu Nou, în a doua zi de Crăciun, când 
se organiza hora mare în centrul satului. La 
comanda armaşului, erau ridicate de trei ori în 
sus, ca semn al importanţei pe care le-o acordau 
feciorii din acel moment. 

După ce se îndeplinea ceremonialul scoaterii 
la joc, armaşul mare juca fetele în aşa-numita 
Brează , în care intrau câte cinci fete, ţinându-se 
cu mâna stângă de bastonul de trestie al 
acestuia. 3 

Hora mare, organizată în centrul satului, 
dura în jur de două ore, după care distracţia se 
muta la o gazdă aleasă dinainte, unde petre¬ 
cerea ţinea până în zorii zilei. De Paşti, exista 
obiceiul ca fetele să le dăruiască feciorilor care 
le-au jucat în timpul sărbătorilor de la Crăciun 
cele mai frumoase ouă încondeiate, în semn de 
mulţumire. 

Acelaşi obicei din Tohanu Nou, al scoaterii 
fetelor la joc, avea loc şi în comuna Arpaşu de 
Jos din judeţul Sibiu. Aici, în ziua de Sfântul 
Nicolae erau iniţiate numai fetele care urmau 
să joace în toate sărbătorile Crăciunului. 4 


1 Traian Herseni, Drăguş. un sat din Ţara Oltului (Făgăraş), 

p. 71. 

2 *** Muzeul Etnografic al Ardealului, Arhiva nr. 451, 1941. 

3 Ibidem. 

4 *** Muzeul Etnografic al Ardealului, Arhiva nr. 456, 1948. 

în satul Recea, din Ţara Făgăraşului, feciorii 
care făceau parte din ceata care organiza colin¬ 
datul, organiza jocurile şi „băga în joc“ fetele 
aveau, ca însemne distinctive, „vâstrele“ cusute 
pe căciulile negre, alcătuite din flori multicolore 
cerate, oglinzi şi pene de păun. Costumul pe 
care-1 purtau era cel de sărbătoare, compus din 
cămaşa cu poale şi „ştrafuri" (cute) pe piept, 
şerpare din piele ştanţată ori cusută sau curele 
din strămătură, pieptare înfundate, brodate cu 
lânică sau arnici, cioareci din pănură albă, 
cizme sau bocanci din piele, iar ca haine groase, 
purtate pe deasupra, sarici lăţoase sau recăle 
din postav. Peste pieptare purtau panglici tri¬ 
colore fixate în diagonală. 5 

Hainele din blană (pieptare şi cojoace), pre¬ 
cum şi cele din dimie, ca şi şerparul sau brâul 
de lână, aveau o semnificaţie aparte în cadrul 
comunităţii tradiţionale, fiind purtate de feciori 
pentru prima oară cu ocazia intrării lor în joc. 
Ei treceau, astfel, într-o altă etapă a vieţii, în 
grupul „feciorilor mari“, integrându-se în viaţa 
socială a comunităţii şi având atribuţii specifice 
acestei categorii de vârstă: de a intra în ceata de 
feciori, de a organiza jocurile, colindatul, de a 
scoate fetele la joc etc. 6 

în cadrul mai larg al spiritualităţii ţărăneşti, 
cojocul sau sumanul au avut şi rosturi mai 
adânci. Astfel, în Bihor s-a mai putut identifica 
un străvechi obicei, potrivit căruia feciorul uita 
voit una dintre aceste piese cu care venise 
îmbrăcat la casa tinerei. A doua zi, dacă vedea 
cojocul sau sumanul agăţat în târnaţ (pridvor), 
însemna că fata şi părinţii ei nu doresc să le 
intre în familie. 7 

La Drăguş (Ţara Oltului), feciorii din ceată 
invitau la joc mai întâi fetele care fuseseră deja 
iniţiate şi apoi pe cele care intrau în joc pentru 
prima oară. 

Acestea din urmă simulau împotrivirea, căci 
aşa cerea buna-cuviinţă, băieţii luându-le cu 
forţa. Când începea jocul, fata trebuia să treacă 
pe sub braţul flăcăului, fiind ţinută de un deget, 
figură absolut obligatorie, fără de care nu era 
considerată „băgată în joc“. „De atunci încolo — 
conchidea Traian Herseni — se chema că e fată 
de joc şi deci fată de măritat: se înveşmânta ca 
«fetele mari» şi se aşeza în grupul lor, asu- 
mându-şi toate obligaţiile acestora (plătea taxele 
pentru lăutari, se ducea la dans la orice fecior 
o chema, altfel plătea amendă)". 8 

Şi în Moldova (Botoşani şi Vrancea), fetele in¬ 
trau în joc la hora din sărbătorile Crăciunului. 9 



^(Uteafa azfucfac fa 'Zfycfat (Satuitul aân&etic) 


în cadrul comunităţii româneşti din Banatul 
sârbesc, din informaţiile orale ale subiecţilor 
intervievaţi în cursul cercetărilor de teren 
întreprinse de noi în toamna anului 2004, am 
aflat că fetele „se prindeau în joc“ începând de la 
vârsta de 14-15 ani, cu ocazia marilor sărbători: 
Crăciun, Paşti, Rusalii. 

Când fata ieşea la horă pieptănată cu „pături" 
şi „moţ", împodobită pe cap cu couărlacul — o 
panglică realizată din fir auriu cumpărat, numit 
în termeni locali „burmă de aur", îmbrăcată 
peste poalele albe imaculate cu catrinţă doar în 
faţă, ea anunţa colectivitatea că-i fată mare, care 
trebuie „prinsă în joc". 

La Uzdin, hora se organiza, de obicei, în faţa 
primăriei, respectându-se reguli stricte, severe, 


5 C. Popescu, Ceata feciorilor din satul Recea, p. 501. 

6 Maria Bocşe, Mutaţii contemporane..., p. 269. 

7 Ibidem, p. 270. 

8 Traian Herseni, Forme străvechi de cultură poporană ro¬ 
mânească..., p. 15. 

9 Ilie Moise, Confrerii carpatice de tineret..., p. 125-126. 

perpetuate prin tradiţie. Astfel, intrau în joc mai 
întâi bărbaţii (feciorii împreună cu cei căsătoriţi) 
şi, după aceea, fetele mari care erau căpărăte 
(logodite). Ele aveau obligaţia să joace numai cu 
băiatul care le peţise. 

Pe logodnic, fata îl prindea cu toată mâna, iar 
pe celălalt june îl ţinea doar cu degetul mijlociu 
de la mâna stângă. Se juca hora şi apoi arde¬ 
leana (doi câte doi). 

Fetele nelogodite aveau voie să ocolească hora. 
Făceau o „plimbare", ca să le vadă junii şi viitorii 
socri, care le alegeau şi după criterii sociale şi 


materiale: să fie de neam, dar şi bogate, semnul 
distinctiv al bunăstării economice fiind salbele 
de aur şi argint pe care le purtau la gât. 

La Nicolinţ şi la Vladimirovăţ, băiatul care 
scotea fata la joc — rudă apropiată cu aceasta — 
era răsplătit pentru acest serviciu cu o pânză de 
cămaşă. Băiatul făcea trei paşi înainte, fata 
venea spre el, o prindea de două degete şi intrau 
în joc. La următoarele jocuri din acea zi, feciorii 
care doreau s-o joace pe fată trebuia să ceară 
încuviinţarea băiatului care o introdusese în joc 
pentru prima oară. După ce se logodea, fata nu 
mai putea să joace decât cu junele care o peţise. 

Aşadar, existau reguli stricte de iniţiere şi de 
integrare în viaţa socială a comunităţii, care 
trebuiau respectate întocmai. 

Familiile înstărite din Voivodina îşi permiteau 
să angajeze, cu ocazia scoaterii la joc a fetelor 
lor, pentru fala neamului, fanfara, care venea 
la casa tinerei, unde se strângeau rudele. Fata, 
părinţii acesteia şi neamurile plecau apoi la joc, 
însoţiţi de cântecele fanfarei. 

Prinderea fetelor în joc era considerată, şi în 
Banatul sârbesc, o mare sărbătoare, la care 
participa întreaga suflare a satului. 

Cu ocazia ieşirii la joc. fata din Voivodina se 
încingea pentru prima oară cu brâul sau brăci- 
ra, aspect similar semnalat şi în satul Buceava, 
din Ţara Zarandului, de către etnologul Maria 
Bocşe, această piesă de port constituind, alături 
de alte elemente vestimentare, o componentă a 
riturilor de trecere de la un nivel de vârstă la 
altul. Tot atunci purtau pentru prima dată măr¬ 
gelele veneţiene, în zonele în care acestea erau 
frecvente (Bihor, Sălaj, Maramureş, Oaş, Apu¬ 
seni), aceste podoabe marcând, ca şi cingătoarea 
ţesută, trecerea la o nouă clasă de vârstă, 
precum şi situaţia materială a purtătoarei, fiind 
piese deosebit de scumpe, pe care numai fetele 
înstărite şi le permiteau. 10 

în satele situate pe Valea Crişului — Pietroa¬ 
sa (Bihor), pe Valea Bistrei — Obreja şi Ciuta 
(Banat) ori în Sălaj, la Pria, Cizer şi Meseşenii de 
Sus, exista obiceiul ca panglicile cu care fetele 
îşi împodobeau cozile când intrau pentru prima 
oară în joc să fie păstrate de ele şi întrebuinţate 
pentru ornamentarea ţovului (steagul de nuntă), 
considerându-se că ele aduc noroc şi fericire 
viitoarei familii. * 11 


10 Mana Bocşe, Mutaţii contemporane privind funcţiile şi 
semnificaţiile portului popular transilvănean, p. 263. 

11 Ibidem, p. 264. 

Trecerea la o nouă etapă a vieţii — adoles¬ 
cenţa — era reflectată şi de pieptănătură, care 
în pragul acestui eveniment se schimba, acor- 
dându-i-se o grijă deosebită. La această vârstă, 
când fetele purtau capul descoperit, părul, 
considerat a fi o podoabă naturală, trebuia pus 
cât mai bine în valoare. 

Fata care ieşea la horă cu părul împodobit cu 
o serie de accesorii decorative — cununiţe din 
flori naturale sau artificiale, ciucuri din lână 
policromi, mărgele mărunte policrome, ace de 
os, bolduri cu gămălie colorată, agrafe de os cu 
pietre colorate, piepteni etc., elemente care 
constituiau însemnul distinctiv al fecioriei, un 
ansamblu de „semne" cunoscute de toţi membrii 
comunităţii rurale — anunţa în felul acesta că, 
din acel moment, ea era pregătită de primirea 
peţitorilor. 

Purtatul părului într-un anume fel, în anu¬ 
mite ocazii, cu întregul complex de împodobire a 
capului, constituia un mesaj către comunitatea 
respectivă, un limbaj complex, un cod de identi¬ 
ficare socială, totodată o marcă zonală, etnică, 
ceremonială, de vârstă şi stare civilă. 

Astfel, în Voivodina. modalitatea de împletire 
a părului, ornamentele şi podoabele care o 
completau indicau foarte exact nivelul de vârstă 
şi starea civilă: dacă fata era fecioară „prinsă 
în joc" ori fată căpărătă (logodită), aflată în 
preajma căsătoriei sau tânără nevastă, aceasta 
din urmă continuând să mai poarte un timp — 
de obicei până la naşterea primului copil — în 
zile de sărbătoare, când mergea la jocul mare, 
unele atribute ale gătelii capului caracteristice 
fecioriei. 12 

în Şcheii Braşovului, dacă fata avea zestrea 
pregătită, ieşea la joc pieptănată cu o singură 
coadă lăsată liber pe spate. împodobită cu 
conchiu (floare de mireasă) şi îmbrăcată în haine 
de mătase. în cazul în care ea nu era gata cu 
zestrea, ieşea la joc pieptănată cu două cozi, 
legată pe cap cu panglică, împodobită cu o 
agrafa sau cu un trandafir, fiind îmbrăcată în 
androc şi laibăr de postav. 13 

în comuna Şanţ, din judeţul Bistriţa-Năsăud, 
fata mare se pieptăna cu cărare la mijloc, părul 
fiind împletit în două cozi împreunate la ceafa 
într-o singură coadă în care se împletea o petea 
(panglică) lungă, procurată din comerţ, decorată 
cu flori şi fluturi. 14 

în zona Năsăudului, în părţile Sângeorzului 
şi ale Maierului, fetele îşi împodobeau părul cu 
păuniţe, două cercuri realizate din pene negre 
de struţ, în mijlocul cărora se coseau mărgele 



*pată dî*t 'Hăteiud în front de ^vt&atoane 


mărunte, multicolore şi bumbuşte (flori artifi¬ 
ciale şi ace). Aceste păuniţe, montate în dreptul 
urechilor, erau legate la spate cu o panglică 
înflorată; de aceasta, se prindeau alte cinci-şase 
panglici care atârnau liber pe spate. 15 


12 Informatoare Mărioara Sârbu, 67 ani. comuna Uzdin. 
Voivodina. 

13 Olivia Moraru, Contribuţii la studiul portului..., p. 347. 

14 Informatoare Mana Domide, 97 ani. comuna Şanţ, jude¬ 
ţul Bistriţa-Năsăud. 

15 Viorica Pascu, Portul popular din zona Năsăudului, p. 209. 

în satul Negrileşti, din Ţara Vrancei, fetele se 
pieptănau cu cărare la mijloc, cu părul împletit 
în două cozi, numite local găţe (împletitura înce¬ 
pea din partea superioară a urechii). Cozile erau 
duse apoi spre ceafă şi întrepătrunse, obţinân- 
du-se un coc lunguieţ denumit cârcei. Fetele 
împodobeau acest coc cu flori naturale prinse cu 
spilci. Când ieşeau la horă, legau de gâţele de la 
ceafă aşa-numiţii ţochi — pompoane colorate din 
lână, care atârnau pe mijlocul spatelui. 

în zilele de sărbătoare, fetele mari purtau o 
podoabă cunoscută sub denumirea de pletari de 
piţigoi, alcătuită din bani mărunţi, găuriţi (piţi- 
goi), înşiraţi pe două rânduri, pe o aţă de amici 
roşu, prinşi de borta urechii, aduşi prin faţa 
urechii şi fixaţi de găţe cu un bold. Din relatările 
informatorilor, reiese că această podoabă de bani 
se purta şi pe creştetul capului, ca o diademă. 

în localitatea Monor din judeţul Bistriţa-Nă- 
săud, înainte de anul 1918, fetele purtau, în zile 
de sărbătoare, bearta — o bonetă de formă tron- 
conică, alungită la spate, realizată din barşon 
(catifea) negru sau vişiniu, cu o întăritură de 
carton. Pe toată suprafaţa, bearta era acoperită 
cu mărgele colorate, cusute în rânduri. La spate 
atârnau petele (panglici) multe, în diverse culori, 
lungi de 40-50 de centimetri, simbolul distinctiv 
al fecioriei. 16 

Piesele de port puteau fi îmbrăcate numai 
într-un anume fel, potrivit unor norme culturale 
proprii, care precizau modul şi circumstanţele 
utilizării, ca şi membrii comunităţii care aveau 
dreptul să le poarte. 


In multe zone din ţară, dintre care amintim 
Ţara Oltului, Vâlcea, Sălajul, dar şi Banatul 
(inclusiv Voivodina), fetelor le era interzis purta¬ 
tul catrinţei la spate, peste poalele albe, îmbră- 
carea acestei piese şi în faţă şi în spate fiind, 
însă, obligatorie pentru femeile măritate. 

Astfel, la Porumbacu de Jos (Ţara Oltului), 
fata mare purta numai în faţă o crătinţă din lână 
ţesută în patru iţe, destul de lată încât acoperea 
bine şoldurile, compusă din două foi unite pe 
verticală, decorată pe poale cu două rânduri de 
alesături realizate cu sârmă galbenă şi amici 
negru şi terminată cu frămbii (ciucuri) negre pe 
marginea inferioară. în schimb, nevasta purta 
obligatoriu două catrinţe: cea din faţă mai lată, 
cea din spate mai îngustă. Catrinţa din spate 
avea fondul roşu şi era decorată cu rânduri de 
alesături dispuse în axe paralele orizontale pe 
toată suprafaţa piesei, în timp ce catrinţa din 
faţă, cu fondul negru, era ornamentată cu trei 
rânduri de alesături doar pe poale. 17 

La Viştea de Sus şi la Drăguş, în Ţara Oltului, 
fetele purtau peste poale, numai în faţă, păstura 
roşie din pănură dată la piuă, ornamentată cu 
motive florale policrome (albastru, galben, verde, 
alb), imprimată la Făgăraş, cu tipare de mână, 
pe jumătate din suprafaţa ei şi terminată la 
marginea inferioară cu frămbii din strămătură. 
La spate, poalele fetelor rămâneau neacoperite, 
în timp ce nevestele asociau păstura roşie pur¬ 
tată în faţă cu o păstură neagră în spate. 18 

Şi în zona Meseşului, judeţul Sălaj, fetele, 
spre deosebire de neveste, purtau zadie de lână 
numai în faţă, obicei menţinut până la sfârşitul 
secolului al XIX-lea. 19 

Reguli vestimentare obligatorii, fixate de 
tradiţie, impuneau fetei din Uzdin (Voivodina) să 
îmbrace cămaşă, poale şi catrinţă numai în faţă. 

în zona Săcele, la Satulung, fata ieşea la horă 
îmbrăcată cu ia din şimizet (tul brodat), cu guler 
îngust, cu foile mânecilor şi ale stanilor unite şi 
încreţite în jurul gâtului. Mânecile foarte largi se 
terminau cu pumnaşi, denumiţi în termeni locali 
pumni, realizaţi din posomant (fir metalic auriu) 
cusut cu mâna, adeseori cu motive geometrice. 


16 Chestionarul de port popular pentru A.E.R., completat de 
Elena Secoşan în anul 1982. 

17 Informatoare Mana Stoichiţă, 76 de ani, Porumbacu de 
Jos. 

18 Ioan I. Şerban, Viştea de Sus. Contribuţie la monografia 
satului, 1987, în manuscris; informatoare Eva Fogoroş, 77 
de ani, Drăguş. 

19 Ioan Augustin Goia, Zona etnografică Meseş, p. 129. 

Pentru a nu se uza prea mult prin spălare, 
manşetele erau demontabile. 20 

Anumite piese de port erau rezervate fetelor. 
Astfel, în Şcheii Braşovului, numai fetele aveau 
voie să poarte vizita, o bluză confecţionată din 
mătase sau din pluş, şi boarta (ia care se purta 
dedesubt, lucrată din madipolon). 21 

Prezenţa sau absenţa unor elemente vesti¬ 
mentare sugera categoriile de vârstă, precum şi 
notele diferenţiatoare dintre ele, comunicând, 
astfel, mesajele clasei de vârstă respective. 

Pieptănătura, cu întregul complex al gătelii 
capului, nu constituia numai un semn distinctiv 
al vârstei, al stării civile, un semn de diferenţiere 
zonală şi etnică, ci şi o marcă ceremonială. 

în zilele de sărbătoare sau în cadrul diverse¬ 
lor ceremonii, cum ar fi cea a nunţii, pieptănă¬ 
turii i s-a acordat o atenţie deosebită, găteala 
capului devenind, cu acest prilej, o adevărată 
creaţie de artă, integrată organic şi armonizată 
din punct de vedere decorativ şi cromatic cu 
toate celelalte piese componente ale ansamblu¬ 
lui vestimentar. 

La această vârstă de maximă frumuseţe, 
prospeţime şi gingăşie, măiestria şi îndemânarea 
cu care se împletea şi împodobea părul erau 
neîntrecute, cumulând numeroase elemente de 
ordin estetic. 

Găteala miresei se făcea, de obicei, la casa 
părinţilor ei, duminică dimineaţa, de către naşă, 
ajutată de fete şi femei pricepute, înainte de a 
pleca la cununia religioasă. 

în unele zone, ca de exemplu în Ţara Oaşului, 
pieptănătura miresei era extrem de complicată; 
realizarea ei dura patru-şase ore, cerând multă 
migală şi pricepere, drept care numai o femeie 
specializată din sat putea s-o facă, după o teh¬ 
nică arhaică, obţinând, în final, o plasă extrem 
de fină. Aproape tot atâtea ore dura aranjarea 
elementelor de podoabă. 

în zona Rădăuţilor, pieptănăturii şi gătelii 
capului miresei li s-a acordat o atenţie specială, 
putându-se vorbi de o creaţie artistică remarca¬ 
bilă. Astfel, părul era pieptănat cu cărare la 
mijloc, împletit de la frunte în două cosiţe care 
se aduceau în formă de coroană pe creştetul 
capului, legându-se unde începea împletitura 
cu multă „strămătură de dram" (lână groasă 
cumpărată); peste el se aşeza gâţa — un suport 
de forma unui cerc, confecţionat din lemn sau 
sârmă subţire, pe care se împleteau şuviţe de 
păr şi fire de lână roşie. Pe deasupra se cosea 
zgarda, făcută din mărgele mărunte, policrome. 


Cu două-trei duminici înainte de nuntă, fata 
purta peste gâţă o altă podoabă denumită legă- 
toare, confecţionată dintr-un carton gros, înalt 
de o palmă, înfăşurat într-o pânză albă, pe care 
se prindeau alternativ cordele colorate, plisate şi 
flori de târg. în partea superioară a legătorii, se 
fixau opt până la zece pene de păun. 22 

în satele Ţării Oltului, părul lung, spălat şi 
uns cu unt, ca să lucească şi să stea lins, se 
împletea în două gâţe, cu panglici colorate. Pe 
cap, mireasa purta borda, un cerc de fier învelit 
în pânză de care se prindeau panglici colorate, 
încreţite, care atârnau pe spate. 


20 Informatoare Siţa Jerău, 66 ani, Satulung. 

21 Georgeta Stoica; Olivia Moraru, Semne de recunoaştere 
în costumul din Şcheii Braşovului şi Săcele. p. 340. 

22 Maria Cioară. Zona etnografică Rădăuţi p. 102. 

Extrem de complicată şi de migăloasă era şi 
pieptănătura miresei din Uzdin (Banatul sâr¬ 
besc). în tot satul, existau numai două-trei femei 
specializate în realizarea acestei pieptănături 
complexe, care presupunea mai multe operaţii. 
Sâmbătă seara, în scalda tinerei se puneau fire 
de busuioc, ca să aibă noroc şi să fie drăgăs¬ 
toasă, iar duminică, în zori, venea perietoarea , 
o meşteră din sat, singura care ştia să întoarcă 
părul şi să-l facă cu pături (cute). Pieptănătura 
specifică miresei se numea „cu părul întors". 

Părul din faţă se despărţea, printr-o cărare 
semicirculară, de la o ureche la cealaltă. Apoi se 
uda cu apă, se ungea cu untură de porc sleită 
şi se uda din nou. Se realiza, mai întâi, moţul: 
cu o maşlă (fundă), părul din faţă, despletit, se 
strângea în creştetul capului. Cu ajutorul unui 
pieptene cu dinţii rari, se alegeau şuviţe foarte 
subţiri şi se întorceau pe degete, lacându-se câte 
18-20 de pături pe fiecare parte a capului, în¬ 
cepând de la ureche şi până la cărare. Din nou, 
părul se uda cu apă, iar apoi se lega strâns, de 
două-trei ori, cu o aţă de fuior, peste care se 
punea civala (o bucată de pânză albă, lată de o 
palmă), iar deasupra ei, prăpoada — o cârpă de 


formă triunghiulară, ornată pe partea ce venea 
deasupra frunţii cu şlingăraie (broderie spartă). 
Aţa de fuior, civala şi prăpoada aveau rostul să 
fixeze bine păturile, după care se luau de pe cap. 

Părul de sub moţ se împletea într-o chică 
(coadă) din trei-cinci şuviţe, la capătul ei punân- 
du-se sârma (o panglică imprimată cu flori), 
chica fiind întoarsă şi prinsă de moţ cu sârma şi 
cu un ac cu gămălie mare. Tot acolo se fixau trei 
galbeni mici. Părul pieptănat astfel, în forma 
literei O, se numea perietura cu larga. 23 

în ceea ce priveşte numărul şuviţelor din care 
se realiza chica de sub moţ, reminiscenţele 
unor credinţe arhaice în puterea fastă a cifrelor 
magice a persistat până în zilele noastre. 

Pieptănăturii cu părul întors i se adăugau 
apoi o serie de podoabe, de accesorii decorative, 
realizate din monede de aur şi argint, paiete, 
panglici lungi de mătase, flori artificiale şi flori 
naturale, menite să-i confere tinerei fete forţă, 
vitalitate, rodire, împlinire, podoabe care au avut 
şi alte conotaţii simbolice, ale căror semnificaţii 
s-au pierdut astăzi. 

în ajunul nunţii, mirele îi trimitea miresei 
darurile sale, care aveau rolul de a o împodobi 
şi înfrumuseţa, dar şi de a marca bogăţia şi 
prestigiul familiei din care provenea băiatul. De 
regulă, darurile constau în piese de port cum¬ 
părate sau confecţionate special pentru această 
ocazie, din ţesături de calitate superioară: în- 
velitori de cap (fes, tulpan, casâncă, bariz etc.), 
pe care mireasa le purta înainte de a pleca la 
cununia religioasă, urmând să fie învelită cu ele 
de către naşă, în cadrul ritualului care con¬ 
sfinţea trecerea ei în rândul femeilor căsătorite: 
darurile mirelui puteau fi podoabe, dar şi pantofi 
sau cizme, în care se puneau bani de argint şi 
boabe de grâu, pentru a avea parte de belşug şi 
noroc. Mireasa le încălţa înainte de a pleca la 
cununia religioasă. 

însoţit de flăcăi şi lăutari, într-o atmosferă 
de mare veselie, vomicelul din partea mirelui 
ajungea la casa miresei, cu hainele cumpărate 
de mire, după multe peripeţii, tocmai de la Ţari- 
grad, aşa cum subliniază oraţia schimburilor, 
începând a le juca şi a zice: ,A doua oară a 
cumpărat: / Marfa subţire şi aleasă / Pentru 
dumneata jupâneasă / Mireasă. / Ţi-a cumpărat 
un fes / De la-ntâiul casăgin, / Ca să-ţi fie 


23 Informatoare Mărioara Sârbu, 67 de ani, Uzdin. 

cheful deplin. / Ţi-a mai cumpărat / Un buccea- 
lâc de mătasă / Ca să-ţi fie de purtat prin casă; / 
O cutnie pentru rochii, / Cea mai aleasă, / Ca 
să-ţi fie de mireasă; / Tulpane, colţuni şi legă- 
tori, / Ca să-ţi fie de sărbători / Ţi-a mai cum¬ 
părat o oglindă, / Cea mai frumoasă / La care să 
te găteşti ca mireasă; / Ţi-a cumpărat şi sopon / 
Tot de Ţarigrad, / Ca să-ţi fie de spălat... 24 

Şi chestionarele AER consemnează, în jude¬ 
ţele Botoşani şi Vaslui, obiceiul potrivit căruia 
mirele cumpăra găteala miresei şi o trimitea cu 
vornicul când alaiul venea la mireasă acasă. 
Hainele erau puse pe o tavă şi vornicul spunea 
oraţia de închinare a gătelii. Mireasa ţinea în 
poală doi colaci şi o sticlă cu ţuică. Atunci când 
i se întindeau hainele, dacă mireasa dorea să le 
ia, vornicul le retrăgea, zicând: „Stai coană mi¬ 
reasă / Nu te grăbi la luat / Cum te-ai grăbit la 
măritat / Că părinţii ţi-au spus să mai stai fată 
/ Şi dumneata te-ai bătut cu curul de vatră / 
Şi-ai spus că nu mai stai fată". 25 

în Teleorman, în seara gătirii bradului, colăce- 
rii ginerelui îi aduceau miresei, pe o tavă, voalul, 
rochia, pantofii (care au înlocuit piesele tradiţio¬ 
nale), cerceii şi mărgelele cumpărate de ginere. 26 

Pe parcursul întregului ceremonial al nunţii, 
mireasa purta un ansamblu de semne specifice 
ritului de trecere, care o diferenţiau de celelalte 
fete participante la eveniment. 

Unul dintre aceste însemne rituale, frecvent 
întâlnit în majoritatea zonelor etnografice ale 
ţării, realizat din cele mai diverse materiale şi 
accesorii decorative, l-a constituit „cununa de 
mireasă", care, dincolo de valoarea ei artistică, 
avea şi o funcţie apotropaică, de a o feri pe tână¬ 
ră, la acest început de drum, de forţele malefice. 
Cununa a reprezentat un semn de recunoaştere 
pentru întreaga comunitate, mireasa astfel 
împodobită fiind, de fapt, adevărata podoabă 
a nunţii, reperul său valoric. Elementele arbori- 
cole, care constituiau părţi componente ale 
cununii, se integrau cultului dendrolatric. 27 

în Ţara Oaşului, peste pieptănătură se aşeza 
cununa de mireasă, de formă cilindrică, realiza¬ 
tă din barşon roşu-vişiniu, ornată cu numeroase 
flori naturale, vara, şi artificiale, iama, precum 
şi cu zgărzi împletite din mărgele multicolore de 
diferite mărimi, al căror număr ajungea până la 
25-30, predominantă fiind culoarea roşie, apoi 
cu salbe de bani. în jurul gâtului şi pe piepţi, 
alte şiruri de mărgele, în număr de 80, în culori 
vii, o împodobeau pe mireasă. 


"}fCoieeuiă. din (^ut4au) 


In Voivodina, mireasa purta două cununi: cea 
de fată mare şi cununa dăruită de mire, trimisă 
prin „giveri" sâmbătă seara. De această cunună 
se prindea o altă podoabă cu valoare artistică şi 
valenţe simbolice — şi anume covărlacul. Se 
confecţiona dintr-o panglică de catifea neagră, 
lată de patru degete, decorată pe toată suprafaţa 
cu un ornament în zig-zag executat cu fir auriu, 
cunoscut în termeni locali sub numele de burmă 
de aur, care face trimitere la arhaicul simbol 
solar, cu strălucirea şi luminozitatea sa, alături 
de alte simboluri, cum ar fi banii care intrau şi 
ei în structura acestei podoabe (capetele covâr- 
lacului terminându-se cu bani ce atârnau până 
la cingătoare, galbeni mici împodobindu-1 şi pe 
partea din faţă), pentru ca fata să aibă parte de 
bogăţie în noua viaţă pe care o începea. Dumi¬ 
nică, înainte de masă, giverul „ăl mare" îi aşeza 
goviei (miresei) cununa dăruită de mire, dar ea 
o dădea jos, o călca în picioare; giverul i-o punea 
pe cap a doua oară; govia o respingea din nou; 
abia a treia oară accepta cununa pe cap. 

în aşezările brănene, podoaba care se aşeza 
pe capul miresei, aşa-numita bortă (cunună), 
era realizată din argint suflat cu aur. 

în nord-vestul Transilvaniei, din Ţara Oltului 
şi până în Banat, miresele purtau cunună din 
flori artificiale policrome şi oglinzi, fixate pe un 
schelet confecţionat întotdeauna dintr-un lemn 
verde al cărui rost era acela de a-i transfera noii 
familii, prin similitudine, trăinicie şi bunăstare. 

în Bihor, cununa se păstra tot timpul vieţii. 
Ea se împrumuta membrilor apropiaţi ai familiei 
sau suratelor miresei, în acelaşi scop, al stimu¬ 
lării beneficului. 28 

La Leleşti, pe valea Crişului Negru, exista 
obiceiul ca prietenele miresei să desprindă în 
taină, din cununa acesteia, o floare şi s-o poarte 
în păr ca să atragă norocul şi peţitorii. 29 


24 Simion Florea Marian, Nunta la români, p. 247. 

25 Redactarea acestui capitol se bazează pe bibliografia de 
specialitate, pe cercetările personale de teren, dar şi pe da¬ 
tele culse cu ocazia anchetelor întreprinse pentru Atlasul 
Etnografic Român (AER), sintetizate de noi în subcapitolul 
„Costumul ceremonial de nuntă" al Corpusului de Docu¬ 
mente Etnografice Româneşti (DER), al cărui coordonator 
general este reputatul etnolog dr. Ion Ghinoiu, din care 
s-au publicat până în prezent patru volume, al cincilea 
fiind în curs de editare: Maria Bâtcă, Costumul ceremonial 
de nuntă, în Sărbători şi obiceiuri, voi. IV, Moldova, p. 90. 

26 Ibidem, voi. V. în manuscris. 

27 Ion H. Ciubotaru, Catolicii din Moldova, voi. II, p. 113. 
28-29 M ar j a Bocşe, Costumul ceremonial de nuntă, in Săr¬ 
bători şi obiceiuri, voi. III, Transilvania, p. 264. 

In comuna Săpânţa din Maramureş, însem¬ 
nele specifice miresei erau: cununa circulară 
alcătuită din flori mici confecţionate din hârtie 
policromă, prevăzută pe o latură cu o palmetă 
denumită struţ, panglicile multicolore împletite 
în cozi şi podoabele purtate la gât: şiruri de 
mărgele de Boemia, negre sau vişinii, cu motive 
fitomorfe colorate şi, mai ales, zgarda scumpă 
compusă din mărgele de coral, care evocau sta¬ 
tutul social şi bunăstarea materială a miresei. 30 

Mireasa din Drăguş, Ţara Oltului, purta 
părul fie retezat, fie împletit în două gâţe aduse 
pe cap. Deasupra, punea cununa compusă din 
bordiţe: trei-patru panglici cu floricele cumpă¬ 
rate, o coroniţă cu glăji şi flori artificiale. 

Tot acest complex decorativ îi conferea mire¬ 
sei o eleganţă, un fast şi o strălucire deosebite. 
Polisemantismul podoabelor purtate cu ocazia 
ceremonialului nunţii exprimă ideea ocrotirii 
cuplului de forţele malefice, ajutându-1 să treacă 
cu bine cel mai important prag existenţial. 

în localităţi din judeţele Bistriţa-Năsăud şi 
Cluj, când mireasa era împodobită cu cununa 
împletită din flori, spice de grâu şi fire de busu¬ 
ioc, cu struţul şi păuniţele, fetele îi cântau cânte¬ 
cul cununii: „Mireasă cu cunună / Se cunoaşte 
că-i hi bună / Hainele pe tine sună / Şi pe tine 
şi pe pat / Ca p-o fată de-mpărat / Nu sună de 
leneşie / Că sună de hărnicie. //Că nici mă-ta 
n-a fost rea / Numai să fii şi tu ca ea / Te-a făcut 
cu păru’ creţ / Te-a vândut cu mare preţ; / 
Muruniţă de sasău / Pune-te-aş în capul meu / 
De-aş şti că te pui pe bine / Te-aş lăsa în cap la 
mine / De-aş şti că te pui pe rău / Te-aş ţâpa 
din capul meu". 31 

Petrecerea care se organiza sâmbătă seara la 
casa socrilor mici, când druştele găteau mireasa 
cu cunună şi îi cântau cântecele ceremoniale 
adecvate acestui moment, marca deopotrivă 
despărţirea de casa părintească şi desprinderea 
tinerei de grupul fetelor din care făcuse parte 
până atunci, urmând să treacă, prin căsătorie, 
într-o altă stare civilă, aceea a femeilor măritate. 

Şi în Moldova de dincolo de Prut, miresele 
purtau învelitori ceremoniale, cu funcţie simbo¬ 
lică, rituală. în centrul Basarabiei, cununa 
realizată din pânză încutată, a cărei bază era 
împodobită cu două şiruri de monede, se monta 
pe un ştergar lung. 

în Bucovina, regiunea Cernăuţi, cununa 
consta într-un suport înalt de carton, învelit cu 
o ţesătură albă de pânză, pe care se fixau flori 
artificiale de diferite culori, iar în partea supe¬ 
rioară un şir de pene colorate. 32 


Pe Valea Someşului, o femeie specializată în 
găteala miresei o pieptăna cu cărare la mijloc, 
îi împletea părul în două cozi, care la ceafă se 
împreunau într-una singură împodobită cu o 
petea (panglică) lungă, procurată din comerţ, 
decorată cu flori şi fluturi. Deasupra se punea 
o cunună rotundă compusă din flori naturale de 
muşcată, busuioc, măgheran şi struţuri în părţi. 

în alte localităţi din zona Năsăud, mireasa era 
pieptănată cu două cosiţe împletite din creştetul 
capului şi aduse apoi roată pe cap. Deasupra se 
aşeza cununa alcătuită din bumbuşte şi spilce 
(ace de metal), cumpărată la târg, iar mijlocul 
cununii, la ceafă, se umplea cu flori denumite 
struţuri. La urechi se fixau cele două păuniţe. 33 

Un însemn ceremonial reprezentativ, răspân¬ 
dit pe tot cuprinsul arealului românesc, e voalul 
de mireasă, a cărui terminologie variază de la 
o zonă la alta: balţ, sovon, jolj, şlaier, hobot, 
cumpărat de obicei de mire şi, mai rar, de naşă. 

în privinţa persoanei care aşeza însemnele 
rituale pe capul miresei, aceasta era diferită în 
funcţie de tradiţiile locale. 

Astfel, în localităţi din judeţul Sălaj, cununa 
şi joljul se puneau în biserică. Joljul îl cumpăra 
şi îl croia nănaşa, iar cununa din „sasău" o 
împleteau fetele din partea miresei la petrecerea 
organizată în seara care preceda ziua nunţii şi o 
duceau la biserică. Fratele de mire, care trebuia 
să aibă ambii părinţi în viaţă, era cel care aşeza 
joljul pe capul miresei. Ea respingea joljul de 
două ori şi abia a treia oară îl primea. 34 

în judeţul Satu Mare, cel care punea sovonul 
pe capul miresei, în biserică, era preotul, iar în 
judeţul Timiş, givărul, după ce alaiul mirelui 
ajungea la mireasă şi tânăra fată ieşea la şofei. 
în curte, pe o masă, era pregătit şofeiul (ciubărul 
cu apă). Mireasa, cu un buchet de busuioc 
înmuiat în apă, îi stropea pe cei din jur, care 
aruncau bani în şofei. 35 Apa avea rosturi de pro- 
piţiere, dar şi rol profilactic, semnificaţia acestui 
act ritual fiind aceea de a apăra mireasa şi pe 
nuntaşi de forţele malefice. 36 


30 Olga Horşia, Portul popular din comuna Săpânţa.... p. 459. 

31 Maria Bâtcă, Costumul ceremonial de nuntă. în Sărbă¬ 
tori şi obiceiuri, voi. III, Transilvania, p. 76. 

32 Idem. Dimensiunile spirituale ale Basarabiei, p. 146. 

33 Viorica Pascu. Portul popular din zona Năsăuduluu p. 209. 

34 Maria Bâtcă, Costumul ceremonial de nuntă, în Sărbă¬ 
tori şi obiceiuri, voi. III, Transilvania, p. 77. 

35 Ibidem, voi. II, Banat, Crişana. Maramureş, p. 72. 

36 Mihai Pop, Obiceiuri tradiţionale româneşti, p. 145. 

La casa socrilor mici, în timp ce mireasa era 
„gătită", fetele acompaniate de lăutari cântau 
Cântecul miresei. Se făceau şi jocuri, în majori¬ 
tatea zonelor etnografice ale ţării. 

în comuna Şanţ (Bistriţa-Năsăud), cu o seară 
înaintea nunţii, feciorii împodobeau steagul la 
casa miresei: o botă făcută cruce se învelea cu o 
năframă mare, cu canaci (ciucuri), şi se orna¬ 
menta cu multe petele colorate, iar deasupra se 
aşeza o cunună de bărbănoc, care avea în mijloc 
un struţ din spice de grâu. Sub cunună se fixau 
clopoţei care sunau în timpul jucării steagului, 
când o luau pe mireasă din casa părinţilor ei 
pentru a o duce la biserică. 37 

însemnele ceremoniale nu puteau fi purtate 
decât într-un anumit fel, controlul social exerci¬ 
tat de comunitate asupra individului fiind foarte 
puternic. Orice abatere de la cutumă, de la 
normele morale, etice stabilite de ea şi transmise 
prin tradiţie, se sancţiona drastic, pentru a fi 
respectate buna rânduială şi buna-cuviinţă. 

De exemplu, pe Valea Someşului, când fata 
se mărita, dacă nu era fecioară, nu purta petea 
pe spate, ci pe ceafă, iar cununa se punea peste 
petea. Când intra în biserică să se cunune, fata 
greşită purta souon alb înfăşurat pe cap ca un 
turban, peste care aşeza cununa rotundă, cu 
flori şi struţuri în părţi. Era pieptănată cu conci, 
ca vădăncile (văduvele), şi nu cu cozi pe spate. 38 

Fata care avea copil din flori punea pe cap 
doar năframa fără cunună şi fără struţuri în 
părţi când mergea la cununie. 39 în acest caz, 
mirele trebuia să-i cumpere două năframe: una 
şi-o punea pe cap şi de cealaltă ţineau mirii când 
intrau în biserică, aceasta din urmă, numită 
năframă de credinţă, fiind simbolul legăturii 
dintre miri şi semn de recunoaştere pe lumea 
cealaltă, fapt pentru care năframa se îngropa cu 
cel căruia i-a aparţinut. 

Comunitatea tradiţională făcea o distincţie 
netă între fecioară şi fata „greşită", atunci când 
acestea se căsătoreau; virginitatea, purtarea 
miresei, era privită şi ca o formă de respect faţă 
de noua familie şi de întregul corp social. 

Astfel, în judeţul Bacău, fata „greşită" era 
obligată să se cunune în timpul nopţii şi să 
îmbrace cămaşa şi fota, deci piesele tradiţionale, 
şi nu rochia albă pe care o purta numai fecioara 
(şi care înlocuise portul local), existând un 
permanent control din partea comunităţii, care 
îi repudia pe cei ce nu-i respectau regulile. 40 

în Maramureş, fata „greşită" pleca cu balţul 
(voalul) pus pe cap de acasă, în timp ce fecioara 

primea balţul în biserică, pus de preot cu cru¬ 
cea 41 , puritatea miresei constituind o chezăşie 
pentru temeinicia căsătoriei respective. 42 

în toată Moldova, exista obiceiul ca voalul şi 
beteala să fie jucate. Se împodobea cu şervete 
frumoase o oglindă pe care o ţineau două fete. 
Mireasa era aşezată pe o pernă, ca să-i fie viaţa 
uşoară ca perna. în timpul acesta, vornicii jucau 
voalul şi beteala pe crăci de măr (pom aducător 
de sănătate şi fertilitate, simbol al rodniciei şi al 
prospeţimii). 


37 Informator Octavian Olariu. 88 de ani. Şanţ. 

33 Informatori Ioan Hanţig, 76 de ani, şi Lucreţiu Hanţig, 
75 de ani, Şanţ. 

39 Informatoare Maria Domide, 97 de ani, Şanţ 

40 Maria Bâtcă, Costumul ceremonial de nuntă. în Sărbători 
şi obiceiuri, voi. IV, Moldova, p. 96. 

41 Ibidem, voi. II, Banat. Crişana. Maramureş, p. 73. 

42 Ion H. Ciubotaru, Catolicii din Moldova, voi. II, p. 91. 

în localităţi din judeţul Vaslui, în duminica 
nunţii, fetele, numite vomicese, o ajutau pe naşă 
s-o îmbrace pe mireasă. După ce era gătită, 
două vomicese aşezate în spatele miresei jucau 
hohotul (voalul). în faţa miresei şi a vomiceselor, 
un flăcău (vomicel) juca, având în mână două 
vărguţe legate cu beteală (însemnul său ritual). 
Vomicesele luau apoi beteala şi o aşezau pe 
capul miresei. în timp ce împodobeau mireasa, 
druştele îi cântau: „Când eram la mama fată / 
De lucram, de nu lucram / Tot dragă mamei 
eram / Dar de când m-am măritat / Am prins 
frică de bărbat / Nu mă lasă seara-n sat / Dă cu 
pumnii după cap“. 43 

Materialele de teren au consemnat în chestio¬ 
narele AER existenţa în spaţiul oltenesc (Gorj, 
Mehedinţi, Olt, Vâlcea) a unui străvechi obicei 
potrivit căruia mireasa purta pe cap sovonul — 
un ştergar confecţionat iniţial din cânepă sau in, 
iar mai târziu din bumbac subţire, care se cosea 
în formă de glugă, împodobită în vârf cu o chită 
(crenguţă) de busuioc, care avea un rol benefic 
asupra tinerilor. în Mehedinţi, comuna Izverna, 
miresele mai avute îşi puneau pe cap peşchire 
(ştergare) încreţite ca o glugă, înlocuite apoi cu 
cârpele de borangic, cele două piese indicând 
statutul socio-economic al miresei, alături de 
salbele din aur sau argint purtate la gât. 44 

Miresele înstărite din satele situate în sudul 
ţării purtau pe cap un fes de pâslă cu ciucure 
negru, cumpărat de la oraş, iar cele sărace, un 
brâu roşu cusut sub formă de glugă, denumit şi 
sovon, tras adânc pe ochi şi care avea în vârf o 
chită de busuioc, având un rol benefic asupra 
tinerilor. 45 

Acelaşi obicei 1-arn întâlnit în cursul cerce¬ 
tărilor de teren în Ţara Vrancei, în localitatea 
Negrileşti. Pe cap, peste cunună, mireasa purta 
hohotul — un ştergar confecţionat din bumbac 
sau borangic, pus în două şi cusut ca o glugă, 
împodobit în vârf cu doi piţigoi (bănuţi). Hoho¬ 
tul ajungea pe frunte, până la sprâncene. Aşa 
rămânea şi mireasa juca cu el toată ziua şi toată 
noaptea, până dimineaţa. 46 


43 Maria Bâtcă, Costumul ceremonial de nuntă. în Sărbători 
şi obiceiuri, voi. IV, Moldova, p. 92 

44 Aurelia Tiţă, Contribuţii la interpretarea funcţiilor portu¬ 
lui popular femeiesc din Izverna (Mehedinţi), p. 211-212. 

45 Elena Secoşan; Paul Petrescu, Portul popular de sărbă¬ 
toare din România, p. 26. 

46 Informatoare Măriuţa Neculai Dumitraşcu, 77 de ani, 
Negrileşti. 

în Şcheii Braşovului, o piesă obligatorie, cu 
funcţie ceremonială, o constituia procovul, de 
forma unei glugi, partea mai lungă atârnând pe 
spate, gluga propriu-zisă fiind aşezată pe cap, 
în aşa fel încât mireasa condusă de către naşă 
să nu vadă pe unde merge. 47 

Alte însemne rituale specifice le constituiau 
învelitorile de cap: fes, tulpan, casâncă, bariz, 
şal, bertă, pânzătură etc., cumpărate de mire, 
cărora comunitatea tradiţională le impunea un 
caracter de obligativitate. 

Mireasa le purta înainte de a pleca la cununia 
religioasă, pe spate, la gât, prinse pe umeri sau 
luate pe mână. 

Un alt moment deosebit, cu valoare simbo¬ 
lică, era trecerea de la statutul de fată la cel de 
nevastă, marcată de schimbarea pieptănăturii şi 
acoperirea capului cu o piesă textilă în cadrul 
ritualului cunoscut, pe tot cuprinsul arealului 
românesc, sub numele de legatul, învelitul sau 
înhobotitul miresei. 

Semnele care consfinţeau intrarea tinerei 
fete în rândul femeilor căsătorite difereau de la 
o zonă etnografică la alta, în funcţie de tradiţiile 
locale. Din acel moment, absenţa învelitorilor de 
pe capul tinerei femei era considerată una dintre 
cele mai grave abateri de la normele de conduită 
stabilite de tradiţie, nerespectarea lor fiind so¬ 
cotită aducătoare de consecinţe malefice asupra 
tuturor membrilor comunităţii respective. 

în majoritatea zonelor etnografice ale ţării, 
a doua zi după nuntă, tinerei i se aşeza pe cap 
conciul — un suport de formă triunghiulară sau 
circulară, confecţionat din diverse materiale, 
învelit în pânză, cozile fiind răsucite sau cusute 
de conci. Peste acesta, naşa aşeza piesa textilă, 
semn al schimbării statutului fetei. Se putea 
„citi“ aici opoziţia binară de stare civilă: fată (res¬ 
pectiv mireasă) — nevastă, prin capul descope¬ 
rit, cu cozile pe spate şi, respectiv, capul învelit 
cu însemne textile. 

După ce se termina masa mare, cu închina¬ 
rea darurilor pentru miri şi strigarea cinstelor, 
naşa dezgătea mireasa, iar naşul lua floarea 
mirelui. în timpul acestui ritual, în multe zone 
etnografice ale ţării se cântau diverse creaţii ce 
transmiteau prin vers celor prezenţi semnificaţia 
schimbării pieptănăturii şi a acoperirii capului: 
„Bagă sama, fiică, bine / Că noi te-om lega pe 
tine / Te-om lega, să fii legată / Că de-acum nu-i 
mai fi fată. / Şi noi, fiică, te-om lega / C-o zadie 
de mătasă / S-o porţi, soro, sănătoasă, / C-o 
zadie de bumbac / S-o porţi, soro, cu drag. / 


Tare, fiică, te-ai jurat / Că nu porţi bumbac pe 
cap, / Calcă-ţi, fiică, jurământul / Cum călcăm 
şi noi pământul / Că de-acum fiică-n colea / 
Chică nu-i mai împleti / Numai cârpă-i învăli“. 48 

Iată cum decurgea obiceiul în mai multe zone 
ale ţării: la sfârşitul nunţii, în Maramureş, ste¬ 
garul lua cu forţa cununa miresei, care se apăra 
şi plângea. în final, naşa o învelea cu pânzătură 
(ştergarul) de nevastă. 49 

Extrem de interesant era ritualul învelirii în 
satul Vrâncioaia din Ţara Vrancei. Naşa ungea 
părul miresei, după ce o despletea, cu vin, în 
care se pusese sămânţă de cânepă, de grâu şi de 
crini. Apoi îi făcea pieptănătura cu coame. Părul 
de deasupra urechilor se strângea cu o aţă de 
lână pe fiecare parte a capului şi se împletea în 
câte o găţă (coadă), care se răsucea deasupra 
urechii, ca un coc, numit com. Coamele se în¬ 
veleau cu o cârpă albă de pânză. Peste cârpă se 
aşeza fruntarul — un şervet din bumbac ţesut 
în casă, în iţe, în ochişori, cu vrâste roşii şi negre 
din amici, cu capetele petrecute la spate. Peste 
fruntar, naşa o învelea cu ştergarul ţesut din 
bumbac sau cumpărat de la iarmaroc, confecţio¬ 
nat din borangic. 50 

O învelire asemănătoare îi făcea naşa şi 
miresei din Uzdin. Pe sub părul împletit în cozi 
şi încrucişat de mai multe ori la ceafă, se aşeza 
conciul, lucrat din nuiele subţiri, peste care se 
împleteau foarte strâns două şuviţe de păr. 
Forma conciului era dreptunghiulară, dar fără 
latura de sus. Trebuia să ajungă de la o ureche 
la alta. Capetele conciului se numeau coarne. 
De la acestea, o aţă se trecea peste cap pentru 
a-1 ţine şi alta mai scurtă peste păr, de la o 
ureche la alta. Peste conci se aşeza cârpa. Pe 
partea dreaptă a conciului se coseau şase până 
la opt galbeni mici sau coroane, iar în partea 
stângă, bumbi — nasturi de diferite culori. 

Femeile bogate aveau nişte galbeni cusuţi în 
ambele părţi ale conciului. „Era o frumuseţe să 
priveşti o femeie care aducea apă cu obraniţa şi 
se mişca în sunetul galbenilor care zdrăncăneau 
şi luceau în soare" — ne spunea o ţesătoare 
vestită din Uzdin, Mărioara Sârbu. 


47 Olivia Moraru, Contribuţii la cunoaşterea portului popu¬ 
lar din Şcheii Braşovului, p. 348. 

48 Violeta Blaj: Elena Grigorescu. Zona etnografică Făget, 
p. 119. 

49 Maria Bâtcă. Costumul ceremonial de nuntă, in Sărbători 
şi obiceiuri, voi. II, Banat, Crişana. Maramureş, p. 73. 

50 Informatoare Todora Pasăre, 82 de ani. Vrâncioaia. 


www.cimec.ro 





CostMHkC popuCat românesc 


196 


Pe Valea Someşului, nănaşa aşeza mireasa 
pe scaun şi, asistată de femei, îi lua cununa de 
pe cap şi o învelea cu năframa cu ciucuri, legată 
la ceafă. în părţile laterale, îi punea cele două 
struţuri. Era, de fapt, năframa cumpărată de 
mire şi de care tinerii se ţineau când intrau în 
biserică. Cu acestă năframă o învelea nănaşa. 

în acest timp, femeile strigau: „Mireasă din 
viţă bună / Pare-ţi rău după cunună / După 
cununa de flori / Te scoate dintre feciori / Te 
bagă între însurători / Şi te scoate dintre fete / 
Şi te bagă-ntre neveste / Mireasă din viţă bună 
/ Pe tine cămaşa sună / Se cunoaşte c-ai fost 
bună / Nu sună că e cojoasă / Ci sună că eşti 
frumoasă". 51 

După ce-o învelea ca nevastă, naşa lua 
mireasa de mână şi-o juca, strigând: „Hai, leliţă, 
să te joc / Dumnezeu dăie-ţi noroc / Că pe câte 
le-am jucat / Dumnezeu noroc le-a dat". 52 

Toţi nuntaşii care o jucau pe mireasă îi 
ofereau o sumă de bani. Acest act ceremonial 
marca intrarea miresei în noul neam, în familia 
mirelui. 53 

în satul Beclean din Ţara Făgăraşului, după 
masa mare şi împărţirea darurilor de către 
mireasă pentru neamurile mirelui, urma jocul 
căiţei, adică al miresei, când orice invitat care o 
lua la joc trebuia să-i plătească o anumită sumă 
de bani. 54 

în localitatea Monor din judeţul Bistriţa- 
Năsăud, însemnele textile care marcau trecerea 
fetei în rândul nevestelor erau ceapsa şi şterga¬ 
rul. A doua zi după nuntă, peste părul împletit 
în două cozi, în care se adăugau şi fire de lână 
toarse, cu scopul de a le îngroşa, strânse la ceafa 
într-un conci (coc) rotund, nănaşa aşeza pe 
capul miresei ceapsa cu brusturi, de forma unei 
bonete, confecţionată din material industrial, de 
regulă barşon vişiniu sau negru, brodată artistic 
cu motive geometrice şi fitomorfe, cu mătase 
policromă, legată sub bărbie cu ceutori din petea. 
Marginea din faţă a cepsei era ornamentată cu 
o dantelă neagră, încutată, numită brusturi. 
Tânăra nevastă îşi împodobea brusturii cu ace, 
cu flori artificiale şi naturale în zona urechilor. 
Ea se mai purta, astfel împodobită, încă o 
săptămână după nuntă, iar apoi brusturii se 
desfăceau şi femeia continua să poarte, până la 
moarte, ceapsa simplă. 

Peste ceapsă, nănaşa o învelea cu ştergarul 
alb, ţesut în casă, numit cindeu de cap, decorat 
la unul dintre capete cu vrâste colorate, grupate 
ritmic, iar la celălalt cu vrâste alese cu mâna, cu 
motive geometrice şi florale, executate cu amici 


policrom. La finele secolului al XlX-lea, ştergarul 
a fost înlocuit cu năframa industrială, cumpă¬ 
rată de la boltă, confecţionată din lână, bumbac, 
bercă (lânică moale), mătase, pliş (pluş), deco¬ 
rată cu pene (motive florale) şi fixată la tâmple 
cu bumbuşte şi flori naturale. 55 

în Ţara Oltului, semnele care consfinţeau 
intrarea tinerei fete în rândul femeilor căsătorite 
erau căiţa cu reţe şi pomeselnicul. 

Interesantă era învelirea capului miresei la 
Viştea de Sus. Peste cozile aduse pe cap, se 
puneau două căiţe: una din pânză, cu coame, şi 
o alta tot din pânză, cu capetele din păr de lână, 
pe care se prindeau reţele împodobite cu paiete 
colorate în roşu şi verde, denumite parale sau 
părăluţe. 56 Peste căiţă se aşeza pomeselnicul 
(ştergarul). Modul de decorare şi de legare cu 
pomeselnicul varia de la un sat la altul. 

în spaţiul Moldovei de la est de Prut, bas¬ 
maua îndeplinea, în ceremonialul nupţial, 
funcţia rituală de simbol, marcând trecerea fetei 
în rândul nevestelor, obicei cunoscut sub 
numele de dezbroboditul, dezlegatul, inhobota- 
rea miresei sau legătoare. 

Extrem de interesantă ni s-a părut descrierea 
făcută de folcloristul Petre V. Ştefănucă acestui 
obicei original ca mod de desfăşurare, cunoscut 
la Ialoveni sub numele de legătoare: „Nuna 
aduce un cojoc, îl împătureşte... şi-l aşterne pe 
un scaun pe care se aşază tinerii. Nuna îi unge 
pe amândoi cu miere pe mâini şi pe cap, îi 
piaptănă, mai întâi pe tânără şi apoi pe tânăr. 
Pe ea o îmbrobodeşte cu o şalincă neagră, semn 
că nu mai e fată, ci nevastă". 57 

Cojocul pe care se aşezau cei doi miri în 
timpul ritualului simboliza norocul la oi. 

în judeţul Prahova, cu ocazia legării, mireasa 
îi dămia naşei un şervet cu broderii bogate şi o 
pernă, iar nunului o cămaşă cusută, fiind răs¬ 
plătită de acesta cu o sumă de bani. 58 


51 Informatoare Lucreţia Chisnăr, 80 de ani. Şanţ. 

52 Maria Bâtcă, Costumul ceremonial de nuntă, în Sărbători 
şi obiceiuri, voi. III, Transilvania, p. 79. 

Mihai Pop, Folclor românesc, p. 23. 

54 *** Muzeul Etnografic al Ardealului, Arhiva nr. 442, 1940. 

55 ***' Chestionarul de port popular pentru AER. localitatea 
Monor, completat de Elena Secoşan. 

58 Ioan I. Şerban, Viştea de Sus. Contribuţie la monografia 
satului, în manuscris. 

57 P.V. Ştefănucă, Folclor şi tradiţii populare, voi. I, p. 74. 

58 Maria Bâtcă, Costumul ceremonial de nuntă, în Sărbători 
şi obiceiuri, voi. V, in manuscris. 

Aceste daruri, pregătite cu grijă şi cu mari efor¬ 
turi materiale, aveau rolul de a-i apropia pe miri de 
părinţii lor spirituali (naşii). 

Purtarea atât a unor podoabe, cât şi a unor piese 
de port de către mireasă era obligatorie în ceremo¬ 
nialul marital. în aşezările din zona Bran, mireasa 
înstărită purta la gât salba compusă din 80-100 de 
sfanţi de argint, intercalaţi cu icuşari care atârnau 
în mai multe şiruri pe piept. 59 Numărul monedelor 
care compuneau salba şi metalul din care erau 
lucrate (aur sau argint) constituiau semnul social 
distinctiv al statutului miresei respective. 

în unele localităţi din judeţele Olt şi Vâlcea 
mireasa care nu avea salbă de galbeni trebuia s-o 
împrumute. 

Podoabele purtate de mireasă în ceremonialul 
nunţii aveau. în credinţa populară, puterea de a 
transmite frumuseţe şi sănătate viitoarei familii, dar 
şi de a îndepărta forţele malefice. De pildă, miresele 
din zonele de nord-vest ale Transilvaniei, din Ţara 
Oltului până în Banat, îşi puneau pe frunte zgărduţe 
de ochi, zgărduţe de frunte, compuse din mărgele 
colorate şi tivite cu bani de argint. 60 

O podoabă care era purtată, în zona Perşanilor, 
de toate fetele, în zile de sărbătoare, şi care în zilele 
noastre se utilizează numai ca piesă ceremonială de 
către mireasă în sâmbăta din ajunul nunţii, când se 
invită fetele la joc, a fost bortiţa. Ea era alcătuită 
dintr-un zgherdan compus din 40 de bănuţi, numiţi 
pătace, ce se lăsau deasupra frunţii, şi din două 
şiruri de bănuţi de alamă, numiţi bălţişori, care 
atârnau sub urechi; apoi din ştiurechi — două 
podoabe metalice din bronz cu pietre bătute şi un 
lănţişor de alamă şi dintr-o floare artificială roşie cu 
oglinjoară, numită garoafă, care atârna pe lângă 
ureche. Pene de păun montate în dreptul urechilor 
completau această podoabă. 61 

Unele piese de port se îmbrăcau pentru prima 
oară la nuntă. Astfel, în Dolj, Gorj, Mehedinţi şi 
Vâlcea, vâlnicul nu era îngăduit fetelor înainte de 
căsătorie. Creţul roşu, cum era cunoscut în termeni 
locali vâlnicul din Mehedinţi, constituia piesă 
obligatorie pentru mireasă şi naşă. 62 

în Şcheii Braşovului, fata avea voie să se încingă 
pentru prima dată cu brâul de argint suflat cu aur, 
decorat cu câte 9 până la 12 rozete de argint, cu 
rubine sau sticle colorate, numite nafte, numai când 



teaăt eaftuăci tu ttunea&n ditt 


59 Georgeta Stoica; Olivia Moraru, Zona etnografică Bran, p. 98. 

60 Mana Bocşe, Costumul ceremonial de nuntă, în Sărbători şi 
obiceiuri, voi. III, Transilvania, p. 264. 

61 Comei Irimie. Portul popular din zona Perşanilor..., p. 22. 

62 Aurelia Tiţă, Contribuţii la interpretarea funcţiilor portului popu¬ 
lar femeiesc, p. 206. 

era mireasă. Ambele capete ale brâului, prevăzute 
cu o pafta de aur sau argint, se legau cu şiret 
sau cu panglici care atârnau pe toată lungimea 
fustei. 63 

în localitatea Paloş din zona Rupea, mireasa 
purta două ii: cea de nevastă, iar peste aceasta 
cea de fată. 

în momentul în care mireasa era învelită ca 
nevastă, ea dezbrăca ia de fată; în spate purta 
catrinţă îngustă, cu fondul roşu, decorată cu 
vrâste orizontale, iar în faţă două şorţuri mai 
late, puse unul peste altul, ca să-şi arate bogăţia. 

în ziua nunţii, mireasa din Veneţia, zona Per- 
şanilor, purta la cununie ia fetească, cu mâneca 
din gât şi încreţită sub altiţă, iar după masa de 
la casa părinţilor săi, nuna o îmbrăca în ia 
nevestească. 64 

O piesă cu funcţie ceremonială o constituia, 
în zona Meseşului, zadia dinapoi; îmbrăcarea ei 
în cea de-a doua zi după nuntă marca trecerea 
fetei în categoria nevestelor, care erau obligate 
să o poarte toată viaţa. Chiar şi după ieşirea din 
uz a ansamblului vestimentar în componenţa 
căruia intrau zadiile, această piesă şi-a păstrat, 
în satul Bogdana, doar funcţia ceremonială, 
tânăra femeie continuând să o poarte după 
nuntă, timp de patru duminici la rând, trecând 
apoi la costumul alcătuit din poale şi şorţ, care 
se generalizase. 65 

Obligativitatea îmbrăcării portului popular 
tradiţional de sărbătoare se specifică, în mod 
expres, în informaţiile de teren. Sâmbătă seara, 
mireasa era obligată să poarte costum naţional 
în localităţi din Bacău şi Vâlcea. 

O marcă ceremonială obligatorie o consti¬ 
tuiau şi hainele groase purtate pe deasupra 
indiferent de anotimp. în unele sate din Bistriţa- 
Năsăud, miresele erau obligate să poarte piep¬ 
tarul înfundat, bogat ornamentat cu mărgele şi 
broderii, special confecţionat pentru această 
ocazie, chiar dacă era vară, precum şi cizme roşii 
din piele de capră, iar pe Valea Someşului, fetele 
bogate încălţau ciubote negre de piele până la 
genunchi, cu tureac moale. 

Miresele din Arpaşu de Jos, judeţul Sibiu, 
erau obligate să poarte cizme până la genunchi. 
Dacă nu aveau, le împrumutau. 66 

în Satu Mare şi Maramureş, sumanul sau 
guba albă miţoasă, în Braşov, zeghea, în Cluj, 
ţundra, iar în Hunedoara, şuba albă aveau ca¬ 
racter de obligativitate pentru mirese. 

în localitatea Nistoreşti, din Ţara Vrancei, 
sarica — haină lungă, confecţionată din ţesătură 


groasă de lână albă, dată la vâltoare, cu părul 
scos în afară, ce făcea parte din zestrea fetei de 
măritat, ea neputând ieşi la horă dacă n-o avea 
— era piesă obligatorie pentru mireasă. 

în Moldova (Botoşani, Neamţ, Vaslui, Vran- 
cea), caţaveica ornamentată cu blană de vulpe la 
gât a constituit piesa pe care miresele erau obli¬ 
gate s-o poarte la nuntă. 67 Aceeaşi piesă de port, 
denumită scurteică, era obligatorie pentru mire¬ 
sele din Brăila, Călăraşi şi Ialomiţa. 68 

Cojocul nou intra obligatoriu în zestrea mire¬ 
sei din localitatea Gura Râului, judeţul Sibiu. 69 

în costumul ceremonial de nuntă erau foarte 
vizibile diferenţele social-economice, starea 
materială. La Bran, miresele bogate îmbrăcau în 
ziua nunţii cojoc, pe când cele sărace purtau 
bundă de zeichi (postav). Mai târziu, cele bogate 
au îmbrăcat în ziua nunţii scurteică, o haină 
lungă, largă, fără mâneci, confecţionată din atlas. 

însemnele speciale purtate de mire, care com¬ 
pletau costumul ceremonial, aveau rolul de a 
îmbogăţi portul de sărbătoare, de a-i conferi mai 
mult fast şi strălucire, dar şi o funcţie socială şi 
simbolică distinctă, subliniind nevoia de presti¬ 
giu şi de reprezentare a mirilor. 

în spaţiul culturii tradiţionale româneşti, 
exista obiceiul ca pălăria sau căciula mirelui să 
fie împodobită — în funcţie de tradiţiile locale, 
de posibilităţile materiale, de anotimp, dar şi de 
fantezia şi gustul estetic al celor ce le ornamen¬ 
tau cu o serie de accesorii decorative, realizate 
din cele mai diverse materiale. 

Din plante sau arbuşti cu frunze verzi pe tot 
parcursul anului (brebenoc, sasău, rozmarin, 
iederă etc.) se făceau cununi şi struţul, care 
ornamentau acoperitorile de cap ale mirelui, 
aceste elemente vegetale simbolizând tinereţea 
şi vitalitatea maximă a feciorilor. 

în Ţara Oaşului, exista obiceiul, consemnat 
de Gheorghe Focşa, ca mireasa, ajutată de câte¬ 
va druşte, să-i împodobească mirelui dopul cu 
barşoane de mărgeluţe colorate, cu multe şiruri 
de mărgele albe, dar şi cu bucheţele de rozmarin 


63 George Moroianu, Chipuri din Săcele. p. 94. 

64 Cornel Irimie, Portul popular din zona Perşanilor.... p. 40. 

65 Ioan Augustin Goia, Zona etnografică Meseş, p. 129. 

66 Informatoare Maria Telea, 74 de ani. Arpaşu de Jos. 

67 Maria Bâtcă. Costumul ceremonial de nuntă, în Sărbători 
şi obiceiuri, voi. IV. Moldova, p. 99. 

68 Ibidem, voi. V, in manuscris. 

69 *** Arhiva etnografică a Ardealului nr. 461, 1948. 

şi cunună din frunze verzi de bărbănoc, înşirate 
pe o aţă, fixate împrejurul calotei, la care se 
adăugau câţiva bumbuşti, predominând roşul. 70 

Mirii se cununau în biserică purtând aseme¬ 
nea cununi împletite de fete din brebenoc şi 
spice de grâu. în semn de omagiu adus pâinii de 
grâu, cununile erau luate numai cu crucea de 
către preot şi aşezate pe capul mirilor. 71 

Asemenea plante şi arbuşti cu frunze verzi tot 
anul, care fac trimitere la cultul dendrolatric 72 , 
purta mirele şi la piept. 

în multe zone ale ţării, exista obiceiul ca 
pălăria sau căciula mirelui să fie împodobită cu 
bani de aur sau de argint, dăruiţi de naşi ori de 
părinţi, ca să aibă parte de bogăţie în noua viaţă 
pe care o începea. Uneori, la pălăria sau căciula 
mirelui se prindeau icuşari (bani de aur) luaţi 
din salba miresei. Aceste podoabe scumpe erau, 
în unele zone, obligatorii în ceremonialul nunţii. 
Cine nu le avea, trebuia să le împrumute. 73 

Alte elemente foarte des utilizate pentru 
găteala capului la mire le constituiau penele de 
păun, fazan, curcan, cocoş, care se asociau cu 
alte accesorii, precum florile, mărgelele, pangli¬ 
cile colorate de mătase sau panglicile tricolore, 
banii, ciucurii, oglinjoarele, beteala, şireturile 
din fir auriu, spicele de grâu şi orz (cu virtuţi 
profilactice şi purificatoare). 

Dar cea mai bogată pană de păun o purtau 
mirii din Bistriţa-Năsăud. Ea se confecţiona din 
sute de pene ce se montau cu măiestrie, de către 
un meşter specializat, podoaba fiind accesibilă 
celor bogaţi. în comuna Şanţ, dopul mirelui, cu 
borurile lăsate în jos, era împodobit cu struţ de 
muşcate şi păuniţă neagră din pene de păun, 
care traversa mijlocul dopului, iar cordeaua se 
ornamenta şi ea cu gherdan de mărgele. 74 

în localitatea Arpaşu de Jos, judeţul Sibiu, 
mirele purta pălărie de Drăguş, împodobită cu 
ciucuri coloraţi făcuţi de fete, de mama sau su¬ 
rorile lui, din strămătură, cu zgardă din mărgele, 
precum şi cu vâstră de cumpărat, compusă din 
flori artificiale pe fond verde şi pene de păun. 
Pălăria astfel împodobită o mai purta un an sau 
doi după căsătorie. 75 

Anumite semne de recunoaştere se purtau în 
perioada cuprinsă între cei doi timpi ai căsăto¬ 
riei tradiţionale: logodna (prologul căsniciei) şi 
căsătoria propriu-zisă. 

Astfel, însemnul distinctiv al mirelui, cunos¬ 
cut sub denumirea de uâstră, peană sau struţ , 
confecţionat de mireasă sau cumpărat de ea, se 
purta încă de la logodnă sau din seara dinaintea 



'Wtine 'Ttătâud 


nunţii. în alte zone, fetele împodobeau pălăria 
mirelui, în seara dinaintea nunţii, când se făcea 
steagul de nuntă. 

Bogăţia, dimensiunea, ca şi modul în care se 
purta struţul îl diferenţiau pe mire de ceilalţi 
flăcăi. Mirele punea peana pe partea dreaptă, 
spre deosebire de feciori, care o purtau pe partea 
stângă. 


70 Gh. Focşa, Spectacolul nunţii din Ţara Oaşului, p. 72-73. 

71 Mana Bâtcă. Costumul ceremonial de nuntă, în Sărbători 
şi obiceiuri voi. III, Transilvania, p. 70-71. 

72 Ion Ghinoiu. Studiu introductiv, in Sărbători şi obiceiuri, 
voi. III, Transilvania, p. XVI-XVII. 

73 Ibidem, voi. I, Oltenia, p. 79. 

74 Informatori Lucreţiu şi Ioan Hanţig, de 75, respectiv 76 
de ani, din comuna Şanţ. 

75 Informatoare Maria Telea, 74 de ani, Arpaşu de Jos. 

In Maramureş, însemnele mirelui şi ale mire¬ 
sei se puneau în seara dinaintea nunţii, numită 
„seară de steag". Mirele primea struţul pentru 
clop de la mireasă, iar el îi dăruia cipcele (pan¬ 
glicile colorate) care urmau a fi împletite în cozi. 
La punerea însemnelor, luau parte mirele, 
mireasa, stegarul şi druşca (prietena apropiată 
a miresei ). 76 

în unele localităţi din judeţele Braşov şi 
Bistriţa-Năsăud, peana se mai purta timp de o 
lună de zile după nuntă. 

Simion Florea Marian descria şi el obiceiul 
care cerea ca mirele să poarte atât în zile de săr¬ 
bătoare, cât şi în zile de lucru, din ziua logodnei 
şi până după uncrop (petrecerea care se orga¬ 
niza a doua zi seara, la casa socrilor mari), pana 
(floarea de târg) pe care mireasa i-o cosea la 
cuşmă, concluzionând că: „După această floare 
cunosc oamenii care fecior e mire, pentru că în 
zile de lucru numai mirii îndătinează de a purta 
flori scumpe la cuşme ". 77 

Aceste însemne rituale purtate de mire la 
pălărie sau căciulă marcau, aşadar, nevoia de 
reprezentare, de distincţie, de diferenţiere faţă 
de ceilalţi participanţi. 

Existau reguli vestimentare ceremoniale, bine 
stabilite de tradiţie, care precizau circumstan¬ 
ţele utilizării unor piese de port, prezenţa sau 
absenţa lor. Astfel, în satele din Arad, Mara¬ 
mureş, Bistriţa-Năsăud, Cluj şi Sălaj e atestat 
obiceiul ca mirele să poarte dopul pe cap pe tot 
parcursul ceremonialului nupţial, acoperitoarea 
de cap marcând faptul că, de acum încolo, el 
devenea gospodar, întemeietorul unei familii, cu 
multe îndatoriri şi responsabilităţi. Nici în bise¬ 
rică, nici la masa de la ospăţ, el nu scotea dopul 
de pe cap . 78 

Un alt însemn specific, general răspândit pe 
toată cuprinderea spaţiului cultural românesc, 
menţinut şi astăzi în ceremonialul nunţii, îl con¬ 
stituie floarea de mire sau de ginere. Cumpărat 
din târg, acest însemn consta, de regulă, dintr-o 
floare artificială albă şi din beteală şi, mai rar, 
dintr-o floare naturală. însemnul era pus, de 
mireasă, duminică dimineaţa, când alaiul mire¬ 
lui mergea s-o ia la cununia religioasă, sau de 
către naş, naşă ori druşte. Dintre toţi partici¬ 
panţii la nuntă, mirele era singurul care purta 
floarea pe partea dreaptă, la piept. 


78 Mihai Dăncuş, Zona etnografică Maramureş, p. 181. 

77 Simion Florea Marian, Nunta la români, p. 137. 

78 Maria Bâtcă, Costumul ceremonial de nuntă, în Sărbători 
şi obiceiuri, voi. II, Banat, Crişana, Maramureş, p. 68-69. 


Terminologia desemnând floarea de mire 
este bogată: ghirlandă , cocardă, ţimir, buchet 
de mire etc. De multe ori, floarea de mire se mai 
asocia cu bani, cu o batistă cusută şi dăruită 
de mireasă ori cu panglici. 

Reguli ceremoniale riguros transmise din ge¬ 
neraţie în generaţie cereau ca mirele să poarte, 
după tradiţiile locale, unele însemne textile. 
Astfel, în Oltenia şi Muntenia, el trebuia să 
poarte un ştergar confecţionat din bumbac, dar 
mai ales din borangic, care se aşeza în diverse 
moduri: în diagonală, peste piept sau în jurul 
gâtului, ambele capete atârnând libere, în faţă, 
ori prins la umăr. în Transilvania, panglica şi 
brâul tricolore sau cureaua bogat decorată con¬ 
stituiau alte însemne specifice purtate de mire. 

Aceste însemne rituale se combinau între ele, 
asociindu-se şi cu alte simboluri textile, cum ar 
fi: basmaua industrială înflorată, confecţionată 
din păr sau mătase, pusă în diagonală peste 
piept sau purtată pe umeri, batista cusută, de¬ 
corată cu cipcă pe margini, dăruită de logodnică 
şi purtată de mire la brâu ori în mână, funda 
roşie legată pe piept, ciucurii policromi din lână 
prinşi la piept. 

în unele zone, la aceste însemne se mai adău¬ 
gau o ploscă sau două (una cu ţuică, alta cu 
vin), bogat ornamentate. 

în cadrul ceremonialului nunţii apar o serie 
de obiecte cu valoare de simbol, care erau 
pregătite din timp de către mireasă pentru mire 
şi familia acestuia şi de către mire pentru 
mireasă şi socrii mici. Aceste daruri, menţionate 
şi în foile de zestre, atunci când acestea existau, 
se schimbau reciproc între actanţii principali, pe 
de-o parte, dar şi între aceştia şi naşi, părinţi, 
neamuri, pe de altă parte, de unde şi denumirea 
lor de schimburi. în ceremonialul nunţii, schim¬ 
burile de daruri aveau un caracter multifunc¬ 
ţional. Ele asigurau baza materială a noii gospo¬ 
dării, facilitându-i buna funcţionare. în acelaşi 
timp, îi despăgubeau simbolic pe socrii mici, 
a căror fată părăsea casa părintească, lipsind-o 
de o mână de lucru necesară. Dincolo de valoa¬ 
rea intrinsecă, materială sau estetică, darurile 
evidenţiau, totodată, şi noile relaţii care se sta¬ 
bileau între cele două familii, între acestea şi 
comunitatea respectivă. 

Darurile, dintre care unele erau confecţionate 
în răstimpul de la logodnă până la nuntă, iar 
altele, cu mult înainte de momentul căsătoriei, 
aveau, în contextul la care ne referim, înţelesul 
de „legământ", întrucât, prin desprinderea din 
vechile familii a cuplului tânăr şi prin întemeie- 

rea unei noi gospodării se stabileau relaţii com¬ 
plexe de întrajutorare, de solidaritate cu familiile 
din care proveneau tinerii, dar şi cu comunitatea 
din care făceau parte, căsătoria întărind struc¬ 
tura neamului şi a comunităţii însăşi. 

Aceste daruri îi apropiau pe viitorii soţi, având 
menirea să-i înfrumuseţeze, dar şi să marcheze 
bogăţia, prestigiul şi puterea economică a celor 
două familii ce stabileau, cu acest prilej, noi sis¬ 
teme de alianţă şi de solidaritate, de care tinerii 
se foloseau apoi toată viaţa. 

Darurile pe care le pregătea mireasa anume 
pentru mire, după logodnă, şi pe care mirele le 
îmbrăca pentru prima dată în ziua cununiei 
constau, de regulă, în piese textile de îmbrăcă¬ 
minte (cămaşa numită chiar „cămaşă de mire", 
iţari sau cioareci, brâu, o batistă bogat îm¬ 
podobită), îngrijit lucrate, priceperea, talentul şi 
vrednicia fetei fiind, de multe ori, apreciate în 
funcţie de aceste cadouri ţesute şi cusute de ea 
în cea mai mare parte. 

Schimburile care i se trimiteau mirelui se 
închinau de către vomicelul din partea miresei 
în ajunul nunţii. 

Oraţiile schimburilor, frecvent întâlnite în 
Moldova şi Bucovina, amintesc şi ele de piesele 
de port pe care mireasa le dăruieşte mirelui. 

Plecată la târgul de la Cernăuţi, unde n-a 
găsit ceea ce a dorit, mireasa a ajuns la Ţarigrad 
şi, după lungi căutări, a cumpărat pentru mire, 
aşa cum menţionează oraţia: „Brâu de trei culori 
/ Să-ţi fie de sărbători, / Cămeşă de bumbac / 
Cu găurele pe ciupag, / Ismene de fuior / Cu 
găurele pe picior. 79 

Când mirele întindea mâna ca să ia schim¬ 
burile, vomicelul le retrăgea, rostind o oraţie: 
„Ho! 'nălţate / împărate! / Asta frate / Nu se 
poate! / Nu te grăbi la luat, / Precum te-ai grăbit 
îa-nsurat". 80 

Dintre darurile pregătite de mireasă, cel mai 
important este „cămaşa de mire", care se con¬ 
fecţiona din diverse materii prime şi se orna¬ 
menta în funcţie de situaţia materială a miresei 
şi de tradiţiile locale. 

Astfel, în Banat, Crişana, Maramureş şi Tran¬ 
silvania au fost preferate materialele robuste 
pentru confecţionarea cămăşii mirelui: cânepa, 
inul, cânepa în amestec cu in, urzeală cânepă, 
băteală bumbac, bumbacul şi joljul (pânză 
industrială subţire). 

Mai demult, în Moldova se utilizau pânza de 
lână ţigaie, inul tors subţire, apoi bumbacul şi 
borangicul. Aceste materiale se puteau şi asocia: 
inul cu bumbac, bumbacul cu borangic, lâna cu 


bumbac. Cânepa, inul şi lâna erau considerate, 
în cadrul comunităţii tradiţionale, materiale 
investite cu puteri magice deosebite. 81 

în Dobrogea, Muntenia şi Oltenia s-a folosit 
o pânză mai subţire din diverse sorturi de bum¬ 
bac, bumbac combinat cu borangic sau pânză 
cumpărată. 

Cămaşa mirelui era, de fapt, cămaşa de săr¬ 
bătoare din zona etnografică respectivă, care se 
decora mai bogat pentru o asemenea ocazie. Era 
mai fină şi mai frumos ornamentată cu cusături 
şi mărgele. 

Modalitatea de ornamentare cea mai răs¬ 
pândită la cămaşa de mire, pe tot teritoriul 
românesc, era cu broderii monocrome: şabace 
(ajururi) realizate cu bumbăcel sau mătase albă 
şi, mai târziu, cu cusături executate cu amici 
colorat (roşu şi negru îndeosebi). Pentru a i se 
accentua caracterul festiv, sărbătoresc, uneori 
în decorul cămăşii de mire se foloseau fluturi, 
mărgele şi fir metalic. 

Cămaşa pentru mire se cosea, potrivit datinii, 
fie de mireasă, fie de aceasta ajutată de grupul 
de fete şi neveste ce-i erâu apropiate, fie de suro¬ 
rile miresei, de fete la clacă, de mama mirelui 
sau de surorile lui, şi, mai rar, de către o femeie 
specializată sau o fată mare din sat, ai cărei 
părinţi erau în viaţă. 

în majoritatea zonelor etnografice ale ţării, 
aşa cum evidenţiază chestionarele AER , cămaşa 
mirelui se cosea de către mireasă. Ea era ajutată 
în pregătirea darurilor, cu una-două săptămâni 
înainte de nuntă, de către druşte sau surori de 
mireasă şi neveste tinere. La casa miresei se 
organiza, serile, un fel de clacă, unde se croia şi 
se cosea cămaşa de mire, fapt reflectat şi de cân¬ 
tecele care se cântau cu acest prilej: „Foicică 
şi una, / Să vină mirele-ncoa, / Să-şi primească 
cămaşa / Cămaşa-i groasă şi noduroasă / Că-i 
prin şezătoare toarsă./ îi toarsă prin şezători / 
Cu ochii după feciori / Cămaşa-i din bumbăcel 
subţirel, / Că mirele-i frumuşel / Şi mireasa-i ca 
şi el“. 82 

Interesant este faptul că se menţionează şi 
motivaţia pentru care mama mirelui prefera să 
coasă cămaşa pentru fiul său — ca să nu fie 
cumva descântată de către mireasă şi mama ei. 


79 *** Nunta la români. Oraţii, p. 64. 

80 Simion Florea Marian, Nunta la români, p. 250. 

81 Doina Işfanoni, Interferenţe dintre magic şi estetic, p. 51. 

82 Mania Bâtcă, Costumul ceremonial de nuntă, în Sărbători 
şi obiceiuri, voi. III, Transilvania, p. 74. 

Mai rar, mirele purta la nuntă cămaşa lucrată 
de mama sa. în acest caz, el primea o a doua 
cămaşă, cusută de mireasă, ca dar de nuntă, pe 
care o îmbrăca a doua zi. 

Astăzi, mireasa nu mai coase cămaşa pentru 
mire, însă obiceiul de a pregăti daruri pentru 
mire şi familia acestuia continuă să se practice 
în zonele conservatoare, în virtutea tradiţiei, 
demonstrând dorinţa membrilor comunităţii 
respective de a păstra, cel puţin, unele dintre 
aspectele formal-spectaculare din ceremonialul 
nunţii, supuse transformărilor fireşti, ce survin 
continuu în evoluţia vieţii sociale. 

Mireasa pregătea, cu o grijă deosebită, daruri 
pentru rudele mirelui: socrului îi dăruia o 
cămaşă, soacrei, o ie, cumnatelor, câte o basma 
sau mâneci de ie, cumnaţilor, batiste, iar celor¬ 
lalte rude, câte doi coţi de pânză pentru mâneci. 
Ginerele dăruia socrilor mici câte o pereche de 
ghete. în zilele noastre, aceste daruri au fost în¬ 
locuite cu piese de factură industrială, procurate 
din comerţ. 

în Mehedinţi, soacra îi pregătea şi-i oferea 
miresei, ca semn al integrării ei în noua familie, 
un costum întreg compus din cămaşă, creţ, bră- 
cire, obiele şi opinci, pe care îl îmbrăca a doua zi 
după nuntă, când mergea la casa părinţilor ei. 83 

în funcţie de tradiţiile locale, cămaşa mirelui 
era, după nuntă, fie păstrată şi purtată în ocazii 
festive (la sărbători mari, de Paşti, Rusalii, Cră¬ 
ciun, Ispas, Anul Nou, Bobotează, nunţi, nedei, 
hram), fie definitiv rânduită în lada de zestre, 
în vederea păstrării ei pentru înmormântare, fie 
folosită la rând ca orice altă piesă de îmbrăcă¬ 
minte, fără a avea o semnificaţie deosebită, acest 
din urmă caz întâlnindu-se mai rar. 

în majoritatea satelor cercetate, cămaşa 
mirelui se păstra in vederea utilizării ei la în¬ 
mormântare, existând credinţa că cei doi soţi se 
vor recunoaşte pe lumea cealaltă după costumul 
purtat de ei în cadrul ceremonialului nunţii. 

Toate piesele de port pe care mirele le purta 
în ziua nunţii erau noi, confecţionate anume 
pentru această ocazie, şi ele trebuia să cumuleze 
maximum de elemente estetice. 

Pe albul imaculat al cămăşii de mire se 
profilau hainele grele, confecţionate din blană şi 
pănură, purtate, de obicei, în anotimpul rece: 
pieptare, cojoace, sumane, şube. 

Existau zone în care îmbrăcarea acestor piese 
de către mire, în ziua nunţii, era obligatorie, 


83 Aurelia Tiţă, Contribuţii la interpretarea funcţiilor portului 
popular femeiesc din Izvema (Mehedinţi), p. 214. 


indiferent de anotimp, fiind impusă de normele 
tradiţionale. 

Sumanul — numit şubă în Vâlcea şi Hune¬ 
doara, zeche în judeţul Braşov, ţuncLră în jude¬ 
ţul Cluj, bubou înŢara Făgăraşului — constituia 
piesă obligatorie pentru mire, acesta trebuind 
să-l împrumute în cazul în care nu-1 avea. Piep¬ 
tarul înfundat, cizmele negre din piele de viţel, 
cu tureac tare, alături de şuba albă, purtată în 
orice anotimp, constituiau alte piese obligatorii 
pentru mire în judeţele Braşov şi Hunedoara. 

în zona Perşanilor, zechea şi-a păstrat funcţia 
ceremonială nu numai cu ocazia nunţii, ci şi cu 
prilejul sărbătorii de întâmpinare a primăverii, 
cunoscută sub numele de Plugarul. A doua zi de 
Paşti, vătaful mare al cetei de feciori, îmbrăcat în 
zeche, încins peste mijloc şi în diagonală, peste 
piept, cu şomoioage de paie făcute frânghie, cu 
pălăria împodobită cu muşcată verde, urcat pe o 
grapă de lemn purtată pe umeri de patru feciori. 

era condus de întreg satul la râu. Ajunşi acolo, 
vătaful trebuia să intre în apă, împreună cu alţi 
doi feciori, care-1 învingeau prin trântă şi-l obli¬ 
gau să stea întins pe spate, în apă. 84 

Tot în zona Perşanilor, pieptarul denumit 
bunda imfundată, confecţionat de cojocarii saşi 
din Rupea, era purtat în mod obligatoriu de mire 
la nuntă. 85 

Purtarea obligatorie a glugii de către miri s-a 
consemnat în localităţi din Bihor, Bistriţa- 
Năsăud, Goij şi Mehedinţi. 

în judeţul Teleorman, casacul — o haină 
extrem de elegantă, din aba subţire, lungă până 
sub genunchi, fără mâneci, cu guler drept, cu 
clini laterali, decorată cu găitan negru şi cu flori 
cusute cu amici alb, roşu şi galben peste găitan, 
refecată pe la mâneci şi încheieturi cu găitan, 
închisă cu cheotori şi nasturi, constituia piesă 
obligatorie pentru mire. 

Indiferent de anotimp, mirele era obligat să 
îmbrace guba din lână, cu fire lungi ( chiţe ), în 
judeţele Maramureş şi Satu Mare, pentru a avea 
noroc la oi, oaia fiind socotită un animal sfânt, 
ori cojoc împodobit cu pene de harast (lânică), 
lung până la şold, fără mâneci, cu aplicaţii de 
irhă, precum şi curea lată şi năfrămuţă. 86 


în judeţul Sibiu, în satele în care oieritul a 
constituit ocupaţia de bază a locuitorilor, din 
ţinuta vestimentară ceremonială a mirelui nu 
putea lipsi sarica. 

în localităţile din zonele Bihor, Năsăud, Goij, 
Mehedinţi este semnalată purtarea glugii de 
către miri. 

în zona Făgăraşului, mirele, ca şi mireasa, 
îmbrăca pieptarul nou, iar peste acesta buboul 
alb, fie vară, fie iarnă, confecţionat din ţesătură 
groasă de lână, dată la vâltoare. 

în decorul costumului de nuntă, culoarea 
predominantă era cea roşie, potrivit credinţei 
populare în puterea benefică, apotropaică a sim¬ 
bolului cromatic, menit să confere purtătorilor 
integritate fizică şi spirituală, vigoare şi vitalitate 
maximă în noua viaţă în care păşeau. 

în foarte multe zone, miresele purtau pan¬ 
glici roşii împletite în cozi, cizme roşii, brâu roşu 
(Bran, Perşani), vâlnic roşu şi cămaşă în a cărei 
cromatică predomină culoarea roşie (Mehedinţi), 


84 C. Irimie, Portul popular din zona Perşanilor..., p. 37-38. 

85 Ibidem. p. 17. 

86 Maria Bâtcă, Costumul ceremonial de nuntă, in Sărbători 
şi obiceiuri, voi. II, Banat. Crişana. Maramureş, p. 66. 

catrinţă cu fond roşu la Paloş, în zona Rupea, 
brâu roşu, sub formă de glugă purtată pe cap 
în satele din sudul ţării, năframă pe fond roşu 
pusă pe umeri de mire la Paloş, gubă albă legată 
pe umeri cu un brâu roşu la mireasa din 
Săpânţa (Maramureş), fes roşu în toate zonele 
unde această piesă a fost în uz, voal roşu sau 
voal încreţit pe un fir roşu, bete roşii, ciorapi 
roşii, zgărzi realizate din mărgele roşii etc. 

Pălăria sau căciula mirelui se împodobea cu 
flori naturale de culoare roşie, cu mărgele roşii şi 
cu ciucuri de amici roşu, iar iama, cu struţ din 
barşon roşu. cumpărat. De asemenea, basma¬ 
lele cu decor înflorat, pe care le purtau mirii în 
timpul ceremonialului nupţial, erau, de cele mai 
multe ori, cu fondul roşu. 

Prin normele fixate de tradiţie şi impuse de 
comunitatea rurală, ceremonialul nunţii şi, în 
cadrul acestuia, costumul, a îmbrăcat forme 
particulare, specifice de la o zonă etnografică 
la alta, subliniind atât bogăţia şi diversitatea 
veşmântului, valoarea sa estetică remarcabilă, 
cât şi încărcătura de semnificaţii a elementelor 
constitutive. 

Multe piese, altădată componente ale ansam¬ 
blului vestimentar tradiţional, s-au păstrat până 
astăzi doar în recuzita ceremonială. Din această 
categorie fac parte: vălitorile, cu care femeile îşi 
acopereau capul în Ţara Oltului şi care se mai 
poartă, în zilele noastre, numai la nunţi şi la săr¬ 
bători mari: catrinţele roşii din zona Avrigului, 
purtate demult de toate fetele şi nevestele tinere 
şi care astăzi s-au păstrat ca piese rituale, 
existând obiceiul ca, pe faţa de culme, pe care 
mireasa o duce la casa nouă. să se expună mai 
multe perechi de catrinţe roşii şi un brâu roşu. 

Prin perpetuarea unor piese vestimentare 
arhaice, costumul ceremonial de nuntă se do¬ 
vedeşte a fi cel mai conservator. Deşi funcţiile şi 
semnificaţiile rituale ale elementelor sale consti¬ 
tutive s-au pierdut, ele continuă să se păstreze 
şi azi în recuzita nunţii ca simboluri ceremoniale. 

Diferenţele de vârstă şi de stare civilă erau 
indicate şi de alte elemente componente ale 
ansamblului vestimentar, cum ar fi: amploarea 
câmpurilor decorative ale învelitorilor şi ale 
cămăşilor, nuanţele cromatice utilizate, precum 
şi modul de legare a capului cu piese textile. 

La Perşani, între ia fetelor şi cea nevestească 
existau deosebiri de croială şi de amplasare a 
câmpurilor ornamentale. Ia fetelor era cu fodori 
lungi de peste 15 centimetri şi motive decorative 
dispuse în dreptul cotului, pe încreţitura dintre 


mânecă şi fodor (aşa-numitul lănceţ), pe guler, 
dar şi pe piept, în porţiunea de sub guler, pe 
când ia nevestească avea, în locul fodorilor, 
pumnişori, mânecile fiind croite mai lungi şi 
purtându-se răsfrânte până deasupra cotului. 
Elementele ornamentale erau amplasate peste 
umeri, unele fiind comune celor două categorii 
de vârstă, altele fiind specifice numai nevestelor. 

Peana peste cot (rândul de cusătură ampla¬ 
sat orizontal în dreptul cotului) la cămaşa fetelor 
din localitatea Şanţ, judeţul Bistriţa-Năsăud, era 
mai mare şi cusută cu mărgele colorate, în timp 
ce la cămaşa nevestească era mai mică şi cusută 
cufarbă (bumbac) neagră. Cipca de la marginile 
fodorului era mai mare la cămaşa fetelor. 

Bordura decorativă amplasată la poalele 
şurţului purtat în faţă era mai lată la fete şi 
cusută cu o gamă bogată de culori vii, la femei 
fiind mai mică şi cusută cu culori puţine. 

Asemenea diferenţe se constată şi în portul 
bărbătesc, între feciori şi bărbaţii căsătoriţi. La 
Perşani, cămăşile fecioreşti aveau mânecile ter¬ 
minate la extremitatea inferioară cu manşete, 
poalele încreţite mărunt, iar tivul de jos ornat cu 
colţişori. Mânecile se prindeau în dreptul ume¬ 
rilor cu cheiţă împletită. De jur-împrejurul gurii 
cămăşii se coseau pui. La bărbaţii căsătoriţi, 
mânecile cămăşii erau largi, iar elementele deco¬ 
rative. mult mai reduse. 

în zona Branului, femeile căsătorite purtau 
peste căiţa de postav colorat, legată sub bărbie, 
ştergare lucrate din pânză subţire sau din 
borangic, ornamentate cu alesături. La nevestele 
tinere, căiţa era împodobită, pe marginea de 
deasupra frunţii, cu câte zece ciucuri din lânică 
colorată, în tonuri vii, şi cu mărgele, mărind 
efectul decorativ al gătelii capului. 

Opoziţia binară de vârstă femeie tânără / fe¬ 
meie matură se putea „citi“ şi în modul de legare 
cu ştergarul. Astfel, în Mehedinţi, în primii zece 
ani după căsătorie, cârpa de conci se prindea de 
marginea superioară a acestuia cu spilci. Cârpa 
se fixa pe conci la jumătatea ei, astfel încât 
capetele egale să atârne liber pe spate, până la 
jumătatea gambei. Acest mod de învelire a capu¬ 
lui era semnul distinctiv al nevestei tinere. La 
cea matură, cârpa se împărţea în trei, fixân- 
du-se pe conci în aşa fel, încât capătul mai lung, 
trecut pe sub bărbie, să ajungă în spate, unde 
celălalt rămânea liber. 87 


87 Aurelia Tiţă, Contribuţii la interpretarea funcţiilor portului 
popular femeiesc din Izvema (Mehedinţi), p. 212. 

Cromatica utilizată în decorarea învelitorilor 
de cap constituia un alt criteriu care diferenţia 
femeia tânără de cea matură. Astfel, tulpanul de 
formă triunghiulară, confecţionat din pânză, 
inişor, nansuc, muselină, marchizet etc., era îm¬ 
podobit, pentru ţinuta de sărbătoare, cu mărgele 
colorate cusute în vârful colţişorilor executaţi cu 
igliţa. La nevestele tinere, aceste mărgele erau 
albe şi roşii, la cele mature (40-45 de ani) erau 
verzi şi vinete, iar la cele vârstnice, negre. 

Am recurs la câteva exemple concrete pentru 
a ilustra plurifuncţionalitatea veşmântului, va¬ 
loarea sa simbolică, încărcătura de semnificaţii 
a fiecărui element constitutiv. 

în cadrul costumului tradiţional de sărbă¬ 
toare, funcţiile practic-utilitară, estetică, socială, 
rituală şi ceremonială s-au întrepătruns de 
multe ori, existând o strânsă conexiune şi inter¬ 
dependenţă, modificările produse la nivelul unei 
funcţii şi în raporturile dintre ele operând trans¬ 
formări asupra întregului ansamblu vestimentar. 

Un alt aspect diferenţiator al costumului este 
şi cel legat de ocupaţia purtătorului. între con¬ 
diţiile mediului natural, în care oamenii şi-au 
desfăşurat activitatea, şi ocupaţii a existat o le¬ 
gătură strânsă, mediul exercitându-şi influenţa 
asupra dezvoltării economice, determinând, 
deci, un anumit cadru ocupaţional ce acţionează, 
la rândul său, asupra formelor de manifestare 
ale costumului. 

Clima, relieful şi calitatea solului din Câmpia 
Dunării au constituit factori naturali prielnici 
dezvoltării agriculturii încă din zorii civilizaţiei. 
Zonele montane, deosebit de bogate în păşuni 
naturale, au asigurat condiţii optime pentru 
creşterea animalelor, care formează una dintre 
ocupaţiile tradiţionale de bază ale locuitorilor. 

De-a lungul istoriei, costumul, supus fluc¬ 
tuaţiilor generale ale civilizaţiilor, a depins 
necontenit de un factor predominant: activitatea 
productivă a purtătorului, care, prin constanţa 
ei — când această activitate a fost agricultura 
sau păstoritul —, a asigurat continuitatea în¬ 
delungată a funcţiei ocupaţionale a costumului. 

Costumul profesional s-a dovedit a fi deosebit 
de conservator, traversând multe generaţii fără 
a suporta modificări esenţiale. Atributele vesti¬ 
mentare profesionale s-au păstrat până în zilele 
noastre. Astfel, dacă luăm în discuţie portul 
păstoresc, constatăm că ne aflăm în faţa unui 
costum tradiţional local, confecţionat în cadrul 
fiecărei gospodării din materiile prime oferite de 
creşterea animalelor şi perfect adaptat ocupaţiei 

respective, deci un costum funcţional care per¬ 
mitea identificarea îndeletnicirii şi, totodată, a 
apartenenţei zonale a purtătorului. 

Indiferent însă de zona de provenienţă a păs¬ 
torului există câteva piese de port nelipsite din 
ţinuta vestimentară a acestuia, cum ar fi, de 
exemplu: pălăria, căciula, pieptarul înfundat, 
sarica, opincile cu obiele. 

Fiind tratat prin anumite procedee tehnice 
care-i asigurau o rezistenţă mai mare la con¬ 
diţiile atmosferice şi la ■■'.zura drumurilor lungi 
pe care le făceau păstorii, costumul ciobănesc 
are notele sale distincte. Pălăria păstorului nu 

putea fi niciodată confecţionată din paie, numai 
din păr, materialul permiţând tratarea sa prin 
anumite tehnici care îi marcau funcţionalitatea 
în condiţiile grele de la munte. 

Astfel, în Maramureş, pe Valea Someşului şi 
în Harghita 88 — ca să luăm doar câteva exemple 
— pălăria se impregna cu sânge de miel sau de 
ied, pentru a nu se deforma, şi se ungea cu un 
amestec din răşină de brad, unt de oi şi ceară 
de albine sau cu răşină fiartă cu seu de oaie sau 
de bou, devenind, în felul acesta, impermeabilă. 
Ca să nu fie luată de vânt, se lega, sub bărbie, 
cu baiere. 

în Argeş, pălăria ciobănească era unsă, pe 
partea exterioară, cu lapte de oaie sau cu ulei de 
floarea soarelui pentru a rezista mai bine intem¬ 
periilor. 89 

Clopul păcurarului se împodobea, în Mara¬ 
mureş, la sărbători, în jurul calotei, cu o cure¬ 
luşă pe care se prindeau nasturi de alamă. O 
altă cureluşă, trecută pe sub bărbie, fixa pălăria 
pe cap. 90 

într-o altă zonă, a Năsăudului, pălăria ciobă¬ 
nească se ornamenta cu aţe de cânepă albe sau 
negre şi cu răteze din lănţişoare de aramă. 91 

Iama se purta o căciulă mare de oaie sau de 
miel, cunoscută sub numele de căciulă mocă¬ 
nească, ce căpăta o formă cilindrică prin turtirea 
vârfului spre interior. 

Cămaşa şi izmenele, confecţionate din pânză 
de cânepă, „se cerneau" (se înnegreau) într-o 
fiertură de scoarţă de arin asociată cu galascău 
(sulfat de cupru — vopsea neagră sintetică). 
Când ajungeau la munte, ciobanii fierbeau în zer 
cămăşile şi izmenele şi le ungeau cu unt fiert 
în seu de oaie, ele căpătând astfel o culoare 
cenuşie spre negru, foarte rezistentă, devenind 
impermeabile prin gresarea fibrelor ţesăturii. 

în Harghita, ciobanii ungeau cămăşile cu 
scrum de pe căldare amestecat cu răşină de brad 
şi cu unt de oi. 92 

în Maramureş, smolencile, cum erau numite 
cămăşile şi izmenele, constituiau, în acelaşi 
timp, un semn de distincţie şi de identificare 
profesională: „Nici nu-i păcurar cel care vine de 
la munte fără smolenci" sau „Smolencile pentru 
păcurar sunt ca nişte haine de sărbătoare" — 
subliniau informatorii din comuna Vadu Izei. 93 

Iama, ciobanii purtau cioareci confecţionaţi 
din pănură neagră sau albă. Cioarecii păstoreşti 
din Ţara Vrancei se lucrau din postav alb dat la 
piuă şi erau numiţi iţari „fără faţă". Aşezarea 
asimetrică a clinilor ducea la obţinerea acestui 
tip de iţari care puteau fi îmbrăcaţi oricum. 94 


Datorită climei mai aspre, ciobanii din satele 
basarabene îmbrăcau iama pantaloni din piele 
de oaie, cu lâna înăuntru, tunsă scurt, numiţi în 
termeni locali meşini. 

în picioare, ciobanii purtau obiele din pănură 
înroşite cu zeamă de scoarţă de arin roşu, pen¬ 
tru a rezista la umezeală şi a avea o durabilitate 
mai mare. Obielele se legau de picior cu nojiţe 
din păr de capră, de culoare albă. Opincile se 
confecţionau în cadrul gospodăriei, din piele de 
porc sau de vită. 

Păstorii din zona Năsăudului îmbrăcau un 
suman confecţionat din pănură albă — gubul — 
ţesut în patru iţe, prevăzut cu clini laterali, de¬ 
numiţi „aripi", cu guler lat răsfrânt, decorat cu 
şiret negru de lână răsucită, cu ajutorul căruia 
se obţineau motive ornamentale sub forma unor 
roate mici. De suman se fixa un guler cu o dublă 
funcţie: de a-i apăra pe ciobani în caz de ploaie 
sau de a servi ca loc de depozitat mâncarea. 

Diferenţierile de stare materială între ciobani 
se vedeau şi în vestimentaţia lor, cei înstăriţi din 
Bran, Săcele, Şcheii Braşovului, Covasna şi 
întorsura Buzăului purtând la sărbători haine 
scumpe, ample, decorate cu blănuri preţioase. 

Unii locuitori ai aşezărilor săcelene, deosebit 
de întreprinzători, au ajuns să aibă o situaţie 
economică înfloritoare, deţinând în proprietate 
deplină numeroase turme de oi, până la 6.000 
de oi ţigăi, cirezi de vaci şi boi, care cuprindeau 
până la 400 de capete, precum şi întinse her¬ 
ghelii de cai, alcătuite din 200-800 de animale. 

în zilele de sărbătoare, ciobanii bogaţi din 
Săcele — aşa reiese din cercetările întreprinse de 
noi în anul 1987 —, purtau pălării negre din 
pâslă ori din pluş, cu calotă rotundă, cu boruri 
mari, uşor ridicate în sus, marginile acestora 
fiind tivite cu rips. Calota era mărginită la baza 
inferioară cu aceeaşi panglică neagră ripsată, 
terminată cu cataramă. 


88 Mihai Dăncuş, Zona etnografică Maramureş, p. 167; 
Pompei Boca, Portul popular din Ilva Mare..., p. 216; Ion 
Nistor, Aspecte ale vieţii sociale şi spirituale..., p. 462. 

89 Gheorghe Reteganul, Păstoritul in Dămboviţa, p. 438. 

90 Mihai Dăncuş, Zona etnografică Maramureş, p. 167. 

91 Viorica Pascu, Consideraţii asupra evoluţiei portului popu¬ 
lar din Transilvania, p. 199. 

92 Silv. Moldovan, Ardealul II. Ţinuturile de pe Mureş, p. 15. 

93 Mihai Dăncuş, Zona etnografică Maramureş, p. 167. 

94 FI. Bobu Florescu, Portul popular din Ţara Vrancei, p. 84. 

Iama purtau căciuli ţuguiate din blană de 
miel neagră sau fumurie, spre deosebire de cei 
săraci, ale căror căciuli erau albe, mai scurte şi 
mai rotunjite. 

Cămaşa bărbătească, confecţionată din 
pânză de bumbac ţesută în casă, cu guler lat de 
10 centimetri, purtat drept pe lângă gât, încheiat 
cu şiret alb, se croia din două foi, una în faţă, 
alta în spate, în părţi fiind introduşi câte trei 
clini laterali. Mânecile, din câte o foaie şi jumă¬ 
tate fiecare, erau largi, strânse la extremitatea 
inferioară în manşete late de 9 centimetri, în¬ 
cheiate cu doi nasturi. Decorul bogat, amplasat 
pe guler şi pe manşete, consta din cusături fine, 
realizate cu fir de mătase albă sau galbenă şi cu 
fir auriu sau argintiu. 

Se încingeau cu brâie galbene sau albe, de 
lână ţesută în casă, iar pe deasupra acestora cu 
o curea lată de piele. Alţii purtau chimire bogat 
decorate cu împletituri din piele de diferite culori. 

Cioarecii strâmţi pe picior se confecţionau din 
dimie ţesută în casă — lână ţigaie dată la piuă. 

încălţămintea consta din cizme lucrate din 
piele de oaie şi de capră pentru zile de lucru şi 
din piele de viţel pentru ţinuta de sărbătoare. 

Peste cămaşă, bărbaţii săceleni îmbrăcau 
jiletca , vesta, din postav bleumarin (de boltă) 
sau negru (din dimie de casă). Pe deasupra, băr¬ 
baţii bogaţi din Săcele purtau zăbun confecţio¬ 
nat din postav albastru cumpărat, lung până 
mai jos de genunchi, decorat cu brandenburguri 
realizate din găitan neagru. 

Cei mai puţin înstăriţi îmbrăcau zăbun din 
pănură de culoare cafenie, prevăzut cu guler lat 
de 8 centimetri, drept, pe lângă gât. Se croia cu 
spatele dintr-o foaie (46 de centimetri lăţime şi 
68 de centimetri lungime) şi cu faţa din două 
jumătăţi de foaie. Mânecile, dintr-o foaie fiecare, 
erau largi, slobode la extremitatea inferioară. în 
părţile laterale, se introduceau clini drepţi, în 
care se intercala, subsuoară, o pavă de formă 
triunghiulară, având laturile de 14 şi, respectiv, 
12 centimetri. Zăbunul se ornamenta pe guler, 
în faţă, pe marginile deschizăturii, pe buzunare 
şi la extremităţile mânecilor cu găitan cumpărat 
din Şcheii Braşovului, zonă specializată în con¬ 
fecţionarea acestuia din fire de mătase neagră de 
import. 

în zilele de sărbătoare, săcelenii bogaţi pur¬ 
tau antiriul din dimie albă, ornamentat pe guler, 
piepţi şi mâneci cu găitane negre, piesă specifică 
moşnenilor şi răzeşilor înstăriţi. Iama, purtau 
gheba din dimie neagră, lungă până la glezne, 
căptuşită cu blană de miel, decorată la guler, pe 


marginea piepţilor şi pe poale cu două-trei rân¬ 
duri de şiret negru. 95 

Ciobanii se bucurau de un prestigiu deosebit 
în rândul comunităţii rurale. Aşa cum sublinia 
Silvestru Moldovan, când ciobanii coborau în sat 
de la munte, luau la joc fetele celor mai de frunte 
oameni şi acestea erau fericite că „...au putut 
juca cu ciobanul cel cu cămaşă neagră". 96 

Unii oieri ajunseseră la o asemenea situaţie 
materială, încât îşi permiteau să fie ctitori de 
biserici. Interesantă este din acest punct de 
vedere biserica din Titirleşti (Mehedinţi), ridicată 

.cu banii oierilor şi cu înfăţişarea unui cioban 

ca simbol". 97 

Ciobanii înstăriţi din Săcele, având legături 
strânse cu oierii din Secuime, au ctitorit nume¬ 
roase biserici, ca aceea din Zagon, ridicată din 
lemn la 1814, avându-1 drept ctitor pe ciobanul 
Zaharia Pârvu, sau cea zidită la Dobârlău în 
1795, ctitor fiind Bucur Petru, tot un cioban din 
Săcele. „în cinstea ciobanilor şi a băştinaşilor 
a ctitorit, între anii 1836-1840, biserica din 
întorsura Buzăului, Moisă Ciută, oier bogat din 
Săcele". 98 

în categoria costumului profesional se înscrie 
şi cel al ţăranilor grăniceri. 

Crearea regimentelor grănicereşti de către 
Habsburgi, în secolele al XVlII-lea şi al XlX-lea, 
a adus modificări importante atât în modul de 
viaţă, în nivelul de cultură, cât şi în îmbrăcă¬ 
mintea grănicerilor şi a familiilor lor, ei având 
statutul de oameni liberi şi beneficiind de toate 
privilegiile acordate acestei categorii sociale de 
către monarhia austriacă. 

Iniţial, costumul grăniceresc se compunea 
din piesele veşmântului local. Astfel, grănicerii 
din Şercaia (Ţara Oltului) purtau cămăşi cu 
guler înalt, pe lângă gât, cusut cu broderii albe, 
ale căror mâneci se terminau la extremitatea 
inferioară cu pumnicei (manşete), cioareci din 
pănură albă, ornamentaţi pe părţile laterale cu 
motive florale executate cu şiret negru, pieptare 
înfundate, bogat împodobite pe piepţi, cojoace 
cu mâneci, frigiuri albe şi zechii seine ori negre; 
la drum lung sau în zilele geroase, îmbrăcau 
sarici; se încălţau cu opinci. 


95 Informatoare Siţa Jerău, 66 de ani, Satulung. 

98 Silvestru Moldovan, Ardealul II. Ţinuturile de pe Mureş. 
p. 15. 

97 *** £)ări de seamă de Nicolae Iorga, Ştefan Meteş. Păstorii 
ardeleni în Principatele Române, p. 261. 

98 Ioan Lăcătuş, Identitate şi cultură la românii din Secuime, 
p. 109. 

Femeile grănicerilor adoptaseră unele piese 
vestimentare procurate din comerţ sau realizate 
la comandă de meşteşugarii satelor, din mate¬ 
riale de calitate superioară, cum erau, de exem¬ 
plu, scurteicile şi bundele garnisite cu blană de 
vulpe sau de dihor, piese pe care nu şi le puteau 
permite decât categoriile sociale înstărite." 

Demn de reţinut este că, fiind consideraţi 
oameni liberi, grănicerii din Şercaia purtau, de 
fapt, costumul specific boierilor din Ţara Oltului, 
iar nevestele lor adoptaseră în vestimentaţie 
piese de factură orăşenească. 

Şi în ţinutul Năsăudului, echipamentul ţăra¬ 
nului grănicer era constituit din elemente ale 
costumului popular local, adaptate la nevoile 
militare. Astfel, pe cap, grănicerii purtau pălărie 
de pâslă neagră, cu calota rotundă, cu borurile 
late, uşor îndoite în sus, iar iama cuşmă din 
blană de miel, neagră, ţuguiată, cu moţul aple¬ 
cat spre stânga. 

Cămaşa, confecţionată din pânză de in sau 
cânepă, cu mânecile terminate cu pocmeţi (man¬ 
şete), era purtată în pantaloni din pânză sau în 
cioareci albi, strâmţi pe picior, ornamentaţi în 
părţile laterale cu petea (vipuşcă) albastră, 
peteaua reprezentând un semn distinctiv pentru 
costumul grăniceresc. 

Peste cămaşă îmbrăcau tunica din pănură 
neagră sau sură. încheiată la gât (piesă specifică 
costumului militar) şi suman din pănură neagră, 
cu guler îngust, lung până mai jos de genunchi, 
cu clini în părţile laterale, tivit cu petea neagră. 
Se încălţau cu opinci din piele tăbăcită (ruşită) 
de vită şi obiele din pănură negră, legate cu cu¬ 
rele ce înfăşurau piciorul până sub genunchi. 100 

Cu timpul, în costumul grăniceresc au inter¬ 
venit o serie de modificări impuse de organele 
militare cu scopul de a-1 uniformiza şi a-i impri¬ 
ma unele canoane ostăşeşti. 

Uniformele tuturor regimentelor grănicereşti 
erau compuse din aceleaşi piese: vestoane, pan¬ 
taloni, cizme. Diferea de la un regiment la altul 
doar culoarea gulerelor şi a nasturilor. 

Unele piese care compuneau echipamentul 
ţăranului grănicer erau confecţionate de croitori 
săteşti specializaţi, materiile prime (lâna, pielea) 
fiind asigurate de familia grănicerului, pe când 
altele erau confecţionate în fiecare gospodărie, 
după modelul prescris. Cu timpul, întregul echi¬ 
pament a fost procurat din aşa-numitul „fond 
de mondire", constituit în acest scop, cu con¬ 
tribuţia grănicerilor. Acest fond le punea la dis¬ 
poziţie uniforme militare realizate dintr-o stofa 
mai fină şi cizme cu tureac scurt. 101 


Portul de toate zilele al ţăranului grănicer a 
suferit şi el mari transformări, cu vremea fiind 
adoptate piese vestimentare cu croi orăşenesc. 
Astfel, locul sumanului lung a fost luat de chit, 
o haină mai scurtă şi ajustată pe corp, iar apoi 
de căput, confecţionat de croitori după moda 
orăşenească. Opincile au fost înlocuite cu 
bocanci, cizme sau ghete. Cămăşile şi-au redus 
dimensiunile, fiind mai scurte, iar curelele late 
de piele au fost înlocuite cu curele înguste, pre¬ 
văzute cu două catarame. 102 

în genere, se poate afirma că echipamentul 
ţăranului grănicer era constituit iniţial din ele¬ 
mentele portului local, dar specific categoriei 
oamenilor liberi, având în componenţă şi unele 
piese caracteristice uniformei militare. 

Costumul popular reflectă infinite şi dense 
straturi de cunoaştere ale fiinţei şi spiritului 
românesc exprimate în limbajul formelor şi al 
semnelor plastice care împodobesc veşmântul, 
mai ales pe cel purtat în zilele de sărbătoare, 
în ocaziile rituale şi ceremoniale. 

între forma şi funcţiile costumului există o 
relaţie de interdependenţă 103 , în sensul că forma 
depinde de funcţii, astfel încât se poate trage 
concluzia că „Structura vestimentară are [...] un 
caracter sistemic şi este comandată de structuri 
de sens“. 104 

Analizând raportul dialectic dintre formă şi 
funcţie, reputatul teoretician al artei populare 
Tancred Bănăţeanu evidenţia faptul că „forma 
este... determinantă a câmpurilor ornamentale, 
a compoziţiei ornamentale, de care depind sim¬ 
biotic pe plan stilistic ornamentele şi — într-o 
viziune creatoare complexă — paleta şi compozi¬ 
ţia cromatică". 105 

Costumul reprezintă un obiect tridimensio¬ 
nal, corpul uman, generator de forme, servind 
drept suport, volumul şi dimensiunile veşmân¬ 
tului fiind într-o totală dependenţă faţă de 
dimensiunile şi configuraţia corpului omenesc. 

Corelaţiile dintre formă şi croială, formă şi 
material, formă şi compoziţie decorativă, ca şi 
dintre formă şi funcţii sunt notele caracteristice, 


99 George Maior, O pagină din luptele românilor..., p. 27. 

100 Pompei Boca, Portul popular din Ilua Mare, p. 214. 

101 V. Şotropa, Districtul grăniceresc năsăudean, p. 118. 

102 pompei Boca, Portul popular din Ilva Mare, p. 214. 

103 P.G. Bogatîrev, The Functions of Folk Costume in Mora- 
vian Slovakia. Paris, 1971. 

194 Radu Niculescu, Repere ale unei teorii structural-semio¬ 
tice a culturii populare materiale, p. 27 

105 Tancred Bănăţeanu, Prolegomene la o teorie..., p. 138. 

fundamentale care stau la baza alcătuirii unui 
ansamblu vestimentar. 

Silueta costumului, înscrisă într-un drept¬ 
unghi alungit pe verticală, ca şi ritmul omamen- 
tal-linear supus unei dinamici active, asigură 
caracterul sculptural, monumental al portului 
popular românesc. 

Alternarea spaţiilor albe, rezervate fondului, 
cu câmpurile decorative organizate în fâşii drep¬ 
tunghiulare, mai late sau mai înguste, aşezate 
fie pe axul vertical, fie pe cel orizontal, dozajul 
acestora, armonia şi rafinamentul nuanţelor co- 
loristice utilizate, precum şi mutarea accentului 
expresiv de pe o piesă pe alta, determină echi¬ 
librul compoziţional şi cromatic al întregului 
complex vestimentar, dându-i o notă de mare 
distincţie şi nobleţe. 

Găteala capului cu piese tip ştergar, de formă 
dreptunghiulară şi de mari dimensiuni, înca¬ 
drează faţa în faldurile moi ale pânzei, punând 
în valoare întreaga gingăşie şi feminitate a 
purtătoarei, iar diversele modalităţi de legare a 
capului cu ştergarul, în funcţie de vârstă, ocazii 
şi anotimp, contribuie la crearea unei galerii de 
chipuri umane individualizate. 

Plasticitatea deosebită a costumului este 
determinată de acordul perfect care se stabileşte 
între piesele care îmbracă corpul de la talie în jos 
(catrinţe, fote, vâlnice), mai grele şi mai rigide, şi 
cele care acoperă partea superioară (cămăşile), 
mai suple, mai elastice şi mai uşoare. 

Modul şi locul de amplasare a motivelor orna¬ 
mentale, care în trecut aveau semnificaţii magi¬ 
ce şi simbolice, s-au cristalizat in tipare plastice, 
în limbaje artistice stabile, păstrate, în virtutea 
tradiţiei, până în zilele noastre. 

Dimensiunea estetică a costumului popular 
a fost legată, întotdeauna, de polul utilităţii, al 
necesarului. Chiar şi în cea mai simplă piesă de 
port, total lipsită de elemente decorative, funcţia 
estetică există întru-un plan secundar, în forma 
şi structura sa. Această funcţie s-a întărit şi s-a 
amplificat, devenind dominantă în cadrul ţinutei 
de sărbătoare. 

Cu ocazia marilor sărbători de peste an — 
Crăciunul, Paştele, Rusaliile — sau a târgurilor, 
nedeilor, nunţilor şi chiar la hora satului, fetele 
se întreceau în a-şi împodobi veşmântul cu 
„izvoade" noi, pentru a da o mai mare strălucire 
şi fast evenimentelor la care participau. Costu¬ 
mul era viu, era îmbrăcat cotidian şi „trăia" în 
contextul psiho-social ce i-a determinat apariţia 
şi i-a facilitat dezvoltarea firească. 


S-au realizat, astfel, ansambluri vestimentare 
echilibrate din punct de vedere compoziţional şi 
cromatic, alcătuite din piese funcţional-decora- 
tive a căror compunere sau asociere s-a bazat pe 
principiile şi legile estetice ale culturii populare. 

Costumul are valoare estetică în primul rând 
prin încărcătura semantică a funcţiei pe care 
o slujeşte, dar şi prin raportarea sa la gustul şi 
la concepţia artistică a etniei în care creatorul 
popular s-a născut şi s-a integrat total. 

Spiritul de sinteză, echilibrul, măsura, gustul 
pentru forme estetice şi armonii plastice depline, 
identificabile în linia croiului, în bogăţia şi am¬ 
ploarea câmpurilor ornamentale, în rafinamen¬ 
tul culorilor, în ştiinţa dozării şi a combinării 
motivelor decorative, în ştiinţa îmbrăcării şi pur¬ 
tării costumului popular au fost cizelate, în timp, 
de lungul şir al generaţiilor, care le-au transmis 
peste veacuri, reflectând un întreg trecut istoric 
şi cultural. 

S-a ajuns la această expresivitate plastică a 
costumului prin decantări stilistice pe care fie¬ 
care secol le-a desăvârşit, sintetizând, şlefuind şi 
simplificând piesele de port până la esenţa lor de 
funcţionalitate şi frumuseţe. 

în mentalitatea populară, esteticul s-a între¬ 
pătruns şi chiar s-a contopit cu eticul, frumosul 
fiind, de fapt, subordonat valorilor morale co¬ 
munitare ce-au constituit întotdeauna temelia, 
fundamentul existenţei satului tradiţional. 
Procesul de creaţie avea la bază o încărcătură 
morală, respectând normele şi preceptele etice 
ale comunităţii, ancorate deplin în realitatea 
istorică, socială şi spirituală. 

Individul, în cadrul unei societăţi tradiţio¬ 
nale, trebuia să se supună acelui cod moral ce 
caracteriza epoca şi pe oamenii ei, acesta fiind 
mai presus decât individul şi acţionând indepen¬ 
dent de voinţa lui. 

Costumul ţărănesc reflectă un mod de viaţă 
în care unităţile sociale (familie, grup, comuni¬ 
tate), psihologia, filosofia de viaţă, mentalitatea 
şi formele de expimare artistică au constituit un 
tot unitar, coerent, o unitate indestructibilă. 

în costumul fiecărei etnii „citim" felul de a 
reda frumosul, în întreaga sa bogăţie de sensu¬ 
ri, potrivit unor modele culturale proprii, viziu¬ 
nea asupra lumii înconjurătoare, modul particu¬ 
lar de a concepe şi produce valorile decorative, 
veşmântul popular fiind un document cu majo¬ 
re semnificaţii artistice. 

Fondul profund de sensibilitate, disponibili¬ 
tate şi forţă creatoare al etniei române a fost o 

caracteristică perenă, o dimensiune constantă 
a comunităţii ţărăneşti, care a căutat să-şi îm¬ 
bogăţească şi să-şi perfecţioneze, de-a lungul 
timpului, mijloacele şi formele de expresie, ca 
urmare a contactelor şi schimburilor culturale 
cu alte arii de civilizaţie, asimilând şi prelucrând 
în mod creator toate aceste elemente noi şi 
adaptându-le la necesităţile şi viziunea estetică 
autohtonă. 


în prezentarea simbolurilor vestimentare, am 
însoţit demersul ştiinţific cu exemple concrete 
din zone reprezentative ale spaţiului românesc, 
pentru a releva plurifuncţionalitatea veşmân¬ 
tului, precum şi modul în care comunităţile 
rurale au modelat simbolurile vestimentare, 
de-a lungul timpului, potrivit condiţiilor de viaţă, 
statutului social, poziţiei materiale şi normelor 
şi tradiţiilor local-zonale. 

onservarea, protejarea şi valorificarea cos¬ 
tumului popular în contemporaneitate se 
impune a fi rediscutate atât din perspectiva unor 
diferenţieri şi nuanţări ce ni se par necesare 
pentru cunoaşterea fondului său de valori 
autentice şi specifice, a rolului pe care portul 
popular îl deţine ca simbol identitar fundamen¬ 
tal, cât şi din perspectiva necesităţii de a stabili 
o strategie economică şi culturală în vederea 
păstrării purităţii estetice, acurateţii şi autenti¬ 
cităţii vestimentaţiei ţărăneşti. 

Costumul are nu numai o valoare intrinsecă, 
ci şi una extrinsecă, fiind o marcă a identităţii 
etnice, cu caracter peren — o marcă a cărei 
semnificaţie trebuie să fie mereu aprofundată şi 


studiată făcând trimiteri la obârşiile noastre 
spirituale. 

După prima, dar mai ales după cea de-a doua 
conflagraţie mondială, odată cu introducerea la 
sate a unor bunuri materiale industriale, a uti¬ 
lizării unor materii prime noi şi a unor tehnici 
noi, a folosirii coloranţilor chimici în detrimentul 
celor vegetali, costumul popular a fost supus 
unor mutaţii profunde. A avut loc un proces 
de alterare a creaţiei artistice populare, prin 
pătrunderea unor elemente hibride, artificiale, 
neadecvate stilului ţărănesc tradiţional, alterare 
intensificată şi de circulaţia, în mediul rural, 
a unor albume cu aşa-zise „motive naţionale", 
precum şi a unor cataloage şi caiete de mostre. 

editate de casele de comerţ ale industriilor de 
fire textile şi de coloranţi, complet străine de arta 
ţărănească, pe care au îndepărtat-o de modelele 
tradiţionale autentice. 1 

Fenomenul nu a cunoscut, însă, aceeaşi in¬ 
tensitate şi nu a avut aceeaşi amploare in toate 
zonele etnografice ale ţării. El s-a desfăşurat 
diferenţiat de la o arie la alta, în funcţie de tradi¬ 
ţiile istorice, social-economice şi culturale locale, 
de puterea acestora, de contactul mai strâns ori 
mai slab cu oraşul. 

Transformările şi mutaţiile petrecute au dus, 
treptat, la diminuarea procesului de creaţie a 
pieselor de port popular în cadrul gospodăriei 
ţărăneşti, la dispariţia anumitor categorii de 
piese din portul popular de lucru şi la înlocuirea 
lor cu elemente ale vestimentaţiei orăşeneşti. 

Prin atributele sale preponderent estetice, 
portul tradiţional de sărbătoare s-a dovedit mai 
conservator, mai rezistent în faţa concurenţei 


1 Tancred Bănăţeanu, Portul popular din regiunea Mara¬ 
mureş, p. 18. 


pieselor de provenienţă urbană, mult mai ieftine, 
ansamblul vestimentar de sărbătoare consti¬ 
tuind, pe de o parte, o marcă diferenţiată care 
indica apartenenţa purtătorului la o anumită 
comunitate, iar, pe de altă parte, un semn dis¬ 
tinctiv al unor importante ocazii, care îl însoţea 
pe om în toate momentele solemne ale vieţii, 
subliniind, prin detalii de formă, omamentică şi 
cromatică, personalitatea şi individualitatea sa. 

La începutul secolului XX şi, mai ales, după 
primul război mondial, dintr-o îmbrăcăminte 
generalizată la nivelul întregului sat, costumul 
rămâne doar în uzul cotidian al generaţiei vârst¬ 
nice, devenind, treptat, un port ceremonial, de 
sărbătoare, fiindcă, sub raportul funcţionalităţii, 
el nu mai corespundea modificărilor survenite în 
modul de viaţă al locuitorilor din mediul rural. 

Ritmul de dispariţie a portului tradiţional din 
viaţa cotidiană a satului a fost mai rapid în 
zonele de câmpie din sudul şi estul ţării, străbă¬ 
tute, din cele mai vechi timpuri, de căi comer¬ 
ciale importante, care au facilitat circulaţia unor 
bunuri culturale. 

Industria manufacturieră a invadat satele cu 
pânzeturi, stămburi, catifele, mătăsuri, stofe, 
podoabe, îndepărtându-le de modelele autentice, 
rezultate din sedimentări milenare, ce reprezen¬ 
tau un sistem de valori constituit. 

S-au produs mutaţii esenţiale în mentalitatea 
locuitorilor din mediul rural, determinând o 
nouă orientare estetică, predilecţia pentru moda 
vestimentară urbană, mai comodă, mai practică, 
mai ieftină şi mai uşor de procurat. 

Cu timpul, aşa cum remarca Mihai Pop, 
„Societatea rurală devine, ca şi cea urbană, 
societate de consum. Ea produce pentru piaţă 
şi consumă de pe piaţă... Se îmbracă în lucruri 
cumpărate de la oraş" 2 , acesta devenind pentru 
sat un model social, de confort şi civilizaţie su¬ 
perioară. Valorile comunitare încep a fi înlocuite 
cu produsele standardizate ale oraşului şi în 
domeniul vestimentaţiei care devine, alături de 
producţiile folclorice autentice (cântec, poezie, 
proză, dans), un bun cultural de consum. 

Sociologul Traian Herseni sesiza cu multă 

pertinenţă:.moda şi imitaţia devenite posibile 

sunt pe cale de a crea un nou gen de viaţă". 3 

Mutaţiile intervenite în sfera gustului estetic 
al creatorilor populari şi-au pus amprenta şi 
asupra meşteşugului confecţionării şi împodo¬ 
birii costumului tradiţional. Ruperea echilibru¬ 
lui consolidat prin tradiţie şi confruntarea între 
forţa conservatoare a trecutului şi cea de înnoire 
a prezentului au imprimat noilor creaţii modi¬ 
ficări în forma şi omamentica lor. 

în privinţa cromaticii, s-a recurs la combina¬ 
ţii şocante, la culori vii, tari, precum şi la aglo¬ 
merarea câmpurilor ornamentale, alunecându-se 
spre un „decorativism desuet şi strident", moti¬ 
vat, aşa cum remarca esteticianul Grigore Smeu, 
de „serializarea industrială a unor obiecte de artă 
populară care ignoră deseori cele mai elementare 
exigenţe estetice". 4 

Făcând parte din patrimoniul etnografic, din 
tezaurul artistic al unei etnii, costumul popular 
tradiţional trebuie protejat, conservat şi pus în 
valoare. La noi în ţară, cu toate variantele şi sub- 
variantele sale local-zonale, costumul popular 
a fost conservat în muzeele de etnografie şi artă 
populară, în stadiul lui autentic şi reprezentativ, 
cele mai valoroase colecţii datând din secolele al 
XVIII-lea şi al XlX-lea. 

în acelaşi timp, costumul popular constituie 
obiectul cercetării ştiinţifice desfăşurate în insti¬ 
tuţiile academice de specialitate şi în instituţiile 
muzeale care au secţii de cercetare, în facultăţile 


cu catedre de etnologie, în Centrul Naţional 
pentru Conservarea şi Promovarea Culturii 
Tradiţionale şi în centrele judeţene. 

Totodată, costumul popular reprezintă obiec¬ 
tul unei constante acţiuni de valorificare, pe 
scară naţională, dirijată după criterii ştiinţifice, 
de către specialişti etnografi, în diverse instituţii, 
cea mai importantă fiind UCECOM-ul, care are 
secţii specializate în confecţionarea costumului 
popular în stil autentic, cu respectarea riguroasă 
a elementelor morfologice, decorativ-compoziţio- 
nale şi cromatice specifice zonelor etnografice 
de provenienţă. 5 

Cele mai renumite cooperative în producerea 
ansamblurilor vestimentare sau a unor elemente 
de port, pentru piaţa internă şi externă, sunt 
cele de la Breaza, pe Valea Prahovei, „Tismana", 
din judeţul Goij, „Mioriţa", din judeţul Iaşi, 
„Marama musceleană", din Câmpulung Muscel, 
„Haţegana", din Haţeg, „Suceviţa" din Rădăuţi, 
Negreşti-Oaş din judeţul Satu Mare, coopera¬ 
tivele de la Curtea de Argeş şi Piatra Neamţ etc. 

în activitatea acestor cooperative sunt impli¬ 
caţi specialişti etnografi de o mare competenţă, 
design-e ri, meşteri şi creatori populari extrem 
de talentaţi. 

Valorificarea costumului popular presupune 
cunoaşterea şi înţelegerea sistemului de semne 
tradiţionale, descifrarea funcţiei şi semnificaţiei 
fiecărei piese de port, dar şi a sensului mesajelor 
artistice pe care le încifrează elementele consti¬ 
tutive ale ansamblului vestimentar. 

în zilele noastre, meşteşugul confecţionării şi 
al împodobirii costumului popular formează şi 
apanajul unor creatori individuali, care execută 
piese vestimentare sau ansambluri de costume 
la comandă specială pentru solişti vocali şi in¬ 
strumentişti de muzică populară, unde intervin 
şi gusturile personale ale acestora; aşa se explică, 
uneori, încărcarea debordantă a compoziţiei 
decorative, redată în tonuri cromatice tari, care 
violentează ochiul, aceste piese neputând fi 
cotate drept o creaţie nouă, valoroasă, ci o lipsă 
de exigenţă tehnică şi artistică, o denaturare a 
autenticităţii vestimentaţiei ţărăneşti. 

2 Mihai Pop, Folclor românesc, voi. I, p. 242. 

3 Traian Herseni, Individ şi societate in satul Fundu Mol¬ 
dovei, p. 143. 

4 Grigore Smeu, Repere estetice în satul românesc, p. 160- 
161, 163. 

5 Paul Petrescu: Paul Stahl, Obiecte de artă populară pro¬ 
duse de cooperativele meşteşugăreşti, p. 42; Georgeta Stoica; 
Olga Horşia, Meşteşuguri artistice tradiţionale, p. 204-205. 

Andre Lurgat sublinia:.rolul ornamentului 

este acela de a anima, de a modula, de a îm¬ 
bogăţi, de a atrage atenţia asupra unui punct, 
de a provoca un accent, de a sublinia o formă, 
de a conţine o semnificaţie simbolică". 6 

Or, aglomerarea greoaie cu motive ornamen¬ 
tale mari, redate, de multe ori, într-o manieră 
naturalistă, distonează pregnant cu simplitatea 
croiului, cu legile estetice fundamentale ale artei 
populare, care impun alternarea de plin şi gol, 
de accent şi neaccent, golul fiind privit ca factor 
ritmic, integrat viziunii artistice a creatorului. 

în ceea ce priveşte asigurarea perenităţii cos¬ 
tumului popular, pentru a putea fi conservat şi 
estimat prin prisma valorii sale estetice, acesta 
trebuie purtat, valorificat, pus în circulaţie. 

Principalii valorificatori ai costumului popu¬ 
lar sunt, în zilele noastre, rapsozii, soliştii vocali 
şi instrumentali de muzică populară, membrii 
ansamblurilor folclorice de cântece şi dansuri, 
interpreţii unor personaje din lumea satului în 
piesele de teatru, film şi spectacole de televiziu¬ 
ne, care evoluează nu numai pe scena naţională, 
ci şi dincolo de fruntariile ţării. 

Promovarea valorilor perene ale patrimoniului 
naţional este unul dintre dezideratele majore ale 
politicii culturale actuale, care trebuie să-şi sta¬ 
bilească o strategie economică şi culturală fermă 
în vederea păstrării autenticităţii costumului. 

în contemporaneitate, păstrarea stilului ori¬ 
ginal al costumului popular este periclitată, pe 
de-o parte, de transformările profunde survenite 
în viaţa social-economică şi culturală a satelor, 
care au adus mari schimbări în planul menta¬ 
lităţii şi al gustului estetic, iar pe de altă parte, 
de mass-media, care nu acordă atenţia necesară 
ţinutei vestimentare a interpreţilor ce apar pe 
micul ecran, acceptând şi promovând kitsch-ul 
şi prostul gust în privinţa costumului popular. 

Ca formă de comunicare umană, spectacolul 
de folclor, la fel ca orice altă modalitate de ma¬ 
nifestare artistică, poate fi considerat o entitate, 
un sistem compus din mai multe elemente care 
se intersectează şi se condiţionează reciproc. 

Procesul de concepere şi realizare a specta¬ 
colului de folclor diferă, supunându-se unor legi 
estetice proprii, ignorate, din păcate, de multe 
ori, de către organizatorii respectivi. 

Nu stă în intenţia noastră să studiem evo¬ 
luţia spectacolului de folclor din cele mai înde¬ 
părtate timpuri până azi, ci numai să subliniem 
faptul că riturile pastorale şi agrare, ceremoniile 
şi jocurile cu măşti zoomorfe şi antropomorfe, 
legate de vechi credinţe şi obiceiuri medievale, 


s-au transformat, cu timpul, în manifestări cu 
caracter de spectacol ţărănesc, ele răspunzând 
unor necesităţi şi exigenţe comunitare, acoperind 
latura de veselie şi divertisment. 

Jocurile ţărăneşti cu măşti: turca sau brezaia, 
căluşarii, unchiaşii (joc practicat în Maramureş, 
Oltenia, Moldova, dar mai ales în Vrancea, cu 
ocazia priveghiului), cucii etc., care sărbătoreau 
belşugul roadelor şi al turmelor, echinocţiile şi 
solstiţiile, atestă continuitatea acestora în timp, 
făcând legătura între ceremoniile arhaice şi spec¬ 
tacolele populare din secolul al XlX-lea: irozii, 
păpuşile, jienii, nunta ţărănească etc. 7 

Costumul ritual a întrunit, mai mult decât cel 
de sărbătoare, nota spectaculară, acumulând o 
mai mare aglomerare decorativă. Apărute în 
cadrul jocurilor şi obiceiurilor ca modalităţi de 
deghizare în scop apotropaic, costumele rituale 
conservă o serie de elemente străvechi, oferind 
totodată şi posibilitatea integrării celor mai 
diverse materiale şi tehnici de realizare. 

La curţile feudale — domneşti şi boiereşti —, 
la hanuri şi cârciumi, în târguri şi bâlciuri, se 
organizau spectacole populare în cadrul cărora 
muzica vocală şi instrumentală deţinea un loc 
important. 

în cadrul sărbătorilor ţărăneşti de altădată, 
muzica de ascultare: doine şi balade, conside¬ 
rate de Mihai Pop adevărate .monumente cu 

valoare artistică şi socială proprie..." 8 , era cân¬ 
tată de interpreţi ţărani înzestraţi cu talent, al 
căror costum nu se deosebea cu nimic de vesti¬ 
mentaţia purtată de consăteni, fiind, de fapt, 
portul tradiţional de sărbătoare al zonei etno¬ 
grafice respective. 

Nunta, horele, sărbătorile ţărăneşti — prile¬ 
juri de ample manifestări colective — transfor¬ 
mau satele în vaste scene în aer liber, costumul 
fiind privit, admirat, iar în unele situaţii chiar 
sancţionat de către oamenii vârstnici, dacă nu 
se integra în stilul local-zonal. 

în deceniile şase-nouă ale secolului XX, săr¬ 
bătorile tradiţionale, în cadrul cărora costumul 
popular juca un rol esenţial, au început să fie 
înlocuite cu grandioase spectacole şi festivaluri 
de folclor. Se conservau şi promovau, cu aceste 


8 A. Lurpat, Formes, compositions et lois d'harmonie, p. 161. 

7 Mihai Florea, Scurtă istorie a teatrului românesc, p. 9-10. 

8 Mihai Pop, Folclor românesc, voi. 1, p. 34. 

ocazii, elemente de cultură populară: joc, muzică, 
cântec şi costum popular, cu valoare emblema¬ 
tică, ce-şi păstrau semnificaţia de reper identitar, 
de marcă etnică, însă amploarea manifestărilor 
făcea, prin producţia în serie a costumelor, să se 
piardă, din ce în ce mai mult, detaliile, notele 
particulare care personalizau şi individualizau 
portul ţărănesc. 

în aceste spectacole, s-au impus forme ale 
„profesionismului" folcloric, cum le denumea 
reputatul folclorist Al.I. Amzulescu referindu-se 
la ansamblurile şi formaţiile instituţionalizate, 
subvenţionate de stat, care evoluau alături de 
formaţiile artistice de amatori. 9 

Precizări deosebit de semnificative în legătură 
cu aceste aspecte a făcut şi Mihai Pop: „Folclorul 
bun de consum este, înainte de toate, o reprodu¬ 
cere a folclorului tradiţional... reproducerea se 
face artizanal de către cei ce provin din mediile 
folclorice şi profesional de către cei care vreau, 
de pildă, să cânte cântece populare, dar sunt 
outsider-i. Cei ce provin din mediile folclorice, 
membrii mişcării artistice de amatori, orches¬ 
trele, soliştii vocali şi instrumentali, prezintă în 
spectacole şi concerte, la radio şi la televiziune, 
bunuri folclorice pe care le cunosc de acasă sau 
pe care le-au preluat din mediile lor de baştină, 
pentru a le oferi pe căile performării modeme 
publicului. Ei stăpânesc mai mult sau mai puţin 
limbajul folcloric tradiţional, dar operează cu el 
artizanal, adaptându-1 noului context cultural, 
pentru a ajunge să-l impună pe piaţă". 10 

Spectacolul de folclor are, aşadar, o dezvol¬ 
tare în timp, vehiculând mesaje cu caracter nu 
intenţionat artistic. El se supune unor legi este¬ 
tice proprii, aflându-se într-o relaţie strânsă cu 
sensuri, forme şi limbaje străine culturii din care 
face parte scena. 

Irina Nicolau propunea două variante de 
spectacol de folclor: una pentru care folclorul 
este mesaj, întărindu-se, în cadrul acestui gen 
de spectacol, elementele culturii populare, şi a 
doua variantă, unde folclorul se utilizează ca 
ambalaj pentru un alt mesaj şi care comunică şi 
folclor, într-o măsură mai mare sau mai mică. 11 


9 Al.I. Amzulescu, Contribuţii la dezbaterea problemei 
autenticităţii folclorice, p. 244. 

10 Mihai Pop, Folclor românesc, voi. I, p. 244. 

11 Irina Nicolau, Reflecţii pe marginea spectacolului de 
folclor, p. 71. 

Apariţia costumului popular „de spectacol" 
a fost generată de transferarea manifestărilor 
artistice din cadrul natural pe scenă. 

Un rol important în promovarea culturii 
populare româneşti pe scenă l-a avut şi Şcoala 
Sociologică de la Bucureşti, condusă de profe¬ 
sorul Dimitrie Guşti. Echipe universitare de 
coregrafie s-au alăturat expediţiilor monografice, 
efectuând studii amănunţite, pe teren, asupra 
costumului şi dansului popular. 

Reuşita spectacolului de folclor este determi¬ 
nată de acordul perfect ce trebuie să existe între 
repertoriu, stilul interpretativ şi ţinuta vestimen¬ 
tară. Criteriul autenticităţii spectacolului de fol¬ 
clor este indisolubil legat de cel estetic, respectiv 
de realizarea artistică a întregului. Ca parte din- 
tr-o entitate, costumul trebuie să se integreze, 
să se subordoneze cerinţelor estetice care guver¬ 
nează spectacolul. Dacă unul dintre elementele 
componente — în cazul de faţă, costumul — nu 
se ridică, din punct de vedere artistic, la nivelul 
celorlalte componente, nota de autenticitate a 
spectacolului de folclor scade. 

Este bine cunoscut faptul că, în condiţii de 
spectacol, funcţia artistică, decorativ-omamen- 
tală a costumului se întăreşte, se amplifică, 
veşmântul accentuând, intensificând nota de 
autenticitate a manifestării folclorice. 

Costumul popular tradiţional are o putere 
extraordinară de a impresiona, de a le conferi 
eleganţă şi distincţie, în spectacol, celor care-1 
poartă, impunându-se ca element simbolic care 
evocă alte coordonate spaţiale şi temporale, un 
fond cultural comunitar. 

Atunci când, în lumina reflectoarelor, apar 
formaţii ţărăneşti ai căror dansatori sunt îmbră¬ 
caţi în portul autentic, de sărbătoare, al zonelor 
de origine, se constată câtă naturaleţe, cât 
firesc, câtă demnitate şi prestanţă, câtă ştiinţă a 
îmbrăcării şi purtării costumului popular există 
la aceştia, indiferent de vârsta lor. Ca şi la hora 
mare a satului, piesele componente ale ansam¬ 
blurilor vestimentare reflectă toată bogăţia şi 
diversitatea motivelor ornamentale, varietatea 
combinaţiilor lor în compoziţii decorative şi cro¬ 
matice de mare rafinament, gradarea valorilor, 
creând un ritm compoziţional de o mare forţă 
expresivă. Emoţia estetică a spectatorilor este 
amplificată de ţinuta vestimentară a interpre¬ 
ţilor, aceasta fiind purtătoarea sensibilă a unui 
mesaj specific axat pe coordonate stilistice fun¬ 
damentale. 

De regulă, costumul outsicLer- ilor, care şi-au 
însuşit folclorul prin instrucţie dirijată, pe cale 
tehnică, este standardizat, neputând fi scoase în 
evidenţă diferenţele de vârstă, de statut social şi 
ocupaţional, ocaziile în care se poartă şi nici 
bogăţia şi diversitatea variantelor morfologice, 
decorative şi cromatice, fapt ce duce la ştergerea 
diferenţelor zonale, la estomparea funcţiilor şi 
semnificaţiilor originare ale costumului, la sără¬ 
cirea valenţelor sale estetice. 

A copia, în serie, după un prototip mai mult 
sau mai puţin autentic înseamnă a produce 
costume hibride, artificiale, lipsite de orice notă 
personală, adevărate „uniforme 1 ', dând impresia 
de monotonie. 

Pe scenă, costumul îşi păstrează funcţia de 
reprezentare, de identificare, de apartenenţă la 
o anumită comunitate, la o anumită etnie. Fiind 
purtătorul specificului local-zonal, regional şi 
naţional, costumul trebuie să respecte particu¬ 
larităţile de stil, croi, decor şi cromatică. Când 
afirmăm că un costum reprezintă o anumită zonă 


etnografică a ţării, trebuie să regăsim în acel 
ansamblu vestimentar toate trăsăturile stilistice 
care definesc acea zonă, o particularizează şi o 
individualizează în contextul celorlalte zone. 

O amplă definiţie a stilului ne-a dat-o Mikel 
Dufrenne: „Stilul este o anumită manieră de a 
trata materia, de a asambla şi ordona culorile în 
scopul de a fabrica obiectul, făcând să apară în 
chip imperios aceste aranjamente, simplificări 
sau combinaţii prin intermediul cărora omul nu 
încetează să adauge ceva naturii şi să-şi afirme 
libertatea în raport cu datele sau modelele". 12 

Trebuie spus, de asemenea, că specialiştii 
nu pot avea aceleaşi criterii când apreciază cos¬ 
tumele prezentate în cadrul unor expoziţii de 
artă populară sau când emit judecăţi de valoare 
în legătură cu costumul purtat pe scenă, fiind 
vorba de două aspecte, privite din unghiuri de 
vedere diferite, care folosesc limbaje specifice 
fiecărui domeniu. 


12 M. Dufrenne. Fenomenologia experienţei estetice, p. 71. 

în expoziţii, costumul formează obiectul cerce¬ 
tării în sine a fenomenului, piesele vestimentare 
sunt unicate care fac parte din tezaurul artistic 
naţional, ele având o valoare emblematică, 
reprezentativă. 

în cadrul spectacolului de folclor, nu putem 
avea pretenţia utilizării unor piese de port exact 
asemenea cu cele din colecţiile muzeale, dar nici 
nu putem fi de acord să se intervină în structura 
originară şi autentică a costumului, cu tot felul 
de elemente hibride şi cu inovaţii care se abat 
de la particularităţile morfologice, decorative şi 
cromatice ale zonei de provenienţă. 

Din moment ce vechile organizări sociale care 
i-au determinat apariţia şi existenţa timp de 
secole au dispărut, portul popular tradiţional 
şi-a pierdut funcţia practică. Nemaifiind legat de 
nevoile vieţii cotidiene, el nu mai poate avea un 
curs firesc de dezvoltare. 

Din acest motiv, costumul popular trebuie 
conservat în stadiul autentic şi reprezentativ, 
fiind rezultatul efortului creator al numeroaselor 
generaţii de ţărani care l-au zămislit de-a lungul 
timpului şi l-au purtat cu demnitate şi prestanţă 
în toate împrejurările cotidiene, sărbătoreşti şi 
ceremoniale ale vieţii, în forma şi în exprimarea 
stilistică în care el este conservat în muzee. 

Orice transformare sau inovaţie ce intervine, 
în zilele noastre, în structura morfologică, deco¬ 
rativă şi cromatică a costumului popular consti¬ 


tuie un fals care-1 denaturează şi-l vulgarizează. 
De aceea, trebuie evitată cu orice preţ aşa-nu- 
mita „modernizare" a costumului popular, care 
conduce la crearea unor combinaţii hibride de 
material şi ornament, la asocierea unor ele¬ 
mente neviabile, neşlefuite, generatoare de 
kitsch , nemaifiind respectate normele estetice şi 
etice care au stat la baza alcătuirii sale în cadrul 
civilizaţiei rurale tradiţionale. 

Creatorii de costume populare pentru soliştii 
vocali sau instrumentali, ca şi pentru dansatorii 
care fac parte din ansamblurile folclorice, fie 
că provin din mediul rural ori din cel urban, nu 
au dreptul să mai adauge nimic sau să modifice 
acest ansamblu original, autentic, reprezentativ 
pentru etnia care l-a zămislit, ei trăind într-un 
context social total schimbat faţă de cel în care 
au trăit şi au creat ţăranii de odinioară. 

Creatorii din zilele noastre nu mai au moti¬ 
vaţia existenţială şi nici pe cea estetică pentru 
a interveni în structura originară a costumului, 
fiind doar simpli beneficiari ai unui tezaur artis¬ 
tic existent şi consolidat în timp, pe care este de 
dorit ca ei să-l perpetueze şi să-l transmită gene¬ 
raţiilor viitoare. 

Am putea spune că, în contemporaneitate, 
costumul popular trăieşte prin circulaţie, şi nu 
datorită procesului de creaţie, soliştii fiind doar 
purtătorii şi transmiţătorii de valori vestimentare 
propuse lor de creatorii contemporani. 


www.cimec.ro 











CoştMHnC popuCar românesc 


222 


Se invocă adesea, ca motiv, faptul că impuri¬ 
tatea costumului, îndepărtarea sa de modelele 
şi de structurile tradiţionale sunt determinate de 
nevoia transpunerii scenice, care implică anu¬ 
mite preluări, adaptări etc., dar se omite faptul 
că stilizarea excesivă a costumului popular îl 
apropie pe acesta de cel de operetă sau estradă, 
falsificându-i esenţa, ruptura de arta populară 
originală fiind pregnantă. 

Intervenţiile arbitrare, în sensul încărcării 
nediferenţiate a câmpului ornamental cu motive 
florale, de factură barocă, la care se adaugă 
firele metalice sclipitoare, mărgelele şi paietele în 
combinaţii cromatice violente, fac imposibilă 
recunoaşterea zonei de provenienţă a costumu¬ 
lui, care, în acest caz, nu mai are nimic comun 
cu universul estetic tradiţional, caracterizat prin 
armonie, echilibru şi bun gust. Este binecunos¬ 
cut faptul că, în vestimentaţia ţărănească, chiar 
dacă se utilizau fire metalice, paiete şi mărgele, 
acestea se asociau armonios cu lâna şi bumba¬ 
cul, efectul fiind o lucire discretă, un accent în 
ansamblul compoziţional, conferind costumului 
o strălucire aparte, neostentativă, o expresivitate 
plastică deosebită. 

Tot din necesităţi de ordin scenic, unele piese 
de port, cu o largă circulaţie şi în zilele noastre, 
datorită funcţionalităţii lor, cum ar fi, de pildă, 
căciulile, vestele, pieptarele, cojoacele, chimirele, 
sumanele, purtate de membrii ansamblurilor 
folclorice, au început să fie confecţionate din 
materiale sintetice, industriale, neadecvate 
facturii costumului ţărănesc. Astfel, blana sin¬ 
tetică, înlocuitorii de piele, tergalul, mătăsurile 
artificiale, sub pretextul că sunt mai ieftine şi 
mai comode, au eliminat materiile prime tradi¬ 
ţionale, valoroase prin virtuţile, prin proprietă¬ 
ţile lor intrinseci (rezistenţă, luciu, moliciune, 
elasticitate), care amplificau valenţele estetice 
ale pieselor vestimentare tradiţionale. 

Interpretările ornamenticii care împodobeşte 
hainele mari, purtate pe deasupra, confecţionate 
din materiale sintetice, impersonale, nu sunt 
nici ele întotdeauna inspirate, efectele negative 
vădindu-se în compoziţia desenului, in inadec- 
varea la forma acestor piese a motivului orna¬ 
mental utilizat. Or, se ştie că un element deco¬ 
rativ nu poate fi executat şi, cu atât mai puţin, 
valorificat pe orice material. Motivul trebuie 
redat, cu maximum de efect artistic, in sensul pe 
care-1 cer materialul şi tehnica folosite, existând 
o interdependenţă între formă, materie primă, 
tehnică, omamentică, cromatică şi destinaţia 
obiectului. 


Aşa cum am subliniat deja în capitolul ante¬ 
rior, într-o serie de localităţi din judeţele Sibiu, 
Braşov, Maramureş, Satu Mare etc., piesele de 
port confecţionate din pănură şi piele, specifice, 
în general, anotimpului rece, făceau parte din 
costumul ceremonial al mirilor, indiferent de 
anotimp, ele având caracter de obligativitate, în 
conformitate cu normele stabilite de tradiţiile 
locale. Aceste piese vestimentare, cu rol ritual, 
ceremonial, constituiau un element de prestigiu, 
de reprezentare a mirilor în cadrul comunităţii. 

în cazul în care se admit unele adaptări pen¬ 
tru costumul de scenă, ele trebuie să se grefeze 
pe coordonatele stilistice definitorii, pe ele¬ 
mentele de permanenţă, pe filonul tradiţional, 
etnic-naţional. 

Pe de altă parte, este cunoscut faptul că o 
zonă etnografică nu are un singur tip de costum, 
ci mai multe, cu diverse variante morfologice şi 
decorative, apărute în perioade istorice diferite. 
A îmbrăca ansamblurile folclorice dintr-o zonă 
cu aceeaşi variantă de costum înseamnă a sărăci 
portul local, a-i limita varietatea estetică, a-i 
nivela notele particulare, specific zonale. 

în ariile în care tradiţia costumului popular 
a dispărut, nu putem fi de acord cu introducerea 
unui costum sui-generis, aşa-zis „naţional", ales 
la întâmplare. Trebuie întreprinse, cu concursul 
specialiştilor din domeniu, anchete de teren, 
în vederea depistării, reconstituirii şi revitalizării 
portului originar local. 

De multe ori, prelucrările şi adaptările scenice 
impuse de scenografii şi regizorii spectacolului 
de folclor sunt însoţite de o coregrafie super-sti- 
lizată, îndepărtarea de modelele culturale comu¬ 
nitare fiind şi mai vizibilă. 

Costumul popular trebuie să se integreze, din 
punct de vedere tipologic, zonei de provenienţă 
a dansului şi muzicii, între cele trei componente 
ale spectacolului de folclor creându-se o simbioză 
perfectă. Ele trebuie să alcătuiască o unitate, 
spijinindu-se şi intensificându-se reciproc. 

Un ansamblu vestimentar, pentru a fi auten¬ 
tic, trebuie să respecte criteriul temporal-istoric, 
asociind piese care aparţin aceleiaşi perioade 
istorice, acordându-se, din punctul de vedere al 
facturii materialului, al tehnicilor de confecţio¬ 
nare (cusut, ţesut, ales), al compoziţiilor decora¬ 
tive şi cromatice. 

Nu se pot combina la întâmplare piese vesti¬ 
mentare care nu se corelează între ele ca perioadă 
istorică şi nu se supun aceloraşi legi intrinseci 
instituite şi consolidate prin tradiţie, distonând 
din punct de vedere ornamental şi cromatic. Nu 

se poate asocia, de exemplu, o cămaşă cusută 
în zilele noastre, pe materiale industriale, cu o 
catrinţă sau cu o fotă luate din lada de zestre a 
bunicii, după cum nu se poate combina nici o 
cămaşă veche, autentică, cu un vâlnic sau opreg 
ţesut în zilele noastre, din alte materii prime 
decât cele tradiţionale, fiindcă se rupe echilibrul 
decorativ şi cromatic al ansamblului vestimentar. 

O serie întreagă de solişti şi formaţii artistice 
se deplasează în ţară şi peste hotare, ca mesa¬ 
geri ai cântecului şi dansului popular. în epoca 
noastră, când portul popular românesc a devenit, 
chiar în sate, un port festiv, ceremonial, ansam¬ 
blurile folclorice sunt datoare să perpetueze ceea 
ce ne caracterizează ca popor, să păstreze în¬ 
treagă gândirea şi simţirea celor ce ne-au prece¬ 
dat, pentru noi şi pentru generaţiile ce vor veni. 

în toate ţările lumii, valorificarea tradiţiilor în 
domeniul portului popular se pune cu o puterni¬ 
că acuitate, dându-i-se o semnificaţie deosebită. 


Costumul popular al fiecărei etnii constituie 
o parte integrantă a culturii profunde, autentice 
şi rămâne, pe mai departe, ancorat în matricea 
naţiunilor care compun Europa unitară şi diver¬ 
să în acelaşi timp. El face parte din patrimoniul 
etnologic, din tezaurul artistic naţional, de aceea 
trebuie protejat, conservat şi valorificat. 

Costumul popular constituie un document cu 
certă valoare istorică şi artistică, încifrând 
mesajul veacurilor trecute, sintetizând întreaga 
dimensiune existenţială şi spirituală a etniei care 
l-a creat. 

în mileniul al treilea, păstrarea emblemelor 
identitare constituie scopul fundamental al stra¬ 
tegiilor politice, economice şi culturale ale fie¬ 
cărei naţiuni, fără de care cu greu se poate fauri 
o Europă pluriculturală şi multiidentitară, care 
să dispună de un patrimoniu artistic multietnic, 
foarte original şi valoros, care trebuie conservat 
şi protejat în stadiul său autentic, reprezentativ. 

in multitudinea domeniilor culturii şi civili¬ 
zaţiei populare ne-am oprit, în demersul 
nostru, asupra costumului tradiţional de sărbă¬ 
toare, pe care am încercat să-l prezentăm dintr-o 
perspectivă interdisciplinară, pentru a-i înţelege 
sensurile şi dominantele specifice, pentru a des¬ 
cifra semnificaţiile multiple pe care acesta le-a 
avut în cadrul comunităţii rurale. 

Pentru a-1 prezenta în toată bogăţia şi varie¬ 
tatea formelor sale, am recurs la cât mai multe 
surse documentare şi categorii de izvoare: orale, 
scrise, grafice şi iconografice, costumul fiind 
unul dintre principalii martori ai istoriei noastre, 
ai vremurilor de altădată, cu stilurile lor carac¬ 
teristice. 

Am apelat, totodată, la date şi informaţii 
culese în cursul anchetelor personale de teren 
întreprinse la românii din spaţiul Moldovei 
răsăritene şi al Banatului sârbesc, în vederea 
argumentării ştiinţifice a unităţii şi, totodată, a 
diversităţii civilizaţiei populare româneşti, cu 
aceeaşi temelie etnică, pentru a releva valorile 
perene create de români de-a lungul veacurilor, 
experienţa de viaţă colectivă, de simţire şi sensi¬ 
bilitate românească. 

Prin succintele exemplificări pe care le-am 
adus în discuţie, am dorit să demonstrăm uni¬ 
tatea spiritualităţii româneşti care a asigurat, de 
fapt, supravieţuirea şi dăinuirea românilor pe 
întinse arii teritoriale şi culturale. Pentru că, aşa 
cum sublinia întemeietorul şi redactorul revistei 
Luceafărul Al. Ciura, „Există, totuşi, o lume 
românească... Şi dacă alcătuiri omeneşti au pus 
stavilă despărţitoare între fraţi şi fraţi, ei sunt 
uniţi totuşi prin unitatea de limbă, prin unitatea 
de port şi prin dragostea de neam, care-i adună 
laolaltă pe aceşti moşteni pribegi ai bătrânei şi 
veşnicei cetăţi... Aceeaşi inimă românească sim¬ 
ţeşte când se bucură sau plânge cântând şi ace¬ 
laşi popor poet apare în toate aceste cântece". 1 

Privit în perspectivă istorică, costumul popu¬ 
lar reflectă schimbările petrecute de-a lungul 
diferitelor vârste istorice, în întreaga structură 


socială, economică, în modul de viaţă al poporu¬ 
lui, fiind, de fapt, o expresie vie a istoriei sociale 
a acestuia. 

Prin încadrarea fiecărei piese de port într-o 
anumită categorie arhetipală, demersul nostru 
ne-a permis să privim costumul dinspre origini 
spre ziua de azi, urmărindu-1 în evoluţia sa. 

Geneza unui fapt de cultură, ca şi coordona¬ 
tele sale spaţiale şi temporale, sunt determinate 
— aşa cum am subliniat în capitolele cărţii — de 
o pluralitate de factori, de un context cauzal, de 
care trebuie să se ţină seama pentru a se putea 
ajunge la rădăcinile fenomenului, la „protoisto¬ 
ria" lui: „în mediile izolate — evidenţia istoricul 
şi criticul de artă Henri Focillon —, artele popu¬ 
lare îşi menţin etapa lor veche, imobilitatea tem¬ 
porală şi vechile vocabulare ale istoriei, cu o 
constanţă ce depăşeşte diviziunile etnografice şi 
lingvistice şi pe care le colorează doar peisajele 
vieţii istorice". 2 

Ansamblul vestimentar fiind un complex 
indisolubil legat de modul de viaţă, de ocupaţiile 
purtătorilor, de mediul geografic, nu apare doar 
ca o creaţie a unei clase sau categorii sociale, 
doar a unei singure epoci sau generaţii sau a 
unei singure zone etnografice, ci reprezintă un 
summum al creaţiei tuturor claselor şi catego¬ 
riilor sociale existente în cadrul unui popor, al 
tuturor generaţiilor ce au urcat pe scara timpu¬ 
lui, al tuturor zonelor etnografice, având la bază 
fondul comun de elemente traco-geto-dacice, 
care a îmbrăcat forme particulare de la o arie la 
alta, în funcţie de un întreg complex de factori 
istorici, politici, social-economici locali. 

Ponderea pe care grupurile sociale au avut-o 
în crearea şi dezvoltarea portului popular, în 
diversificarea tipurilor originale în numeroase 
variante morfologice şi decorative zonale a fost 
diferită de la o epocă istorică la alta sau chiar în 
cadrul aceleiaşi epoci. Se poate afirma însă — 

1 Cf. Victor V.Grecu, Romanitate-unitate in tradiţia popu¬ 
lară, p. 59. 

2 Henri Focillon, Viaţa formelor, p. 91. 

şi materialul etnografic şi folcloric este deosebit 
de bogat şi edificator în această privinţă — că 
principala categorie socială creatoare de frumos 
în lumea satului, înzestrată cu un deosebit ta¬ 
lent, simţ estetic şi rafinament cromatic, a fost 
cea a oamenilor năpăstuiţi, aflaţi multă vreme 
în stare de servitute şi nevoiţi, de cele mai multe 
ori, să creeze şi pentru cei bogaţi piesele de 
îmbrăcăminte. 

Studiul comparativ al costumului românesc 
cu vestimentaţia altor civilizaţii, din care s-a 
zămislit portul popular al etniilor din centrul şi 
sud-estul Europei, le-a permis cercetătorilor 
costumului popular să constate că există unele 
apropieri, similitudini, dar şi deosebiri marcante 
de croi, omamentică şi opţiune cromatică. 

O continuă iradiere şi un permanent transfer 
de forme vestimentare au avut loc între civiliza¬ 
ţia născută în spaţiul carpato-danubiano-pontic 
şi civilizaţiile care s-au dezvoltat în ariile egeo- 
mediteraneană, egeo-asiatică, centrală şi nord- 
europeană. 

Dacă unele similitudini şi identităţi culturale 
se datoreză, aşa cum sublinia Tancred Bănă- 
ţeanu în remarcabila sa sinteză teoretică asupra 
artei populare, „unor aceloraşi condiţii de viaţă, 
stadiu identic de dezvoltare la un moment dat, 
care generează aceleaşi tehnici" 3 , deosebirile 
frapante se explică prin diferenţierile specific- 
etnice, fiecare popor construindu-şi sistemul de 
valori, grefat pe un filon tradiţional, pe elemente 
de continuitate, de permanenţă, înnoind struc¬ 
turile arhaice, originare, cu forme şi mijloace de 
expresie artistică proprii. 

Costumul popular românesc se caracterizea¬ 
ză printr-o puternică personalitate, fiind genera¬ 
tor de modele vestimentare care au iradiat şi în 
ariile învecinate. 

Astfel, tipul de cămaşă încreţită în jurul 
gâtului este numit în literatura europeană de 
specialitate tip dacic, tip valah sau tip carpatic, 
recunoscându-i-se, în felul acesta, autohtonia. 

Formula decorativă a compoziţiei ornamen¬ 
tale — altiţă, încreţ, râuri — se întâlneşte numai 
la cămăşile româneşti. 

Particularităţile stilistice ale costumului 
popular românesc se manifestă şi în originali¬ 
tatea interpretării unor motive decorative de 
circulaţie universală. Astfel, modalitatea de a 
încadra elementele ornamentale în forme rom¬ 
boidale pe piesele de port a devenit o trăsătură 
caracteristică a omamenticii româneşti. 


Stilizarea geometrică, abstractă, a modelelor 
oferite de natură a îmbrăcat, în spaţiul româ¬ 
nesc, note particulare proprii, care o diferenţiază 
de cea a popoarelor din arii apropiate. Este evi¬ 
dentă deosebirea dintre geometrismul zig-zagat, 
abrupt, învoit şi exploziv al omamenticii neo¬ 
greceşti şi geometrismul dreptliniar, sobru, stă¬ 
pânit, mai puţin încărcat şi lipsit de ostentaţie al 
decorului costumului popular românesc. 4 

Aşa cum remarca Lucian Blaga în Trilogia 
culturii, „în asemănare cu omamentica altor 
popoare înconjurătoare, cea românească repre¬ 
zintă cazul rar al unei arte populare de natură 
clasică, în sensul că e măsurată, discretă". 5 
„Golul nu e simţit din partea românului ca un 
neajuns, care trebuie neapărat desfiinţat, [...] 
umplut cu ceva, ci ca element constitutiv şi in¬ 
tegrant al viziunii artistice. Prin funcţia pozitivă 
a golului, a vidului, a câmpului, ca factor ritmic, 
prin acest mod degajat, arta populară româ¬ 
nească reprezintă în răsărit o insulă de duh 
european... duh al măsurii...". 6 

Un ansamblu vestimentar parcurge toate eta¬ 
pele vieţii omului, de la naştere până la moarte. 
Un tip de costum capabil să genereze, în timp, 
numeroase variante morfologico-decorative îşi 
are propria sa viaţă, evoluţie, cunoscând perioa¬ 
da incipientă, de formare, în care stilul încearcă 
să se contureze, apoi etapa de dezvoltare în care 
stilul se desăvârşeşte, atingând apogeul, după 
care urmează declinul şi ieşirea sa din uz, fiind 
înlocuit cu alte forme de îmbrăcăminte. 

Costumul a fost într-o continuă transformare 
şi adaptare nu numai pe mari perioade de timp, 
de la o generaţie la alta, ci şi în interiorul ace¬ 
leiaşi generaţii, legându-se organic cu întreaga 
viaţă istorică a unui popor, fiind supus mobili¬ 
tăţii şi fluctuaţiilor ei. 

Analizând cultura populară în perspectiva 
intrării noastre în marea familie europeană, 
ne putem cunoaşte mai bine pe noi înşine, dar, 
în acelaşi timp, îi putem înţelege şi cunoaşte pe 
„ceilalţi" şi cultura lor, putem găsi acele ele¬ 
mente comune care ne apropie, dar şi pe acelea 
diferenţiatoare, ce ne deosebesc şi care ţin de 
identitatea culturală a fiecărei etnii. 


3 Tancred Bănăţeanu, Prolegomene la o teorie a esteticii 
artei populare, p. 185. 

4 Lucian Blaga, Trilogia culturii, p. 209. 

5 Ibidem, p. 212. 

6 Ibidem, p. 214. 

Scrutând orizontul mileniului III, suntem 
convinşi că arta populară românească şi, în mod 
deosebit, costumul popular de sărbătoare vor 
continua să se manifeste ca marcă a identităţii 
etnice, zonale, regionale şi naţionale. 

Astăzi, când valorile reprezentative ale artei 
populare româneşti se retrag, treptat, în colec¬ 
ţiile muzeale, ori îmbracă noi forme în atelierele 
artizanale, datoria specialiştilor este să impună 
conştiinţei naţionale şi mondiale aportul cultu¬ 
ral al latinităţii răsăritene, deoarece mărturiile 
acestui tezaur — sublinia, cu o jumătate de veac 
în urmă, omul de cultură G.M. Cantacuzino — 

.au făcut parte vie din procesul nostru de 

formaţie, parte vie din adâncurile sufletului 
nostru colectiv pe care ne putem bizui pentru a 
înţelege, pentru a pătrunde, pentru a cunoaşte 
ce am fost ieri, pentru a şti ce vrem mâine". 7 


Ceea ce scria, în anul 1953, Mircea Eliade se 
adevereşte în zilele noastre, când ne pregătim 
să intrăm în istoria culturală a Europei: „Nu 
trebuie să uităm o clipă că acolo unde s-au 
întins Grecia, Roma şi creştinismul arhaic, s-a 
conturat adevărata Europă, nu cea geografică, ci 
Europa spirituală. Şi toate valorile create 
înlăuntrul acestei zone privilegiate fac parte din 
patrimoniul comun al culturii europene. Nu ne 
putem imagina o cultură europeană redusă 
numai la formele ei occidentale. Culturaliceşte, 
ca şi spiritualiceşte, Europa se întregeşte cu tot 
ce a creat şi a păstrat spaţiul carpato-balcanic". 8 


7 G.M. Cantacuzino, Izvoare şi popasuri, p. 33. 

8 Mircea Eliade, Destinul culturii româneşti, p. 207. 

